
M C Botha 

Die  aasvoël  se  fees 


Handel  drywend  in  unieke  clichés,  het  hy  ook  ’n  stuiwer  in  die  armbeurs  te 
gooi:  Die  wêreld  lyk  woes  en  leeg,  oeragtig.  Die  son  is  net  op  maar  die 
landskap  is  donker  soos  die  sinkplaat-sandbodem  van  ’n  diep  oseaan. 
Eensklaps  verander  die  aardkors  en  rotse  doem  op,  klein  berge  waarlangs 
droë  rivierbeddings  krul,  en  oral  is  spore  van  vergete  stroompies,  duisende 
van  hulle  soos  die  are  in  blare.  Ek  het  geen  filosofie  nie  - niemand  sal  ooit 
na  my  kan  verwys  soos  hulle  byvoorbeeld  van  Sartre  sal  praat  as  'n 
eksistensialis,  Nietzsche  as  ’n  nihilis  of  Boccaccio  as  ’n  humanis  nie,  nog 
minder  sal  ek  slegs  in  die  geheim  iets  kan  uitdink  soos  die  vermaarde 
Nederlandse  skrywer  W.F.  Hermans  wat  gesê  het  Wittgenstein  is  die 
grootste  filosoof  - maar  ek  het  daardie  paar  dae  gegaan  om  te  praat  dat 
die  spoeg  spat. 

Van  die  een  leeskring-byeenkoms  na  die  ander,  of  daar  nou  honderd  mense 
of  tien  was  - elkeen  moes  my  woedende  woorde  aanhoor.  Dikwels  het  die 
gehore  geswyg  wanneer  hulle  moes  lag,  en  andersom,  maar  aan  dié  soort 
ding  het  ek  lankal  gewoond  geraak  voor  my  studente.  Van  dorp  tot  dorp  is 
ek  vriendelik  en  gulhartig  ontvang,  soos  almal  die  Vrystaters  ken.  Hulle 
moes  mooi  luister  want  hulle  moes  my  tot  in  die  volgende  geslagte  onthou, 
dit  wil  sê  hulle  moes  hul  kinders  of  kleinkinders  wat  nog  nie  gebore  is  nie, 
kon  vertel  van  die  keer  toe  hulle  dit  gehoor  het  wat  hulle  nooit  voorheen 
sou  raai  die  menslike  oor  in  staat  is  om  te  hoor  nie. 

Ek  het  op  Welkom  gehoor  hoe  almal  praat  van  ’n  beesboer/skrywer 
anderkant  die  Vaal  wat  op  sy  enorme  landgoed  ’n  plek  het  wat  hy  ’n  aasvoël- 
restaurant  noem.  Op  dié  oop  kol  grond  voer  die  boer  gereeld  sy  geliefde 
aasvoëls.  Hulle  is  die  witrug-,  swart-  en  kransaasvoëls.  Hy  sou  sommer  ’n 
hele  bees  vir  hulle  gee  en  van  ’n  uitsigpunt  wat  hy  daar  naby  gebou  het, 
die  vreeslike  maaltyd  aanskou.  Besete  van  honger,  hop  hulle  met 
uitgestrekte  vlerke  om  die  prooi  rond  en  skiet  hul  vlymskerp  snawels 
blitssnel  uit  om  ’n  stuk  vleis,  sening  of  spier  af  te  skeur  en  in  te  sluk,  so 
vinnig  dat  die  menslike  oog  skaars  kan  byhou.  Aasvoëls  is  die  dood  altyd 
’n  kort  rukkie  vooruit,  so  is  dit  altans  op  die  boer  se  plaas,  omdat  hy  hulle 
kos  lewend  voer.  Die  bees  wat  hy  vir  hul  feesmaal  skiet,  kry  nooit  ’n 
doodskoot  nie,  maar  word  altyd  net  gewond,  in  die  skouer,  knie  of  waar 
ook  al.  Die  grusame  dood  gryp  die  boer  aan:  hy  kan  maar  nie  genoeg  kry 
van  wesens  wat  lewend  opgevreet  word  nie. 

Die  donker  aarde  onder  ons  word  effe  ligter,  en  die  hoogste  bergtoppe 
gooi  lang  skaduwees  oor  die  verlate  vlaktes.  So  moes  dit  miljoene  jare 


* Uit  Belydenis  van  'n  bedrieër  wat  in  1997  by  Human  & Rousseau  verskyn 

gelede  gelyk  het,  dink  ek  in  my  enigheid,  en  so  sal  dit  nog  oor  miljoene 
jare  lyk.  Dit  is  een  van  die  baie  dinge  waarvan  ek  oortuig  is:  die  aarde 
gaan  in  die  millennia  en  millennia  wat  voorlê  niks  oorkom  nie.  Geen 
kernoorlog  sal  die  mensdom  uitwis  nie,  ook  nie  ’n  allemintige  aardbewing 
wat  die  aarde  om  die  pole  sal  laat  kloof  soos  mens  ’n  lemoen  in  die  lengte 
deursny,  en  nog  minder  sal  ’n  reusagtige  komeet  die  aarde  uit  sy  baan  om 
die  son  ruk. 

Net  toe  die  son  mooi  opkom  en  die  hemele  op  die  gesigseinder  die  kieure 
aanneem  van  ’n  Vrystaatse  sonsondergang,  begin  die  vliegtuig  daal.  Van 
die  kruishoogte  van  elfduisend  meter  sak  ons  inderdaad  vinniger  as  wat 
die  son  opkom,  en  toe  die  enorme  ystervoël  met  brullende  enjins  op  die 
aanloopbaan  neerstryk,  het  die  son  heeltemal  ondergegaan  en  is  dit  nog 
halfdonker.  Ons  het  oor  ’n  groot  rivier  ook  gevlieg  net  voor  die  landing  - 
oral  bokant  die  wateroppervlak  het  die  wit  mis  dik  gelê,  en  ’n  groepie 
bosluisvoëls  het  in  formasie  na  hul  weiplek  vir  die  dag  gevlieg.  Soos  stralers 
tydens  ’n  destydse  Republiekfees  het  die  voëls  die  kleure  van  die  landsvlag 
in  daardie  jare  in  lang  strepe  uitgeskyt. 

Ek  word  op  die  lughawe  verwelkom  deur  ’n  jong  dame  vrot  van  die  verkoue. 
“Ag,  doktor!”  roep  sy  nietemin  plesierig  uit,  “wanneer  laas  het  ons  ’n  literator 
van  u formaat  in  ons  midde  gehad?  Ek  het  nie  besef  u dra  nou  bril  nie." 
Verder  weet  sy  alles  van  my  en  ek  niks  van  haar  nie.  Ons  gaan  eet  in  die 
middestad  en  ek  praat  sonder  ophou,  maar  dit  is  bitter  koud  en  die  koue 
kos  wat  voorgesit  is,  word  al  kouer.  Sy  hoes,  proes  en  nies  totdat  ek  ’n  tjek 
teken  sonder  om  die  bedrag  in  te  vul  en  sê:  “Gaan  kry  nou  medisyne  en 
spring  in  die  bed.”  Ek  is  nog  besig  om  te  praat  toe  sy  my  raad  terstond 
aanneem  en  verkas. 

Lank  wag  ek  vir  iemand  om  my  te  kom  oplaai  na  een  van  my  vele 
bestemmings.  Dit  gee  my  kans  om  waar  te  neem  dat  die  vroue  in  dié 
geweste  óf  aan  anoreksie  ly  en  wonderskoon  is,  óf  geslaan  word  deur  hul 
mans  wat  op  hul  beurt  glimlaggend  en  die  onskuld  self  om  hoeke  verdwyn 
op  pad  na  ’n  afspraak  met  die  dokter  of  die  duiwel.  Ek  verneem  van  die 
winkeleienaar  dat  ’n  bruin  vrou  al  die  pad  van  die  Kaap  gekom  het  - dog 
eers  nadat  sy  haar  agente  gestuur  het  om  deeglike  marknavorsing  te  kom 
doen  - om  ’n  blomverkoop-onderneming  sommer  so  in  die  ope  tussen 
twee  winkelkomplekse  te  begin  tot  ergernis  van  die  eienaars  van  gevestigde 
blomwinkels.  En  daar  op  straat  steek  een  ’n  ander  een  met  ’n  mes 
morsdood  en  die  onskuldige  omstanders  skarrel  in  alle  rigtings  voordat 
ook  hulle  dit  tussen  die  ribbes  kry. 

Aasvoëls  het  mos  nie  vere  op  hul  nekke  soos  die  ander  voëls  wat  kan 
vlieg  nie.  Die  rede  hiervoor  is  om  min  of  meer  higiënies  te  bly  terwyl  die 
snawels  daar  diep  in  die  karkas  waar  die  oë  nie  meer  kan  sien  nie,  vleis 
van  die  skelet  afskeur.  Sonder  vere  word  die  bloed  wat  sodoende  aan  die 
nekke  kleef,  gou  droog  en  skilfer  dit  maklik  af. 

My  kontakpersoon  daag  meer  as  ’n  halfuur  laat  by  die  afgesproke  plek  op. 

Ons  jaag  in  ’n  bakkie  die  verskiet  in.  Teen  180  km/u  steek  sy  ’n  vragmotor 
op  ’n  hoogte  oor  ’n  sperstreep  verby.  ’n  Mercedes  wat  die  bult  van  die 
ander  kant  opkom,  slaan  remme  aan  en  kies  koers  veld  in  dat  die  klippe 
spat.  Die  toeter  werk  nie,  sê  sy  met  ’n  glimlag.  Die  vrou  het  ’n  innemende 
glimlag  en  vertel  my  verder  van  die  voorbidding  wat  sy  vanoggend  gedoen 
het. 

Die  aand  open  die  burgemeester  die  verrigtinge  met  Skriflesing  en  gebed. 
Applous.  Ek  kan  nie  wag  om  aan  die  woord  te  kom  nie  en  dis  gelukkig  nie 
lank  nie  voordat  ’n  doodse  stilte  in  die  saal  neerdaal  soos  ek  hul  koppe 
van  hul  lywe  afpraat.  Staande  ovasie.  Nog  nog!  skree  hulle  en  ek  gee  dit 
vir  hulle  uit  die  vuis,  albei  vuiste,  todat  die  frikkadelletjies  al  koud  geword 
het  toe  ons  in  die  ingangsportaal  saamdrom  en  staan-staan  aandete  nuttig, 
steeds  pratende.  Sal  ’n  jong  seun  my  toe  nie  trompop  loop  en  my 
gevleuelde  woorde  bevraagteken  nie?  “Dit  is  tog  net  u eie  siening,”  sê  hy, 
“ons  hoef  nie  almal  so  te  dink  nie.  Daar  sit  ’n  Joodse  geldmag  agter  u.”  Sy 
oë  is  so  eerlik  dat  dit  my  wil  laat  ween  en  toe  sien  ek  vir  die  eerste  keer  dat 
hy  in  sy  skooluniform  geklee  is  en  ek  lees  die  balkie  op  sy  skoolbaadjie: 
HOOFSEUN.  Wie  het  jou  gestuur  boetie?  wil  ek  op  die  ingewing  van  die 
oomblik  vra  want  teen  die  tyd  weet  ek  mos  hoe  ’n  mol  lyk,  maar  hy  spring 
my  voor  met  ’n  onverwagse  versoek:  sal  ek  ’n  boodskap  skryf  en  dit 
onderteken  op  die  agterkant  van  die  aand  se  amptelike  program? 
‘Voorspoed  met  die  rugby’  skryf  ek,  waarop  hy  verheug  tussen  die  malende 
etendes  verdwyn. 

Die  burgemeester  is  die  eerste  om  te  verkas  en  by  die  deur  blaker  hy  nog 
meer  vriendelike  woorde  teenoor  my  uit.  Ek  raak  aan  die  goue  ketting  om 
sy  nek  met  ’n  woord  van  felisitasie  in  gedagte,  dog  hy  deins  terug  en  roep 
uit  dat  dit  byna  honderd  persent  goud  bevat  en  die  duurste  ampsketting  in 
die  land  is.  “Dis  honderdduisende  werd,”  fluister  hy  vertroulik  in  my  oor  en 
kyk  agterdogtig  rond  want  sy  voorganger  is  kort  gelede  op  ’n  soortgelyke 
onthaal  geteer  en  veer  en  die  einste  ketting  het  amper  in  die  slag  gebly. 
Onmiddellik  wissel  ons  teen  ’n  snelle  pas  gedagtes  oor  die  politiek  maar 
die  burgemeestersvrou  - uitgedos  soos  ’n  Franse  winkelpop  - lei  hom 
hardhandig  deur  die  deur  en  ons  wuif  mekaar  koebaai. 

Hier  staan  ’n  hele  tou  mense  wat  my  persoonlik  te  woord  wil  staan.  lemand 
prop  nog  eet-  en  drinkgoed  in  my  hand  en  so  tussen  die  kou  en  sluk  deur 
spoeg  ek  vir  elkeen  die  waarheid  uit  totdat  dit  middernag  word  en  iemand 
my  weer  eens  in  aller  yl  vertel  hoe  die  strate  daar  buite  op  ’n  Saterdagmóre 
lyk  as  die  regses  afgemarsjeer  kom  en  met  sambokke  inklim  onder  al  wat 
swart  is.  Sy  lag.  Nee  fok,  sê  ek  en  kort  daarna  is  my  kop  diep  onder  die 
elektriese  kombers  ingetrek. 

Anderdagmóre  vroeg  op  en  saam  met  die  eerste  skofwerkers  by  ’n 
goudmyn  af.  Eers  moet  jy  kaalgat  uittrek  in  ’n  enorme  witgeverfde  saal  vol 
mynwerkers  wat  elkeen  sy  liederlike  privaatdele  rondswaai,  of  langsaam 
daaraan  krap,  of  net  kaal  staan  en  poep  of  braak.  Daarna  kry  mens  hierdie 

mynklere  wat  jy  moet  aantrek  op  ’n  skinkbord  van  een  van  vele  witgeklede 
swart  mans  wat  soos  kelners  rondloop:  stewels,  twee  paar  dik  sokkies,  ’n 
oorpak,  leerbaadjie  en  helm.  Die  meeste  ouens,  sien  ek,  dra  nie  onderbroek 
onder  die  oorpak  nie.  Een  van  hulle,  kaal,  stap  na  ’n  tafel  vol  vuil 
koffiekoppies,  klap  sy  voël  twee  keer  hard  teen  die  tafelblad  en  skree  vir 
sy  maat  langsaan:  “Goeie  móre!”  Dié  reageer  sonder  om  op  te  kyk:  “Moenie 
my  kak  tap  nie.”  Klaar  aangetrek,  loop  ek  mét  die  res  in  lang  gange  wat 
weerskante  met  draad  afgesper  is,  agter  die  leier  aan.  Dis  nat  en  koud. 
Aan  die  einde  van  die  loopgang  word  ons  in  ’n  staalhok  ingeprop  en  die 
swartes  in  ons  midde  word  sywaarts  gedruk.  Dis  stikdonker,  jy  kan  net-net 
buitelyne  uitmaak.  Water  drup-drup  op  my  oorjas,  in  my  nek  af.  Meer 
werkers  kom  in,  ons  klou  vas  aan  mekaar  soos  wurms  in  ’n  blikkie.  Een  of 
twee  skakel  die  lampe  op  hul  helms  aan  en  dié  dun  straaltjies  lig  val  hier 
op  ’n  gesig,  daar  op  die  hyser  se  nat  vloer.  Ons  wag  en  wag,  ons  krae 
opgeslaan  teen  ’n  koue  wind  wat  nugter  weet  waarvandaan  kom. 

Die  hyser  begin  daal,  en  soos  hy  teen  ’n  enorme  snelheid  die  skag  afval, 
klink  skreënde  stemme  oral  uit  die  donker  dieptes  op.  Dis  seker  myners 
wat  al  begin  delf  het.  Binne  oomblikke  is  ons  duisende  meter  die  aarde  in, 
reeds  onder  seevlak,  vreemde  klokke  lui  en  die  hyser  kom  tot  stilstand. 
Nog  manne  moet  opgelaai  word.  Skaars  kletter  die  staalhok  se  deur  oop 
of  ’n  geveg  ontstaan.  “Jou  fokken  hond!”  Een  ou  wat  wil  inkom,  moer  ’n 
ander  met  sy  helm  dat  die  hele  hyser  tril,  slaan  sy  vyand  se  kop  teen  die 
staalraam  en  boender  hom  - reeds  geknak  - by  die  hyser  uit.  Ons  roer  nie 
’n  ooglid  nie,  wag  vir  die  gemors  om  klaar  te  kry  en  sak  in-  ’n  verdere 
ommesientjie  af  na  ons  bestemming. 

Min  of  meer  in  gelid  dwaal  ons  in  donkertonnels  rond.  Plek-plek  moet  ons 
knO.  so  smal  is  dit.  Die  klam,  ondraaglike  hitte  diep  binne  die  aarde  is 
teiKens  sigbaar  wanneer  ’n  koplamp  vol  in  ’n  swetende,  hygende  gesig 
skyn.  Ons  kom  af  op  werkers  wat  met  swaar  lugdrukbore  diep  gate  in  die 
rotswand  boor.  Minstens  twee  man  per  boor  is  nodig  om  in  die  beperkte 
ruimte  so  ’n  groot  stuk  masjinerie  waarvan  die  boorpunt  etlike  meter  lank 
is,  te  beheer.  In  die  gate  wat  moeisaam  in  die  rotswand  geboor  word,  prop 
hulle  dan  dinamietkerse  wat  later  bo  van  die  oppervlak  geaktiveer  word 
wanneer  die  skof  verby  is.  Die  bore  maak  ’n  oorverdowende  lawaai  want 
daar  is  geen  ruimte  waarin  klank  in  dié  mensgemaakte  labirint  wat  lyk 
asof  ditenige  oomblik  voorof  agterjou  kan  ineenstort,  kan  treknie.  lemand 
sien  ’n  dik  kraak  in  die  rotsdak  bokant  ons  en  almal  verstar,  behalwe  ’n 
deskundige  in  ons  midde  wat  die  kraak  en  ’n  rotsplaat  wat  los  hang  van 
naderby  ondersoek.  Ons  retireer,  ’n  ander  doolhof  in.  Klouend  aan  ’n  touleer 
kom  ons  een-een  by  ’n  soort  grot  uit.  Daar  lê  baie  los  klippe  en  rotse  rond, 
’n  alarm  gaan  êrens  ver  af  maar  ons  ploeg  voort. 

“Waar’s  die  goud?”  vra  ek. 

“Hier  loop  die  rif,”  wys  die  mynkaptein  op  die  rotswand. 

Ons  kom  aan  die  bopunt  van  ’n  dam  uit  wat  in  ’n  kom  tussen  rotsriwwe  lê. 

So  ’n  vlak  dam  het  die  beesboer/skrywer  naby  die  aasvoël-restaurant 
gemaak,  sodat  die  aasvoëls  nie  te  ver  hoef  te  vlieg  vir  water  nadat  hulle 
gevreet  het  nie.  Lank  nadat  hulle  klaar  hul  dors  geles  het,  sal  hulle  nog 
langs  die  water  bly  sit  en  net  so  lank  sal  die  boer  hulle  dophou,  tevrede. 
Die  mynkaptein  kry  die  warmste  - strome  sweet  drup  by  sy  dubbelken  af 
en  val  op  dit  wat  hulle  hier  in  die  stope  stof  noem,  dit  wil  sê  losgeskiete 
rotse  wat  mettertyd  in  klein  treintjies  hysers  toe  vervoer  word  en  bogronds 
deur  middel  van  vele  ingewikkelde  prosesse  verwerk  word  totdat  die 
mikroskopiese  goud  op  ongelooflike  wyse  sigbaar  raak. 

Hier  ondergronds,  ver  binne-in  die  aarde  - in  die  ergs  moontlike 
werktoestande,  waar  jy  voortdurend  bewus  is  daarvan  dat  jy  enige  oomblik 
lewend  begrawe  kan  word  - kan  mens  jou  nie  indink  dat  dit  die  hart  is 
waarvan  miljoene  en  miljoene  mense  dwarsoor  die  aardbol  afhanklik  is 
nie.  Van  die  arbeider  se  gesin  wat  doer  in  die  gramadoelas  woon  tot  die 
multimiljoenêr  mynmagnaat  wat  met  ’n  glimlag  in  sy  weelderige  kantoor  in 
’n  middestad  die  winste  met  ’n  rein  gewete  sit  en  inwag.  Hoe  het  dit  alles 
begin? 

Weer  bo  in  die  wit  aantreksaal  volg  die  kaalgat-ritueel  nogmaals.  Nou 
moet  almal  stort.  In  lang  rye  staan  ons  ’n  halwe  armlengte  van  mekaar, 
dig,  en  jy  moet  jou  seepsmeer  ken  om  nie  skielik  met  die  ou  langs  jou  se 
ballas  in  die  hand  te  staan  nie.  Almal  skrop  en  was  vir  ’n  vale,  asof  hulle 
daar  binne  die  aarde  besmet  is  met  iets  vreeslikers  as  vigs. 

Ná  die  stort  sê  die  mynkaptein  mens  kan  van  waar  ons  netnou  was,  koers 
inslaan  en  met  tonnels  langs  stap  tot  by  Allanridge,  twintig  kilometer  ver, 
só  uitgegrou  is  die  aarde  al.  En  het  ek  geweet  daar  woon  muise  en 
kakkerlakke  daar  diep  waar  sonlig  nog  nooit  was  en  nooit  sal  kom  nie? 
Niks  gesien  nie.  Hy  gaan  wys  my  die  plekke  - langs  die  kantien  en  buite 
op  ’n  grasperk  naby  sy  kantoortjie  - waar  twee  werkers  onlangs  kort  na 
mekaar  doodgesteek  is  in  faksiegevegte.  Vandag  is  dit  egter  stil,  voeg  hy 
by,  want  almal  vrees  dat  hulle  afgedank  gaan  word  vanweë  die 
aanhoudende  lae  goudprys  wat  baie  myne  onekonomies  maak.  “Dit  dien 
tog  geen  doel  om  jou  vyand  te  vermoor  as  julle  albei  moontlik  binnekort 
die  trekpas  gaan  kry  nie."  Soos  die  minute  verbytik,  word  hy  duidelik  meer 
verlig  omdat  hy  sy  soveelste  skof  daar  onder  oorleef  het,  en  hy  vertel  my 
van  sy  vrou,  kinders  en  laastens  stokperdjie:  hy  tel  houtstompe  in  die 
Bosveld  op  wat  hy  in  bewerkbare  stukke  opsaag,  skoon  skuur,  olie,  monteer 
en  raam,  waarna  hy  dit  as  kunswerke  verkoop. 

My  volgende  skakelpersoon  soek  al  die  tyd  naarstiglik  na  my,  sy  het  hier 
bogronds  al  in  doolhowe  verdwaal,  en  kom  nou  haastig  op  ons  af.  Jy’s 
laat!  Vinnig  gaan  bedank  ek  die  skofbaas  vir  die  geleentheid,  wat  moontlik 
gemaak  is  deur  die  eggenoot  van  een  van  die  leeskringdames.  Die 
skofbaas  speel  met  die  balkie  op  sy  lessenaar:  THINK  GOLD. 

Ons  jaag  met  haar  sportmotor  diep  die  platteland  in.  Verby  ek  weet  nie 
hoeveel  myne  nie  waar  ventilasieskagte  die  duisende  werkers  daar  onder 

se  vuil  asems  die  skoon  Vrystaatse  lug  inblaas.  Ek  hoor  elke  myn  het  ’n 
hospitaal  waar  veral  voet-  en  handbeserings  behandel  word,  maar 
amputasies  en  serebrale  verlamming  kom  ook  algemeen  voor.  As  jy  ’n 
skelmpie  het,  lag  sy,  vra  jy  nie,  “Wanneer  gaan  jou  man  werk  toe  nie?” 
maar,  “Wanneer  gaan  hy  sak?”  Almal  in  die  mynbedryf  verdien  goeie  geld, 
vervat  sy,  maar  al  kry  jy  seweduisend  rand  ’n  maand  skoon  uit,  doen  jy  net 
een  ding:  jy  trek  die  volle  bedrag  en  verkwis  dit  binne  ’n  paar  dae.  Só  lewe 
die  mense  bogronds  vanweë  die  rotlewe  daar  onder. 

Sy  hou  stil  by  ’n  kruising  waar  ’n  ander  motor  reeds  wag  om  my  verder  te 
voer.  Die  man  wat  bestuur,  sê  hy  is  in  die  landboubedryf,  só  skaam  is  hy 
om  die  woord  te  gebruik  wat  ’n  slegte  naam  in  baie  kringe  geword  het: 
boer.  Die  reën  het  vanjaar  laat  gekom,  wys  hy  na  die  mielie-misoeste  op 
die  lande:  ons  kon  eers  in  Januarie  saai  en  toe  ryp  als  dood  voordat  dit 
klaar  gegroei  het.  Ons  vlieg  oor  die  aarde  wat  so  plat  soos  ’n  pannekoek 
is.  So  ver  soos  die  oog  kan  sien,  is  die  wêreld  omgeploeg.  Dis  die  koring 
wat  opkom,  wys  hy  na  die  vaagste  van  groenigheid  in  die  rye.  “Hier  sê  die 
boere  kry  dit  in  die  grond  en  kry  dit  uit  die  grond  - voordat  die 
Augustuswinde  alles  wegwaai.”  Geoesde  grondboonlande  flits  verby.  ’”n 
Vrot  oes,”  sê  die  boer. 

Skaars  het  hy  remme  aangeslaan  en  die  deur  vir  my  kom  oopmaak  of 
woordvoerders  van  ’n  klein  wagtende  skare  groet  my  eerbiedig.  By  voorbaat 
kry  ek  ’n  pakkie  biltong  en  ’n  skoendoos  vol  beskuit.  Aan  geesdrif  ontbreek 
dit  my  nie  en  ek  deel  die  gewone  verbale  klappe  uit,  links,  regs,  op  die 
boude  en  die  wangetjies  totdat  van  die  ouer  dames  wat  gehoop  het  hulle 
het  hulle  behoorlik  vir  die  geleentheid  omgord,  se  harige  kennetjies  begin 
bewe.  Toe  drink  ons  tee  en  almal  is  die  grootste  vriende  uitmekaar. 

Dit  is  die  jaar  van  onse  Heer  waarin  minstens  een  aasvoëlspesie,  die 
Egiptiese  aasvoël,  in  Suid-Afrika  uitsterf.  Ek  het  ’n  passie  vir  preek  in  ons 
ruim  land  met  soveel  werklose  geestelikes. 

Waar  ek  gaan  oornag,  weet  ek  nie.  Ek  staan  vreesloos  met  my  netjiesste 
klere  aan,  tas  in  die  hand,  en  wag.  ’n  Dame  met  ’n  grys  hoof,  krom  neus 
en  reguit  tande  maak  haar  verskyning,  ons  klim  in  die  motor  en  jaag  met 
stofpaadjies  langs,  deur  ’n  beestrop,  en  hou  by  ’n  opstal  stil  waar  sy  my 
terstond  aan  haar  man,  dogter  en  etlike  inwonende  kleinkinders  voorstel 
en  wys  hier’s  jou  kamer,  daar’s  die  badkamer  gaan  stort  gerus  ete  is  sewe- 
uur  vir  halfagt.  Buite  is  dit  yskoud  en  aangesien  ek  reeds  heeltemal  skoon 
is  na  die  stort  by  die  myn,  gaan  lê  ek  in  ’n  warm  bad  en  speel  met  die 
kleingoed  se  bootjies. 

Gaste  daag  op.  Aangename  kennis.  Die  boer  wat  nie  ‘boer’  wil  wees  nie  is 
ook  daar  en  baie  bly  om  my  weer  te  sien.  Ons  gaan  staan  eenkant  waar 
hy  sy  besorgdheid  uitspreek  oor  die  nuwe  arbeidswetgewing  waarvolgens 
plaasarbeiders  ’n  minimumloon  van  sewehonderd  rand  per  maand  sal 
ontvang.  Hy  sê  goed  en  wel,  maar  waar  hy  nou  vir  hul  mediese  dienste 
betaal,  meel  teen  ses-en-sestig  rand  per  sak  op  die  dorp  vir  hulle  koop  en 

hul  TV-batterye  gratis  laai,  sal  hulle  vervolgens  self  moet  sien  kom  klaar 
en  boonop  belasting  betaal.  Die  voorgestelde  wetgewing  is  blykbaar  daarop 
gemik  om  die  uitbuiting  van  goedkoop  plaasarbeid  stop  te  sit,  maar  baie 
boere  sal  dit  in  die  eerste  plaas  nie  kan  bekostig  nie  en  werkers  moet 
afdank. 

Van  die  ander  mans  staan  nader.  Ons  hou  ’n  dinkskrum  oor  die  eindelose 
probleme  in  die  landbou.  Hulle  noem  die  name  van  ’n  paar  van  die  grootste 
boere  in  die  distrik  wat  die  afgelope  ruk  bankrot  gespeel  het  - boere  wat 
elke  jaar  drieduisend  tot  vierduisend  hektaar  onder  die  mielies  het  en  na 
die  soveelste  misoes  nêrens  meer  geld  geleen  kan  kry  nie.  Móre  is  daar 
hoeka  weer  ’n  bankrotveiling  op  die  dorp.  Wat  word  van  ’n  man  en  ’n  vrou 
tussen  vyftig  en  sestig  wie  se  plaas  onder  hulle  uitverkoop  word?  Van  die 
os  op  die  jas,  sê  ek  vir  my  aanhangers:  het  een  van  julle  al  ooit  ’n  goudmyn 
beleef?  Nee.  Hulle  hang  aan  my  lippe  soos  ek  die  ongelooflike  verhaal 
van  die  lewe  ondergronds  in  die  keurigste  beeldspraak  opdis.  So  sluit  ek 
af:  “Goudmyne  is  gemaak  vir  kaffers  om  in  te  werk.”  Daar  vat  hulle  toe 
vlam  soos  die  spreekwoordelike  hooimied  en  roskam  my  soos  mens  ’n 
snotneuskind  vir  ’n  onbesonne  daad  betig.  “Waar  kom  jy  vandaan?”  vra 
een.  “Daai  woord  ken  ons  glad  nie.”  Dat  dit  nou  met  mý  moet  gebeur,  so  ’n 
gawe  seun  van  Derrida!  Na  ’n  lang  sug  sê  hy:  “Ek  het  al  die  swartes  op  my 
plaas  lief.”  Hy  vra  toe  sy  buurman,  wat  langs  hom  staan,  of  hy  sy  genoemde 
geliefdes  móre  moet  aansê  om  voer  te  laai  vir  dié  se  beeste.  “Een  boer 
mag  nie  aan  ’n  ander  mielies  verkoop  nie,”  sê  iemand,  “dis  teen  die  wet.” 
Die  boer  wat  die  aanbod  gemaak  het,  is  nie  van  stryk  gebring  nie:  “Op  my 
plaas  is  ék  die  wet.” 

Net  voor  aandete  sê  hulle  die  smouse  van  onkruiddoders  speel  ook  die 
een  na  die  ander  bankrot  want  boere  het  nie  meer  geld  om  onkruidbeheer 
toe  te  pas  nie.  Die  beesboer/skrywer  het  nooit  gif  op  sy  plaas  gebruik  nie, 
uit  vrees  dat  ’n  dier  dit  sou  inkry  en  opgevreet  word  deur  sy  aasvoëls  wat 
sodoende  ook  vergiftig  sou  word. 

Die  boervrou  sit  een  van  die  smaaklikste  aandetes  voor  wat  ek  nóg  gehad 
het:  wildsboud  én  lamsboud,  nadat  sy  ons  mans  in  die  algemeen  en  haar 
man  in  die  besonder  lelik  uitgetrap  het  omdat  ons  so  eenkant  gestaan  en 
praat  het  en  nie  met  die  vroue  wou  meng  nie.  Nou  dra  haar  man  egter 
skottels,  sousbekers  en  borde  fluks  tafel  toe  voordat  alles  kan  koud  word 
en  sy  vergewe  hom,  altans  net  tot  die  volgende  partytjie  wanneer  dit  weer 
dieselfde  sal  wees:  vroue  dié  kant,  mans  daardie  kant. 

Een  van  die  disse  op  tafel  lyk  soos  nagereg,  maar  die  dame  langs  my 
skep  daarvan  tussen  haar  ander  slaaie  op  en  ek  val  ook  in.  Oplaas  sit 
almal  kwylend  met  ’n  hoop  kos  voor  hulle,  die  boer  bid  so  vinnig  dat  die 
enigste  duidelike  woord  ‘amen’  is  en  jy  hoor  net  messe  en  vurke  kletter, 
sien  net  kieste  bult  en  rys  spat  soos  die  een  sout  vra  en  die  ander  nog 
sous.  “Kom  laat  ons  dank.” 

Terwyl  ons  almal  steeds  gemoedelik  aan  tafel  koffie  slurp,  kry  elkeen  ’n 

kans  om  die  grootste  vertroue  oor  die  toekoms  uit  te  spreek.  Op  my  beurt 
vra  ek  dat  hulle  in  hul  testamente  tog  nie  ons  inrigting  moet  vergeet  nie 
want  die  staat  willie  meer  helpie. 

Stewig  is  hul  handdrukke  laat  in  die  nag  in  afskeidsgroet.  Ek  spreek  weer 
eens  my  berou  uit  oor  daardie  onspreekbare  woord  wat  onverwags  soos 
’n  spoegklont  uit  die  keel  geglip  het,  maar  hulle  wys  dit  met  ’n  handgebaar 
weg  en  beaam  net  ons  broederskap.  Die  nag  hang  swaar  oor  die  platte- 
landse  landskap  wat  in  doodse  stilte  lê  en  wag. 

In  die  bed  lê  en  dink  ek  aan  my  volgende  toespraak  want  dis  nie  lank  nie 
of  “’n  produsent  van  landbouprodukte’  (ook  hy  hou  nie  van  die  woord  boer 
nie)  kom  laai  my  op.  Daarbenewens  is  hy  ook  ’n  Rotariër.  Hy  weet  waarheen 
om  te  ry  en  sê  daar  wag  ’n  verrassing  op  talle  van  sy  buurmanne  wat  glo 
swartes  kan  nie  in  die  hemel  kom  nie.  En  ek  hoor  hier  rond  waar  almal  ook 
met  skuld  boer,  woed  die  felle  debat  oor  die  vraag  of  muskiete  vigs  kan 
oordra.  Die  wêreld  is  vol  muskiete. 

Die  beesboer/skrywer  ken  aasvoëls  soos  niemand  anders  nie.  Deur 
bedreigde  kransaasvoëls  met  sy  verkyker  dop  te  hou,  kan  hy  aan  die  kleur 
van  hul  oë  sien  hoe  oud  hulle  is.  Jonges  se  oë  is  swart,  en  mettertyd  word 
hulle  bruin,  oranje  en  op  die  ou  end  geel.  Party  individue  is  minstens  veertig 
jaar  oud,  skat  hy  - met  ander  woorde  hulle  leef  al  langer  op  sy  plaas  as 
hyself.  Dit  laat  hom  besonder  goed  voel.  Op  ’n  dag  toe  hulle  baie  lanklaas 
gevreet  het,  trek  hy  hom  kaal  uit  en  gaan  lê  op  sy  maag,  asof  hy  morsdood 
is.  Uit  die  hoek  van  sy  oë  wat  slegs  op  skrefies  oop  is,  gewaar  hy  hulle  in 
die  blou  hemel,  maar  hulle  sweef  verby  en  styg  net  hoër.  Nie  eens  die 
jong  aasvoëls  - wat  hy  verwag  het  meer  nuuskierig  en  waaghalsig  sou 
wees  - daal  laer  of  kom  land  in  een  van  die  nabygeleë  bome  van  waar 
hulle  hom  op  ’n  veilige  afstand  sou  kon  dophou  nie.  Eindelik  kom  hy  styf 
orent  en  glimlag;  later  die  einste  dag  gaan  laai  hy  ’n  kalf  met  ’n  gebreekte 
been  af  op  presies  dieselfde  plek  waar  hy  gelê  het.  Die  aasvoëls  begin  hul 
maal  terwyl  die  stomme  dier  vergeefs  probeer  wegkom;  minder  as  ’n 
kwartier  later  is  net  bene  oor. 

Ek  het  my  sê  gesê.  ’n  Stokou  dame  willig  vriendelik  in  om  my  die  lang  pad 
lughawe  toe  te  neem,  mits  ek  bestuur.  Sy  kan  nie  ophou  om  my  te  bedank 
nie  en  sê  hoeveel  my  woorde  beteken  het  selfs  vir  dié  wat  van  anderkant 
die  grens  gereis  het  om  te  kom  luister.  Tog  kan  sy  nie  ’n  sekere  besorgdheid 
oor  haar  eie  welsyn  verberg  nie.  ’n  Bejaarde  egpaar  uit  haar  gemeente, 
vertel  sy,  is  Sondag  oorrompel  toe  hiulle  ná  die  oggenddiens  by  hul  huis 
aankom.  Die  boosdoeners  het  die  man  in  sy  motor  se  kattebak  toegesluit 
en  sy  eggenote  die  huis  in  geboender  met  die  opdrag  dat  hulle  geld  wil 
hê.  Sy  gee  hulle  toe  al  wat  in  die  huis  is:  die  bietjie  wat  sy  verdien  het  met 
die  verkoop  van  eiers  ten  behoewe  van  die  gemeente  se  beleggingsfonds 
vir  verswakte  bejaardes.  Hierop  het  hulle  haar  in  die  badkamer  eers 
vasgebind  en  toe  doodgeskiet. 

“Kyk  hoe  mooi  is  dit,”  sê  my  vriendelike  geselsgenoot  en  wys  na  ’n  ry 

silo’s  in  die  verte  waarop  die  son  onverwags  val  want  die  hemele  is  donker 
bewolk.  En  verder  aan  merk  sy  dieselfde  op  oor  ’n  dammetjie  by  Nyakallong 
en  die  aangrensende  plakkerskamp.  “Hoekom  bloei  ons  land?”  vra  sy. 

Ek  omarm  haar.  Tot  siens  en  alle  voorépoed.  Die  vliegtuig  styg  op.  Die 
leemtes  tussen  woorde  is  die  ruimte  waarin  ons  ons  bevind. 

Weer  op  kantoor  is  ek  besig  om  ’n  ontluikende  skrywer  se  manuskrip  uit- 
mekaar  te  skeur  toe  een  van  die  gawe  gasvroue  tydens  my  lesingtoer  my 
bel  en  terloops  vertel  van  die  beesboer/skrywer  se  dood.  Ek  streel  my 
ken. 

In  my  geestesoog  kan  ek  sien  hoe  die  witrugaasvoëls  in  hul  dosyne  toesak 
op  die  gewone  eetplek,  hul  lang  nekke  tussen  die  ribbes  van  die  gestorwene 
indruk  en  vinniger  sluk  as  enige  aasdier:  hiervoor  is  hulle  spesiaal  toegerus 
met  gegroefde  tonge  wat  saagagtige  kante  het.  ’n  Swartaasvoël  daal  neer 
- hy  is  die  koning  onder  aasvoëls  en  het  ook  die  grootste  snawel  van  alle 
roofvoëls.  Met  uitgestrekte  vlerke  van  drie  meter  storm  hy  op  die  ander  af 
en  skiet  sy  pote  in  ’n  horisontale  beweging  uit  om  die  onwilliges  uit  die  pad 
te  trap  tenwyl  hy  gansagtig  blaas  en  snater  en  telkens  ook  ’n  diep  grom 
uiter.  Hy  struikel  net  effens  oor  die  wapen  waarmee  die  boer/skrywer 
homself  vermink  het,  voordat  die  feesmaal  begin. 

Ek  skud  my  vere  reg.  Waar  was  ons?  Laat  ons  weer  eens  begin  om  die  oë 
uit  te  pik. 

Ferdinand  Deist 

Kanttekeninge  by  representasie  in  ou  Hebreeuse 
literatuur 


Mense  sê  dikwels  die  Bybel  moet  maar  net  in  alle  eenvoud  gelees  word 
“soos  dit  daar  staan”.  Daarmee  word  in  die  praktyk  legitimiteit  gegee  aan 
enige  interpretasie  wat  deur  die  naïewe  leesproses  voortgebring  word  - 
’n  praktyk  wat  herinner  aan  Wienold  en  andere  se  opvatting  dat  die  inisiële 
teks  (Tq)  ’n  fiksie  is  en  dus  op  geen  manier  kontrole  kan  uitoefen  op  die 
leesproses  nie  (vgl.  Fokkema  & Ibsch  1978:  150-152).  Daarnaas  is  daar 
die  siening,  gedeel  deur  die  sogenaamde  “Bible  as  Literature  movement”, 
wat  weliswaar  klem  lê  op  die  belang  van  literêre  leesstrategieë  as 
verwysingspunt  vir  die  interpretasieproses,  maar  wat  nie  erns  maak  met 
die  teks  (T,)  as  kulturele  artefak  nie  (Deist  1994).  Dit  is  binne  dié 
gesprekskonteks  dat  enkele  opmerkings  oor  representasie  in  ou  Hebreeuse 
literatuur  hier  gemaak  word. 

Dis  miskien  riskant  om  ná  Derrida,  Lacan,  De  Man,  Bloom  en  Hartman 
nog  oor  “representasie”  te  praat.  Tog,  solank  mense  nog  vir  mekaar  se 
grappe  lag,  nog  met  emosie  reageer  op  koerantberigte,  of  sê:  “Jammer, 
maar  ek  het  jou  misverstaan”,  bestaan  representasie  as  die  talige  tekening 
van  die  werklikheid  en  kan  betekenis  minstens  gedeeltelik  herwin  word. 
Dié  stelling  moet  egter  dadelik  gekwalifiseer  word. 

(a)  Die  “werklikheid”  wat  gerepresenteer  word,  is  (á  la  Kant)  maksimaal 
die  betekende  werklikheid  van  die  bewussyn. 

(b)  Omdat  daar  verskillende  betekenaars  van  die  werklikheid  is  en 
betekeningsisteme  kultuurspesifiek  is,  bestaan  daar  (anders  as  wat 
Kant  gemeen  het),  meer  as  een,  selfs  ’n  verskeidenheid  rasioneel 
verdedigbare  werklikhede  (Deist  1991). 

(c)  Gevolglik  is  ’n  soeke  na  “die  werklikheid  op  sigself”  of  “die  ware 
werklikheid”  nie  in  tekste  haalbaar  nie  en  is  die  beroep  op  sulke  wêrelde 
as  “kriterium”  vir  interpretasie  dikwels  bloot  ’n  skuilplek  vir  fundamen- 
talistiese  en  ander  ideologiese  interesses. 

(d)  Die  gebrek  aan  so  ’n  objektiewe  maatstaf  hoef  egter  nie  tot  betekenis- 
nihilisme  aanleiding  te  gee  nie.  Omdat  die  tekstuele  artefak  ’n  historiese 
gegewe  is,  is  dit  moontlik  om  die  artefak  as  ’n  integrale  deel  van  ’n 
historiese  tekensisteem  te  interpreteer  en  ’n  rasionele  debat  te  voer 
oor  die  werklikheid  wat  in  die  artefak  gerepresenteer  word. 

(e)  Die  afsprake  waarbinne  ’n  tekensisteme  funksioneer,  en  daarmee  die 
afsprake  oor  literêre  representasie,  verskil  in  sekere  opsigte  van  kultuur 
tot  kultuur  en  van  era  tot  era.  Dit  is  daarom  die  demokratiese  reg  van 
’n  teks  om  minstens  binne  sy  eie  raamwerk  van  werklikheidsvoor- 

stellings  gehoor  en  waardeer  te  word.  Daarom  moet  argumente  oor 
teksbetekenis  minimaal  erns  maak  met  die  tekenraamwerke  waarbinne 
die  artefak  ontstaan  het. 

Die  volgende  voorbeelde  oor  kultuurspesifieke  afsprake  illustreer  hierdie 
stellings,  sonder  dat  “kultuurspesifiek”  uniekheid  impliseer. 

1.  Afsprake  oor  die  aard  van  díe  werklikheid 

Skrywers,  insluitende  historiograwe,  representeerin  hulle  geskrifte  ’n  deel 
van  die  werklikheid  - of  dit  nou  die  werklikheid  van  gebeure,  menslike 
ervaring  of  emosie  is.  Om  hoegenaamd  met  hulle  lesers  te  kan  kommu- 
nikeer,  moet  hulle  hulle  in  breë  trekke  hou  by  wat  in  daardie  hoordersge- 
meenskap  as  “moontlike  werklikhede”  (“possible  worlds”)  aanvaar  word. 
’n  Paar  voorbeelde  kan  dit  illustreer. 

1.1  Kosmologiese  en  religieuse  afsprake 

In  die  ou  Ooste  was  die  afspraak  vir  baie  lank  dat  die  wêreld  deurdrenk  is 
van  die  goddelike  - nie  in  die  sin  van  panteïsme  nie,  maar  in  die  sin  dat  elke 
ding  wat  bestaan,  in  die  sfeer  van  die  goddelike  bestaan  (vgl.  Ps.  1 04).  Elke 
gebeurtenis  is  daarom,  as  dit  tot  sy  ware  grond  herlei  moes  word,  aan 
goddelike  aksies  toegeskryf.  Dit  is  een  van  die  temas  in  die  verskeidenheid 
ou  Oosterse  skeppingseposse.  Om  dié  faset  van  die  werklikheid  weer  te 
gee,  het  dié  kulture  gesofistikeerde  simboliese  en  metaforiese 
betekeningsisteme  gebruik,  waarna  meestal  as  “mitologie”  verwys  word. 
Jesaja  51:  9-10  (aangepas  uit  die  Ou  Afrikaanse  Vertaling)  sê: 

Ontwaak,  ontwaak,  beklee  u met  sterkte,  arm  van  die  Here! 

Ontwaak  soos  in  die  oertyd,  soos  geslagte  lánk  gelede. 

Is  dit  nie  U wat  Rahab  neergekap,  die  seemonster  deurboor  het  nie? 

Is  dit  nie  U wat  die  see,  die  oerwatervloed  droog  gelê  het  nie, 

Wat  in  die  dieptes  'n  pad  gemaak  het  vir  die  deurtog  van  die  verlostes  nie? 

Die  verteller  teken  ’n  vermoedelik  historiese  gebeurtenis,  naamlik  die 
vlugtog  van  Israelitiese  slawe  uit  Egipte,  met  ’n  algemeen  bekende  ou 
Oosterse  kosmogoniese  motief  as  interteks.  Volgens  dié  motief  (soos 
geïllustreer  in  die  Enuma  Elisj  epos)  het  die  skepping  gepaard  gegaan 
met  ’n  stryd  tussen  die  skeppergod  en  die  chaosmonster,  in  dié  geval 
Rahab. 

Die  gebeurtenis  \/an  die  uittog  uit  Egipte,  wat  tradisioneel  in  die  Israelitiese 
literatuuras  ’n  goddelike  verlossingsdaad gedu]  is  (vgl.  Eks.  20:1-2),  word 
in  dié  representasie  ’n  goddelike  skeppingsdaad  óeuróat  die  chaosmonster 
Rahab  die  plek  inneem  van  die  historiese  farao  en  die  fokus  daarmee 
verskuif  van  wat  in  Egipte  gebeur  na  wat  met  die  splyting  van  die  see 
gebeur.  Daarmee  plaas  die  vertellerdie  gebeurtenis  in  ’n  alternatiewe  en 
daarmee  vir  sy  tyd  “korrekte”  of  gepaste  kosmologiese  perspektief.  Die 

Jesajateks  kom  naamlik  uit  ’n  tyd  toe  die  hoordersgemeenskap  in  Babilonië 
in  ballingskap  gesit  het  en  baie  van  hulle  daarvan  oortuig  was  dat  die 
Babiloniese  god  Marduk  hom  met  die  inname  van  Jerusalem  as  die 
meerdere  van  die  Israeliíiese  Jahwe  bewys  het.  Wat  die  Jesajateks  met 
die  mitologisering  van  die  uittogverhaal  doen,  is  om  die  Israelitiese 
Godsbeskouing  radikaal  om  te  dui  van  ’n  streng  nasionale  god  - soos  dié 
van  Psalm  2,  46  en  48  - na  ’n  “kosmiese”  god,  wat  beheer  het  oor  alle 
kosmiese  magte,  insluitend  dié  wat  tradisioneel  aan  Marduk  toegedig  is. 
In  die  uittogverhaal  se/^(d.w.s.  in  Eksodus)  gaan  dit  weer  anders  daaraan 
toe.  Dit  is  moontlik  om  die  menslike  drama  wat  in  die  uittogverhaal  afspeel, 
histories  anders  te  konstrueer  as  wat  die  verhaal oor  die  uittog  dit  voorstel. 
Dit  is  selfs  moontlik  om  te  sê  ’n  klompie  Semiete  is  sonder  seremonie  uit 
Egipte  verjaag,  omdat  hulle  “onaanpasbaar”  bevind  is  (Nordheim  1992: 
85-102).  Maar  in  die  Bybelse  verhaal,  wat  duidelik  in  retrospek  in  Palestina 
geskryf  is  (Fensham  1970:  45),  word  die  gebeure  geteken  as  ’n  goddelike 
verlossingsdaad.  In  die  teks  wat  hieroor  handel,  Eksodus  14,  is  daar 
duidelike  spore  van  redaksionele  aktiwiteit  wat  ten  doel  gehad  het  om  die 
goddelike  aandadigheid  in  die  gebeure  te  aksentueer. 

Aanvanklik  (T ,)  het  die  verhaal  waarskynlik  gelui 

• dat  die  vlugtende  slawe  op  die  strand  langs  gevlug  het  toe  die  farao 
hulle  agterna  gesit  het; 

• dat  daar  toe  ’n  sterk  wind  gekom  het  wat  die  water  in  die  see  in  gestoot 
het  om  die  strand  breër  te  maak,  sodat  die  Israeliete  daarlangs  kon 
vlug; 

• dat  die  wind  skielik  opgehou  waai  het  toe  hulle  verby  is,  sodat  die  see 
weer  na  sy  oorspronklike  plek  op  die  strand  teruggevloei  het  (die 
Hebreeuse  teks  gebruik  hier  ‘eytan  “the  place  of  its  steady  flow”);  en 

• dat  die  Egiptenare  in  hulle  verwarring  in  die  terugvloeiende  water 
ingejaag  het,  pleks  van  uit,  en  so  verdrink  het  (Eks  1 4:21  a,  24, 27  - vgl. 
Fensham  1970:  71-72): 

Toe  steek  Moses  sy  hand  oor  die  see  uit  en  die  Here  het  deur  'n  sterk  oostewind  die  see 
laat  wegvloei,  die  hele  nag  deur ...  Toe  het  die  Egiptenaars  ...  agter  hulle  aangetrek  ... 
En  in  die  mórewaak  het  die  Here  ...  op  die  Egiptiese  leër  afgekyk  en  [hulle]  in  venwarring 
gebring  ...  En  Moses  het  sy  hand  oor  die  see  uitgesteek,  en  die  see  het  teen  dagbreek 
op  die  strand  teruggevloei  en  die  Egiptenaars  het  die  see  tegemoet  gevlug. 

’n  Latere  redakteur  wat  die  finale  teks  geredigeer  het,  het  dié  reeds 
wondermatige  voorstelling  ’n  nog  groter  mirakileuse  kleur  gegee  deur  die 
slawe  in  die  middel  van  dle  see  te  laat  deurtrek,  met  ’n  watermuur  aan 
elke  kant  (Eks  14:  21  b,  29): 

En  die  waters  is  gekloof  en  die  kinders  van  Israel  het  midde-in  die  see  getrek  op  droë 
grond.  En  die  water  was  vir  hulle  ’n  muur  aan  hul  regter-  en  aan  hul  linkerkant ... 

Hierdie  weergawe  wou  die  wondermatigheid,  en  daarmee  die  goddelike 
werklikheid  van  die  gebeure,  duideliker  representeer.  Dis  juis  by  hierdie 
voorstelling  van  die  “gesplyte  water”  dat  die  Jesajateks  kon  aansluit.  Sou 
die  verhaal  vanuit  ’n  ná-Verligtingse,  gesekulariseerde  kosmologiese 
perspektief  vertel  word,  sou  die  representasie  waarskynlik  in  presies  die 
teenoorgestelde  rigting  beweeg  het.  Dit  gebeur  ook  inderdaad  wanneer 
hedendaagse  fundamentalistiese  lesers  hulle  bes  doen  om  die  Bybelse 
wonderverhale  sover  moontlik  as  “natuurlike  verskynsels”  te  verklaar.  Sulke 
naturalistiese  verklarings  kyk  egter  die  strategie  agter  die  spesifieke 
representasie  mis  en  verkrag  daarmee  die  integriteit  van  die  verhaal. 

Dié  tendens,  om  gebeure  wat  té  “gewoon”  voorgekom  het,  (meer) 
wondermatig  in  te  klee,  om  sodoende  alle  moontlike  misverstande  oor  die 
ware  werklikheid  uit  die  weg  te  ruim,  is  ook  duidelik  in  die  geval  van  die 
stilstaande  son  by  Gibeon.  Die  verhaal  self  is  duidelik:  Josua  was  in  ’n 
groot  veldslag  met  die  Gibeoniete  gewikkel.  Die  Gibeoniete  was 
sonaanbidders,  sodat  die  son  aan  hulle  kant  sou  veg.  Derhalwe  besweer 
Josua  die  son-  en  maangode  van  die  Gibeonstreek  met  die  woorde  wat 
die  verteller  in  Josua  10:12  uit  die  poëtiese  boek  Sefer  Hajjasjar  aanUaa\ 
om  hulle  volgelinge  nie  verder  van  orakels  te  bedien  nie  (Marais  1906): 

Son,  swyg  in  Gibeon  (Hebreeus  dóm): 

Maan,  in  die  dal  van  Ajalon! 

Toe  swyg  die  son  (Hebreeus  wajjiddóm) 

en  die  maan  word  onaktief,  (HetDreeus  ’amad) 

todat  die  volk  hulle  gewreek  het  op  hulle  vyande. 

Ná  die  aanhaling  kom  die  verteller  selfweer  aan  die  woord  (10:  13b):  “En 
die  son  het  bly  staan  (Hebreeus  ‘amad)  in  die  middel  van  die  hemel  en 
hom  nie  gehaas  om  onder  te  gaan  nie,  omtrent  ’n  volle  dag.”  Die  poëties- 
mitologiese  representasie  van  die  oorspronklike  gedig  word  hier,  presies 
andersom  as  in  die  geval  van  die  Jesajateks,  reallsties  omgedui.  Aan  die 
een  kant  om  te  verhoed  dat  lesers  die  idee  kry  dat  die  volksheld  Josua  die 
bestaan  van  ander  gode  erken  het,  maar  aan  die  ander  kant  ook  om  die 
gebeure  as  realistiese,  konkrete  ingryping  van  die  God  van  Israel  te 
representeer. 

1.2  Verskuiwings  in  kosmologiese/rellgleuse  afsprake 
Bostaande  voorbeelde  dui  reeds  daarop  dat  representasies  van  gebeure 
mettertyd  in  die  tekste  aangepas  is  by  ander  beskouings.  Daar  is  talle 
voorbeelde  hiarvan  in  die  Hebreeuse  Bybel.  Terwyl  die  goddelike 
perspektief  in  die  vroeë  verhale  sterk  op  die  voorgrond  is  - en  dus  van  ’n 
sterk  religieus  gekleurde  werklikheidsbeskouing  getuig  - raak  die  goddelike 
agent  mettertyd  al  hoe  meer  op  die  agtergrond  en  kom  menslike  akteurs, 
menslike  besluite  en  handelinge  al  hoe  meer  op  die  voorgrond.  So 
byvoorbeeld  in  die  Koningsverhaal,  waar  die  goddelike  agent  bloot  nog 

goedkeurend  of  bestraffend  reageer  op  menslike  optrede.  En  in  die  heel 
laat  geskrifte,  soos  in  die  boek  Ester,  verdwyn  alle  verwysings  na  God  en 
word  die  wêreld  as  ’n  deuren  deursekulêre,  mens///fe  werklikheid  geteken. 
En  dis  nie  vreemd  nie.  ’nTydgenootlike  boek,  naamlik  Prediker,  bestry  ten 
sterkste  die  tradisionele  opvatting  dat  ’n  mens  God  se  rol  in  die  werklikheid 
kan  verstaan  of  beskryf  (Pred.  3;  1-5). 

Insgelyks,  terwyl  sekere  Joodse  kringe  bly  vashou  het  aan  ’n  monolitiese 
kosmologie  (wat  ’n  voorwaarde  is  vir  etiese  monoteïsme)  het  ander  kringe 
- onder  invloed  van  die  Persiese  Zoroastrianisme  - ’n  dualistiese 
kosmologie  begin  onderskryf.  In  die  Joodse  weergawe  van  hierdie 
kosmologie  word  die  Zoroastrianistiese  beginsels  van  goed  en  kwaad 
(Ahura  Mazda  en  Angra  Mainyu  of  Ahriman)  gepersonifieer  as  “God”  en 
“satan”.  Vanuit  ’n  monolitiese  en  dualistiese  kosmologiese  perspektief 
bekyk,  lyk(i\e  werklikheid  van  Dawid  se  sensusopname  radikaal  verskillend. 
Word  dit  uit  ’n  streng  monoteïstiese  perspektief  bekyk,  moet  die  kwaad 
wat  daar  gebeur  aan  God  toegeskryf  word:  “En  die  toorn  van  die  Here  het 
weer  teen  Israel  ontvlam,  en  Hy  het  Dawid  aangehits  en  gesê:  ‘Gaan  tel 
Israel  en  Juda’”  (2  Sam.  24:  1).  Word  dieselfde  gebeure  uit  ’n  dualistiese 
perspektief  bekyk,  lyk  sake  anders:  “Toe  het  satanXeen  Israel  opgetree  en 
Dawid  aangehits  om  Israel  te  tel  (1  Kron.  21:1).”  Hier  het  die  kwaad  ’n 
alternatiewe  oorsprong.  Gegewe  ’n  verskuiwing  in  wêreldbeskouing  móés 
die  Kroniekeskrywer  die  sensus  anders  representeer  as  die  Samuel- 
skrywer. 

’n  Mens  sou  hier  ook  kon  uitwei  oor  die  effek  van  dergelike  verskuiwings 
op  die  apokaliptiese  representasie  van  die  geskiedenis,  soos  in  die 
Daniëlboek,  asook  oor  die  tydgenootlike  verskuiwing  in  die  beskouing  oor 
voortbestaan  ná  die  dood  en  die  invloed  daarvan  op  representasie. 
Bostaande  voorbeelde  illustreer  die  punt  egter  genoegsaam. 

2.  Kultuur,  literêre  vorme  en  representasie 

Kosmologie  is  egter  maar  één  faset  van  die  kulturele  interteks  van  ou 
Hebreeuse  literêre  representasie.  Kultuur  bestaan  uit  ’n  interaktiewe 
netwerk  van  ekonomiese,  politieke,  tegnologiese,  sosiale,  religieuse  en 
ander  fasette,  wat  elkeen  ’n  effek  het  op  die  wyse  waarop  die  werklikheid 
in  die  tekste  van  ’n  spesifieke  kultuur  gerepresenteer  word.  Twee 
voorbeelde  kan  hierdie  opmerking  illustreer.  Die  een  kom  uit  die  sosiale 
waardesisteem  van  die  tyd  en  die  ander  uit  destydse  literêre  konvensies. 
As  Dawid  hoor  dat  sy  broers  al  vir  ’n  maand  lank  na  die  vernederende 
opmerkings  van  die  Filistynse  reus  Goliat  luister  en  besluit  om  ’n  einde 
daaraan  te  maak,  word  hy  nie  geteken  as  die  besonder  “dapper” 
veewagtertjie  van  kinderbybels  nie,  maar  eerder  as  die  konsenwatis  wat 
nie  kan  toesien  dat  die  eervan  sy  groep  so  aangetas  word  nie.  Dat  die 
sosiaie  waarde  van  eer  teenoor  skande  (Plevnik  1993)  hier  ’n 
medebetekenaar  van  die  werklikheid  is,  is  duidelik  uit  die  verhaal  (1  Sam. 

17:  20-50).  Vergelyk  byvoorbeeld  die  verwysing  na  “smaad”  in  17:  26, 
Saul  se  belofte  om  die  man  wat  die  Fillistyn  verslaan,  baie  eer  aan  te 
doen  (17:  25),  en  Dawid  se  vraag  aan  sy  broers:  “Wat  sal  met  die  man 
gebeur  wat  die  smaad  van  Israel  wegneem?”  (17: 26).  Dawid  word  geteken 
as  iemand  wie  se  deposito  van  eer  so  hoog  is  dat  selfs  die  gevloek  van  ’n 
onbesnede  reus  dit  nie  kan  afbreek  nie  (vgl.  daarteenoor  17:  24)  en  as 
iemand  wat  die  eervan  sy  groep  verdedig  - selfs  al  kan  dit  hom  sy  lewe 
kos.  Terselfdertyd  kom  hy  ook  uit  die  verf  as  iemand  wat  die  moontlikheid 
insien  om  in  die  proses  sélf  eer  in  te  oes  en  sy  posisie  so  te  verbeter. 
Vandaar  sy  vraag  aan  sy  broers. 

Dat  die  hele  verhaal  gaan  oor  ’n  representasie  van  Dawid-  en  nie  oor  die 
geskiedenis  van  ’n  veldslag  nie,  blyk  uit  twee  sake.  Eerstens  uit  die  feit 
dat  die  tradisie  die  oorwinning  oor  hierdie  reus  ook  aan  Elhanan  toeskryf 
- en  wel  op  ’n  plek  met  die  naam  van  Gob,  pleks  van  Sogo  (2  Sam.  21 : 
18-19;  vgl.  ook  die  verdere  tradisie  in  1 Kron.  20:  5),  sodat  die  historiese 
gebeure  nie  meer  agterhaalbaar  is  nie. 

Tweedens  is  die  genre  waarin  die  verhaal  aangebied  word,  tipies  van  die 
algemene  heldesage.  Die  verhaal  in  1 Samuel  17  volg  stap  vir  stap  en 
funksie  virfunksie  die  patroon  wat  Skaftimof  in  sy  strukturalistiese  analise 
van  heldeverhale  vasgestel  het  - tot  op  die  prinses  as  beloning  vir  die 
heldedaad  toe  (Jason  1 979).  Dit  gaan  hier  oor  ’n  folkloristiese  representasie 
van  ’n  volksheld  rondom  die  tema:  “herwinning  en  inwinning  van  eer”.  Dis 
Dawid  se  eerste  stap  na  koningskap. 

In  hierdie  kategorie  val  ook  genres  wat  in  diens  staan  van  die 
staatsideologie,  byvoorbeeld  die  genre  van  die  pryslied,  soos  die 
koningslied  Psalm  2,  of  die  Sionslied  Psalm  48. 

3.  Retoriek  en  representasíe 

Dis  veral  in  argumentatiewe  tekste  dat  kultuurbepaalde  retoriese  strategieë 
as  interteks  van  Hebreeuse  literêre  tekste  belangrik  word  en  lesers  op 
hulle  hoede  moet  wees  om  nie  retoriese  representasie  en  “objektiewe 
werklikheid”  met  mekaar  te  verwar  nie. 

Die  retoriese  praktyk  was  destyds  nie  om  ad  rem  te  argumenteer  nie, 
maar  ad  hominem.  Reeds  al  die  verkleinerende  aard  van  Goliat  se 
toesprake  in  die  Dawidverhaal  (1  Sam.  17)  wys  dat  die  bedoeling  van  ’n 
twisrede  was  om  die  opponent  belaglik  voor  te  stel  en  sy  eer  te  krenk. 
Talle  humoristiese  tekste  van  die  ou  Ooste  (Foster  1995)  dui  daarop  dat, 
as  jy  iemand  se  eer  in  die  openbaar  gekrenk  het,  jy  hom  sosiaal  vernietig, 
en  daarmee  die  “argument”  gewen  het. 

In  hierdie  soort  ad hom/nem-argumente  wemel  dit  gevolglik  gewoonlik  van 
gemeenplasighede  en  welbewuste  vertekenings.  Slegsê-refreine  loop  deur 
alle  profeteboeke:  hulle  teenstanders  is  almal  dronkaards,  egbrekers, 
diewe,  moordenaars,  verdrukkers,  uitbuiters,  onderkruipers,  dodebesweer- 
ders,  afgodedienaars,  samesweerders,  meinediges  en  watter  verfoeilike 

karaktertrek  ’n  mens  ook  maar  kan  bedink.  Die  prentjie  van  die  bespotlike 
praktyk  van  ’n  mens  wat  ’n  boom  in  ’n  bos  gaan  afkap  om  van  die  een 
helfte  vuur  te  maak  vir  vleisbraai  en  van  die  ander  helfte  ’n  god  om  voor 
neerte  buig,  is  standaard  (Jer.  10:  3-8;  Jes.  44:  9-20).  Die  profete  én  hulle 
gehoor  het  egter  goed  geweet  die  opponente  bid  nie  regtig  tot  die  beelde 
nie  en  dat  die  beelde  hoogstens  konsentrasiesimbole  was  vir  meditatiewe 
en  rituele  doeleindes.  Maar  juis  deur  hulle  ernstige  handelinge  in  die 
openbaar  bespotlik  voor  te  stel,  word  hulle  verneder  in  ’n  poging  om  die 
argumentXeen  hulle  te  wen.  Hedendaagse  (naïewe)  lesers  is  egter  in  die 
versoeking  om  hierdie  retoriese  representasie  van  opponente  as  ’n  foto 
van  die  werklike  opponente  op  te  neem  en  die  gevolgtrekking  te  maak  dat 
die  Israeliete  oorwegend  ’n  klomp  hardkoppige,  seksbehepte  afgodsdie- 
naars  was  wat  ’n  dooie  paal  bo  ’n  lewende  God  verkies  het  - ’n  misverstand 
wat  selfs  ’n  noemenswaardige  bydrae  gemaak  het  tot  anti-Semitisme. 

4.  Ideologie  en  representasie 

Die  intertekste  waarin  die  Bybelse  teks  ingebed  is,  sluit  nie  net 
verskuiwende  kosmologiese  perspektiewe  en  ander  kulturele  veronder- 
stellings  in  nie,  maar  ook  springende  ideologiese  doelwitte 
In  Samuel-Konings  ontmoet  die  leser  byvoorbeeld  ’n  spesifieke  Dawid- 
karakter.  ’n  Gewilde  en  onverskrokke  leier  van  ’n  Judese  berglandbende 
(1  Sam.  22:1-2)  word  koning  gemaak  (2  Sam.  2:  1-11),  maar  wanneer  hy 
koning  /s,  word  hy  ’n  slagoffer  van  die  “Peter  principle”.  Hy  kan  geen 
wysheidsgelykenis  verstaan  nie  en  trap  gevolglik  elke  keer  in  die  slagyster 
as  hy,  met  homself  in  die  beskuldigdebank,  ’n  skuldigbevinding  maak 
(Coats  1 981 : 248-250;  Coxon  1 981 : 373-379;  Deist  1 984/5).  Dit  gebeur  in 
die  geval  van  Natan  se  gelykenis  (2  Sam.  12)  én  in  die  geval  van  die 
gelykenis  van  die  wyse  vrou  van  Tekoa  (2  Sam.  14:  1-19).  Die  vroeëre 
gewilde  en  lojale  leier  word  die  moordenaar  van  een  van  sy  dapperste 
soldate,  nadat  hy  dié  se  vrou  swanger  gemaak  het.  Sy  gesin  en  koninkryk 
stort  in  duie  en  agter  die  skerms  is  daar  ’n  intense  stryd  om  sy  troon. 
Uiteindelik  is  hy  ’n  ou,  impotente  man,  wat  op  sy  sterfbed  sluipmoorde  op 
sy  eertydse  vyande  lê  en  beplan  (1  Kon.  1 : 1-2:  11). 

Dis  egter  nie  die  Dawid  van  Kronieke  nie.  Dáár  is  hy  die  voorbeeldige 
digter  en  toonsetter  van  geestelike  liedere  en  die  stigter  van  die  Jahwe- 
kultus  in  Jerusalem.  Geen  woord  word  gerep  oor  sy  inkompetensie,  swak 
oordeel  en  slegte  maniere  nie.  Maar  dan  skryf  die  Koningskrywer  \ydens 
die  ballingskap  en  wóú  hy  die  konings  só  teken  dat  geen  mens  ná  die 
Babiloniese  ballingskap  weer  - soos  Haggai  en  Sagaria  - sou  droom  om 
’n  monargie  in  Israel  in  te  stel  nie.  Lank  ná  die  ballingskap  beywer  die 
Kroniekeskrywer  hom  egter  daarvoor  om  ’n  versoeningXe  bewerk  tussen 
die  Sadokitiese  priesterklas  en  die  Leviete,  wat  hulle  werk  verloor  het  toe 
koning  Josia  die  kultus  in  Jerusalem  gesentraliseer  het  (Hanson  1979). 
Dit  gaan  vir  dié  skrywer  oor  die  status  van  sekere  groepe  as  religieuse 

funksionarisse  en  oor  hulle  rol  in  die  kultus.  In  dié  verband  word  Dawid 
voorgehou  as  die  stigter  van  die  kultus,  en  sy  reëlings  daarvoor  as  “hoe 
dinge  behoort  te  wees”.  Om  sy  poging  te  laat  slaag  om  die  strydende 
groepe  te  versoen,  moet  die  skrywer  Dawid  as  die  perfekte  voorbeeld  van 
toewyding  teken.  Die  representasie  word  hier  kennelik  beïnvloed  deur 
ideologiese  oorwegings.  Wanneer  dié  oorweging  misgekyk  en  die  tekste 
gelees  word  as  “prentjies”  van  die  verlede,  sit  die  leser  met  onoorkomelike 
historiese  probleme  en  word  die  tekste  self  ongeloofwaardig  gemaak.  Meer 
nog,  die  tekste  word  misverstaan. 

5.  Samevatting 

Ou  Hebreeuse  verhale  maak  dit  duidelik  dat  representasie  die  produk  is 
van  die  samespel  van  ’n  netwerk  van  kulturele  opvattings  en  praktyke, 
folkloristiese  en  retoriese  tegnieke,  en  dies  meer.  Om  hierdie  netwerke  op 
te  diep  en  die  tekste  as  deel  daarvan  te  verstaan,  is  om  inligting  in  te  win 
oor  die  perspektiewe  waaruit  daar  literêre  gestalte  gegee  is  aan  die 
werklikheid,  en  daarmee  oor  die  funksiewau  dié  representasies  in  groter 
kulturele  betekenissamehange.  Sonder  hierdie  inligting  kan  dié  tekste  in 
feitlik  enige  rigting  gedui  word. 

Natuurlik  is  rekonstruksies  van  die  wêreld  waaraan  die  tekste  deel  gehad 
het,  onvermydelik  ’n  produk  van  hedendaage  antropologiese  teorieë  en 
historiese  konstruksies,  wat  op  hulle  beurt  weer  gekonstitueer  word  deur 
’n  netwerk  van  intertekste.  Tog  verbreed  hierdie  inligting  die  raamwerk 
met  verwysing  waarna  die  dekonstruktiewe  “vloei”  van  betekenis  minstens 
bewustelik  en  momenteel  aan  bande  gelê  kan  word.  Binne  die  raamwerk 
van  ’n  kulturele  geheue  én  huidige  afsprake  oor  interpretasie  kán  ’n  sinvolle 
en  rasionele  diskussie  gevoer  word  oor  die  werklikheid  wat  deur  hierdie 
tekste  aan  die  orde  gestel  word. 

C.L.  Heinrich 
(jynserige  oggen(j 

die  duikboot  breek  die  oppervlak 
deur  die  vensterglas 

beperk  ’n  golf  my  onverbiddelik:  ’n  ontwykende  wit  palet 

die  periskoop  se  dowe  oog 

beur  sy  eie  beelde,  die  droëdok,  die  skrop, 

’n  doop  bo  die  oppervlak 

ek  tuur  deur  die  golwe 
en  vernietig  straks  die  dek 
van  boot,  godverlate  eiland,  vloot 

ek  hel  dit  oor  om  oor  die  laaste  deining 
te  kan  sien  dis  sag  dis  glad 
’n  oseaan  sonder  rimpeling 
en  onverstoord 

Bonaventure  Hinwood 


Sekuur 

Lewenslank  is  hy  verseker 
teen  diefstal,  vuur  en  watervloed, 
siekte,  ongeluk  en  dood. 
Makelaars  hanteer  met  ywer 
beurstransaksies  in  portefeuljes. 
Die  lyf,  deskundig  ondersoek, 
word  daagliks  vitamienversterk. 
Pelse  en  pêrels  bind  sy  vrou 
trou,  gedienstig  aan  sy  sy; 

’n  uitgelekte  testament 
boesem  ouerliefde  in. 

Tog  tussen  blare  lê  nog  mambas 
en  piesangskille  op  ’n  steeg; 
en  na  die  predikant  se  lofspraak 
en  die  skoon  verassingsvuur ... 


Buie 

Van  koue  bui  na  lou  bestraling 
wissel  die  herfsweer  soos  jou  hart. 

’n  Donkerbril,  sambreel  en  reënpak 
kan  liggaamsdele  goed  bedek. 

Jou  buie  laat  my  onbeslis 
voor  bidmatjie  en  bedelstok, 
voor  handgranaat  en  springmes  staan 
ek  weet  nie  wat  om  saam  te  dra. 


Klaviatuur 

spitverharde  hande  raak 
onder  sagte  vingerdruk 
gevoelig  soos  mikro-oondnommers 
en  maak  staalvrye  binnegoed 
kort-kort  tot  oorkokens  toe  warm 


Marlene  van  Niekerk 

Reënboogredenasies:  Repliek  op  ’n  intreerede 


In  haar  inaugurele  rede  Daarom  letterkunde,  daarom  Afrikaanse  letter- 
kunde  (Unisa,  7 Maart  1996)  formuleer  Prof  Henriette  Roos  ’n  motivering 
vir  die  voortgesette  bestudering  van  die  Afrikaanse  letterkunde  in  die 
“Nuwe  Suid-Afhka”.  Sy  bied  haar  rede  aan  as  ’n  “persoonlike  credo, ...  die 
verklaring  van  ’n  akademiese  missie  en  ’n  demonstrasie  van  die 
bedrywighede  binne  (haar)  vakgebied,”  (Roos  1996: 18).  Ter  inleiding  en 
vir  die  doeleindes  van  ’n  kritiese  bespreking  van  hierdie  intreerede,  volg 
hier  ’n  opsomming  wat  na  my  mening  die  toon  en  strekking  sowel  as  die 
hoofaksente  wat  gelê  word,  weergee. 

Die  voortsetting  van  Afrikaanse  letterkundestudies  is.  selfs  huidiglik  onder  die  hoë  druk 
van  konkrete  heropbou-  en  onhwikkelingsprojekte,  regverdigbaar  en  wenslik  omdat  dit 
’n  wesentlike  invoegbaarheid  vertoon  ten  opsigte  van  die  oorkoepelende  politieke  ideaal 
van  die  dag.  Die  Nuwe  Suid-Afrika  staan  naamlik  voor  die  uitdaging  om  die  mense  van 
sy  multikulturele  diversiteit  in  vrede  en  harmonie  te  laat  saamleef.  Die  Afrikaanse 
letterkunde  wat  in  aanleg  en  van  meet  af  aan  responsief  was  ten  opsigte  van  die 
inheemse  kulture  het  vandag  ontwikkel  tot  'n  kulturele  fenomeen  wat  in  steeds 
toenemende  mate  inhoudelik  sowel  as  formeel,  tekens  van  transkulturele  vervloeiing 
vertoon.  Die  voortsetting  van  Afrikaanse  letterkundestudies  is  dienooreenkomstig 
onderhewig  aan  dié  voonwaarde  dat  benaderingswyses,  metodes  van  navorsing,  analise 
en  aanbod  asook  die  kategorieë  waarvolgens  kanonisering  plaasvind,  aangepas  word 
ten  einde  die  groeiende  aantal  tekste  wat  'n  duidelike  transkulturele  inhoud  vertoon,  te 
bevoorgrond  en  te  sentreer.  'n  Interdissiplinêre  en  vergelykende  wetenskap  sal  ontwikkel 
moet  word,  enersyds  as  'n  korreksie  op  en  andersyds  as  aanvulling  tot  benaderings 
wat  die  literêre  enkelteks,  teoreties  en  formeel-analities  byvoorbeeld  uitsluitlik  as 
“outonome  verbeeldingskepping”  behandel  het.  'n  Aldus  aangepaste  wetenskap  sal 
dus  die  gunstige  normatiewe  en  gedragsbepalende  invloed  wat  die  Afrikaanse 
letterkunde  op  'n  multikulturele  samelewing  het,  fokus  en  versterk  omdat  dit  sal 
konsentreer  op  die  behandeling  en  vergelyking  van  dié  tekste  wat  tot  ’n  beter  wedersydse 
insig  van  voorheen  kultureelvervreemde  mense  en  groepe  mag  lei. 

As  gevolg  van  die  toenemende  weerspieëling  van  die  multikulturele  samelewing  in  die 
Afrikaanse  letterkunde,  kan  dit  nie  langer  as  die  “kulturele  uitdrukking  van  ’n  eng  en 
selfbehepte  ideologie”  gesien  word  nie.  In  sy  bemoeienis  met  ander  kulture  beliggaam 
die  Afrikaanse  letterkunde  bowendien  in  toenemende  mate  ’n  essensiële  kulturele 
eienskap  van  Afrika,  naamlik  gemeenskapsgerigtheid.  Deurdat  die  Afrikaanse 
letterkunde  verder  steeds  meer  in  die  vorm  van  memoires  en  outobiografieë  die  voorheen 
verswygde  stemme  insluit,  lewer  dit  ook  ’n  onmisbare  bydrae  tot  die  herskrywing  van 
die  geskiedenis  van  Suid-Afrika  - die  produksie  van  ’n  helende  verhaal  van 
gemeenskaplike  ervarings  en  gedeelde  emosies. 

In  my  samevatting  van  Roos  se  intreerede,  wat  soos  alle  kritiese 
opsommings  verhelderend  maar  ook  vereenvoudigend  kan  werk,  gee  ek 
’n  aanduiding  van  die  manier  waarop  bepaalde  nosies  en  begrippe  (soos 
wetenskap,  ideologie,  kultuur,  fiksie,  geskiedenis,  “die  Suid-Afrika  van 
vandag”)  myns  insiens  daarin  gekonnoteer  en  gekonfigureer  word. 

Die  kritiese  opmerkings  wat  hieronder  volg,  rakende  sommige  van  hierdie 

konnotasies  en  bepaalde  aspekte  van  hierdie  konfigurasie,  spruit  uit  ’n 
poging  om  aan  myself  te  verduidelik  waarom  reeds  by  die  aanhoor  daarvan 
dit  my  verontrus  het.  Want  hoe  kan  enige  “regskape”  Suid-Afrikaner  nou 
spontaan  wil  verskil  van  sulke  sentimente  en  waardes  en  voornemens?  Is 
hierdie  opvattings  en  voorgenome  praktyk  nie  presies  tekens  van  die 
“bevryding”  van  die  Afrikaanse  taal  en  sy  letterkunde  waarvan  ons  gedroom 
het  in  die  dae  van  sensuur  en  selfsensuur,  kulturele  meerderwaardigheid 
en  bevoordeling,  literêre  inteelt  en  teoretiese  konserwatisme  nie?  Verlos 
só  ’n  visie  ons  nie  van  ’n  soort  skaamte  ten  opsigte  van  die  isolasie  en 
beperktheid  wat  kenmerkend  was  van  ’n  beduidende  deel  van  die 
Afrikaanse  literêre  bedryf  tydens  die  Apartheidsdekades  nie?  En  gee  dit 
ons  nie  die  vrymoedigheid  om  ons  taal  en  letterkunde  nou  uiteindelik  as 
trotse  kultuurambassadeurs  na  buite  toe  aan  te  beveel  nie? 

Maar  miskien  is  dít  juis  die  rede  vir  my  aanvanklike  ongemak  - naamlik 
dat  die  rede  in  my  ore  te  veel  geklink  het  soos  ’n  openbare  betrekkinge- 
operasie,  en  dat  dit,  by  nadere  insien,  in  ooreenstemming  met  die  retoriek 
van  sulke  diskoerse  ’n  ysingswekkend  flambojante  moeiteloosheid  ten 
opsigte  van  hoogs  komplekse  en  problematiese  kwessies  vertoon. 

’n  Sistematiese  gebrek  aan  kritiese  selfrefleksie  ten  opsigte  van  formele 
en  inhoudelike  vooroordele,  is  wat  my  opval  in  die  teks.  Hierby  gebruik  ek 
die  begrip  voor-oordeel  in  die  tegniese  betekenis  soos  wat  dit  in  die 
filosofiese  hermeneutiek  gebruik  word  - dit  wil  sê,  as  moontlikheidsvoor- 
waarde  wat  kenprosesse  voorstruktureer  en  inhoudelik  “laai”. 

Die  formele  voor-oordeel  betref  die  kenteoretiese  posisie  van  die 
pleitbesorger  van  die  Afrikaanse  letterkunde  in  die  sogenaamde 
“multikulturele”  maatskappy  (met  ander  woorde,  die  self-posisionering  van 
die  wetenskaplike  subjek  teenoor  haar  objek).  Die  inhoudelike  voor-oordele 
betref  die  waardes  en  sentimente  operatief  in  die  nosie  “die  Suid-Afrika 
van  vandag”  en  die  manier  waarop  kultuur/kulture  en  geskiedenis  (van 
die  Afrikaanse  letterkunde)  daarmee  artikuleer.  In  eersgenoemde  meen 
ek  ’n  positivistiese  geur  te  herken,  in  laasgenoemde  onderskeidelik 
essensialistiese  en  “teleologiese”  trekke.  Indien  daar  ’n  poging  sou  wees 
om  hierdie  operatiewe  formele  en  inhoudelike  voor-oordele  en  veral  die 
verbánd  tussen  hulle  self-refleksief  te  tematiseer\  sou  dit  myns  insiens 
kan  lei  tot  ’n  groter  diskursiewe  omsigtigheid  en  ’n  konseptuele 
noukeurigheid  in  wat,  soos  dit  nou  staan,  ’n  mynveld  van  betwisbare 
begrippe  en  verglydende  argumente  is. 

In  haar  aandrang  op  die  formule  “multikulturele  maatskappy”  vir  die 
karakterisering  van  die  Suid-Afrikaanse  situasie  en  haar  waarneming  van 
wat  sy  noem  “transkultureie  fenomene”  en  “kulturele  vervloeiing”  gee  Roos 
nie  een  keer  ’n  aanduiding  daarvan  dat  sy  bewus  is  van  die  enorme  debatte 
in  verskeie  dissiplines  waarin  hierdie  begrippe  gedompel  was  en  is  nie^. 
Om  byvoorbeeld  ’n  geweldige  debat  in  die  geskiedenis  van  die  kulturele 
antropologie  tot  enkele  vrae  te  reduseer  wat  klaarblyklik  vir  Roos  geen 

kwelling  inhou  nie:  watter  soort  kenteoreíiese  perspektief  is  dit  wat  ’n  pano- 
ramiese  oorsig  bied  oor  die  veelheid  van  onderskeibare  en  vervloeiende, 
by  implikasie  gelykwaardige  en  gelykbemagtigde  kulture?^  Watter  diskqers 
is  dermate  onbewus  “gesentreerd”  dat  dit  in  sy  universalistiese  uitsprake 
en  transenderende  aansprake  om  namens  almal  te  praat,  sélf  orals  en 
nêrens  skyn  te  wees  nie?  (Stuart  Hall  in  Donald  en  Rattansi  1 992:  257).  Is 
dit  ’n  supra-kulturele  perspektief,  en  indien  wel,  hoe  abstraheer  ’n  mens 
van  jou  eie  kultuur  om  tot  so  ’n  “neutrale”  posisie  te  geraak?  Watter  mag 
of  outoriteit  is  dit  wat  só  ’n  bowe-kulturele  beskouing  van  ’n  kultuurveelheid 
sanksioneer?  Is  dit  miskien  die  mag  van  die  “wetenskap”?  En  word  dit 
miskien  verswyg  omdat  “wetenskap”  ’n  onaantasbare  en  selfregverdigende 
wáárde  verteenwoordig  in  die  Westerse  kultuur? 

Die  ewe  ongeproblematiseerde  wyse  waarop  daar  van  “verskynsels”  en 
“fenomene”  (by  implikasie  “feite”)  gepraat  word,  wil  daarop  dui  dat  die 
verhewe  status  van  sogenaamde  waardevrye  wetenskap  inderdaad  die 
stille  voorbewuste  aanname  sou  kon  wees.  En  dan  sal  dit  nie  die  eerste 
keer  wees  dat  ’n  vorm  van  “onskuldige”  positivistiese  wetenskapsbeoefe- 
ning  in  ons  land  in  diens  van  ’n  politieke  orde  en  sy  heersende  sentimente 
aangewend  word  nie. 

Niemand  wat  die  Afrikaanse  letterkunde  bestudeersal  wil  ontken  dat  daarin 
“die  vreemde  ander”  tot  vandag  toe  op  verskillende  meer  of  minder  bewus 
self-kritiese  wyses  óf  ter  sprake  óf  verswyg  was  nie.  Dít  op  sigself  is  geen 
prestasie  of  rariteit  nie.  Dit  behoort  myns  insiens  gewoon  tot  wat  mens  die 
kulturele  faktisiteit  van  ’n  histories  en  geografies  ekskoloniaal  gesitueerde 
taalgemeenskap  kan  noem.  Die  punt  is  dat  ’n  veranderde  optiek  hierdie 
“ander-in-ons-literatuur”  herkenbaar  maak  as  sogenaamde  “transkulturele” 
“feite”,  “fenomene”  of  “verskynsels”  wat  op  hulle  beurt  weens  ’n  nuwe  poli- 
tieke  waarde,  dié  van  “multikulturalisme”  positief  gewaardeer  word.  Anders 
gestel,  dit  is  omdat  “multikulturalisme”,  as  ’n  (vermeende)  waarde  van  die 
nuwe  orde  klaarblyklik  geïnternaliseer  is  deur  Roos,  dat  die  “feite”,  ‘1eno- 
mene”  en  “verskynsels”  van  sogenaamde  “transkulturele  assimilasie”  haar 
soseer  in  die  oog  spring.  In  plaas  daarvan  dat  die  veranderende  optiek  op 
eksplisiete  wyse  as  ’n  paradigmaverskuiwing  aangemerk  word  en  voorts 
rondborstig  as  ’n  moontlikheidsvoonwaarde  vir  ’n  herordening  van  objekte 
binne  ’n  geherkonsipieerde  kennisveld  aangebied  word,  stuit  ek  in  die 
rede  op  die  tipies  vae  en  nongeëksplisiteerde  verglyding  van  feite  en 
waardes  wat  ’n  mens  in  alle  ideologieë  kry:  dié  waarde  en  dié  belang  wat 
die  seleksie  van  feite  bepaal,  word  nie  ás  waarde  of  belang  aangebied 
nie,  maar  eweseer  as  “feit”  voorgehou  - in  hierdie  geval  die  “feit”  van 
sogenaamde  “multikulturalisme”  en  ‘Iranskulturalisme”.  (Soos  wat  in  die 
volgende  paragraaf  duideliker  blyk,  definieer  ek  ideologie  in  hierdie  konteks 
as  die  manier  waarop  taal  gemobiliseer  word  om  ’n  bepaalde  orde  se 
(vermeende)  offisiële  selfbeskrywings  te  help  vestig  en  legitimeer.) 

Dat  hierdie  ideologiese  maneuver  etlike  kere  uitgevoer  word  sonder  dat 

Roos  sélf  deurdhng  tot  ’n  moment  van  kenteoretiese  selfrefleksie,  berus 
v\/aarskynlik  op  die  feit  dat  sy,  soos  uit  verskeie  formulerings  blyk,  ’n 
deskriptiewe  en  nie  ’n  kritiese  nosie  van  ideologie  hanteer  nie.  Dit  is  trouens 
dikwels  die  geval  in  positivisties-getinte  benaderings  (Thompson  1984). 
Volgens  die  deskriptiewe  benadering  is  ideologie  ’n  vaste  bestand  van 
bepaalde  idees  en  beginsels  wat  uitputtend  beskryf  kan  word  en  wat  openlik 
deur  woordvoerders  van  ’n  heersende  bestel  verkondig  word  om  hulle 
mag  te  verstewig.  Die  kritiese  definisie  lê  die  klem  op  die  ónuitputbare 
wyses  waarop  ideologie  in  die  vesel  van  die  taal  self  werk  om  op 
verskillende  wyses  effekte  te  bewerkstellig  wat  ondersteunend  kan  wees 
van  ’n  spesifieke  magsorde.  Dit  is  waarom  ideologiekritiek  nie  ’n 
deskriptiewe  inslag  het  nie  maar  as  ’n  soort  retoriese  ontmaskering  of  as 
’n  hermeneutiek  van  die  agterdog  beskou  kan  word  (Van  Niekerk  1992: 
290). 

Roos  se  myns  insiens  beskrywende  opvatting  van  ideologie  het  veral  baie 
belangrike  konsekwensies  vir  haar  siening  van  die  verhouding  fiksie  en 
ideologie  en  vir  die  wyse  waarop  voorts  tekste  geselekteer  word  as 
eksemplaries  van  “kulturele  vervloeiing’’  of  “transkulturele  assimilasie”.  So 
formuleer  sy  byvoorbeeld:  “die  gekanoniseerde  Afrikaanse  letterkunde  [is] 
tradisioneel  [beskou]  as  die  kulturele  verwoording  van  ’n  geïsoleerde 
selfbehepte  ideologie” {my  klem)  en  voorts  stel  sy:  “dat  letterkundige  werke, 
op  strukturele  en  tematiese  vlak  reeds  geruime  tyd  besig  is  om  aspekte 
van  die  huidige  proses  van  maatskaplike  verandering  en  kulturele 
assimilasie  te  ref/ekíeer”  (my  klem)  (Roos  1996:  5) 

Hóé  hierdie  “kulturele  verwoording”  van  één  ideologie  (Apartheid)  en 
“refleksie”  van  “multikulturalisme”  (wat  ek  ook  as  ’n  skadelike  ideologie 
beskou)  presies  in  fiksie  geskied,  is  ’n  uiters  ingewikkelde  saak  en  hoe  ’n 
mens  dit  konsipieer  het  geweldige  reperkussies  vir  waardeoordele  oor 
letterkundige  werke.  Die  belangrike  hier  is  dat  so  ’n  “refleksie”  klaarblyklik 
positief  gewaardeer  word  deur  Roos  maar  sonder  dat  sy  daarby  enige 
aanduiding  gee  van  hoe  verskillende  tekste  dit  dan  “beteh’  of  “slegter”  of 
verskillend  of  glad  nie  sou  doen  nie.  En  só  ’n  nuwe  hiërargie  is  volgens 
haar  wél  nodig  binne  ’n  geprojekteerde  vergelykende  literatuur- 
wetenskaplike  praktyk  (Roos  1996:  7). 

Dit  is  in  hierdie  verband  miskien  nuttig  om  na  die  bruikbare  (maar  ook 
weer  vereenvoudigende)  model  te  verwys  wat  Terry  Eagleton  konstrueer 
om  die  glibberige  verhouding  ideologie  - fiksie  te  probeer  vaslê  (Eagleton 
1976:  64  ff).  Hy  verwerp  die  nosie  dat  daar  enige  direkte  of  spontane 
verhouding  (bv.  van  “refleksie”)  tussen  ’n  teks  en  die  geskiedenis  of  selfs 
’n  teks  en  ideologie  sou  wees.  Ideologie  staan  teenoor  literêre  tekste  soos 
’n  partituur  of  ’n  toneelteks  teenoor  die  verskillende  materiële  produksies 
wat  daarvan  moontlik  is.  Met  ander  woorde,  ’n  literêre  teks  is  ’n  produksie 
van  ideologie  (wat  self  reeds  ’n  produksie  is).  Sommige  produksies  (literêre 
tekste)  kan  die  ideologie  op  só  ’n  manier  produseer  (bv.  deur  formele 

middele  van  ironie,  oordrywing,  vereenvoudiging,  bevoorgronding  aan  te 
wend)  dat  die  kontradiktoriese  en  gebroke  werklikheid  (waarvan  ideologie 
meestal  ’n  gladde  of  geregverdigde  beeld  wil  voorhou  wat  virdie  heersende 
mag  bevorderlik  is)  vir  die  leser  deursigtig  word  ás  ideologie.  Vanweë  onder 
andere  die  wesentlik  ossilerende  dubbelsinnigheid  van  taal  wat  maak  dat 
skynbaar  primêre  betekenisse  oënskynlik  vergly  in  hulle  eie  teenoor- 
gesteldes  of  ontkennings,  en  ook  vanweë  die  daarmee  verbandhoudende 
hibriede  natuur  van  talige  uitdrukking''  is  dit  moontlik  dat  selfs  die 
intensionele  fiksie-skrywer  nie  altyd  en  nie  altyd  eweseer  bewus  óf  in 
beheer  is  van  die  potensiële  ideologie-ontmaskerende  effek  van  sy  skrywe 
nie. 

Die  punt  is  dat  daar  een  of  ander  konsepsie  van  ’n  verhouding  tussen 
ideoiogie  en  fiksie  nodig  sal  wees  as  teoretiese  moontlikheidsvoorwaarde 
vir  die  groepering,  onderskeiding  en  vergelyking  van  tekste  wat  meer  of 
minder  of  glad  nie  eksemplaries  sou  wees  van  sogenaamde  “transkulturele 
assimilasie’’  nie.  So  ’n  konsepsie  sal  egter  onkrities  wees  as  “multikul- 
turalisme’’  voorgehou  word  as  ’n  feitelik  korrekte  beskrywing  van  ’n  situasie 
en  nie  herken  word  as  ’n  inherent  konserwatiewe  relativistiese  en 
posivitistiese  ideologie  gegrond  op  verskuilde  westerse  meerder- 
waardigheid  nie^  So  ’n  herkenning  sal  op  sy  beurt  egter  net  moontlik  wees 
as  ’n  meer  problematiserende  benadering  tot  die  begrip  kultuur,  soos 
ontwikkel  binne  die  parameters  van  kritiese  en  progressiewe  antropologie 
en  kultuurfilosofiese  debatte,  in  werking  gestel  kan  word. 

In  ieder  geval  sal  so  ’n  kritiese  nosie  van  kultuur  nie  meer  die  troostende 
en  statiese  een  wees  wat  gemeenskappe  verstaan  in  terme  van  ’n 
normatiewe  identiteit  en  tradisie  nie,  en  dit  sal  nie  meer  beperk  wees  tot 
godsdienstige  oortuigings  en  kommunale  rituele  nie.  Dit  sal  eerder  werk 
met  hóé  sulke  fenomene  geproduseer  word  as  betekenissisteme,  strukture 
van  mag  en  die  institusies  wat  hierdie  strukture  beliggaam  (Donald  en 
Rattansi  1 992: 4-5).  Verder  sal  dit  in  ag  neem  dat  kulturele  kategorieë  (net 
soos  die  begeleidende  nosies  van  geslag  en  klas)  nooit  essensialisties  is 
nie  omdat  kultuur  altyd  ’n  dialektiese  proses  is  wat  sy  eie  alteriteit 
voortdurend  inskribeer  en  uitskei.  Want  dit  skyn  tot  die  moontlikheidsvoor- 
waarde  van  die  nosie  van  kultuur  te  behoort  dat  dit  altyd  gedefinieer  word 
in  terme  van  ’n  antitetiese  paar:  kultuur  versus  natuur,  kultuur  versus 
beskawing,  kultuur  versus  anargie,  hoë  kultuur  versus  kontra-kultuur, 
kultuur  versus  subkultuur,  kultuur  as  internasionale  artistieke  produksie 
versus  kultuur  as  materiële  produksie  en  simboliese  sisteme  (Young  1 995: 
29ff). 

Teenoor  hierdie  kritiese  nosie  van  kultuur  as  ’n  formasie  beheers  deur 
innerlik  verdelende  konflikte  en  deur  ’n  komplekse  hibridiserende  ekonomie, 
iets  wat  nooit  in  sigself  tot  rus  kom  nie  maar  altyd  betrokke  is  in  ’n  proses 
van  verplasing  en  kondensasie  en  wat  altyd  konkrete  gewelddadige  effekte 
het,  verraai  verskeie  van  haarformulerings  dat  Roos  kulture  sien,  of  graag 

sou  wou  sien,  as  statiese  essensialistiese  en  veral  as  ’n  duidelik  van  mekaar 
onderskeibare  veelheid  van  naasmekaarliggende  wesentlik  intakte 
“kultuurtuine”  wat  onderling  deur  die  lede  daarvan  besoek  kan  word  vir 
die  gladverlopende  vriendelike  en  simrhetriese  uitruil  en  toe-eiening  van 
mekaar  se  kultuurgoedere®.  Die  moontlikheid  dat  die  bemoeienis  van  die 
wit  skrywer  met  sogenaamde  “primitiewe  samelewings”  ’n  nuwe  vorm  van 
eksploitasie  en  ’n  modieuse  tendens  op  die  kommoditeite-mark  kan  wees, 
word  van  die  hand  gewys.  Voorkeur  word  uitgespreek  vir  die  positiewe 
waardering  van  assimilasies,  toe-eienings  en  transformasies  van  bv.  die 
uitgestorwe  kultuur  van  die  San.  So  ’n  voorkeur  sou,  indien  dit 
gepopulariseer  word,  baie  maklik  kan  lei  tot  ’n  opvatting  van  literatuur  as 
’n  soort  “curio-shop”  waaruit  die  leser  dienooreenkomstig  elemente  kan 
put  vir,  by  wyse  van  spreke,  die  versiering  van  sy/haar  “interieur”.  Daar  is 
geen  blyk  van  die  wyduitkringende  en  dialekties  op  mekaar  betrokke  effekte 
wat  die  verarming  en  fragmentering  van  inheemse  kulture  op  hulle 
oorblywende  verteenwoordigers  gehad  het  en  steeds  het  nie. 

Een  van  die  effekte  is  dat  daar  vandag  ’n  spesifieke  vorm  en  bewuste 
praktyk  van  weerstandigheid^  kan  wees  by  veral  die  kritiese  verteen- 
woordigers  van  inheemse  bevolkingsgroepe  ten  opsigte  van  die 
representasie  van  hulle  kultuur  in  bv.  die  populêre  media.  In  die  konteks 
van  die  koloniale  geskiedenis  kan  hierdie  weerstandigheid  vandag  te  make 
hê  met  ’n  bewuste  poging  van  die  intelligentsia  van  histories- 
geëksploiteerde  groepe  om  hulle  eie  verwoeste  kulturele  identiteit  te 
rehabiliteer  en  ’n  eie  kulturele  bewussyn  te  herfundeer.  ’n  Mens  moet  ook 
onthou  dat  die  inheemse  kulture  hulleself  histories  in  ’n  situasie  bevind, 
dat  hulle  geassimileer  móés  wees  in  ’n  ondergeskikte  situasie  binne  ’n 
dominante  Westerse  kulturele  perspektief  en  praktyke;  of  anders  algehele 
wegvaging  moes  riskeer.  Dit  is  teen  hierdie  agtergrond  dat  die  appél 
verstaan  moet  word  vir  ’n  herwaardering  en  ’n  heroopdekking  van  halfver- 
dwene  tradisies  ten  einde  hulle  weer  operatief  te  maak  (Oliphant  1993: 
38&134). 

Die  selfkritiek  van  Afrika-filosowe  ten  opsigte  van  hulle  eie  tradisies 
kompliseer  die  wyse  waarop  daar  oor  “transkulturele  assimilasie”  gedink 
kan  word  nog  verder.  Volgens  Mabika  Kalanda  (Mudimbe  1988:  169)  sal 
’n  kulturele  renaissance  van  die  Afrika-kulture  beteken  dat  hulle  krities 
gepurgeer  moet  word  omdat  hulle  kenmerke  bevat  het  wat  hulle  gestempel 
het  tot  eksploiteerbaarheid  en  afhanklikheid  en  daarom  vatbaar  gemaak 
het  vir  slawerny.  Origens  sal  die  hertradisionalisering  van  Afrika-kulture 
nie  ’n  terugkeer  beteken  na  hoe  dit  was  voor  kolonialisering  nie.  Geherinter- 
preteerde  kulture  sal  spesifieke  vorms  aanneem  volgens  die  spesifieke 
eise  van  die  stryd  om  selfbeskikking  en  onafhanklikheid. 

In  die  lig  van  die  hewige  debatte  wat  op  en  oor  die  Afrikaanse  vasteland 
gevoer  word  deur  etnofilosowe,  marxistiese  positiviste  en  progressiewe 
antropoloë  (Van  Niekerk  in  Hill,  Muller  en  Tromp  1991:  150-1 71  ).rondom 

die  bestaan  al  dan  nie  van  iets  soos  ’n  essensiële  Afrika-mentaliteit, 
-filosofie,  -etiek  of  selfs  -epistemologie,  lyk  dit  verder,  om  die  minste  te  sê, 
vroegtydig  van  Roos  (en  Van  Heerden)  om  gewag  te  maak  van  die 
sogenaamde  Afrika-kenmerk,  naamlik  “gemeenskapsgerigtheid”.  Om 
hierdie  essensie  voort  toe  te  eien  as  ’n  groeiende  kenmerk  van  die 
Afrikaanse  literatuur,  lyk  darem  net  te  deursigtig,  opportunisities  en 
gemoedelik  (Roos  1996:  14). 

Probleemareas  soos  hierdie  moet  myns  insiens  in  aanmerking  geneem 
word  voordat  “transkulturele  assimilasie”  aan  enige  enkele  (Afrikaanse) 
teks  of,  sonder  onderskeid,  aan  enige  groep  tekste  toegeskryf  word. 
Afgesien  daarvan  of  daar  hoegenaamd  enige  sinvolle  inhoud  aan  hierdie 
nosie  gegee  kan  word  (’n  mens  veronderstel  ten  minste  dat  dit  deel  vorm 
van  ’n  volledig  uitgewerkte  histories  geënkadreerde  kultuurteorie)  sou  die 
vraag  moet  wees  hoeseer  ’n  skrywer  van  fiksie  self  blyk  gee  van  sy/haar 
begrip  van  die  kwessies  rondom  subjektiwiteit,  mag  en  “die  ander”  binne 
’n  Suid-Afrikaanse  konteks.  Myns  insiens  sal  so  ’n  begrip  tot  ’n  groot  mate 
moet  blyk  uit  bepaalde  oorwoë  vormkeuses  wat  die  werk  van  fiksie 
byvoorbeeld  sou  kon  merk  as  dit  wat  Bakhtin  “’n  intensionele  hibried”  noem 
waarin,  deur  ’n  polities-bewuste  manipulasie  van  teenoorgestelde  stemme, 
die  outoriteit  en  die  simboliese  mag  van  ’n  heersende  orde  ondergrawe 
sou  word  (Young  1995:  20-26).  Na  my  mening  is  die  breë  strekking  van 
Roos  se  rede  egter  dat  in  die  vergelykende  benadering  wat  sy  voorstaan, 
inhoudelike  en  tematiese  kwessies  bevoorgrond  sal  word  en  wel  enigsins 
ten  koste  van  formele  oorwegings. 

So  ’n  afleiding  word  verder  gerugsteun  deur  sommige  van  die  keuses, 
weglatings  en  naasmekaarstellings  en  uitsondering  van  tekste  in  die  rede. 
Een  so  ’n  weglating  is  veral  opvallend.  In  die  breë  galery  van  Suid- 
Afrikaanse  skrywers  wat  voor  oë  gehou  word  as  voorbeelde  van  agente 
wat  deur  hulle  bewusmakende  bydraes  ons  “multikulturele”  selfbegrip  hier 
te  lande  ontwikkel,  is  daar  nie  een  enkele  venA/ysing  na  J.M.  Coetzee  nie; 
juis  ’n  outeur  wat  ook  in  sy  kritiese  werk  op  die  mees  vorsende  en 
dwingende  wyse  bepaalde  moontlikhede  van  self  en  ander  ondersoek®, 
dikwels  in  ’n  spesifiek  Suid-Afrikaanse  koloniale  en  ‘post-koloniale’  konteks. 
Die  weglating  van  Coetzee  teenoor  die  noem  van  Gordimer  provoseer 
inderdaad  spekulasie.  Ek  vra  my  af  of  dit  nie  dalk  iets  te  doen  het  met  ’n 
keuse  téén  die  ongekompromitteerde  skrywerlike  en  dus  ook  vormlike 
benadering  van  die  etiese  moontlikhede  en  probleme  van  fiksie  wat  beslis 
ook  iets  “oor”  die  werklikheid  wil  sê,  en  daarenteen,  ’n  keuse  vir  maklik 
identifiseerbare  en  dikwels  stereotiperende  politiek  korrekte  fiksionele 
keuses  by  Gordimer  nie.® 

Hiermee  is  ’n  kwessie  aangeraak  wat  binne  die  bestek  van  hierdie  repliek 
nie  naastenby  met  die  nodige  diepgang  bespreek  kan  word  nie,  maar  wat 
ek  wil  identifiseer  as  dit  waarby  myns  insiens  die  adekwate  beoordeling 
van  literêre  werke,  veral  as  hulle  te  doen  het  met  die  kulturele  ander,  sal 

staan  of  val.  Dit  is  naamlik  die  etiese  verantwoordbaarheid  van  ’n  literêre 
vormkeuse.  ’n  Analogie  tussen  antropologie  en  fiksionele  tekste  kan  hier 
verhelderend  wees.  In  die  antropologie  is  ’n  duidelik  onderskeid  te  tref 
tussen  “onskuldige”  realistiese  beskrywings  van  die  ander  se  “manners 
and  customs”  en,  aan  die  ander  kant,  ’n  antropologie  wat  sy  eie 
moontlikheidsvoorwaardes  moeisaam  mede-inskribeer  in  sy  verslae  en 
beskrywings  van  die  vreemde  ander.  Dit  sou  insluit,  byvoorbeeld, 
verwysings  na  die  historiese  medepligtigheid  van  die  antropologie  in  die 
“beskryf-baarmaking”  van  die  ander,  teoretiese  voor-oordele,  wetenskaplike 
instrumentaria  en  magsrelasies  ten  opsigte  van  die  ander.  Dienoor- 
eenkomstig  sou  ’n  beginsel  en  ’n  tegniek  van  interpretasie  ontwikkel  moet 
word  vir  Roos  se  voorgenome  vergelykende  literatuurwetenskap  wat  ’n 
kwaliteitsonderskeid  sal  kon  tref  tussen  tekste  van  selfbewuste  skrywers 
wat  ook  ’n  min  of  meer  uitdruklike  vorm  gee  aan  hulle  medepligtigheid  by 
die  altyd  problematiese  fiksionalisering  van  die  ander,  en  die  tekste  van 
skrywers  wat  op  ’n  klakkeloos  ongeïroniseerde  en  naïef-realistiese  wyse 
’n  fetisjisme  beoefen  van  die  ander  se  “eksotiese”  kwaliteite,  soos 
huidskleur,  kleding,  fisionomie,  eetgewoontes  en  taalgebruik. 

Dat  Roos  waarskynlik  só  ’n  onderskeid  oorbodig  ag,  lei  ek  af  uit  die  feit 
dat  sy  in  haar  aandrang  op  die  deug  van  “assimilasie”  van  en  “vervloeiing” 
met  ander  kulture,  nie  een  keer  verwys  na  die  feit  dat  daar  ’n  kwalike 
karos-en-kalbas-mode  in  Afrikaans  vaardig  is  nie.  Dit  is  ’n  mode  wat  alles 
te  doen  het  met  ’n  bepaalde  literêre  konvensie  en  die  voortsettíng  van  ’n 
“inheemse”  skilderagtigheidsretoriek  in  die  Afrikaanse  letterkunde’°  en 
slegs  op  ’n  heel  twyfelagtige  en  indirekte  manier  met  die  onderskeidenheid 
en  spesifiekheid  van  kulture  binne  ’n  kulturele  veld  waar  simboliese  mag 
asimmetries  verdeel  is  oor  verskillende  groeperinge.  Dieselfde 
ondiskriminerende  houding  spreek  uit  haar  bevoorgronding  van  Riana 
Scheepers  se  sogenaamde  “transformasie  van  primitiewe  patrone”  in  haar 
bundel  Die  ding  in  die  vuurvjat  sy  aanmerk  as  “een  van  die  mees  eksplisiete 
voorbeelde  van  transkulturele  letterkunde  vandag”  en  wel  omdat  die  werk 
die  “orale  vorm  ...  van  die  Zulu-kultuur  sigbaar”  maak  “en  die  keuse  van 
verteller,  situasie  en  tema”  dit  op  die  wyse  tot  “basiese  strukturele  tegniek” 
maak  (Roos  1996:11).  Selfs  ’n  eerste  lees  van  hierdie  verhale  toon  dat 
hulle  merendeels  oor  seks,  geweld,  mag,  korrupsie  en  dekadensie  in  ’n 
hedendaagse  Suid-Afrikaanse  samelewing  gaan  en  dat  verwysing  na  die 
Zulu-kultuur  te  doen  het  met  situering  en  dramatiese  effek  soos  wat  dit  in 
’n  Westerse  verteltradisie  aangewend  word.  Hierby  ontbreek  dit  myns 
insiens  byna  heeltemal  aan  enige  tegnieke  van  skrywerlike  selfverwysing 
as  begeleidende  etiese  gebaar  by  die  opvoering  van  die  ander  as 
verhaalgestaltes."  ’n  Paar  Zulu-woorde  ingegooi  vir  lokale  kleur  is  myns 
insiens  nog  geen  rede  om  van  “die  transformasie  van  primitiewe  patrone” 
te  praat  nie.  Ewe  min  as  wat  daar  sou  wees  om  Scheepers  se  Katriena- 
boeke  (in  hierdie  rede  nie  genoem  nie)  as  voorbeelde  van  ‘Iranskulturele 

assimilasie”  aan  te  merk. 

Hierby  ’n  verder  punt:  dat  skrywers  gewetensvol  gaan  reageer  of  gereageer 
het  op  die  Suid-Afrikaanse  situasie,  vrywaar  hulle  nie  van  skrywerlike 
vervallendheid  in  een  of  meer  van  die  talryke  tegnies-etiese  strikke  in  die 
verwoording  van  die  ingewikkelde  dialektiek  van  die  self-ander-probleem 
in  ’n  ekskolonie  van  die  Weste  nie.  André  Brink,  ook  gesiteer  en  wel  in  een 
asem  met  John  Miles  en  Wilma  Stockenstróm  (Roos  1996:5),  se  swoele 
romantiese  en  “realistiese”  uitbeelding  van  Ma-Roos  in  Houd-den-Bek  (’n 
roman  wat  in  sy  geheel  ’n  eksplisíete  progressiewe  boodskap  het),  het 
myns  insiens  meer  te  doen  met  ’n  geykte  fantasie  en  ’n  mitiese  verlange 
van  die  wit  manlike  skrywer  ten  opsigte  van  die  stereotipe  van  die  seksueel- 
vrygewige  allesgedogende  inheemse  matriarg,  opgevoer  as  ’n  soort 
aardmoeder,  as  met  enige  “transkulturele  assimilasie”  (Vgl.  Van  Niekerk 
1992:  68-69). 

Dat  die  ander  nie  ’n  probleem  is  “vir”  die  self  nie,  maar  “van”  die  self 
(McEwilly  1992:  149),  is  ’n  insig  wat  ’n  mens  op  ’n  veel  gesofistikeerder 
manier  aantref  in  Kroniek  uit  die  doofpot.  Hier  bied  die  tussenhoofstukke 
van  selfondersoek  en  selftwyfel  van  ’n  skrywer-karakter  ’n  vormoplossing 
vir  die  etiese  eis  om  die  eie  skrywerlike  medepligtigheid  te  betuig  in  ’n 
vertelling  wat  gaan  om  die  tragiese  lot  van  ’n  vreemde  ander  in  ’n 
maatskappy  geteken  deur  rassistiese  geweld.  Dat  Miles  die  narratiewe 
patrone  en  inhoude  van  bv.  Klein  Riet-Alleen-in-die-Roerkuil  \/an  Eugéne 
Marais  in  sy  kroniek  betrek,  het  myns  insiens  te  make  met  die  vormeise 
van  ’n  Westerse  verteltradisie  en  met  Westerse  opvattings  van 
lewenstragiek  - ’n  mengsel  van  die  fatalistiese  spelinge  van  die  lot,  die 
ootmoed  van  die  individu  en  abstrakte  burokratiese  sisteme  met  ’n  mo- 
mentum  van  hulle  eie  - eerder  as  ’n  “proses  van  akkulturasie”  (Roos  1 996: 
5).  ’n  Mens  sou  ewegoed  die  boek  van  Miles  struktureel  en  inhoudelik  met 
die  werk  van  Kafka  en  Multatuli  kan  verbind  (Jansen  1993:  22-42)  met  ’n 
ryk  heuristiese  opbrengs. 

Uit  bogaande  venA/ysing  na  spesifieke  skrywers  moet  dit  sekerlik  duidelik 
wees  dat  ek  ’n  kwalitatiewe  onderskeid  op  grond  van  eties-verantwoorde 
vormkeuses  as  noodsaaklik  ag  vir  die  beoordeling  van  werke  wat  oor  “die 
ander”  handel.  So  ’n  yking  van  literêre  werke  sal  soos  in  elke  literêre  bedryf 
die  taak  wees  van  ’n  wetenskaplike  gemeenskap.  Daarmee  is  gesê  dat 
“kwaliteit”  hier  geen  universele  waarde  beliggaam  nie  maar  ’n  relatiewe 
een.  Die  debat  sou  myns  insiens  verder  moet  gaan  oor  hoe  só  ’n 
denkbeeldige  groep  van  eenders-geïnformeerdes  hulleself  sal  kan 
posisioneer  in  die  literêre  praktyk  waarvoor  Roos  pleit  en  wat  sy  deur  haar 
aanbod  van  voorbeelde  ook  reeds  demonstreer.  So  ’n  groep  sou  hulleself 
moet  formeer  en  medestanders  moet  mobiliseer  onder  andere  téén  ’n 
deskriptiewe  opvatting  van  ideologie,  téén  ’n  essensialisties-gekleurde 
nosie  van  kultuur,  téén  ’n  oppervlakkige  tipering  berustende  herka- 
nonisering  van  die  Afrikaanse  letterkunde  wat  die  kultuurideale  en  offisiële 

selfbeskrywings  van  die  sogenaamde  “reënboognasie”’^  sou  dien  en  téén 
’n  teleologiese  opvatting  van  die  Afrikaanse  “multikulturele”  letterkundige 
geskiedenis. 

’n  Mens  sou  kon  spekuleer  dat  tot  hierdie  groep  politieke  wetenskaplikes 
sou  behoort  wat  byvoorbeeld  enige  poging  om  ’n  totaliserende  ideologiese 
perspektief  op  ons  situasie  te  vestig,  sal  beveg  met  eerlikerteenvoorstelle 
vir  die  verbreiding  van  ’n  opvatting  van  ’n  gespanne  polities  gekontesteerde 
geheel  met  vele  verskillende  en  ongelyk  bemagtigde  dialekties  op  mekaar 
betrokke  sentrums  van  kulturele  bewussyn,  hoogstens  saambindbaardeur 
byvoorbeeld  ’n  formele  konsensus  oor  die  prosedures  waarvolgens  die 
menseregtewetgewing  geïmplementeer  moet  word.  ’n  Mens  sou  kon 
voorspel  dat  daar  historici  sal  wees  wat  enige  opvatting  van  ’n  doelgebonde 
innerlike  ontvouing  van  ons  “multikulturele”  geskiedenis,  uitmondend  in  ’n 
harmoniese  saambestaan,  sal  weerlê  met  voorbeelde  van  ’n  koloniale  en 
ekskoloniale  geskiedenis  waarvan  die  dialektiek  van  deterritorialisering 
en  dekulturasie  van  herterritorialisering  en  akkulturasie  (Young  1995: 170) 
van  die  inheemse  bevolkings  onder  die  druk  van  kapitalistiese  mag  en  sy 
simboliese  kapitaal,  tot  vandag  toe  nog  steeds  ’n  gewelddadige  en 
verskeurde  maatskappy  produseer.^^ 

’n  Mens  sou  kon  droom  van  letterkundiges  wat  die  waardering  en  vertikale 
ordening  van  tekste  op  grond  van  die  mate  waarin  hulle  aansluiting  vind 
by  die  dominante  “Nuwe  Suid-Afrika”-sentiment,  deur  ’n  ander  soort  waarde 
sal  wil  ondermyn.  Dit  sal  ’n  waarde  ten  opsigte  van  artistieke  integriteit 
wees  wat  spruit  uit  die  insig  dat  dit  wat  die  siel  verlang,  en  selfs  méér  as 
gewoonlik  in  ’n  geradbraakte  situasie  soos  ons  s’n,  die  teenoorgestelde 
sal  wees  van  opgeblase  verwoordings  van  glansryke  ideale  en  opvoerings 
van  selfgelukwensende  spektakels  van  die  “suksesverhaal”  van  ons  Brave 
New  World.  Volgens  dié  insig  is  wat  die  siel  verlang,  juis  ’n  vorm  van 
terapie  waarin  aan  die  uitskot  van  die  samelewing  - die  afsigtelikes,  die 
kranksinniges,  die  verloederdes,  die  versiektes,  die  gebrutaliseerdes  en 
gebreklikes,  hulle  wat  meestal  deur  die  psige  onderdruk  word  (Hillman 
1985:  11),  ’n  stem  gegee  word.  ’n  Mens  sou  kon  droom  van  skrywers  wat 
hierdie  stemme,  in  prosa  wat  “dink”,  as  moontlikhede  van  die  self  kan 
ontwikkel,  as  dit  waartoe  ons  ’n  verhouding  in  onsself  moet  vind.  Sulke 
tekste  sal  myns  insiens  meer  bydra  tot  die  geestelike  heling  van  die  diep 
versteurde  gemoed  van  die  gemiddelde  Suid-Afrikaner  as  wat  enige 
hoeveelheid  literêre  selebrasies  van  “multikulturele”  vrede  en  harmonie 
sal  doen. 

Maar  sulke  drome  en  spekulasies  is  nie  eers  nodig  nie  - die  teenstanders 
is  reeds  gemobiliseer  en  wel  deur  Roos  self.^''  ’n  Inaugurele  rede  gee 
naamlik  ’n  domein  van  mag  aan.  Dit  is  die  soort  geleentheid  waartydens 
’n  diskursiewe  formasie  sigself  toon  as  die  middel  waardeur  institusies 
mag  uitoefen  deur  ’n  proses  van  definisie  en  uitsluiting.  In  haar  rede  word 
aangegee  wat  voortaan  die  gewenste  want  “korrekte”  konteks  vir  die 

produksie  van  en  kritiek  op  literêre  werke  binne  die  Afrikaanse  letterkunde 
sou  moes  wees.  So  ’n  rede  is  dus  magtig  omdat  dit  self  hoogs  produktief 
is.  Dit  produseer  werklikheid:  kaders  vir.die  seleksie  en  vergelyking  van 
objekte  en  rituele  vir  die  waarneming  van  “fenomene”.  Dit  sou  ’n  hele  geslag 
skrywers,  resensente  en  kritici  kan  produseer  indien  die  mag  van  die 
institusie  waarvan  die  spreker  haar  kan  bedien  groot  genoeg  is  om  hierdie 
denkbeelde  te  populariseer. 

Maar  so  ’n  rede  produseer  ook  momente  van  weerstand  en  aanvegting 
waarvan  hierdie  repliek  miskien  een  is.  Ek  het  die  saak  aangeroer  in  die 
pikante  bewussyn  dat  my  bedenkinge  heel  moontlik  in  Happy  Clappy  Nuwe 
Suid-Afrika-kringe  as  kleinlike,  selfkwellende  of  selfs  reaksionêre 
aberrasies  ervaar  kan  word.  Maar  miskien  kan  ’n  mens  so  ’n  soort  reaksie 
ook  sien  as  ’n  voortsetting  van  ’n  ándertradisie  in  die  geskiedenis  van  die 
Afrikaanse  letterkunde,  naamlik  om  ’n  onkritiese,  goedgelowige 
selfonderwerping  aan  en  invoeging  by  die  kalmerende  sprokies  en 
gladgepoetste  maar  hoogs  verdagte  ideale  van  die  politieke  status  quo 
met  alle  mag  teë  te  gaan. 

Voetnote 

1.  Vgl.  Ricoeur  (1986;  130).  Hier  word  verwys  na  ’n  onderskeid  wat’Eugen  Fink  eerste 
gemaak  het  in  sy  bespreking  van  die  eindigheid  van  refleksie.  Ons  dink  mef  bepaalde 
konsepte  wat  nie  self  getematiseer  is  as  ons  oo/'iets  praat  nie.  Dit  is  eweseer  onmoontlik 
om  alles  in  ons  stel  van  operatiewe  idees  tot  bewussyn  te  bring.  Konvensies,  tradisies 
en  kulturele  erfenisse  regeer  ons  denke.  Dit  beteken  nie  dat  ons  geen  bewussyn  van 
hierdie  saak  kan  hé  nie  - slegs  dat  ons  self-refleksie  altyd  gedeeltelik  is. 

2.  Vgl  byvoorbeeld  die  volgende  uiteensetting  ten  opsigte  van  die  situasie  in  Engeland. 
Uiteraard  is  die  opdrag  om  in  ’n  lesing  van  die  Suid-Afrikaanse  situasie  in  terme  van 
hierdie  begrippe  die  spesifiekheid  van  kulturele  konfigurasies  hierte  dek.  “Multiculturalism 
...  often  conflated  the  question  of  culture  with  a particular  understanding  of  ethnicity. 
The  positive  achievement  of  this  tradition  was  that  it  allowed  different  communities,  and 
their  claims  over  their  members,  to  be  acknowledged  and  valued  with  a new,  official 
respect.  Its  drawback  was  that  a multicultural  celebration  of  d/vers/fy  tended  to  repro- 
duce  the  ’sari’s,  samoosas  and  steelbands'  syndrome.  That  is,  by  focusing  on  the  su- 
perficial  manifestations  of  culture,  multiculturalism  failed  to  address  the  continuing  hier- 
archies  of  power  and  legitimacy  that  still  existed  amongst  these  different  centres  of 
cultural  authority.  By  exoticizing  them,  it  even  colluded  in  their  further  disenfranchise- 
ment.  Despite  its  apparent  relativism,  in  practice  it  defined  alternate  centres  of  cultural 
authority,  primarily  in  terms  of  their  difference  from  the  norm  of  English  culture,  not  in 
their  uniqueness  and  their  discontinuities”  (Donald  & Rattansi  1992). 

3.  Die  implikasie  is  dat  multikulturalisme  ’n  soort  verre  afstammeling  is  van 
kultuurrelativisme.  Vir  ’n  bespreking  van  die  positivistiese  kenteoretiese  implikasies  en 
die  inherente  konserwatisme  van  alle  soorte  kultuurrelativismes,  sien  Lemaire  (1976: 
153-173). 

4.  Die  opvatting  van  Bakhtin  is  hier  van  toepassing.  Hibriditeit  benoem  die  wyse  waarop 
taal,  selfs  in  dieselfde  enkele  sin,  dubbelsinnig  kan  wees,  met  ander  woorde,  tot  twee 
tale,  twee  wêreldbeskouings  kan  behoort.  In  hierdie  gehibridiseerde  diskoers  ontmasker 
die  een  stem  die  ander.  Bakhtin  onderskei  verder  tussen  onintensionele  onbewuste 
hibridisering  wat  operatief  is  in  die  evolusie  van  alle  tale  en  kulture.  Sulke  hibriede, 
hoewel  stom  en  ondeursigtig,  is  histories  uiters  produktief  omdat  hulle  swanger  gaan 

aan  nuwe  wêreldbeskouings  en  nuwe  interne  vorme  vir  die  verwoording  van  die  wêreld. 
Intensionele  hibriditeit  is  egter  die  produk  van  bewuste  artistieke  vormgewing  waar 
twee  hibriede  gesigspunte  dialogies  teenoor  mekaar  afgespeel  word  in  die  vorm  van  ’n 
gepolitiseerde  konflik  sodat  die  outoriteit  van  die  heersende  enkelstem  ondermyn  word 
(Young  1995:  20-26). 

5.  Vgl.  byvoorbeeld  Reingard  Nethersole  (1996:  9)  se  kritiek  op  die  resepsie  van  Wel- 
come  Msomi  se  Zulu  Macbeth.  Sy  lewer  kritiek  op  Adrian  Sichel  wat  na  die  stuk  verwys 
het  as  “this  exhilirating  blend  of  spectacle,  Shakespeare  and  cultural  expression  (in 
Zulu  vernacular)"  en  wat  dit  aanprys  as  'n  outentieke  multikulturele  kruisbestuiwing  in 
die  gees  van  die  Nuwe  Suid-Afrika.  Nethersole  vervolg:  “Such  misrecognition  of  a cul- 
tural  substratum,  endemic  to  a manichaen  vision  which  sides  with  the  electi,  the  domi- 
nant  cultural  order  against  the  auditores  (listeners)  or  the  silenced  ones,  repeats  impe- 
rial  practices  which,  in  the  case  of  colonialism,  have  aided  the  erasure  of  much  indig- 
enous  cultural  capital.  As  'authentic'  and  exotic  entertainment,  performances  like  Msomi's 
in  front  of  predominantly  'white'  audiences  may  enhance  the  cultural  capital  of  a domi- 
nant  social  group  by  appealing  to  an  elite  taste  of  cosmopolitanism  but  the  vemacular 
vision  they  represent,  often  as  a form  of  resistance,  remains  unintelligible  to  that  type  of 
audience.  If  it  were  otherwise,  such  performances  would  not  enjoy  that  kind  of  prestige 
which  is  enhanced,  furthermore,  by  successful  overseas  tours  as  is  the  case  with 
Umabatha.” 

6.  Vgl.  byvoorbeeld  'n  formulering  soos:  “Dit  bring  mee  dat  die  eie  identiteit  en  die  unieke 
fasette  van  die  Afrikaanse  letterkunde  'n  nuwe  verrykende  dimensie  tot  die  groter 
samelewing  van  'n  multikulturele  Suid-Afrikaanse  samelewing  kan  bydra  én  terselfdertyd 
ook  daaruit  kan  put”  (Roos  1996:  9). 

7.  So  'n  weerstandigheid  sou  die  vorm  kon  aanneem  van  'n  kritiese  ondervraging  van  die 
dominante  kulturele  perspektief  in  wat  H.L.  Gates  in  sy  boek  The  Signifying  Monkey 
teoretiseer  as  ’n  dubbelstemmige  ironiserende  “trickster”-diskoers.  Dit  sou  ook,  soos 
miskien  hier  te  lande  tydens  die  Swart  Bewussynbeweging  gebeur  het,  die  vorm  kon 
anneem  van  ’n  homogenisering  en  kontra-hegemonie  wat  die  representasie  van  swart 
mense  in  wit  kulturele  en  estetiese  praktyke  bewis. 

8.  Vgl.  die  onderhoude  wat  Attwell  (1992: 1 97-209  en  243-250)  met  Coetzee  voer,  waarin 
hy  gedagtes  wissel  oor  sy  roman  Life  and  times  ofMichael  K en  oor  Foe  en  Age  oflron. 

9.  Vgl.  in  hierdie  verband  Coetzee  se  eie  kommentaar  op  Gordimer  (Attwell  1992:  207): 
“Why  doesn’t  K go  off  with  the  guerillas?  Why  doesn’t  he  abandon  his  dam  and  his 
pumpkin  patch,  head  off  into  the  night  with  the  donkey  train  and  its  sacks  of  mortar 
shells,  hide  in  the  Swartberg,  blow  up  trains,  ambush  army  convoys,  and  eventually  get 
killed  in  action? 

“In  a more  sophisticated  form,  this  became  the  question  Nadine  Gordimer  asked  in  her 
review  of  the  work.  What  kind  of  model  of  behaviour  in  the  face  of  oppression  was  I 
presenting?  Why  hadn't  I written  a different  book  with  (I  put  words  in  her  mouth  now)  a 
iess  spineless  hero?  To  a reader  taking  this  line,  much  of  the  text  of  Michael  K is  just 
one  fancy  evasion  after  another  of  an  overriding  political  question:  how  will  the  tyranny 
of  apartheid  be  ended?  In  this  perspective,  the  moment  when  the  text  turns  upon  itself 
and  begins  to  reflect  upon  its  own  textuality  is  thus  simply  a moment  of  evasion.  The 
question  of  why  K does  not  go  off  with  the  guerillas  and  the  question  of  why  textuality  is 
given  a symbolic  value  become  the  same  question.” 

10.  Mens  hoef  hier  alleen  maar  te  verwys  na  die  wye  spektrum  digters  vanaf  George 
Weideman  tot  by  Donald  W Riekert  {Heuning  uit  die  Swarthaak  1987,  Halfmens  1990, 
Wensbeen  1 995)  wat  “die  taal  van  die  veld”  in  Afrikaans  laat  spreek  met  volop  verwysings 
na  inheemse  kulture. 

11.  Eintlik  maak  Scheepers  haar  hele  aanpak  nog  meer  opsigtelik  verdag  deur  die 
kontradiksie  aan  die  een  kant  tussen  krities-klinkende  tiperings  van  mense  wat  Afrika 
wil  romantiseer  of  mistifiseer  (vgl.  p.  14:  “Hy  is  ’n  Skotse  immigrant  wat  na  die  donker 
misterie  van  Afrika  kom  soek  het”  en  op  oppervlakkige  wyses  wil  toe-eien",  p.  23:  “Sy 

het  ’n  uitrusting  in  tradisionele  Afrika-styl  aan.  Aan  haar  ore  hang  groot  oorkrabbers  van 
gepoleerde  hout”  en  p.  24:  ''Die  interieur  van  die  hotel  herinner  die  besoeker  daaraan 
dat  hy  nou  die  eksklusiewe  etnisiteit  van  Afrika  beleef").  Hierdie  kritiese  inslag  val 
heeltemal  deur  die  mat  as  die  skryfster  sélf  en  myns  insiens  op  “onskuldige”  en 
“onbewuste”  wyse  verval  in  beskrywende  clichés  ten  opsigte  van  die  ander  as  eksoties 
of  misterieus  of  “aards”.  Die  vertelperspektief  is  ook  nie  altyd  genoeg  om  hierdie 
beskrywings  te  regverdig  nie,  soos  wat  mens  miskien  sou  wou  aanvaar  ten  opsigte  van 
die  eerste  verhaal  waar  die  winkelier  soos  volg  beskryf  word;  “Hy  vat  met  sy  flets  oë 
aan  die  swaar  volheid  van  die  bruin  borste  met  die  groot  tepels  ...  hy  streel  die 
moddertekstuur  van  die  vel  ...”  (p.  14).  Myns  insien  word  die  winkelier  se  siening 
geamplifieer  deur  Scheepers  se  clichés,  soos  wat  die  slot  skyn  te  bevestig,  waar  die 
verteller  sélf  die  fokus  wend  na  die  misbruikte  vrou  en  haar  soos  volg  beskryf,  kennelik 
met  daaragter  die  skrywerlike  doel  om  ironies  te  wees:  “Haar  nek  en  haar  skouers  het 
die  trots  en  rysigheid  van  ’n  vrou  wat  weet  dat  haar  inkope  goed  afgehandel  is”  (p.  17). 
Op  p.  70  is  dit  ’n  swart  verteller  aan  wie  ’n  beskrywing  toegedig  word  wat  myns  insiens 
meer  met  die  retoriek  van  inheemse  skilderagtigheid  te  doen  het  as  met  assimilasie 
van  Afrika-kultuur.  Vgl.  p.  70:  “Die  abafana  met  die  astrante  wip  in  hulle  stap  en  hulle  oë 
wit  in  die  vuurlig,  die  voete  hoog  in  die  lug,  het  die  eerste  gedans  soos  die  jagters  wat 
die  springende  leeu  doodgesteek  het.  Daarna  die  izingane  met  jong  borste  en  lenige 
bene,  en  toe  eers  die  amadoda,  met  die  stertkwaste  sidderend  om  hulle  bene."  In  ’n 
verhaal  wat  origens  refleksief  wil  wees  oor  geweld  in  die  Afrikaanse  letlerkunde,  word 
hierdie  verskuilde  geweld  van  die  cliché-matige  beskrywing  oor  die  hoof  gesien.  Die 
eenvoudige  en  selfkoesterende  jukstaposisie  (klaarblyklik  as  ’n  post-modernistiese 
stylgreep  bedoel)  van  resensietekste,  skrywersgesprekke  en  ’n  verhaal  van 
“onverklaarbare”  geweld  tussen  swatl  mense  in  Natal,  betref  myns  insiens  alleen  maar 
’n  modieuse  respons  op  kwessies  binne  die  Afrikaanse  literêre  diskoers  en  sny  géén 
hout  as  dit  kom  by  die  produktiewe  “verbeelding”  van  die  ander  se  andersheid  nie.  Op 
geen  manier  is  byvoorbeeld  Stockenstróm  se  vormeksperiment  in  Die  Kremetart- 
ekspidisie  gelyk  te  stel  wat  kwaliteit  betref  met  hierdie  goedkoop  truuks  nie. 

12.  Suid-Afrikaners  begin  self  aanvoel  dat  die  aansteeklike  frase  “rainbow  nation”, 
oorspronklik  “ingestel”  deur  Desmond  Tutu,  glad  nie  die  lading  van  ons  situasie  dek  nie. 
Mike  Nicol  (1996:  13)  noem  dit  vaag,  onbehulpsaam,  onwaar  en  gevaarlik.  Hy  haal 
Neville  Alexander  aan  wat  sé  dat  so  ’n  benaming  miskien  ’n  gebrek  aan  historiese 
verbeelding  verklap.  Alexander  pleit  daarenteen  vir  die  benaming  “gariep  nation”.  Dit 
vertolk  die  gevoel  van  iets  nuuts,  ’n  nuwe  geheel  wat  verbeel  moet  word  en  wat  die  idee 
van  verskillende  groepe  toelaat,  maar  nie  beklemtoon  nie.  So  ’n  opvatting  van  ’n  nuwe 
geheel  sal  in  ieder  geval  onder  andere  met  die  volgende  aspekte  rekening  moet  hou 
(Thornton  1994: 14-21 ):  eerstens  die  feit  dat  mense  in  Suid-Afrika  meervoudige  identiteite 
in  gemeenskaplike  kontekste  en  gemeenskaplike  identiteite  in  meervoudige  kontekste 
het.  lemand  mag  ’n  Zulu,  ’n  Afrikaner  of  ’n  Jood  wees  as  ’n  lid  van  ’n  gemeenskaplike 
politieke  party.  ’n  Gemeenskaplike  “Kleurling"-identiteit  mag  byvoorbeeld  weer  oor  vele 
religieuse,  politieke,  sosiale  en  kulturele  kontekste  strek  en  mense  dus  saambind  tot  ’n 
sosiale  universum.  Dit  is  presies  hierdie  gekruisde  kontekste  en  identiteite  wat  vele 
verskillende  interseksies  toon  wat  maak  dat  Suid-Afrika  tegelyk  ’n  redelik  stabiele  land 
is  met  ’n  baie  hoë  graad  van  geweld.  Die  kompleksiteit  en  versnydings  van 
bondgenootskappe  en  identiteite  maak  dat  daar  geen  twéé  groepe  is  wat  genoeg 
volgelinge  kan  trek  om  in  ’n  finale  bipolêre  konflik  die  Suid-Afrikaanse  sosiale  vesel  te 
vernietig  nie.  Dit  is  teen  hierdie  agtergrond  dat  mens  waarskynlik  ’n  toestand  van  “per- 
manent  transition”  moet  antisipeer  en  dienooreenkomstig  alle  wetenskaplike  projekte, 
veral  in  die  menswetenskappe,  in  gepaste  ondogmatiese  voorlopigheid  moet  aanpak. 

13.  Vgl.  Fanon  (1967:  31):  ‘The  violence  which  has  ruled  the  ordering  of  the  colonial  world, 
which  has  carelessly  drummed  the  rhythm  for  the  destruction  of  native  social  forms  and 
broken  up  without  reserve  the  systems  of  reference  of  the  economy,  the  customs  of 
dress  and  external  life,  that  same  violence  will  be  claimed  and  taken  over  by  the  native 

at  the  moment  when,  deciding  to  embody  history  in  his  own  person,  he  surges  into  the 
forbidden  quarters.” 

14.  Ook  vanuit  ’n  sekere  Nederlandse  hoek  kom  daar  kritiese  opmerkings.  Dit  sal  trouens 
nodig  wees  om  in  die  verloop  van  hierdie  debat  die  soms  sterk  uiteenlopende  teoretiese 
uitgangspunte  en  poiitieke  alliansies  te  onderskei  wat  dikwels  tot  eendersklinkende 
kritiek  op  die  “reënboogprojek”  kan  iei!  By  die  kongres  vir  literatuurgeskiedskrywing  in 
1995  (Utrecht,  Nederiand)  verdedig  Roos  byvoorbeeld  die  nosie  van  één  nasionale 
Suid-Afrikaanse  literatuurgeskiedenis  op  grond  van  die  ideaai  van  “vele  kulture  - een 
nasie”  of  “Suid-Afrika  as  reënboognasie”.  Daarmee  ontlok  sy  die  volgende  kommentaar 
van  Hans  Ester  (1996:  37):  “De  suggestie  van  Henriëtte  Roos  is  uiteraard  met  grote 
gevaren  verbonden  ten  aanzien  van  de  objectiviteit  van  die  onderzoekresultaten.  Waar 
overschrijdt  een  dergeiijke  benadering  de  Rubicon  tussen  intersubjectieve  bewijsvoering 
en  ideologische  dienstverlening?” 

Merle  Grace 
Stom  na  blomme 


Dit  was  in  die  middel  van  die  winter  toe  my  pa  my  onverwags  bel.  Sy  stem 
het  ver  geklink,  soos  met  ’n  oorsese  oproep.  Buite  wou  die  wind  nie  ophou 
waai  nie.  Voordat  hy  kon  vra  hoe  dit  gaan,  het  ek  hom  saggies  hoor  weifel. 
Dit  was  asof  ek  dwarsdeur  die  afstand  kon  sien  hoe  sy  groot  hande  liggies 
bewe.  Ek  het  my  ma  nog  nooit  sien  huil  nie,  maar  my  pa  kry  gereeld  nat 
kolle  in  sy  oë,  veral  Sondae  in  die  kerk.  Ouma  is  dood,  het  hy  saggies 
gesê.  My  kind,  my  ma  is  dood. 

Ek  en  Ouma  kon  nooit  aan  mekaar  vatkry  nie.  My  pa  het  alles  gereël 
gehad.  Ek  moes  die  volgende  dag  opvlieg  Johannesburg  toe.  Ek  het  die 
foon  neergesit  en  tee  gemaak.  Ek  wou  nie  gaan  nie.  Sy  was  al  lankal  vir 
my  dood.  As  ek  na  die  rye  familieportrette  by  my  ouerhuis  kyk,  lyk  ek  die 
meeste  na  haar  en  dit  grief  my.  Selfs  ons  hande  is  eenders.  Soms  staar 
ek  lank  na  haar  en  dan  voel  dit  of  haar  oë  terugkyk.  En  dan  moet  haar  foto 
boonop  die  mooiste  een  wees;  so  fotogenies  was  sy  en  dit  alles  in  magiese 
sepia.  Die  ander  is  swart  en  wit.  Hare  is  ’n  sagte  bruin.  As  ek  soms  onredelik 
word,  sien  ek  vir  Ouma  voor  my.  Ek  sien  hoe  haar  ergernis  opslaan  deur 
my  lyíf.  Ek  hoor  haar  stem  in  myne.  Maar  sy  was  onredelik  oor  ander  dinge. 
Ek  onthou  toe  ons  klein  was,  het  ons  op  die  plaas  gaan  kuier.  Sy  het 
geweet  dat  ek  wil  doodgaan  van  die  reuk  van  vleis.  Soos  ander  kinders 
hulle  neuse  optrek  vir  die  reuk  van  blomkool  en  spinasie.  Eenkeer  het  ek 
op  die  stoepie  opgegooi  toe  sy  die  afgekookte  skaapkop  na  my  uithou  en 
vra  of  ek  daarmee  wil  speel.  Sy  het  geweet,  sy  het  my  oë  se  kleur  gesien 
eike  keer  as  daar  vleis  in  die  kombuis  vol  derms  gelê  het  vir  die  worsstop. 
Ek  het  daarom  nooit  ’n  treë  in  die  kombuis  gegee  nie,  en  eerder  by  Oupa 
gesit.  Die  saagmasjien  was  die  ergste:  die  dreuning  deur  die  diere  se 
lywe.  Dit  was  asof  die  geluid  die  hele  plaaskuier  ooraonder  het,  en  selfs 
bloederig  in  my  drome  gesny  het.  Here,  sy  kon  my  tart.  Die  volgende  dag 
het  ek  ’n  vriend  gevra  om  my  lughawe  toe  te  neem.  Was  bly  oor  die  kans 
om  weer  te  vlieg.  Toe  hulle  ete  in  die  lug  bedien  het  ek  meer  as  een  botteltjie 
rooiwyn  uitgedrink. 

Die  hele  familie  was  by  die  begrafnis,  ook  die  wat  ek  nog  nooit  gesien  het 
nie,  en  ook  nie  wou  sien  nie.  Ou  tannies  met  perserige  hare,  ou  mans  met 
aartjies  op  hulle  hande,  ander  wat  bruin  vlekkies  in  hulle  nekke  dra,  soos 
juwele.  Ek  het  nie  baie  erg  aan  enige  van  hulle  nie,  praat  maar  min.  Tog 
kom  hou  ieder  een  ’n  mens  vas,  nat  spoegerige  soene  van  die  ou  tannies. 
Is  jy  Nevil  se  dogter?  Ag  jou  arme  kind,  so  ’n  dierbare  ouma.  Ek  het  ’n 
blouselblou  rok  aangehad,  met  ’n  dik  swart  baadjie.  Dit  was  soos 
vreugdeklere,  ek  wou  mooi  lyk,  ek  wou  my  oë  blink  hê.  Daar  was  ’n  glimlag 
op  my  gesig,  uiteindelik  het  die  ou  vrou  die  emmer  geskop,  negentig  jaar 
lank  het  sy  op  die  aarde  geleef,  op  die  stoep  gestaan  en  blaas  op  haar 

fluitjie  sodat  die  tuinjong  aangehardloop  moes  kom,  of  die  bediende.  Ek 
was  nog  klein:  Ouma,  Liesie  is  dan  ook  al  ’n  ouma,  hoekom  moet  sy 
hardloop  as  ouma  op  die  fluitjie  blaas?  Ek  het  met  Liesie  se  kleinkinders 
gespeel,  ou  Katriena  en  ek  het  eenkeer  ouma  se  kombuisgoed  uitgedra 
om  sjokolade-modderkoekies  mee  te  bak.  Ouma  het  ons  altwee  ’n  pakslae 
gegee.  Die  mense  het  almal  om  die  kis  vergader,  mekaar  vasgehou.  My 
pa  se  suster  het  ekstra  hard  gehuil.  Jare  se  gatkruip  by  ouma  besorg  aan 
haar  drie  plase  en  ’n  boel  geld.  Ek  raak  nie  aan  haar  nie.  Die  ander  oues 
van  die  tehuis  loer  onderlangs  na  ons  almal,  ek  met  die  glimmond,  die 
ander  wat  ween  en  klou.  Een  kyk  nuuskierig  na  my  en  dan  na  my  pa  en 
dan  weer  na  my.  Mense  sê  dat  ek  ’n  afbeelding  van  hom  is. 

Toe  ek  die  kis  sien,  dink  ek  dat  die  hout  ook  gesaag  moes  gewees  het.  Ek 
sit  in  haar  kantoor.  Daar  is  prente  teen  die  mure,  maar  ek  sien  dit  nie  raak 
nie.  My  vriendin  het  eendag  die  vrou  na  my  huis  toe  gebring.  Ek  wou  met 
niemand  praat  nie,  nie  na  daardie  aand  nie.  Die  vrou  se  oë  was  groen, 
haar  naam  was  Anne.  My  vriendin  het  na  my  gekyk  en  dan  weer  deur  die 
venster.  Sy  het  vir  ons  tee  gemaak.  Anne  het  my  met  haar  mond  buitentoe 
geneem  en  ons  het  onder  die  dooie  bome  gesit.  Ouma,  jou  kis.  Sy  wil  nie 
praat  nie,  het  my  vriendin  gesê.  My  vriendin  het  gereeld,  maar  sonder 
sukses  vir  my  kom  kuier.  Ek  het  die  hele  middag  niks  gesê  nie,  maar  die 
volgende  dag  uit  my  eie  na  haar  kantoor  gegaan,  om  te  praat.  In  die  gang, 
voor  haar  kantoor  waar  ek  moes  wag,  was  ’n  rooi  boksie,  met  wit  letters: 
In  case  of  emergency,  break  glass.  Ek  het  my  skoen  uitgetrek  en  die  glas 
stukkend  geslaan.  Die  sleuteltjie  tussen  die  skerwe  uitgehaal  en  in  my 
sak  gesit.  Die  eerste  sessie  het  sy  sag  gepraat  en  ek  het  skielik 
onvoorwaardelik  van  haar  gehou.  Ek  het  elke  dag  die  sleuteltjie  saamgedra. 
Sy  het  nooit  iets  gesê  van  die  gebreekte  rooi  boksie  voor  haar  deur  nie. 
Skielik  het  die  vraag  gekom,  soos  ’n  weerligstraal:  Vertel  wat  daardie  aand 
gebeur  het.  Ek  het  saggies  begin.  En  vir  ses  maande  lank  aanhou  praat  in 
haar  kantoor  met  die  prente.  Ek  was  in  die  kerk.  Sommer  op  die  ingewing 
van  die  oomblik  besluit  om  deur  te  ry  vir  ’n  aanddiens.  Dit  was  winter  in  die 
Kaap:  die  alewige  reën  wat  nie  wou  ophou  nie.  Ek  moes  uit  die  huis  kom. 
Die  kerk  was  vol  en  daar  was  selfs  ’n  paar  mense  wat  ek  vaagweg  uit  ’n 
vorige  lewe  erken  het.  Dit  was  warm  binne.  Tog  was  ek  alleen,  en  het 
niemand  met  my  kom  gesels  nie.  Langs  my  was  ’n  swart  vrou  met  ’n  oop 
gesig,  mooi  hande,  en  haar  kind.  Sy  het  gegroet,  en  met  die  mense  in  die 
ry  agter  ons  gesels,  hard  gelag.  Aan  die  ander  kant  was  ’n  getroude  paartjie 
wat  saggies  in  mekaar  se  asems  gefluister  het. 

Almal  staan  op  om  te  sing,  ek  ken  nie  die  Engelse  goed  nie,  neurie  maar 
saam.  Het  nog  nooit  gehou  van  die  singery  in  die  kerk  nie,  dit  laat  my  altyd 
aan  sportbyeenkomste  dink.  Ek  kyk  na  die  mense  in  die  kerk,  almal  se 
gesigte,  ek  probeer  agter  die  mense  se  gesigte  verby  kyk.  Niemand  is 
opgedress  nie,  die  jongmense  sit  in  jeans.  Na  ’n  ruk  kondig  die  man  aan 
dat  die  kinders  maar  na  hulle  saaltjie  kan  gaan.  Dit  lyk  of  hulle  vrygelaat 

word,  almal  spring  weerbarstig  op,  party  hardloop,  ander  kom  terug  om 
vergete  potlode  en  boeke  te  kom  haal.  Toe  die  kerk  doodstil  is,  begin  die 
Reverend  preek.  Sy  stem  is  lig  soos  Snow  Flake,  en  sy  hande  beweeg 
saam  met  sy  woorde.  Ek  luister  vir  ’n  slag;  toe  ek  klein  was,  het  ek  ander 
dinge  in  die  kerk  gedink.  Rondgeblaai,  tot  my  ma  my  hande  afgerem,  en 
altwee  oor  haar  skoot  styf  vasgehou  het.  Die  deure  het  oopgegaan,  suising, 
die  wind  het  woes  ingewaai:  mans  met  balaklavas,  gewere.  Hulle  skiet. 
Ek  probeer  hulle  vang  vir  die  saagmasjien,  maar  toe  hulle  klaar  geskiet 
het,  hardloop  hulle  by  die  deure  uit.  Ek  roep  dat  hulle  moet  terugkom, 
maar  ek  bly  alleen  in  die  groot  houtdeure  staan.  Ek  beduie  vir  die  mense 
om  in  groepies  te  vergader.  Ek  skreeu  dat  ek  die  enigste  een  is  wat  sal 
saag,  behalwe  as  ek  hulp  nodig  het.  Ek  swaai  met  ’n  sweep  oor  die  rebelle. 
Ek  hou  almal  bymekaar.  Soos  ek  rondkyk,  gryp  ek  die  dooie  ledemate  en 
ek  saag  dit  op.  Daar  was  die  grootste  saagmasjiene  gewees,  Anne.  Die 
vrou  langs  my  se  man  het  haar  bloes  oopgeruk  en  ek  kon  die  rooi  kleursel 
van  die  bloed  oor  haar  bra  sien.  Ek  het  haar  uit  haar  man  se  arms  geneem 
en  na  die  saag  gesleep.  Niemand  het  my  gekeer  nie.  Ek  het  haar  lyf  deur 
die  masjien  gedruk.  Dit  sou  so  ’n  mooi  deel  van  ’n  skildery  uitmaak,  daarom 
het  ek  haar  halveer.  Ek  het  een  deel  teen  die  muur  vasgeplak.  Sy  het  teen 
die  muur  gehang  soos  ’n  engel.  Haar  man  het  na  my  handewerk  gekyk  en 
geglimlag.  Lag  Anne  vir  my?  My  ouma  se  kis  is  van  hout. 

Die  swart  vrou  roep  na  haar  kind.  Ek  vang  haar.  Sy  help  my  om  die  bene 
van  ’n  Russiese  man  af  te  sny.  Ek  wou  dit  mooi  doen.  Sy  bene  was  in  elk 
geval  weggeskiet.  Die  oorskiet  het  ek  in  ’n  boks  gegooi.  Sommige  van  die 
hande  het  nog  ringe  aangehad  en  ek  het  dit  afgehaal  en  voor  by  my  borste 
ingedruk.  Die  saagdreunings  het  die  hele  nag  deur  die  kerk  weerklink. 
Selfs  toe  die  polisie  en  die  ambulanse  kom,  het  ek  nie  opgehou  met  my 
werk  nie.  God  het  my  gestuur  om  die  vleis  van  die  sterwende  siele  te 
bewerk.  Al  die  oorskietbene  het  skoene  aangehad.  Ek  het  dit  uitgetrek,  al 
was  dit  ongemaklik  om  die  winterskoene  en  sokkies  uit  te  kry.  Ek  het  die 
stukke  materiaal  wat  per  ongeluk  saam  opgesaag  is,  uitgesoek,  versigtig, 
sodat  die  boks  vleis  verkoopbaar  sou  wees.  Die  kis  sak  in  die  grond  weg; 
die  kis  van  hout. 

Anne  het  mooi  na  my  geluister.  Soms  het  sy  vrae  gevra.  Ek  het  alles  vertel 
soos  ek  dit  onthou  het.  Ek  het  niks  uitgelaat  nie.  Presies  soos  ek  onthou 
het,  het  ek  vertel.  Anne  wys  vir  my  ’n  koerantuitknipsel.  Sy  sê  dat  niemand 
van  my  melding  maak  nie.  Ek  gryp  die  flarde  koerant  woes  uit  haar  hande 
uit:  Hulle  flippen  lieg!  Skreeu  ek.  Hulle  moes  my  gesien  het!  Al  die  bokse 
en  stukke  mense  wat  ek  buite  die  deure  van  die  kerk  opgepas  het.  En  die 
saagmasjiene  was  so  groot  - hulle  moés  dit  gesien  het.  Anne  kyk  na  my. 
Haar  oë  lyk  snaaks  so  groen  is  dit.  Ek  begin  bewe.  Help  my,  Anne.  Ek  huil. 
My  hande  word  nat.  Die  mans  met  die  balaklavas  het  net  geskiet.  Ek 
frommel  die  papier  in  my  vingers.  Anne  se  hande  begin  praat,  en  haar 
sagte  mond  praat  met  my.  Na  ses  maande  kon  ek  met  ander  mense  praat. 

My  vriendin  het  my  kom  haal  vir  ’n  piekniek  by  Nederburg,  die  Kaapse 
Simfonie-orkes  het  gespeel. 

Die  wind  het  koud  deur  ons  hare  gewaai.  My  pa  se  oë  was  rooi.  Ek  het  na 
hom  toe  gestap,  sy  hand  gestreel,  maar  dit  het  gelyk  asof  hy  nie  bewus 
was  van  my  bestaan  nie.  Pa,  ek  hou  nie  van  Ouma  se  kis  nie.  lemand  het 
’n  bakkie  blomme  na  ons  uitgehou.  Die  bakkie  was  van  hout.  Ek  het  ’n 
handvol  geneem  wat  die  vrou  na  my  uitgehou  het.  Ek  het  vorentoe  getrap, 
met  die  blomme  in  my  hand.  Op  die  groen  graslappie  gaan  staan,  en 
terwyl  ek  die  blomme  in  die  graf  afgooi,  kliphard  begin  lag. 

So  histeries  dat  niemand  dit  langs  of  naby  my  kon  waag  nie.  By  die  huis 
het  my  ma  gesê:  my  kind,  jy  maak  alewig  moles  met  die  familie.  Ek  het  my 
kop  geknik  en  die  volgende  dag  teruggevlieg  Kaap  toe.  Ek  kon  nie  vir  die 
lugwaardin  sê  wat  ek  wil  hê  nie. 

Dorothea  van  Zyl 

Die  Koningin  van  Skeba  - 100  jaar  nói  van 
Zimbabwe 


Dit  is  vanjaar  100  jaar  sedert  Di  koningin  fan  Skeba  deur  S.J.  du  Toit  die 
eerste  keer  as  vervolgverhaal  in  Ons  Klyntji  verskyn  het.  Hierdie  eerste 
historiese  roman  in  Afrikaans  (vgl.  ook  Kannemeyer,  1978:56)  het  om 
verskillende  redes  vanaf  die  begin  en  tot  op  hede  aandag  getrek  en  reaksies 
uitgelok  - in  die  woorde  van  Elize  Botha  (1980:  17):  “Ek  kon  ook  nog 
nooit,  sedert  ek  haar  die  eerste  keer  leer  ken  het,  die  Koningin  met  rus 
laat  nie.  Sy,  soos  haar  maker,  ds.  S.J.  du  Toit,  vertoon  aan  die  ondersoeker 
telkens  ’n  ander,  verrassende  faset”.  Nou,  ’n  eeu  later,  is  dit  dus  gepas  om 
stil  te  staan  by  die  betekenis  van  die  roman  toe  en  nou  - deur  aandag  te 
gee  aan  aspeide  soos  die  konteks  waarbinne  dit  ontstaan  het  en  die  aanlei- 
ding  daartoe,  die  samestelling  daarvan  en  die  manier  waarop  dit  gelees  is 
en  word  (sien  vir  vollediger  inligting  Van  Zyl,  1995,  ’n  studie  met  Elize 
Botha  as  promotor). 

S.J.  du  Toit  was  ’n  uiters  kleurryke,  dinamiese  en  komplekse  figuur.  Hy  het 
bekendheid  (soms  berugtheid!)  verwerf  as  onder  andere  predikant  en 
teoloog,  redenaar,  onderwysdeskundige,  bevorderaar  van  Afrikaans  en 
politieke  figuur.  Vanweë  sy  wye  belesenheid,  formidabele  geheue  en  veral 
sy  sterk  stellinginnames  en  retoriese  vermoëns  op  al  hierdie  gebiede  het 
sy  aktiwiteite  meestal  ’n  politieke  lading  verkry.  Di  koningin  fan  Skeba  kan 
moeilik  los  van  hierdie  konteks  gesien  word  - selfs  al  was  die  uitgangspunt 
van  Ons  Klyntji:  “O’er  poletiik  sal  ek  ni  praat  nie,  mar  as  daar  miskiin  ’n 
woordji  my  ontfal,  denk  dan  mar,  dat  ’n  jonge  mens  partykeer  onfersigtig 
is”  (Qns  Klyntji  1(1):  1).  Die  aantrekkingskrag  van  hierdie  historiese  ro- 
man  tot  op  hede  kan  juis  myns  insiens  daaraan  toegeskryf  word  dat 
verskillende  lyne  mekaar  hier  verrykend  kruis. 

Rhodes  en  S.J.  du  Toit,  Sambesia  en  Die  koningin  fan  Skeba 

Die  oorsprong  van  Di  koningin  fan  Skeba  lê  digby  die  kolonialistiese 
ekspansiedrange  van  Cecil  John  Rhodes  in  die  negentigerjare  van  die 
vorige  eeu  en  die  fassinering  wat  dit  vir  S.J.  du  Toit  se  denkrigtinge  ingehou 
het.  Baie  van  die  gegewens  in  die  reisgedeelte  van  Di  koningin  fan  Skeba 
is  gebaseer  op  Du  Toit  se  reis  na  die  huidige  Zimbabwe,  wat  in  1894  te 
boek  gestel  is  in  Sambesia  (1895).  Dié  reis  kan  onder  andere  gekoppel 
word  met  sy  veranderde  politieke  perspektief  vanaf  1885,  maar  veral  ná 
sy  terugkeer  uit  die  Transvaal  in  1 890  en  in  dié  jare  waartydens  Sambesia 
en  Di  koningin  fan  Skeba  geskryf  is,  van  pro-  tot  anti-Transvaal  later  selfs 
van  pro-Rhodes  tot  pro-Brits.  (Vgl.  Scholtz,  1975:  189-232,  en  Van  Zyl, 
1995:  131-136). 

Rhodes,  die  Afrikanerbond  en  S.J.  du  Toit  het  in  die  vroeg-negentigerjare 
goed  saamgewerk.  Met  die  Adendorff-trek  het  Du  Toit  kant  gekies  vir 
Rhodes  en  sy  Geoktrooieerde  Maatskappy  se  uitbreiding  in  die  huidige 
Zimbabwe  en  teen  die  aansprake  van  die  Adendorff-groep  (gesteun  deur 
heelwat  Afrikaners,  onder  wie  sy  broer  Oom  Lokomotief)  wat  hulle  na 
aanleiding  van  ’n  ooreenkoms  met  twee  opperhoofde  van  die  Banjai-stam 
in  dié  gebied  wou  vestig.  Op  ’n  vergadering  in  1891  in  die  Paarl  is  besluit 
om  Afrikaanse  koloniste  na  Masjonaland  te  stuur  onder  Rhodes  se 
beskerming.  S.J.  du  Toit  het  as  voorsitter  van  die  Masjonaland-kommissie 
die  besluit  waar  help  maak.  In  die  tweede  helfte  van  1891  is  ’n  deputasie 
na  die  noorde  gestuur  om  met  die  Adendorff-groep  te  onderhandel  en  die 
gebied  goed  te  verken.  Aan  die  Adendorff-trekkers  het  Du  Toit  ’n  ope  brief 
geskryf  om  hulle  te  laat  afsien  van  hulle  planne.  Die  Adendorff-saak  het 
nog  voortgesleep  tot  in  Junie  1892.  Intussen  is  plase  deur  die  bemiddeling 
van  die  Paarlse  Masjonaland-kommissie  in  Zimbabwe  toegeken  aan  200 
voornemende  koloniste  (sien  ook  Scholtz,  1975:  197-203). 

S.J.  du  Toit,  altyd  ’n  ywerige  reisiger,  het  self  so  geïnteresseerd  geraak  in 
die  gebied  wat  hy  Sambesia  genoem  het  (Rhodes  was  volgens  Du  Toit, 
1 895: 1 , self  teen  die  naam  Rhodesia  gekant)  dat  hy  self  ’n  reis  daarheen 
wou  onderneem,  onder  meer  in  belang  van  ’n  “Paarlse  syndikaat’’  (J.D.  du 
Toit  1917:  319).  Daar  was  selfs  vanaf  1891  voortdurend  insinuasies  dat 
Rhodes  S.J.  du  Toit  sou  omgekoop  het.  Scholtz  (1975:  194)  se  navorsing 
kon  niks  hiervan  bewys  nie,  maar  hy  het  wel  ’n  skuldbewys  van  byna  340 
pond  (gedateer  20  Februarie  1894)  opgespoor.  Dit  is  goed  moontlik  dat 
dit  gebruik  is  om  sy  tog  van  Julie  tot  November  1894  na  Sambesia  te 
finansier.  So  ’n  uitgebreide  reis  sou,  in  die  lig  van  sy  bankrotskap  in  1890, 
andersins  moeilik  denkbaar  gewees  het,  terwyl  sodanige  besoek  om  die 
moontlikhede  van  dié  “nuwe”  streek  te  ondersoek  en  bekend  te  maak  ook 
tot  Rhodes  se  voordeel  kon  wees.  Sy  aanhang  vir  Rhodes  bepaal  wel 
duidelik  Du  Toit  se  positiewer  gesindheid  teenoor  Brittanje  in  dié  tyd, 
vergelyk  sy  lofuitinge  vir  Rhodes  in  Sambesia  (1895:  5-7):  “De 
Engelschman  was  toen  de  tegenstander  van  den  trek,  nu  is  hij,  in  den 
persoon  van  den  heer  Rhodes,  zelf  den  wegbereider  en  helper”. 

’n  Besoek  aan  die  Zimbabwe-ruïnes  was  klaarblyklik  nie  aanvanklik  vir  Du 
Toit  die  hoofdoel  nie.  Voordat  die  koningin  van  Skeba  die  eerste  keer  ter 
sprake  gebring  word  in  Sambesia  (1895:  37)  bekyk  S.J.  du  Toit  die 
omgewing  met  kolonialistiese  oë  en  wei  uit  oor  die  beskikbaarheid  van 
water,  hout,  arbeid,  die  bydrae  van  die  blankes,  die  goud,  ens.  Hy  beskryf 
op  ’n  nogal  onderbeklemtoonde  wyse  in  Hoofstuk  14  van  Sambesia  die 
reisgroep  se  skynbaar  toevallige  plan  by  Selukwe  om  Zimbabwe  te  besoek: 
“Hier  besloten  wij  een  uitstapje  te  maken  naar  Fort  Victoria  en  Zimbabwe” 
(1895:  81).  Dié  uitstappie  het  ’n  omweg  van  ’n  week  (1895:  37)  behels, 
eers  80  myl  per  ossewa  na  Fort  Victoria  (met  ’n  paar  dae  oponthoud 
tussenin  waar  geen  pad  bestaan  het  nie)  en  van  daar  nog  18  myl  na  Zim- 

babwe!  Hy  wou  dit  dus  kennelik  graag  sien.  Die  saadjie  hiervoor  is  reeds 
gesaai  deur  mnr.  Jan  Viljoen,  wat  hom,  toe  hy  Superintendent  van 
Onderwys  in  die  Transvaal  was,  daarheen  uitgenooi  het  op  ’n  tog  wat 
twee  jaar  sou  duur  (1895;  141).  Die  groep  het  uiteindelik  slegs  op  2 en  3 
Oktober  1894  by  Zimbabwe  vertoef,  maar:  “deze  2 dagen  tellen  wij  tot  de 
belangrijkste  van  ons  leven’’  (1895:  83). 

In  Hoofstuk  8 (1895:  37)  van  Sambesia  verbreek  Du  Toit  die  chronologie 
om  hom  soos  volg  oor  die  besoek  aan  die  Zimbawe-ruïnes  uit  te  laat: 


Onze  bevindingen  op  dezen  omweg  waren  zóó  romantisch,  dat  ik  vrees  als  ik  ze  letterlijk 
beschreef  de  lezers  toch  onwillekeurig  onder  den  indruk  zou  komen  dat  hij  een  roman 
las.  Daarom,  en  omdat  ik  toch  met  mijne  reisschetsen  te  achteren  raak,  zal  ik  de 
beschrijving  dezer  avontuurlijke  reis  maar  laten  totdat  ik  werkelijk  na  tehuis  komst  D.V. 
een  Roman  beproeft  te  schrijven  over  de  oude  mijnontginning  in  dít  land  van  Ofir  in 
Salomo’s  dagen  toen  de  Koningin  van  Scheba  alhier  regeerde  - voor  welk  roman  ik  nu 
de  bouwstoffen  bijeenversamel. 

’n  Bladsy  later  (1895:  38)  volg  hy  dit  op  met  ’n  verwysing  na  “belangrijke 
gesprekken’’  met  die  inheemse  bevolking  wat  hy  met  behulp  van  Henry  as 
tolk  kan  voer  “over  oude  mijnwerken,  over  den  jongsten  oorlog,  enz.”  met 
die  oog  op  ’n  roman.  So  meegevoer  was  hy  deur  die  raaisel  van  die  Zim- 
babwe-ruïnes,  dat  hy  ná  die  Tweede  Vryheidsoorlog  noem  dat  hy  die 
Sambesiareis  onderneem  het  “veral  om  oudheidkundige  nasporings  te 
doen”  (in  J.D.  du  Toit,  1917:  312). 

Hy  het  na  sy  terugkeer  ’n  grondige  studie  onderneem,  onder  meer  in  Cecil 
John  Rhodes  se  biblioteek  (in  J.D.  duToit,  1917;  312).  In  Sambesia  (1895: 
171)  word  ook  verwys  na  ’n  werk  van  Bordallo  wat  hy  deur  Rhodes  bekom 
het.  Die  eerste  gedeelte  van  die  epistolêre  reisbeskrywing  Sambesia  is 
uiteindelik  afgerond  in  Houtbaai  op  17  Mei  1895  (Du  Toit  1895:  140);  die 
laaste  vyf  hoofstukke  in  die  Paarl,  op  3 September  1895  (1895:  217),  ná 
navorsing  van  etlike  maande  (1895:  144)  waarby  Du  Toit  in  groot  detail, 
met  lang  aanhalings  uit  ’n  verskeidenheid  bronne,  ingaan  op  sy  teorie  oor 
die  koningin  van  Skeba  en  die  vermeende  geskiedenis  van  die  Zimba- 
bwe-ruïnes.  In  Maart  1896  het  die  eerste  episode  van  sy  roman  in  Ons 
Kiyntji  verskyn.  Sy  aandag  in  Ons  Klyntjiyan  Desember  1896  (204-205) 
aan  die  brand  op  1 5 Desember  1 896  by  Groote  Schuur  is  dus  te  begrype. 
Naas  ’n  foto  van  die  huis  vóór  en  na  die  brand  en  ’n  stukkie  oor  die  huis  se 
geskiedenis  word  verwys  na  die  feit  dat  “fele  merkwaardige  oue 
gedenkstukke  ferbrand  is  soos  o’erblyfsels  uit  di  ruïne  fan  Simbabwe”. 
Sambesia  het  dus  kolonialiseringsmoontlikhede  ingehou,  die  oopmaak  van 
nuwe  gebiede  vir  ontwikkeling  waarby  onder  andere  Du  Toit  self  en  sy 
toekoms  kon  baat.  Hy  kon  meehelp  om  die  moontlikhede  van  die  nuwe 
gebied  uit  te  bou  en  ’n  geskiedenis  daarvoor  te  ontdek  en  te  help  skep.  Sy 
liefde  vir  sowel  reis  as  skryf  kon  tweedens  in  beide  ’n  bevredigende 
uitlaatklep  vind,  terwyl  die  onderwerp  derdens  aangesluit  het  by  Du  Toit 

se  profetiese  Bybeluitleg.  Sy  belangstelling  in  die  lokalisering  van  Salomo 
se  goudvelde  en  Ofir  hou  onder  meer  verband  met  sy  geloof  dat  dié  goud 
gebruik  sal  word  in  die  eindtyd,  om  die  tempel  van  God  te  herbou.  Hy  het 
dié  plekke  aanvanklik  geplaas  naby  die  Transvaalse  goudvelde  en  daarna 
steeds  sekerder  begin  raak  dit  was  in  Mashonaland.  (Sien  oor  Du  Toit  se 
teologiese  opvattinge  Scholtz,  1 975,  asook  Van  Zyl,  1 993:  50-51 , en  1 995: 
126-131).  Vierdens  het  die  skryf  van  ’n  historiese  roman  goed  ingepas  by 
die  inisiatiewe  rondom  Di  Patrioten  Ons  Klyntji,  wat  daarop  gerig  was  om 
die  Afrikaners  kultureel  op  te  voed  deur  hulle  aan  die  lees  en  skryf  te  kry. 

Di  koningin  fan  Skeba  as  vervolgverhaal  in  Ons  Klyntji 

Di  koninging  fan  Skeba  kan  nie  los  gesien  word  van  die  pogings  om  die 
gebruik  van  Afrikaans  as  taal  te  stimuleer  nie.  Daarom  is  die  roman,  anders 
as  die  Nederlandse  Sambesia  en  die  Engelse  Rhodesia  Pastand  Present 
(1 897  - die  laaste  vyf  hoofstukke  oor  oudheidkundige  sake  en  die  gedigte 
ontbreek  hierin)  in  die  Afrikaans  van  daardie  tyd  geskryf. 

Die  verhaal  van  die  roman  begin  saam  met  dié  van  Ons  Klyntji,  die  bekende 
tydskrif  van  die  Genootskap  van  Regte  Afrikaners  waarvan  S.J.  du  Toit 
ook  die  redakteur  was.  Op  23  Januarie  berig  Di  Patriot  dat  die  eerste 
nommer  die  eerste  aflewering  sal  bevat  van  ‘“Di  Koningen  (sic.)  van  skeba’, 
di  romantise  verhaal  van  ou  Salomo  syn  goudvelde  in  Sanbisia  (sic.),  wat 
Ds.  du  Toit  elke  nommer  sal  vervolg,  oek  met  prente  by”.  Dié  qua  spelling 
ietwat  kreupele  aankondiging  reflekteer  nie  behoorlik  die  beginsel  van  “skryf 
soos  jy  praat”  wat  redelik  konsekwent  in  Ons  Klyntji  gevolg  is  nie.  Die 
roman  is  ook  in  1898  met  dié  spelling  gepubliseer. 

Daar  is  verskillende  aanduidings  dat  die  roman  wel  as  eenheid  gekonsipieer 
is,  maar  dat  Du  Toit  dit  stuk-stuk  geskryf  het.  Die  vervolgverhaal  het  vanaf 
Maart  1896  tot  in  Mei  1898  verskyn,  maartydens  die  laaste  nege  maande 
ontbreek  dit  in  vier  tydskrifte  (September  en  Desember  1897,  Februarie 
en  April  1898).  Die  lengte  van  die  aflewerings  is  ongelyk  - dit  wissel  van 
een  bladsy  in  Januarie  en  in  Mei  1898  tot  drie  hoofstukke  en  tien  bladsye 
in  Junie  1896.  Normaalweg  was  die  episodes  van  3 tot  6 bladsye  lank  en 
het  uit  een  of  soms  twee  hoofstukke  bestaan.  Dit  wil  dus  voorkom  asof 
S.J.  du  Toit  die  skryf  van  die  roman  moes  inpas  by  sy  besige  program, 
moontlik  ook  by  die  ruimte  wat  gevul  moes  word  in  die  tydskrif. 

Naas  die  onderbrekings  in  die  plasing  van  episodes,  word  van  die 
hoofstukke  ook  foutief  genommer.  Daar  ontbreek  byvoorbeeld  ’n  aflewering 
2,  VI,  hoewel  dit  in  die  inhoudsopgawe  van  “Fewerwari  1 897”  aangekondig 
word  as  “Di  Gehym  geopenbaar”.  By  die  aflewering  self  (1897:  243)  staan 
egter“VII.  - Watfan  di  2 prinsesse  word”.  Aangesien  die  roman  in  boekvorm 
(1898:  56)  hiermee  ooreenstem,  kan  aangeneem  word  dat  deel  VI  nooit 
geskryf  is  nie,  veral  aangesien  daar  ook  geen  opvallende  breuk  in  die 
chronologie  van  die  “vertaling”  plaasvind  nie. 

Die  aflewerings  van  beide  November  1897  en  Januarie  1898  word 


42 


aangedui  as  XVII  (die  verwarring  is  moontlik  daaraan  te  wyte  dat  geen 
episode  geplaas  is  in  die  Desemberuitgawe  nie)  en  vandaar  vervolg  dit  tot 
by  no  XIX,  wat  dus  tog  uiteindelik  die  juiste  aantal  episodes  is!  In  die 
roman  uit  1898  is  die  tweede  fout  wel  “reggestel”,  sodat  die  roman  eindig 
op  Hoofstuk  XX. 

Ook  uit  die  verband  tussen  deel  en  geheel  is  soms  te  sien  dat  die  roman 
stuk-stuk  geskryf  is.  Soms  kom  daar  skielik  ’n  verwysing  by  na  iets  waarvan 
vroeër  nie  sprake  was  nie,  soos  die  mak  meerkatjie  wat  die  reisgroep 
plotseling  het  in  2,  X (April  1897:  27). 

Ernstiger  met  betrekking  tot  die  oortuigingskrag  van  die  intrige  is  die 
diskrepansies  tussen  hoofstukke  VII  en  XV,  asook  tussen  XV  en  XVII  van 
Deel  2.  In  Februarie  1897  (2,  VII;  244)  word  Hanes  as  vrou  van  Salomo 
onvrugbaar  genoem,  maar  sy  verwag  tog  later,  nadat  sy  Balkis  stilletjies 
vervang  het  as  die  koningin  van  Skeba,  ’n  baba  - sonder  enige  verwysing 
na  haar  vroeëre  onvrugbaarheid  (2,  XV:  124  van  Augustus  1897).  Lalia, 
die  hofdame  van  die  koningin,  is  eers  haar  informant  in  dieselfde  Hoofstuk 
XV:  124:  “So  het  daar  ’n  drifoudige  sameswering  bestaan  wat  di  Koningin 
op  di  follende  maniir  agter  gekom  het.  Lalia  was  ferloof  an  Numa  en  wis 
so  al  di  gehyme  fan  hom  uit  te  finde  (...)  En  toen  Lalia  mooi  al  di  planne 
goed  uitgehoor  het  fan  Numa  gaan  sy  dit  in  di  gehym  an  di  Koningin  fertel”. 
Twee  hoofstukke  (en  maande)  later  is  Lalia  ontsteld  as  die  koningin  inligting 
oor  die  sameswering  aan  háár  oordra:  “Daarop  deel  di  Koningin  haar  di 
drifoudige  sameswering  me,  en  sodra  Lalia  hoor  dat  haar  minnaar  Numa 
oek  ’n  sameswering  het  same  met  di  jonge  adel  ontken  sy  dit  eers  ten 
furigste”  (2,  XVII:  198  van  November  1897). 

Die  episodiese  struktuur  van  die  roman  hang  nou  saam  met  die  feit  dat  dit 
eers  as  ’n  vervolgverhaal  verskyn  het.  Elke  hoofstuk  het  ’n  titel  en 
samevatting  aanvanklik  (dit  is  verkort  in  die  roman,  vergelykbaar  met 
Sambesia,  asook  in  Totius  se  Ds.  S.J.  du  Toit  in  weg  en  werk)  en  ’n 
pertinente  sluiting  aan  die  einde,  meermale  op  ’n  spannende  noot  om 
verwagting  vir  die  vervolg  te  skep,  soos:  “Toen  ons  by  di  ingang  kom,  was 
di  grote  klip  weer  daarop  en  gen  molikheyd  om  dit  fan  binne  ope  te  kry”  (1 , 
II).  Dikwels  word  die  volgende  episode  pertinent  aangekondig;  “Mar  wat 
ons  di  nag  gesiin  en  ontdek  het,  fertel  ons  follende  keer”  (1,  I)  of  “Die 
follende  hoofstuk  sal  ek  di  besoek  by  di  orakel  fertel”  (1,  IV).  Ander 
hoofstukke  eindig  gewoon  met  afsluitende  opmerkings  soos:  “En  weldra 
was  dit  oek  doodstil  by  di  wa,  almal  in  dipe  rus”  (2,  I). 

Ten  spyte  van  die  episodiese  struktuur  en  die  enkele  ondeurdagthede  kan 
daar  nogtans  andersins  ’n  sterk  lyn  van  oorsaak  en  gevolg  aangedui  word 
wat  van  goeie  oorhoofse  beplanning  getuig.  Die  een  ontdekking  en 
ontmoeting  gee  steeds  aanleiding  tot  die  volgende,  soos  in  ’n  tradisionele 
soektognarratief  (“quest”)  of  skattejag.  Dit  is  een  van  die  redes  waarom 
dié  historiese  roman  hom  so  uitstekend  leen  tot  ’n  retoriese  analise  (vgl. 
Van  Zyl,  1995:  157-206). 

In  die  eerste  deel,  wat  in  elf  hoofstukke  verskyn  het  vanaf  Maart  tot  Sep- 
tember  1896,  word  die  reiservaringe  weergegee  van  die  vyf  hooffigure: 
Meneer  Du  Toit,  die  leier  en  deskundige;  neef  Gideon  en  neef  Hendrik; 
Henni,  die  Transvaalse  wadrywer  en  tolk,  asook  Klaas,  die  “klyne  Koranna 
lyer”.  Net  voor  die  tweede  deel  van  die  roman  gee  Du  Toit  pertinent  sy 
partitio  of  indeling:  “Al  aande  deel  hulle  dan  mé  wat  hulle  di  dag  ontdek 
het,  en  ek  lees  foor  wat  ek  fertaal  het,  en  dan  bespreek  ons  dit  same.  En 
hiirmé  het  di  leser  meteen  ons  plan  fer  di  ferfolg  fan  ons  ferhaal”  (1 , XI). 
Die  tweede  deel  is  dus  ’n  afwisselende  weergawe  van  reisgebeure, 
vertaalde  gedeeltes  van  die  gedenkskrifte  en  die  uitleg  daarvan.  Die 
ingebedde  verhaal,  wat  met  die  kern  van  die  roman  as  geheel  te  make 
het,  gee  ’n  verklaring  van  hoe  dit  gekom  het  dat  die  koningin  van  Skeba 
afkomstig  was  van  die  Zimbabwe-ruïnes.  Die  roman  het  in  Deel  2 dus  ’n 
tweeledige  struktuur  van  reisteks  en  Bybels-geïnspireerde  kroniek. 

Die  roman  se  eerste  episode  open  (na  ’n  “Inlyding”  wat  aansluit  by 
Sambesia)  met  ’n  vir  dié  tyd  tipiese  “Natureingang”  of  stemmingsinleiding. 
Die  ek-verteller  bevind  hom  in  peinsende  stemming  by  die  graf  van  Wilson, 
wat  tragies  in  Sambesia  gesterf  het  in  die  stryd  teen  Lobengula.  Die 
milieubeskrywing,  met  sy  onheilspellende  trekke  (onweer,  duisternis, 
gragte,  krieke  en  ’n  uil)  herinner  aan  ’n  Gothic  noveloi  Gotiese  roman,  ’n 
soort  wat  in  die  19de  eeu  baie  gewild  was. 

Die  inleiding  sluit  aan  by  etlike  bonatuurlike  gebeure  in  latere  episodes. 
S.J.  du  Toit  se  belangstelling  in  dié  soort  aspekte  kom  onder  meer  na  vore 
in  Di  Afrikaanse  Patriot,  waarin  hy  vanaf  14  Januarie  tot  7 Julie  1892  ’n 
aantal  vertalings  van  verhale  oor  ware  geesverskynings  plaas.  Die  Bybel 
getuig  volgens  hom  “eer  voor dan  teen  di  bestaan  van  geesverskynings” 
en  hy  vind  dit  van  belang  om  in  dié  materialistiese  tyd  waartydens  die  siel 
volgens  hom  ontken  is,  te  toon  dat  daar  “wel  degelijk  ’n  bowenatuurlike 
wereld  is,  en  hogere  magte  as  net  di  stoffelike”  (in  Nlenaber,  1940:  48- 
49).  In  die  roman  word  egter  ook  Afrika-towermagte  te  pas  gebring,  waarby 
dit  interessant  is  dat  voorspellings  meestal  deur  die  gebeure  as  waar  bewys 
word.  Dit  spreek  in  ’n  mate  van  versoening  tussen  die  Eurosentriese  en 
die  Afrosentriese  godsdiensopvattinge  in  die  roman,  deurdat  dit  aandui 
dat  S.J.  du  Toit  ten  minste  ten  dele  iets  substansieels  in  Afrika-magie  gesien 
het. 

Die  motoriese  moment  of  katalisator  wat  die  gebeure  in  beweging  bring, 
is  die  koms  van  Umsalomi,  die  toordokter  wat  toevallig  opdaag  en  hom  op 
die  groep  se  beskerming  kom  beroep.  Die  eerste  kort  gedenkskrif  word 
kort  daarna  ontcfek  (1,  II),  asook  ’n  “vermufte  Papirus-rol”  (1,  III).  Die  kort 
gedenkskrif  se  vertaling  lewer  ’n  verwysing  op  na  die  berg  Afoer.  Dit  lei  op 
sy  beurt  tot  ’n  besoek  aan  die  Molimo  en  sy  dogter  in  die  Matoppoberge, 
opgevolg  deur  die  reis  na  die  berg  Afoer,  wat  inligting  aan  die  groep  verskaf. 
Die  meeste  van  die  gebeure  in  Deel  1 stuur  af  op  die  klimaks,  naamlik  die 
ontdekking  van  die  gedenkskrifte  in  die  berg  Afoer  se  grafkelders. 

Benewens  die  kort  stukkie  vertaling  (1,  IV)  bestaan  die  eerste  ses  epi- 
sodes  (elf  hoofstukke)  hoofsaaklik  uit  reis-  en  ontdekkingservaringe,  maar 
beide  is  byna  uitsluitlik  ingestel  op  die  vind  van  die  gedenkskrifte. 

Die  eerste  14  hoofstukke  van  Deel  2 wissel  die  reisgebeure  en 
groepswedervaringe  telkens  af  met  vertalings  en  besprekings  van  die 
sogenaamde  gedenkskrifte.  In  hoofstukke  XVI  en  XVIIb  (roman  XVIII)  word 
daarvan  afgewyk  deur  slegs  op  die  reisgegewe  te  fokus,  terwyl  in  plaas 
van  ’n  “vertaling"  ’n  kort  “samevatting’’  van  die  gegewens  op  die  papirusrol 
en  die  afloop  ten  slotte  volg  in  hoofstuk  XIX  (roman  XX).  Heelwat  minder 
bladsye  word  in  Deel  2 aan  die  reis  afgestaan  (in  die  roman  maar  1 7 uit  58 
bladsye).  Die  ingebedde  tekste  staan  dus  hier  voorop,  sodat  die  ontrafeling 
van  die  koningin  van  Skeba  se  geheim,  die  argumentasie  rondom  die  titel, 
grotendeels  sentraal  staan.  Wanneer  die  gedenkskrifte  vertaal  is  en  die 
ingebedde  verhaal  afloop  met  die  dood  van  die  koningin  van  Skeba  en  die 
gedenkskrywer  Elihoref,  word  ook  die  reiservaringe  (redelik  abrup) 
afgesluit. 

Die  ingebedde  tekste,  wat  mekaar  losweg  logies  en  chronologies  opvolg, 
motiveer  Du  Toit  se  teorie  oor  die  koningin  van  Skeba  en  Sambesia.  Die 
eerste  (2,  I),  met  die  langste  bespreking  daarná,  handel  oor  Eden  (in  die 
middel  van  Afrika!),  Kain  en  Abel,  die  eerste  oorstroming  van  die  Nyl,  Henog 
en  oor  die  mense  se  sondigheid.  Van  dié  gegewens  kom  later  weer  aan 
bod  (2,  XII),  ter  stawing  opgevolg  deur  drie  aanhalings  uit  Stanley  (1890: 
294-298, 157  en  246).  In  2,  II  word  na  aanleiding  van  Noag  se  verhaal  ’n 
nogal  uitsonderlike  interpretasie  gegee  van  Sem,  Jafet  en  Gam. 
Laasgenoemde  se  afstammelinge  was  die  oorspronklike  inwoners  van 
die  ryk  Skeba,  waar  ’n  koninginne-opvolging  ingestel  is.  Episode  2,  III 
handel  oor  Egipte,  Hatasu  en  die  eerste  (San)  Koningin  van  Skeba  se 
besoek  aan  Egipte  (met  Rawlinson,  1890,  as  bron).  Haar  opvolgers  is 
vervolgens  van  Egiptiese  afkoms.  In  2,  IV  word  die  verhaal  van  Josef  en 
Asenat  ietwat  bygesleep,  met  as  enigste  motivering  die  “feif  dat  Josef  ’n 
voorsaat  was  van  die  koningin  van  Skeba. 

Episode  2,  V (1898:  53-56),  vol  Egiptiese  intriges  en  seremonies,  verhaal 
hoe  die  koningin  van  Skeba  (Balkis)  en  haar  halfsuster  (Hanes)  by  geboorte 
omgeruil  is.  Aflewering  2,  VII  handel  oor  Salomo  se  huwelik  met  Hanes, 
die  besoek  van  die  koningin  van  Skeba  (Balkis)  aan  hom  en  die  openbaring 
van  die  omruilingsgeheim.  In  die  volgende  twee  ingebedde  tekste  (2,  VIII 
en  2,  IX)  - wat  beide  in  Maart  1897  verskyn  - word  uitvoerig  ingegaan  op 
die  wondere  van  Salomo  se  paleise,  die  koningin  se  besoek,  sy  stalle  en 
perde,  tuine,  vywers  en  fontein.  Dit  eindig  met  ’n  besluit  tot  terugruiling 
van  die  susters.  Hanes  sal  met  haar  minnaar  Elihoref,  die  skrywer  van  die 
gedenkskrifte,  terugkeer  na  Skeba.  Die  plan  word  opgevolg  in  2,  X,  saam 
geplaas  met  episode  XI  in  April  1897.  In  die  middel  van  ’n  lang  gedeelte 
“vertaling”  volg  ’n  stuk  waar  “di  rol  baing  beskadig  en  fer  di  grootste  gedeelte 
onleesbaaf  is.  Dit  laat  ’n  aantal  los  drade  en  verlos  die  outeur.van  die 

verantwoordelikheid  om  ’n  moeilike  stukkie  intrige  self  te  bedink!  In  2,  XI 
vervolg  die  gebeure  dan  in  Egipte,  met  die  openbaring  van  Egiptiese 
geheime  aan  Elihoref. 

In  episode  2,  XII  (“Di  Wiig  fan  di  Mensdom”)  van  Mei  1897  kom  Elihoref  by 
die  Maanberge.  Vervolgens  word  ’n  beskrywing  van  Simbabwe  en  die 
goudindustrie  gegee  in  2,  XIII  van  Junie  1897,  terwyl  die  sonfees  in  2,  XIV 
van  Julie  1897  aan  bod  kom.  Episode  2,  XV  van  Augustus  1897  is  weer 
vol  van  intriges  en  selfs  drie  sameswerings  teen  die  ryk  van  Skeba.  Dit 
word  verder  gevoer  in  2,  XVIIa  (“Di  Koningin  en  Lalia”)  van  November 
1897  en  in  2,  XVIII  van  Maart  1898,  wat  die  planne  beskryf  wat  misloopen 
die  dood  van  Hanes  na  die  geboorte  van  haar  baba.  Uiteindelik  word  die 
laaste  los  drade  geknoop  met  behulp  van  die  reeds  vroeg  gevonde 
papirusteks  wat  (vanweë  swaar  beskadiging!)  kortliks  opgesom  word  deur 
die  hoofkarakter  in  episode  XIX  van  Mei  1898. 

Die  geheel  bied  ’n  goeie  vertoonvenster  vir  S.J.  du  Toit  se  erudisie.  Meneer 
Du  Toit  is  steeds  die  poeta  doctus,  die  persoon  met  kennis  van  sowel 
antieke  Hebreeus  en  van  die  destydse  Egipte  en  Palestina  as  van 
slangbyte,  van  ’n  wye  verskeidenheid  toenmalige  bronne  soos  Maund  en 
Stanley,  maar  ook  van  Afrika-magie  en  -gewoontes.  Dit  is  ook  in  ons  tyd  ’n 
ryk  teks,  ten  spyte  van  perspektiewe  op  die  inheemse  bevolking  wat  vir 
die  hedendaagse  leser  rassisties  voorkom.  Die  bestudering  hiervan  lê  veel 
bloot  van  konvensies  destyds,  waarvan  die  kwade  gevolge  later  geblyk 
het. 

Die  ingebedde  teks  oor  die  koningin  van  Skeba  het  destyds  aangesluit  by 
die  tradisie  van  die  historiese  roman;  die  reisverhaal  by  die  realistiese 
roman.  Teenswoordig  lyk  ook  laasgenoemde  eerder  na  ’n  historiese  ro- 
man,  wel  gekenmerk  deur  die  effet  du  réel  en  outentieke  indruk  wat  dit 
skep  teenoor  die  nogal  vergesogte  ingebedde  tekste.  Dat  dié  tipe  oordele 
grotendeels  op  konvensie  en  die  leser  se  verwagtinge  berus  in  aanpassing 
by  sy  eie  konteks,  bewys  Nienaber  (1940;  54)  se  bevinding  egter,  dat  die 
Sonfees  die  mooiste  en  mees  digterlike  episode  in  die  roman  is.  Oor  die 
uitgebreide  “analises”  wat  die  vertalings  telkens  opvolg,  sê  Nienaber  (1 940: 
53);  “Dat  dié  wetenskaplike  redenasies  die  stemming  in  die  roman  versteur, 
ly  wel  geen  twyfel  nie.  In  Sambesia  was  hulle  op  hulle  plek,  maar  nie  in  Di 
koningin  fan  Skeba  nie.  Die  wetenskaplike  idee  maak  die  roman  soms 
ongenietbaar”.  Juis  dié  gedeeltes  verskaf  egter  dikwels  die  sleutel  tot  Du 
Toit  se  redeneringswyse  en  is  dus  om  dié  rede  tans  interessant. 

Werklikheids-  en  waarheidsillusie 

Ten  einde  geloofwaardig  voor  te  kom  en  die  lesers  te  oorreed  om  met  sy 
teorieë  en  “bevindinge”  saam  te  stem,  maak  Du  Toit  van  etlike  tegnieke 
gebruik:  Die  hooffiguur  verwys  byvoorbeeld  uitvoerig  (soms  verbatim)  na 
beide  antieke  en  (vir  hom)  meer  resente  bronne,  na  die  Bybel,  na  eie 
belewinge,  ens.  Fyn  detail  oor  die  groep  se  ontdekkinge  word  verstrek, 

daar  word  verwys  na  probleme  by  die  vertaling  van  die  ou  geskrifte  en  na 
hiate  waar  die  rol  beskadig  is.  Verder  benoem  Du  Toit  die  karakters  in  die 
roman  met  die  name  van  bestaande  persone  en  baie  van  die  plekke, 
gebeure  en  beskrywings  klop  met  dié  in  sy  reisjoernaal  Sambesia  (1895). 
’n  Addisionele  aantrekkingskrag  was  die  foto’s  wat  S.J.  du  Toit  self  geneem 
het  op  sy  tog  na  Sambesia  in  1 894  en  die  tekeninge  (sommige  oorgeneem 
uit  Rawlinson  se  Ancient  Egypt  uit  1890).  Die  geïntendeerde  (destydse) 
lesers  van  die  roman  word  boonop  direk  betrek,  vergelyk:  “By  di  hartelike 
afskyd  fan  di  gedenkwêrdige  plek  en  frindekring  (eenw.  Louw  en  sy  vrou 
van  die  Morgenster  Sendingstasie  - DvZ)  sal  dit  di  leser  seker  ni  onwelkom 
wees  ni,  as  ons  hiir  gé  di  portret  fan  di  nederige  huis  en  liwe  famili  soos 
ons  hulle  di  forige  aand  afgeneem  het’’  (1,  IV  van  Junie  1896:  56). 

Du  Toit  voer  sake  nog  verder  met  die  volgende  byskrif  by  ’n  foto  van  die 
Zimbabwe-ruïnes:  “Di  gehymsinnige  toren  in  Zimbabwe,  waaronder  di 
perkamentrol  ontdek  is’’  (1 , II).  Hy  noem  self  in  Sambesia  (1895: 144)  “dat 
men  tot  heden  nog  geen  inscripties  of  gedenkschriften  heeft  ontdekt,  die 
eenig  licht  werpen  op  de  geschiedenis  van  het  verleden  (...)  Totdat 
zoodanige  gedenkschriften  ontdekt  zijn,  blijven  alle  onderzoekingen  een 
min  of  meer  omtasten  in  het  duister,  en  alle  theorien  en  meeningen  meer 
gissing  dan  zekerhied  (sic)’’.  Juis  die  ontbreking  van  inligting  skep  egter 
oop  plekke  in  die  geskiedenis  wat  Du  Toit  wou  invul  deur  sy  roman. 

Dié  spel  met  die  skep  van  ’n  waarheids-  en  ’n  werklikheidsillusie  het  in  ’n 
groot  mate  geklop  met  die  toenmalige  romankonvensies.  Eersgenoemde 
het  te  doen  met  die  gegrondheid  en  betroubaarheid  van  Du  Toit  se 
argumente',  laasgenoemde  met  die  konvensie  van  realisme  en  die  illusie 
van  betroubaarheid  met  betrekking  tot  die  werklikheidsweergawe  (sien 
ook  Van  Luxemburg,  1 992: 35-37).  Die  eerste  is  “egte”  getuienis  van  buite, 
naamlik  bronne  addisioneel  tot  die  roman;  die  tweede  is  nie-tegniese 
oorredingsmiddele  wat  op  die  gebeurevlak  van  die  romanwerklikheid  lê. 
Beide  strategieë  hou  verband  met  fragmente  van  die  werklikheid  (maar 
dan  twee  soorte  “werklikheid”)  wat  oënskynlik  direk  in  die  dispositio  kom 
(Barthes,  1988:  53)  en  beoog  dieselfde  effek,  naamlik  om  die 
waarskynlikheid  \/an  die  gegewe  te  verhoog. 

Die  ontvangs  van  Di  koningin  fan  Skeba 

Vanaf  die  eerste  nommer  van  die  maandblad  Ons  Klyntji  in  Maart  1896 
was  Di  koningin  fan  Skeba  een  van  die  groot  trekpleisters.  Dié  soort 
oorredingspel  met  feit  en  fiksie  is  wel  destyds  begryp  deur  meer 
gesofistikeerde  lesers,  soos  blyk  uit  die  tipering  van  D.C.  Hesseling  in  die 
Ons  Klyntji  van  Julie  1897,  2(5):  115-116),  oorgeneem  uit  De 
Nederlandsche  Spectator.  “Liefhebbers  van  historische  romans  vinden  in 
Ons  Klyntji  spannende  lectuur  in  “Di  koningin  fan  Skeba  of  Salomo  syn 
oue  goudfelde  in  Sambesia”  door  ds.  S.J.  du  Toit,  die  zijn  avonturen  op 
een  reis  door  Matabele-  en  Mashonaland  niet  zonder  talent  heeft 

omgewerkt  tot  een  verhaal,  dat  van  veel  fantasie  en  vernuft  getuigt”. 

Van  die  toenmalige  minder  gesofistikeerde  Afrikaanse  lesers  het  egter 
beslis  tot  op  ’n  sekere  hoogte  geglo  dat  die  roman  “waar”  was,  soos  blyk 
uit  die  volgende  staaltjie  wat  Totius  vertel  (1917:  400):  “Toen  die  boek  in 
‘Ons  Klijntji’  verskyn,  het  ’n  oue  swaër  en  suster  van  Ds.  Du  Toit  dit  begin 
lees.  Deurdat  hij  self  en  sijn  Mashonalandse  medereisigers  meteen  als 
persone  in  die  roman  optree,  het  die  twee  lesers  gedenk  dat  alles  werkelik 
so  gebeur  het.  Toen  dit  hul  al  te  apokrief  werd,  vraag  hul:  ‘maar  is  dit  dan 
alles  waarheid.  ‘Nee’,  was  die  antwoord  van  ’n  vrind,  ‘dis  mos  ’n  roman,  ’n 
verdigte  vertelling.  ‘Maar’,  merk  toen  die  oue  swaër  aan,  ‘Fanie  sal  tog  nie 
lieg  niel’”  Ook  die  lesersreaksie  in  Ons  Klyntji Xoon  sterk  vertwyfeling  oor 
wat  waarheid  is  en  wat  fiksie. 

Reeds  in  Julie  1 896,  1 (4):  93  wil  J.J.C.  Grábe  weet  in  hoeverre  dit  wat  in 
die  roman  voorkom  “nou  ferdigting  en  hoefer  dit  waarhyd  is”.  S.J.  du  Toit 
se  verweer  is:  “Mar  dit  sou  di  héle  aardighyd  daarfan  wegneem”.  Grábe  is 
maar  een  van  “baing  lesers”,  Aug.  1896,  1(6):  119,  wat  “nog  ni  ferstaan 
wat  verdigting  is  ni”.  S.J.  du  Toit  lê  dit  soos  volg  uit:  Waarhydls  wat  letterlik 
so  gebeur  is,  leugen  is  di  teenoérgestelde,  dus  bepaald  onwaarhyd,  maar 
ferdigting  is  soos  ’n  mens  jou  ’n  ding  foorstel  so  na  molik  follens  wat  jy 
weet.  So  wil  die  skrywer  ons  foorstel  hoe  dit  in  di  dage  fan  Salomo  hiir  in 
di  land  met  die  goudgrawery  gegaan  het  follens  die  oue  werke  en  oue 
beskrywings”  (Du  Toit  se  kursivering).  “Frind  uit  di  Frystaat”  vra  in  dieselfde 
uitgawe  of  “’n  gristen  reg  het  sig  te  bediin  fan  ferdigtin^’,  waarop  hy  ’n 
reeks  teksverse  ter  motivering  van  Du  Toit  ontvang,  met  die  verduideliking 
dat  hy  dan  sal  sien  “dat  fan  oue  tye  af  ferdigting  gebruik  is  om  waarhede 
en  lesse  foor  te  stel”  - ook  gelykenisse  is  verdigtings. 

S.J.  du  Toit  se  geduld  kon  dit  uiteindelik  moeilik  hou:  As  “’n  Andere  neef” 
(met  spelprobleme)  in  September  1 897,  2(7):  1 68  kla  dat  S.J.  du  Toit  “fooraf 
(moet)  sê  dis  gen  ware  gebeurtenisse  ni”  antwoord  hy  vererg  daarop:  “Mar 
as  hy  bedoel  die  ‘Koningin  fan  Skeba’,  daar  bo  staan  mos:  ‘Historise  Ro- 
man.’  Nou  wonder  ek  hoefeul  lesers  ek  sal  behou  as  ek  moet  ‘bik’  onder 
wat  hy  alleen  wil  laat  ‘drik’”!  En  in  Junie  1 899,  4(6):  1 41 , as  J.G.  du  Preez 
wéér  vrae  stel,  reageer  Du  Toit  met:  “Myn  skepsels,  dis  tog  al  so  dikwils 
gesê:  Ds.  du  Toit  het  eers  ’n  werkelike  ferhaal  gegé  fan  syn  rys  na  di 
noorde,  wat  gedruk  en  uitgegé  is  in  ’n  boek  Sambesia,  en  toen  het  hy 
gesê,  op  grond  fan  wat  hy  gesiin  en  gelees  het  sal  hy  nou  ’n  ferdigting  of 
historise  roman  gé  waarin  hy  beskrywe  hoe  hy  hom  foorstel  hoe  dit  in  di 
dage  fan  ou  Salomo  syn  goudgrawery  hiir  gelyk  het”. 

Die  verduidelikende  paragraaf  in  die  slot  van  Sambesia  (1895:  216-217) 
en  aan  die  begin  van  Di  koningin  fan  Skeba  (1898:  1)  verskaf  egter 
informasie  wat  onder  meer  aandui  dat  Du  Toit  self  graag  sy  teorie  sou  wou 
waar  maak.  Hy  noem  die  roman  hier  “niet  een  geschiedenis,  ook  niet  eene 
algeheele  verdichting:  maar  eene  herleving  van  dien  tijd  zoo  na  mogelijk, 
volgens  de  gegevens  welke  wij  hebben  in  oude  historische  werken  en  uit 

deze  overblijfselen”.  Sy  voorneme  is  om  “die  oude  tijden  te  doen  herleverí' 
en  die  lesers  te  laat  besef  "dat  die  ouden  ook  menschen  wareii’  (Du  Toit 
se  kursivering). 

Di  koningin  fan  Skeba  het  ná  sy  aanvanklike  ontvangs  deur  die  jare 
ondersoekers  bly  interesseer  en  intrigeer^  Dit  was  byvoorbeeld  die  eerste 
nommer  wat  gekies  is  in  die  Derde  Reeks  van  Die  Burger-leeskring  om 
opnuut  (in  gemoderniseerde  Afrikaans)  uitgegee  te  word  (in  1921).  Dit 
was  kennelik  gewild  - die  agste  uitgawe  van  dié  werk  het  1962  verskyn 
Sien  Van  Zyl  (1995:  157-206).  In  1963  is  dit  verkort  en  hersien  deur  P.J. 
Nienaber,  met  die  oog  op  die  voorskryfmark  - in  die  voorwoord  noem  J.J. 
Smith  dit  o.m.  “die  mees  ambisieuse  prosawerk  van  die  Eerste  Afrikaanse 
Taalbeweging  op  die  gebied  van  die  fraaie  lettere”.  In  1975  het  die  figuur 
S.J.  du  Toit  as  inspirasie  gedien  vir  Henriette  Grové  se  drama  Toe  hulle 
dle  vierkleur  op  Rooigrond  gehys  het. 

Dit  toon  die  mate  waarin  ’n  literêre  teks  ’n  veel  groter  durendheid  openbaar 
as  sy  lesers.  Dit  verkry  gevolglik  uit  verskillende  lesings  binne  wisselende 
kontekste  ander  betekenisse.  Dit  geld  by  uitstek  vir  Di  koningin  fan  Skeba  - 
vandaar  dat  dit  as  tydsdokument  soveel  boodskappe  inhou  wat  uiteenlopende 
ondersoekers  bly  intrigeer  en  hulle  ook  ’n  beter  insig  help  gee  van  die  kragte 
en  konvensies  wat  tot  gebeure  in  hul  eie  tyd  gelei  het.  Die  tyd  is  myns  insiens 
ryp  vir  ’n  faksimilee-uitgawe  van  Di  koningin  fan  Skeba. 

Dorette  Louw 

Dis  ’n  wals,  Willemiena,  dis  ’n  wals  is  dit  nie? 


Ek  was  so  ’n  ruk  terug  op  pad  iewers  heen  en  het  toevallig  in  die  lug 
opgekyk  (seker  by  ’n  rooi  robot).  Die  maan  lyk  soos  die  randjie  van  ’n 
afgesnyde  vingernael,  het  ek  gedink  en  probeer  onthou  om  dié  line  die 
een  of  ander  tyd  in  ’n  storie  te  gebruik.  ’n  Paar  dae  later  vertel  Chrissie  my 
van  Willemien  se  dood  en  daardie  dun  maan  met  die  skerp  punte  kom  sit 
in  my  bors  vas. 

Dieselfde  aand  nog  ry  ek  na  Willemien  se  ouers  toe  om  te  simpatiseer.  Dit 
voel  altyd  vir  my  so  sinloos  om  dit  te  doen:  dit  gee  nie  ’n  hel  om  wat  mens 
sê  nie,  dit  gaan  in  elk  geval  nie  daardie  mense  se  pyn  verlig  of  die  dooie 
laat  oprys  nie  (al  sê  wie  nou  wat  met  die  bedankings  in  die  kerk).  Maar 
mens  doen  dit  seker  nog  steeds  omdat  dit  help  vir  die  skuldgevoel  omdat 
jy  nog  leef. 

Die  maan  sit  nog  steeds  met  sy  twee  skerp  punte  weerskante  my  longe 
ingeboor  toe  ek  by  haar  ouers  se  huis  stop  en  dis  vir  my  vreemd  om  so  te 
voel  oor  dié  Willemien  wat  so  organies  was,  wat  my  altyd  laat  dink  het  aan 
’n  tros  ryp  druiwe.  Sy  was  vrolik  en  rond  - nie  rond  van  lyf  nie,  maar  sy  het 
my  altyd  so  ’n  ronde,  opgewekte  gevoel  gegee.  As  ek  haar  nou  moet 
beskryf,  was  sy  ’n  kruis  tussen  ’n  lappop  (met  haar  ronde  rooi  wange  en 
cupid’s  bow  mond)  en  ’n  druiwetros  (haar  donker  krulhare,  dimpels  en 
nog  ander  goeters  wat  mens  nie  regtig  in  woorde  kan  omsit  nie,  maar  wat 
my  altyd  laat  dink  het  aan  druiwe). 

Die  huis  is  vol  van  haar.  Haar  argitektuurprojekte  staan  rond  tussen  haar 
geraamde,  helder  skoolskilderye  wat  dateer  uit  ons  lang  jare  in  dieselfde 
kunsklas.  Daar  is  orals  in  haar  werk  vlinders.  Haar  ma  sit  op  ’n  riempiesbank 
en  lyk  klein  en  oud  en  ontsettend  hartseer.  Die  oom  staan  op  om  met  my 
te  kom  praat  en  dit  lyk  asof  sy  oë  saam  met  die  trane,  soos  in  ’n  inkskets, 
oor  sy  wange  gaan  wegvloei.  Ek  staan  rond  en  is  goddank  bly  dat  daar 
ander  mense  ook  is,  want  ek  wil  nie  op  my  eie  met  haar  familie 
gekonfronteer  word  nie.  Ek  kan  nie  lank  bly  nie. 

Die  begrafnis  is  vir  my  erger  as  enige  ander  een  waar  ek  nog  ooit  was, 
want  die  diens  word  gelei  deur  ’n  charismatiese  pastoor  wat  haar  dood 
gebruik  as  gulde  geleentheid  om  siele  te  wen  vir  die  ewige  koninkryk. 
Prys  die  Heer,  Willemien  is  dood:  repent  you  worthless  sinners,  anders 
gaan  julle  nie  eendag  soos  sy  in  God  se  arms  wees  nie,  maar  in  die  hel 
brand.  Fair  enough,  maar  dit  voel  asof  niemand  mens  eers  die  kans  gee 
om  hartseer  te  wees  omdat  sy  haarself  doodgeval  het  van  ’n  krans  af  en 
nooit  weer  vir  ’n  mens  brood  sal  bak  nie. 

By  die  graf  praat  haar  pa  skielik  hardop.  Hy  vertel  ons  van  sy  eerste 
begrafnis  wat  presies,  tot  op  die  dag,  vyftig  jaar  gelede  was.  Dit  was  sy 
tannie  se  begrafnis  - haar  naam  was  ook  Willemien.  Die  enigste  woorde 

wat  sy  oupa  vyftig  jaar  gelede  kon  uitkry  in  sy  smart,  was:  Miena  my  kind... 
Willemien  se  pa  se  stem  breek  toe  hy  sê  dat  al  wat  hy  vandag  kan  sê  is: 
Miena  my  kind... 

Die  mense  staan  om  die  oop  graf  wat  soos  ’n  rou  wond  lyk.  Die  huilende 
gesigte  lyk  vir  my  presies  soos  iets  wat  Willemien  nié  sou  geskilder  het 
nie. 


Joan  Hambidge 


Ongerymdhede  dring  die  dag  binne 

my  shrink  (soos  my  heiland)  hoor  my  nie 

my  vriende  versaak  my 

misverstande  tussen  my  en  haar 

word  woedende  stiltes 

die  natuurskoon  bedreig  my 

die  oseaan  woed  ’n  springgety 

en  ’n  skip  sukkel  om  oor  die  einder  te  verdwyn 

en  die  here  weet: 

ek  kan  nie  eers  meer  ’n  fokken  vers  fabriseer  nie 
dus  wag  ek,  geduldig, 
voel  die  vesels  van  die  vers 
laat  die  dices  weer  val 

draai  die  rymwoordeboek,  speel  Russiese  Rouiet 

ongerymdhede  in  ’n  vrye  vers 

praat  van  dae  gevul  met  stiltes 

my  vriende  en  my  shrink  begryp  nie  meer 

misverstande  tussen  my  en  haar  stapel  op 

soos  onbetaalde  rekeninge 

die  natuurskoon  pas  nie  in  nie  (dis  geen  natuurvers) 

en  ’n  skip  sukkel  om  oor  die  einder 

van  dié  vers  te  verdwyn 

en  die  oseaan  bly  immer  magtig,  wydgestrek. 

Solitaire 


My  familie,  verbete  brugspelers, 
kon  telkens  'n  vakansie  wegskommel 
aan  'n  kaartspel. 

Veral  my  pa,  gedugte  speler, 
kon  sy  kinders  elke  toertjie  leer. 

Met  my  was  dit  anders. 

Van  jongs  af  afgesluit  van  hul  harde  roepe, 
blydskap  oor  'n  goeie  hand 

of  voorgee 

wyl  hulle  saam  om  'n  tafel  sit 
in  'n  vakansiedorp  langs  die  see 

het  ek  reeds  as  kind 
woordeloos  geluister 
na  die  see  se  ritme 
en  verbeelde  kaarte 

een  vir  een  op  die  dobbeltafel  neergesit. 


Pa 

Ek  wou  jou  as  kind  skets; 
onder  my  kinderhand  kon 
ek  helaas  nie  jou  kontoere  vaslê. 

In  ons  foto-album  loop  jy  fier 
as  jongman  deur  Adderleystraat. 

Hier  sit  jy  en  ma,  as  verloofdes, 
min  wetend  hoe  ons  jou  sou  krom 

maak  met  al  ons  wederstrewigheid. 
Pa,  vergeef  ons.  Vir  ons  opstand, 
teëpraat,  wegbeur.  Veral,  veral 
omdat  ons  nooit  kon  weet 

hoe  swaar  'n  pa  aan  sy  afdrukke  dra. 

Elsabe  Steenberg 

Rona  Rupert,  musiek-  en  storiemens 


Hierdie  skrywer  van  formaat  is  in  Calvinia  gebore,  maar  het  tot  sy  nege 
was  in  Bloemfontein  grootgeword,  waar  haar  vader  dosent  by  die 
universiteit  was.  Daarna  bly  die  gesin  op  ’n  plaas  in  die  Hantam  en  moet 
sy  by  haar  ouma  op  die  dorp  bly  om  skool  te  gaan.  Hiervan  skryf  sy  in 
Elias  loop  in  die  ry  waarin  sy  die  ervaring  oordra  op  ’n  seuntjie  wat  begin 
skoolgaan  en  baie  swaarkry  op  die  dorp,  totdat  hy  die  opset  aanvaar.  Veel 
later,  in  haar  laaste  boek,  Roofvoël  uit  die  Ooste,  is  dit  die  dogtertjie  Emma 
wat  insgelyks  by  haar  ouma  op  die  dorp  moet  bly  - die  enigste  van  haar 
verhale  wat  ’n  biografiese  invloed  wys. 

Na  haar  troue  woon  sy  op  Stellenbosch  waar  sy  musiek  gee,  ook  aan 
Kleurlingkinders  wat  ’n  rol  speel  in  baie  van  haar  boeke,  soos  blankes 
haar  in  aanraking  bring  met  die  jeugorkes  waarin  hulle  speel,  naamlik 
Woorde  is  soos  wors,  Wat  wil  jy  maak  as  jy  weet?  (in  ’n  mindere  mate)  en 
Ek  is  Gideon.  Met  musiek  is  dit  ’n  storie  vir  jong  kinders,  Die  musiek  wat 
die  koning  wil  hoor  waar  die  koning  ontdek  dat  die  mooi  musiek  wat  hy 
hoor  en  waarvan  hy  die  oorsprong  nie  kan  opspoor  nie,  die  gelag  van  sy 
eie  kinders  is.  In  Watwiljymaakasjyweet?spee\  Mitase  viool  deurgaans 
’n  prominente  rol,  is  trouens  die  oorsaak  dat  Big  Ben  en  Bruce  haar  in  die 
kombi  kan  stamp  en  ontvoer,  want  hulle  kry  die  viool  daarin  en  van  dié  is 
sy  onafskeidbaar.  Dit  bepaal  dan  die  gang  van  die  verhaal  en  ook  die 
klimaks,  as  Big  Ben  dit  flenters  gooi  en  Bruce  hom  daaroor  skiet  - met  ’n 
rewolwer  wat  ook  deurgaans  ’n  motief  is. 

In  Speel  dit  weer  speel  musiek  ’n  delikate  rol  in  die  verhaal  oor  die  vlugtige 
vriendskap  tussen  Wahida,  die  jong  Indiërmeisie  en  Byron,  die  hoofkarakter 
wat  ’n  jaar  jonger  as  sy  is.  Hy  koop  vir  haar  ’n  bandjie  en  beleef  dit  dat  die 
kitsbank  vir  hom  R300  uitspoeg  in  plaas  van  R30  wat  hy  wou  hê.  Byron, 
wat  die  geld  vir  Wahida  se  pa  aanbied,  besef  dat  Wahida  se  pa  as  dokter 
genoeg  geld  het  om  sy  dogter  te  laat  opereer,  maar  dat  sy  permanent 
blind  is  en  dit  aanvaar.  Hy  maak  vir  haar  ’n  wysie  en  sy  wil  hê  hy  moet  dit 
weer  speel  as  hulle  afskeid  neem,  maar  hy  weier,  want  die  speel  daarvan 
was  so  eenmallg  soos  hulle  ontmoeting. 

Roofvoëi  uit  die  Ooste  bring  kontak  tussen  die  musikale  Emma  wat  die 
aanvanklik  tienerjarige  en  later  twaalfjarige  hoofkarakter  is,  met  die  baie 
musikale  Joodse  Szymon.  Dit  gebeur  tydens  die  Tweede  Wêreldoorlog 
en  bring  vir  haar  die  ontstellende  besef  dat  sy  veel  van  die  vyftienjarige 
seun  hou,  en  dat  dit  wat  met  die  Jode  in  Duitsland  gebeur  haar  baie  diep 
raak,  maar  dat  sy  niks  daarvan  aan  haar  skoolmaats  kan  sê  nie,  sonder 
om  te  weet  hoekom. 

Dit  bring  ’n  ander  aspek  van  Rupert  se  benadering  van  haar  verhale  onder 
die  aandag,  selfs  meer  as  vroeër:  dat  sy  nie  kinder-  en  jeugboeke  streng 

skei  nie.  Daar  word  geen  toegewing  aan  kinderlesers  gemaak  wat  styl  en 
selfs  die  tema  betref  nie.  Woorde  is  soos  wors  se  hoofkarakter,  Josias,  is 
twaalf  jaar  oud,  maar  tieners  sal  ewe  veel  of  meer  aan  die  boek  hê.  Die 
kinders  van  Brandkloof  as  kinderboek  word  direk  opgevolg  deur  die 
jeugboek  Cato  van  Brandkloof.  Eersgenoemde  is  duidelik  ’n  kinderboek 
en  laasgenoemde  ’n  jeugboek;  tog  sal  kinders  en  tieners  albei  lees. 
Dieselfde  met  Woorde  is  soos  wors,  waarin  Josias  twaalf  jaar  is  en 
Wegloopwinter  met  ’n  vet  dertienjarige  hoofkarakter.  In  Drie  lemoene  en 
’n  du/fverlang  die  Portugese  Sophia  intens  na  haar  oorlede  pa  en  neem 
haar  ma  kwalik  as  sy  met  ’n  ander  man  uitgaan.  Deur  Daniel  kom  sy  tot 
rus,  en  veral  sy  ouma  wat  die  sprokie  van  die  lemoene  en  die  duif  vertel, 
gee  haar  insig.  Dan  is  daar  Tahiera  wat  in  Die  aarbeimense  by  haar  twee 
jaar  ouer  neef  bly  terwyl  haar  ma  in  die  hospitaal  is,  en  in  Speel  dit  weer 
pla  dit  Byron,  die  kleurlinghoofkarakter  glad  nie  dat  Wahida  ’n  veertienjarige 
Indiër  is  nie. 

Rupert  gebruik  graag  kleurlinge  as  karakters,  soos  in  Wat maak jy  Hektor? 
waar  Hektor  ’n  kaskar  bou,  in  En  wat  van  my?  waar  die  elfjarige  Damian 
sy  ma  se  dood  baie  moeilik  verwerk,  en  in  Al  Everest  se  voëls  waarin 
Everest  sy  sussie  laat  verstaan  dat  hy  ’n  budjie  wat  geel  was  - ’n  kleur  wat 
hy  as  swaksiende  en  rooi-groen-kleurblinde  seuntjie  kon  sien  - nog  in  sy 
hart  kan  bewaar. 

Meestal  skryf  Rupert  realisties,  maar  fantasie  kom  tog  aan  die  beurt  in 
Luister,  Lefa  waar  die  Basoethoseuntjie  na  beeste  moet  gaan  soek  en 
hulle  eers  kry  as  hy  deur  die  winter  en  die  somer  geloop  het.  Errol  is  op 
sewe  al  te  groot  vir  fantasie,  maar  kan  dit  in  Die  aarbeimense  darem  nie 
weerstaan  om  in  die  koue  vir  die  voëlverskrikkers  te  gaan  klere  aantrek 
nie.  Daar  is  grillige  fantasie  as  Dafne  in  haardroom  deur  ’n  vreesaanjaende 
man  bedreig  word,  maar  in  die  veel  vroeër  sprokieagtige  Die  musiek  wat 
die  koning  wou  hoor,  is  dit  ’n  totale  en  mooi  fantasie  oor  ’n  koning  wat 
uiteindelik  ontdek  dat  die  musiek  wat  hom  so  bekoor  die  lag  van  sy  eie 
kinders  is. 

Baie  noukeurige  aandag  word  aan  ruimte  gegee;  dis  geen  vlugtige 
verwysing  nie,  maar  ’n  presiese  benoeming,  tot  op  die  naam  af.  In  Woorde 
is  soos  wors  bly  Josias  en  sy  gesin  in  ’n  treurige  woonstel  waarin  ironies 
op  p.  45  van  die  boek  opgemerk  word:  “Die  o van  Brighton  House  het 
afgeval  vandat  ons  weg  is.”  Ook  ander  plekke  in  Kaapstad  word  by  die 
naam  genoem  en  beskryf.  As  Mita  ontvoer  word,  kry  elke  straat  in  Wat  wil 
jy  maak  as  jy  weet?  sy  werklike  naam  wat  in  die  reële  werklikheid  gebruik 
word.  En  in  En  wat  van  my?  word  op  ’n  noukeurige  wyse  verwys  na 
byvoorbeeld  strate,  die  skool,  en  die  Thank  You  Store,  later  die  ruimtes 
tydens  ’n  busrit  na  Malmesbury  toe  wanneer  ’n  meule  besoek  word.  Niks 
word  anders  beskryf  as  wat  dit  werklik  is  of  anders  as  wat  ’n  seun  dit 
werklik  sal  beleef  nie.  Dit  geld  ook  haar  ander  realistiese  werke. 

Wat  ’n  belangrike  vernuwing  is  in  ons  kinderliteratuur,  is  eerstens  dat  sy 

die  moeilike  saak  aanpak  om  baie  kinders  in  ’n  gesin  te  laat  figureer.  In 
Woorde  is  soos  wors  is  daar  vyf  kinders  in  die  gesin  wat  verlaat  word  en 
kinderhuis  toe  moet  gaan  (behalwe  die  jongste  wat  nog  ’n  baba  is).  Só  is 
daar  ook  meer  kinders  in  Wat  maak  jy,  Hektor?  en  in  Al  Everest  se  voëls. 
Die  ander  vernuwing  is  dat  die  eerste  persoon  in  boeke  van  gehalte  gebruik 
word,  byvoorbeeld  Woorde  is  soos  wors,  En  wat  van  my?en  die  briewe  in 
Drie  lemoene  en  ’n  duif. 

Rupert  het  by  geleentheid  gesê  dat  sy  meer  in  Londen  kom  as  in  Johan- 
nesburg  wanneer  sy  haar  man  op  reise  vergesel  het.  Tog  is  haar  boeke 
getrou  aan  haar  eie  land.  Besondere  boeke  van  ’n  besondere  mens. 

Stephan  Bouwer 
Nota  Bene 


’n  bondel  bene  beweeg  - (J.G.) 

(Vir  Dr  Lingenfelder  en  vernnote) 

Die  seer  geagte  geneeshere  het  my  nie 
geopereer*  nie  maar 
narratologies 
musikaal 
empiries 
gedekonstrueer 

(i)  ;soos  met  ’n  verhaal  was  daar 
ewewig 

disekwilibrium 

herbalans 

(ii)  :soos  met  ’n  simfonie  was  daar 
andante 

agitato 

adagio 

(iii)  :soos  met  ’n  steekproef  was  daar 
assonansie 

dissonansie 

harmonie 

Vier  lumbale  wenvels  word  waargeneem 
met  die  voorkoms  van  lumbo-sakrale  oorgang/ 

Die  diskusspasies  het  nie  vernou  nie/ 

Geen  spondiloliese  artrose  of  erosies 
word  gedemonstreer  nie/ 

Geen  duidelike  gewrigspatologie  nie/ 

Posteríor-eiemente  binne  normale  perke/ 

DAAR  IS  DEFORMITEIT  VAN  DIE  PUBiESE  RAMI! 

DAAR  IS  ROTASIE-DEFORMITEIT  VAN  DIE  HEMI-PELVIS! 

Geen  fokale  benige  letsels  word  waargeneem  nie/ 

Die  res  van  die  benige  bekken 
blyk  binne  normale 
perke  te  wees .... 


* radioloë  léés  negatiewe  plate 

Ek  dans  dus  deesdae  nie  meerTurks  nie 

maar  - met  ’n  toegewing  aan  ballroom  - met  my  onderlyf 

“stil  en  mooi  in’’ 


Carel  van  der  Merwe 
Roering 

Hansbul  maak  vuur 
in  die  kallerhok 
by  die  skuur. 

Boerklong  sit  op  sy  stêre 

rug  teen  die  muur 

keer  met  sy  hoed  die  vuur  se  gloed 

maar  bly  die  skouspel  beloer. 

Hansbul  speel  kitaar 

en  raak  die  snaar 

van  sy  meisie 

wat  dans  langs  die  vuur. 

Skadu’s  roerteen  die  muur. 

Sy  swaai  haar  se  sye 
laat  sien  haar  se  dye. 

Boerklong  vang  ’n  broekie 
se  blits 
voel  ’n  vonk  - 
iets  woel 

wat  altyd  doodstil  sit. 

Hy  wonder  waantoe 
as  sy  speelserig  sing: 

Appelkoospit 
appelkoospit 
wat  bo  in  die  boom 
se  mik 
sit ... 

Martin  Labuschagne 
Die  man  wat  hard  kon  werk 


Mnr  Van  Wyk  stap  die  straat  af. 

Daar  is  weer  daardie  snaakse  kyk  in  sy  oë.  Dit  lyk  nie  asof  hy  iets  of 
iemand  rondom  hom  sien  nie.  Nee,  hy  lyk  te  ingedagte.  ’n  Mens  wonder 
waaraan  hy  nou  so  loop  en  dink.  Miskien  dink  hy  oor  daardie  prys  wat  hy 
weer  aan  die  einde  van  die  jaar  gaan  wen  - soos  altyd.  Jy  weet,  die  ‘Beste 
Werker  van  die  Jaar’  - een. 

By  die  rooi  robot  wag  hy  vir  die  lig  om  oor  te  slaan  en  terwyl  hy  wag  kyk  hy 
op  sy  horlosie.  Dis  hoe  almal  mnr  Van  Wyk  ken:  altyd  haastig.  En  hy  drentel 
nooit  nie.  As  hy  iewers  heen  loop  dan  loop  hy  met  mening.  ’n  Mens  sou 
sweer  as  jy  hom  vra  waarheen  loop  hy  dan  sal  hy  jou  sê  waarheen  en  ook 
sommer  hoe  laat  hy  daar  gaan  kom. 

Op  kantoor  is  dit  erger.  Hy  werk  soos  ’n  masjien.  Sy  werk  is  altyd  gedoen 
en  as  hy  vroeg  klaar  is,  vra  hy  vir  nog.  Niemand  kan  met  sy  pas  volhou 
nie.  Niemand  nie. 

Hy  is  ook  nie  veel  sosiaal  nie.  Moet  nou  nie  verkeerd  verstaan  nie,  hy’s 
nie  ongeskik  of  iets  nie.  Inteendeel,  hy’s  pynlik  beleefd.  Dis  net  dat  hy 
nooit  by  sosiale  funksies  opduik  nie.  Net  as  hy  moet  en  dis  een  keer  ’n 
jaar  by  die  werk  se  prysuitdelingsfunksie.  Dan  kom  sy  vrou  ook  saam.  Sy 
is  petite  en  wit  soos  ’n  laken.  ’n  Mens  kry  die  indruk  dat  sy  baie  skaam  is. 
En  dat  sy  nie  eintlik  baie  in  die  sonlig  kom  nie. 

Mnr  Van  Wyk  is  net  te  ongelooflik  om  te  glo.  By  die  werk  vat  hy  nooit  ’n 
etenspouse  nie.  As  almal  af  kantien  toe  sukkel,  bly  hy  nog  agter  om  werk 
te  doen.  Sy  energie  is  net  te  onwerklik.  Almal  wonder.  Is  hy  dalk  op  pille? 
Of  doen  hy  dalk  kokaïene.  Of  wat? 

Die  lig  het  intussen  weer  oorgeslaan.  Mnr  Van  Wyk  kyk  eers  links  en  dan 
regs  en  dan  weer  links  voordat  hy  oorstap.  Sy  huis  is  net  ’n  blok  verder. 
Dit  is  ’n  konserwatiewe  erfie  met  ’n  swart  metaalheining  om.  Die  grasperk 
is  heldergroen,  want  dit  word  gereeld  natgespuit  uit  die  boorgat.  Dit  weet 
’n  mens,  want'daar  is  ’n  duidelike,  witletterbordjie  wat  sê  ‘boorgat’. 

Nes  regulasie  voorskryf. 

By  die  hekkie  kyk  mnr  Van  Wyk  eers  links  en  dan  regs.  Dan  gaan  hy  met 
’n  gepiep  van  die  skarniertjies  binne.  Hy  lui  die  voordeurklokkie.  En  dan 
wag  hy.  Die  voordeur  swaai  oop.  Sy  vrou  hang  by  die  deur  uit.  Sy  kyk  links 
en  dan  regs.  En  nou? 

Die  deur  gaan  weer  toe. 

Binne  trek  hy  sy  baadjie  uit  en  gee  dit  vir  haar.  Sy  vat  dit  en  hang  dit  aan 
’n  haak  agter  die  voordeur.  Mnr  Van  Wyk  kyk  voor  hom. 

“Middag,  Elsa.” 

“Middag,  Willem.”  Sy  vrou  kom  langs  hom  staan.  Met  haar  vingers  vee  sy 
oor  sy  gesig. 

“Jy’s  laat,  Willem,”  brom  sy,  “het  iets  by  die  werk  gebeur?” 

“Nee,  Elsa.”  Willem  van  Wyk  kyk  nog  steeds  net  voor  hom. 

“Goed.” 

Sy  kom  voor  hom  staan  en  bekyk  hom  van  kop  tpt  tone. 

Dan  sê  sy  tevrede:  “Oukei,  Willem,  kom  saam.” 

Elsa  vat  sy  arm  en  stap  kombuis  toe.  Willem  loop  willoos  saam. 

Die  kombuis  is  ’n  onpretensieuse  een.  Daar  is  standaardbruin  kombuis- 
kaste  wat  soos  ’n  toonbank  in  die  middel  van  die  kombuis  gebou  is.  Die 
blad  is  mooi  skoon  gevee.  Ek  sien  my  gesig  daarin  weerkaats.  In  die  een 
hoek  staan  ’n  menger  en  aan  die  muur  hang  daar  groot  kooklepels. 

Hulle  altwee  gaan  agter  die  toonbank  staan. 

Mevrou  buk  af  en  maak  ’n  massiewe  valdeur  onder  die  kombuismatjie 
oop. 

“Kom,  Willem.” 

“Goed,  Elsa.” 

Hulle  altwee  klim  die  trappe  af  na  onder. 

Onder  in  die  kelder  is  dit  pikdonker.  Maar  Mevrou  sit  gelukkig  gou  die  lig 
aan.  ’n  Magdom  van  elektriese  drade  vleg  in  die  vertrek  rond.  Hier  en 
daar  flits  ’n  liggie  op  ’n  instrumentpaneel.  En  in  die  middel  van  die  middel 
staan  ’n  soort  teaterbed.  Jy  weet,  die  soort  wat  ’n  mens  in  ’n  hospitaal 
sien. 

Mevrou  Van  Wyk  kyk  op  haar  horlosie  en  sug. 

“Goed,  Willem,  trek  uit.” 

Willem  begin  uit  te  trek.  Sy  das,  sy  baadjie,  sy  hemp,  sy  onderhemp,  sy 
broek  ... 

Toe  Wiílem  kaal  is,  kom  Elsa  voor  hom  staan. 

“Gaan  lê  op  die  bed.” 

Willem  dóen  soos  sy  sê  en  gaan  lê  op  die  bed.  Langs  die  bed  se  rand  af 
hang  die  leerbande.  Hiermee  maak  sy  vir  Willem  aan  die  bed  vas  sodat  hy 
nie  kan  beweeg  nie.  Dit  lyk  aardig  die  kaal  man  wat  op  die  bed  lê, 
vasgemaak  met  sy  vrou  wat  langs  hom  staan  en  tevrede  sê:  “So  ja.” 
Mevrou  Van  Wyk  trek  ’n  elektroniese  apparaat  op  wieletjies  nader.  Sy  vat 
die  twee  elektriese  drade  wat  daaraan  gekoppel  is  en  leun  oor  Willem.  Sy 
glimlag. 

“Goeie  nag,  Willem.” 

“Goeie  nag,  Elsa.” 

Sy  vroetel  met  sy  nek. 

Toe  sy  weer  regop  staan,  kom  twee  drade  uit  sy  nek  uit.  ’n  Stukkie  vel  is 
afgetrek  sodat  twee  elektriese  koppelingspunte  uitsteek.  Die  twee  drade 
is  daaraan  gekoppel. 

Elsa  sit  nou  by  ’n  sleutelbord  voor  ’n  rekenaar.  Die  drade  is  aan  die  groot 
boks  van  die  rekenaar  gekoppel.  Haar  vingers  dans  oor  die  sleutels  en 
die  volgende  oomblik  spring  rye  en  rye  sinne  op.  Sy  glimlag.  Uit  haar  sak 
haal  sy  ’n  pakkie  sigarette  en  steek  een  aan. 

“Ek  sien  jy  het  ’n  harde  dag  gehad.  Mevrou  Bekker  het  al  weer  ’n  paar 
voorstelle  aan  jou  gemaak.  Is  sy  dan  nie  getroud  nie?” 

Nog  sinne  kom  op. 

“Die  baas  het  jou  ’n  verhoging  gegee.  Wonderlik.  Jy  moet  so  aanhou.  Hou 
aan  om  die  geld  in  te  bring,  my  skat.” 

Sy  tik  weer. 

“Agge  nee,  ek  sien  die  diaken  kom  Maandagaand  hier  kuier.  Deksels.  Jy 
moet  vinnig  huis  toe  kom  sodat  ons  jou  battery  kan  herlaai,  hoor.” 

“Ja,  Elsa.” 

Willem  se  stem  tril  staties  en  dit  klink  asof  hy  deur  ’n  interkomstelsel  praat. 
Vir  ’n  rukkie  is  Elsa  besig  op  die  sleutelbord.  Willem  staar  net  na  die  dak 
sonder  om  iets  te  sê. 

Nie  eenkeer  knip  Willem  sy  oë  nie. 

Dan  sê  Elsa  skielik:  “So  ja,  Willem,  jou  battery  word  nou  herlaai.  Ek  sal 
nog  ’n  rukkie  by  jou  sit.” 

“Dankie,  Elsa.” 

Elsa  draai  in  die  kantoorstoel  om.  Die  wieletjies  van  die  stoel  rol  oor  die 
vloer  soos  sy  nader  skuif.  Willem  kyk  nog  steeds  net  na  die  dak.  Maar  sy 
kyk  nou  na  hom. 

“O  ja,  ek  het  amper  vergeet  om  jou  te  vertel.  Weet  jy  wie  het  my  vandag 
gebel?” 

Willem  antwoord  nie. 

“Jy  sal  dit  nie  glo  nie:  die  maatskappy.  Hulle  wil  hê  ek  moet  weer  vir  hulle 
werk.  Wat  ’n  grap!  Ek?  Weer  vir  hulle  werk?  Eers  was  my  werk  nie  goed 
genoeg  nie  en  nou  wil  hulle  skielik  hê  ek  moet  weer  vir  hulle  werk.  Dit  sal 
die  dag  wees!” 

Elsa  kám  vies  haar  hande  deur  haar  hare. 

“Ek  dink  ons  moet  nog  net  ’n  jaar  hier  bly.  Dan  gee  ons  vir  jou  ’n  ander 
gesig  en  kry  vir  jou  ’n  ander  werk  iewers.  Jy  kan  van  onder  af  begin  en 
jouself  weer  opwerk.” 

Willem  sê  nog  steeds  nie  ’n  woord  nie.  Hy  bly  net  na  die  dak  kyk.  Maar 
Elsa  is  nie  gepla  nie. 

“Ek  is  bang  mense  begin  ’n  bietjie  suspisieus  te  raak.” 

Sy  stamp  Willem  speels,  maar  hy  roer  nie. 

“Hulle  sê  seker  jy  werk  soos  ’n  robot.” 

Elsa  giggel  vir  haar  eie  grap.  Willem  se  kollegas  byt  by  die  werk  in  die 
stof.  Hy  is  net  te  verdomp  goed.  Niemand  kan  sy  pas  volhou  nie.  Dan  trek 
hulle  jaloers  hulle  oë  op  skrefies  en  wonder  wat  het  hy  wat  hulle  nie  het 
nie. 

Wel,  eenvoudig:  batterye. 

’n  Harde  piep  laat  haar  ophou  lag.  Elsa  kyk  ook  op.  Op  die  rekenaar  se 
skerm  het  ’n  liggie  geflits. 

“Halfpad  vol.  Jy  is  amper  weer  reg  vir  móre.” 

Sy  vou  haar  arms.  En  glimlag  weer. 

“Onthou  jy  nog  vir  mevrou  Jacobs?  Gedog  sy  vang  ’n  skelmpie  met  jou.  O 
nee.” 

Sy  hou  op  glimlag.  Nou  lyk  sy  bekommerd. 

“Niemand  moet  ooit  uitvind  dat  ek  jou  gemaak  het  nie.  Hoor,  Willem. 
Niemand  nie.  Veral  nie  die  maatskappy  nie.  Hule  sal  jou  net  weer  kom 
terugvat.  Want  dis  hulle  parte  wat  ek  gebruik  het.  Dis  diefstal.  En  dan  het 
ek  nog  vir  hulle  gelieg  ook  en  vir  hulle  gesê  my  projek  is  ’n  mislukking.  Dis 
’n  misdaad,  weet  jy  dit.  Ek  kan  tronk  toe  gaan.  En  dan  is  jy  stoksielalleen, 
Willem.” 

Sy  vat  aan  sy  arm  en  kyk  na  sy  oë. 

“Hoorjy,  Willem,  hullesal  my  kom  wegvat.  En  dan  is  jy  alleen.  Dis  verskriklik 
om  alleen  te  wees.  Glo  my.” 

Maar  Willem  knip  nie  eers  sy  oë  nie.  Dan  sit  sy  net  haar  kop  op  sy  skouers 
en  sug. 

Heelwat  later  lui  die  deurklokkie.  Elsa  het  ’n  mooi  romp  aan  met  ’n  pers 
bloes.  Sy  lyk  sommer  baie  uitgevat.  Die  deur  swaai  oop. 

“Naand,  ”sê  sy. 

Met  ’n  “naand”  van  elk  kom  ’n  groep  jongvroue  die  sitkamer  binne.  Elsa 
kyk  by  die  deur  uit  voordat  sy  dit  toe  maak.  Almal  gaan  in  die  sitkamer  sit 
sonder  dat  Elsa  hulle  hoef  te  nooi. 

“Tee  vir  almal?”  vra  Elsa  in  die  middel  van  die  vertrek. 

Amper  met  een  stem  sê  almal  “ja”.  Dan  stap  Elsa  kombuis  toe  terwyl  haar 
gaste  onder  mekaar  begin  gesels.  In  die  kombuis  fluit  die  ketel  en  sy  gooi 
die  water  in  ’n  teepotjie. 

Met  ’n  bakkie  koekies  sit  sy  die  skinkbord  op  die  koffietafeltjie  neer. 
Onmiddellik  begin  al  die  vrouens  te  skarrel  vir  ’n  koekie  en  ’n  koppie. 

Toe  alles  bedaar  het,  sit  Elsa  haar  koppie  neer  en  gaan  weer  in  die  middel 
van  die  vertrek  staan. 

“Colette,  gaan  kyk  of  dit  veilig  is.” 

“Oukei,”  sê  ’n  tingerige  vroutjie  en  spring  op.  Sy  maak  die  deur  oop  en  kyk 
uit.  Dan  maak  sy  toe  en  kom  rapporteer:  “Veilig,  Elsa.” 

“Goed.”  Almal  skuifel  effens  rond. 

“Dames,  die  vergadering  word  nou  amptelik  geopen.” 

Die  vrouens  klap  hande. 

“Dit  maak  my  bly  om  te  rapporteer  dat  ‘Willem’  sover  goed  vorder.” 

“Is  jy  seker,  Elsa?”  vra  ’n  brunet  vrou  met  ’n  pienk  angora-trui. 
“Doodseker.” 

“Maar  wat  daarvan  as  iemand  uitvind?” 

“Niemand  sal  uitvind  nie.” 

“Maar  wat  as  iemand  iets  vreemds  van  Willem  vermoed?  Dis  nou  nie  asof 
hy  die  gewone  tipe  ou  is  nie.” 

“Nee,  nee,  definitief  nie,”  kom  dit  eenparig  van  die  ander  vrouens. 

“Wel,”  begin  Elsa,  “om  seker  te  maak  niemand  kry  genoeg  tyd  om  agter  te 
kom  nie,  gaan  ek  en  Willem  volgende  maand  trek.” 

“Waarheen?  Is  dit  ver  hiervandaan?”  vra  ’n  blondine. 

“Moenie  bekommerd  wees  nie,”  Elsa  lig  haar  hande  op,  “ons  gaan  net  na 
die  ander  end  van  die  stad  trek  en  daar  vir  hom  ’n  werkie  kry.  En  dan,  as 
daar  na  drie  maande  geen  probleme  is  nie,  dan  sal  ek  die  eerste  modelle 
vir  julle  begin  vervaardig.” 

“Waar  gaan  jy  die  parte  kry?”  Dit  kom  van  ’n  donkerkop,  ’n  bekende  sosiale 
vlinder. 

Elsa  glimlag:  “Ek  het  darem  nog  ’n  kontak  hier  en  daar  by  die  maatskappy, 
weet  jy?” 

“Elsa,  Elsa,”  piep  ’n  stemmetjie  uit  die  agtergrond.  Almal  hou  op  raas  en 
kyk  om.  Dit  is  Colette.  Haar  oë  is  groot  agter  haar  diklens-brille. 

“Ja,  Colette?” 

“Doen  die  robot  alles  vir  jou?” 

Daar  is  ’n  oomblik  stilte. 

“Hoe  bedoel  jy?” 

“Jy  weet ...  dlt.”  Daar  is  ’n  rooi  glans  op  Colette  se  wange. 

Elsa  gee  ’n  flou  glimlag. 

“Die  robot  sal  alles  vir  jou  doen  wat  jy  wil.  Hy  is  heeltemal  toegerus.” 

Die  hele  sitkamer  “oee”.  Colette  glimlag  onder  haar  bril. 

“Enige  verdere  vrae?” 

“Ja,”  ’n  vrou  met  ’n  bruin  bloes  lig  haar  hand,  “wat  moet  ons  intussen 
doen?  Jy  weet,  totdat  die  eerste  robot  vervaardig  word?” 

“O,  ek  is  bly  jy  vra.  Dis  nogal  belangrik,  julle  moet  nou  goed  luister.  Almal 
van  julle  moet  as  julle  kêrels  het,  alle  bande  verbreek  ...” 

“Wat?”  gaan  dit  deur  die  sitkamer. 

“Moet  ek  met  Faan  uitmaak?”  vra  een  vrou. 

En:  “Sommer  net  so?”  ’n  ander. 

“Dames,  dames,  dit  is  belangrik  dat  ons  almal  van  voor  af  begin.  Kyk, 
almal  van  julle  het  onbevredigende  verhoudings.  Is  ek  reg?” 

Almal  knik  hulle  koppe. 

“Maar  ons  mans  ...”  begin  een. 

“Ek  belowe  julle  julle  sal  nie  spyt  wees  nie.  Elke  robotman  sal  doen  net 
wat  jy  van  hom  vra.  Dink  net,  geen  argumente  nie,  hy  sal  met  jou  saam- 
stem  oor  alles.  As  jy  ’n  bos  blomme  wil  hê  dan  sal  hy  dit  saambring.  En  g’n 
meer  goed  in  die  bed  wat  jy  nie  wil  doen  nie.  Alles  wat  jy  wil  hê,  sal  hy  wil 
doen.” 

“Is  om  te  skei  of  om  julle  kêrels  te  los  nie  ’n  klein  prys  vir  sulke  geluk  nie?” 
Die  vrouens  knik  weer. 

“Is  jy  seker  hulle  sal  doen  wat  ons  wil  hê?”  Dis  weer  die  vrou  met  die  bruin 
bloes. 

“Doodseker.  Ek  het  Willem  al  vir  amper  drie  jaar  en  hy  het  my  nog  geen 
moeilikheid  gegee  nie.” 

“En  in  die  bed?”  Dis  weer  Colette.  Sy  bloos  toe  sy  die  ander  vroue  se 
skerp  kyke  sien. 

“Hy  is  ’n  engel.” 

“Doen  hy  regtig  alles?”  vra  ’n  ander  vrou. 

Elsa  glimlag  met  ’n  effense  pienkerigheid  in  haar  kieste. 

“Kom  ek  vertel  julle  ’n  geheimpie.” 

Die  vrouens  leun  nader. 

“Toe  ek  en  my  man  nog  getroud  was,  was  dit  vir  my  nooit  lekker  nie.  Dit 
was  altyd  net  so  tsjoef-tsjaf  dan  was  dit  verby.” 

“Mmm,  vir  my  ook,”  sê  ’n  vrou. 

“Ek  ook  ek  ook,”  kom  dit  van  ’n  groep  ander  vrouens. 

“Maar  met  Willem  is  dit  ’n  fees.  Hy  masseer  my,  hy  soen  my.  En  hy’s  nooit 
rof  nie.” 

“Ooo,”  sê  die  ander  vroue  opgewonde. 

“Face  dit,  dames,  Willem  is  die  naaste  wat  ’n  vrou  aan  Casanova  sal  kom.” 
Daar  is  nou  ’n  glimlag  op  almal  se  gesigte. 

“So,  wanneer  sal  die  eerste  robot  reg  wees?”  vra  die  vrou  in  die  bruin 
bloes. 

Elsa  glimlag:  “Gee  my  twee  maande  dan  sal  ek  julle  modelle  reg  hê.  Onthou 
net  asseblief  om  vir  my  besonderhede  te  gee  oor  hoe  hulle  moet  lyk  en 
so.  Sodat  ek  die  regte  parte  kan  kry.” 

“O,  Elsa,  nog  ’n  ding;  wanneer  sien  ons  mekaar  weer?” 

“O  ja  dis  reg.  Wag  net  ’n  bietjie.”  Elsa  trippel  by  die  sitkamer  uit  en  kom 
terug  met  ’n  dagboek  wat  sy  beblaai. 

“Laat  ek  sien  ...  kom  ons  maak  dit  die  vyf-en-twintigste  April,  dis  oor  ’n 
bietjie  meer  as  vier  weke.” 

Van  die  ander  dames  het  ook  dagboeke  uit  hulle  handsakke  gehaal.  Party 
kyk  saam  met  die  wat  dagboeke  het,  terwyl  ’n  paar  net  glimlaggend  na 
Elsa  kyk. 

“Is  dit  reg?  Ek  sal  julle  dan  op  die  hoogte  hou  met  wat  gebeur  het.” 

Almal  knik  hulle  koppe. 

“Goed.  Dan  sien  ek  julle  weer  oor  vier  weke.” 

Toe  die  laaste  een  uitgaan,  maak  Elsa  die  deur  versigtig  toe. 

Onder  in  die  kelder  gaan  sy  vir  Willem  haal.  Sy  batterye  is  al  herlaai  en  sy 
maak  die  koorde  van  hom  los.  Hy  trek  ’n  satynjapon  aan  en  stap  saam 
met  Elsa  na  die  slaapkamer. 

Betsie  van  der  Westhuizen 

Huldiging  aan  die  skrywersidentiteit  van  Elsabe 

Steenberg  (14  Maart  1938-14  Mei  1996) 

1.  Varskeidenheid  en  díepte 

Een  van  die  prominente  name  in  die  Afrikaanse  letterkunde  is  Elsabe 
Steenberg.  Is.  Want  as  skrywer  en  akademikus  van  haar  formaat  was  sy 
nie  bloot  bolangs  bedrywig  nie  en  die  invloed  van  die  omvang  en  diepte 
van  haar  werk  permuteer  steeds  op  talryke  wyses. 

Haar  werk  is  bekend  vir  die  verskeidenheid  genres  (kleuter-,  kinder-,  jeug- 
en  volwasseneverhale),  asook  die  groot  aantal  publikasies.  Behalwe  die 
drie  kleuterboeke,  negentien  kinderboeke,  dertien  jeugboeke  en  sewe 
volwasseneboeke,  is  daar  by  die  dertig  tydskrifverhale  van  haar 
gepubliseer.  Haar  literêr-kritiese  werk  sluit  onder  andere  talle  artikels, 
resensies,  studiehandleidings,  manuskripkeurings,  bydraes  in  versamel- 
werke  en  verhaalbundelsamestellings  in.  Van  haar  jeugverhale  is  bekroon 
met  gesogte  pryse  en  erkenning  vir  haar  werk  kom  ook  in  die  vorm  van 
vertalings  van  verskeie  van  haar  kinder-  en  jeugverhale.  Verder  is  twee 
van  haar  volwasseneromans  omgewerk  in  films,  en  ’n  jeugverhaal  in  die 
vorm  van  ’n  televisiereeks.  Van  die  Suid-Afrikaanse  Akademie  vir 
Wetenskap  en  Kuns  het  sy  in  1993  ’n  Besondere  Erepenning  ontvang  vir 
die  bevordering  van  kinder-  en  jeugiiteratuur.  Sy  is  ook  veral  bekend  vir 
haar  doseerwerk  en  haar  lesings  en  praatjies  oor  skryfkuns  en  kinder-  en 
jeugliteratuur  dwarsoor  Suid-Afrika  en  Namibië. 

Maar  vir  haar  het  dit  nie  soseer  gegaan  oor  die  aantal  boeke  of  die  aantal 
bydraes  tot  die  uitbou  van  die  literatuur  nie.  Vir  haar  was  die  inhoud  en 
vormgewing  van  dit  wat  sy  wou  sê  in  belang  van  kinder-  en  jeugliteratuur 
belangrikeras  die  aantal  publikasies.  Haarwerk  het  ’n  diepte  van  en  rykheid 
aan  lewenswysheid  en  literêre  kwaliteit  wat  lesers  weer  en  weer  laat 
teruggaan  na  haar  kommunikasie  deur  boeke  en  artikels.  Kenmerkend 
van  haar  werk  is  die  insig  in  menseverhoudinge,  waarmee  sy  óf  die  nie- 
volwassene  as  jong  leser  groter  begrip  gee  in  sy  eie  situasie,  óf  die 
volwassene  ’n  dieper  blik  gee  op  veral  die  komplekse  wêreld  van  die  kind 
en  die  jeugdige. 

By  ’n  huldiging  aan  ’n  skrywer  kan  daar  sekerlik  gevra  word  wat  sy  of  haar 
bydrae  tot  die  literatuur  was.  As  ’n  leserspubliek  bewus  is  van  die  besonder 
substansiële  korpus  kuns-  en  kunskritiese  werk  van  ’n  skrywer,  is  dit  in  die 
geval  van  Elsabe  Steenberg  ook  nodig  dat  haar  outeurspoëtika  of 
skrywersidentiteit  weer  van  nader  bekyk  en  waardeer  word.  Vir  sovele 
wat  direk  of  deur  medium  van  haar  werk  met  haar  in  aanraking  gekom 
het,  bly  sy  steeds  ’n  bron  van  inspirasie.  Maar  wat  was  háár  inspirasie  tot 
skryf?  Die  doel  met  hierdie  huldiging  is  dus  nie  om  ’n  oorsig  of  samevatting 

van  haar  skryfwerk  te  gee  nie,  maar  eerder  om  enkele  bronne  van  die  I 
inspirasie  in  haar  skrywerslewe  van  nader  te  beskou.  I 

2.  Outeurspoëtika 

2.1  Begronding  I 

Vrae  wat  soms  oor  skrywers  gevra  word,  is  byvoorbeeld:  wat  het  hom  of  j 
haar  laat  skryf;  wat  is  sy  of  haar  skrywersidentiteit?  Die  begrip  poëtika  \ 
word  soos  volg  deur  L.S.  Venter  (1992:  388-389),  met  inagneming  van 
onder  andere  Aristoteles  en  Sótemann  se  menings  daaroor,  omskryf:  “Die 
term  poëtiek  dui  op  opvattings  en  teorieë  oor  die  literatuur  as  ’n  kunsvorm. 

In  poëtikas  word  uitsprake  gemaak  oor  wat  literatuur  is,  hoe  dit  funksioneer, 
watter  middele  dit  gebruik  en  wat  die  doel  daarvan  is.” 

Herlees  mens  weer  Elsabe  Steenberg  se  referaat-wat-artikel-geword-het 
oor  die  onderwerp  “Waarom  skryf  ’n  skrywer?”  wat  in  ATKV-Prosaskryf  I 
1989  gepubliseer  is,  en  bekyk  ’n  mens  dit  saam  met  haar  opvattings  oor  i 
skrywerskap  wat  sy  in  Julie  1 995  tydens  ’n  viertal  onderhoude  deurgepraat 
het,  kom  mens  weer  eens  onder  die  indruk  dat  nie  net  haar  oeuvre  en  , 
haar  betrokkenheid  op  die  literêre  toneel  nie,  maar  haar  skrywersidentiteit  ' 
as  sodanig  hulde  waardig  is.  Dit  is  natuurlik  dat  daar  in  die  verledetydsvorm 
gesê  sal  word  Elsabe  Steenberg  se  skrywersidentiteit  was  merkwaardig,  i 
sy  was  besonder  produktief,  sy  was  ’n  besondere  mens.  Maar  eintlik  ís  sy  i 
déúr  haar  skryfwerk  steeds  teenwoordig,  en  sê  sy  - in  die  teenwoordige 
tyd  - steeds  dit  deur  middel  van  haar  indirekte  teenwoordigheid  in  haar  , 
talle  werke  wat  sy  gedurende  haar  lewe  wou  sê.  i 

Alhoewel  sy  nooit  - in  gesprekke  of  in  enige  van  haar  boeke  - die  indruk 
wek  van  moralisering  nie,  was  sy  (wanneer  sy  daarna  uitgevra  is)  nie 
ontwykend  oor  die  religieuse  grond  of  oorsprong  van  haar  skrywerskap  j 
nie:  “Hier  skryf  ek;  God  help  my,  ek  kan  nie  anders  nie”  (Steenberg,  1 995a).  -i 
Hierdie  stelling  is  dermate  belangrik  dat  dit  ook  reeds  in  die  inleiding  gestel  i 
word  van  die  artikel  Waarom  skryf  ’n  skrywer?,  en  kan  daarom  as  die  | 
begronding  van  haar  poëtika  of  siening  van  skrywerskap  beskou  word.  | 
Sy  onderskei  drie  hooffasette  in  haar  skrywerskap,  wat  soos  volg  opgesom  j 
kan  word:  “Dit  gaan  om  die  self,  om  die  lesers  en  om  kunsbeoefening”  | 
(Steenberg,  1989:  9).  | 

2.2  Om  (met)  woorde  te  hanteer 

Eerstens  het  dit  vir  haar  daarom  gegaan  om  (met)  woorde  te  hanteer.  Om  ] 
te  skryf,  was  volgens  haar  idee  van  skrywerskap  nie  net  om  woorde  te  | 
hanteer  nie,  maar  om  die  werklikheid  met  woorde  te  hanteer.  Van  die  self  i 
het  sy  gesê  dat  elke  mens,  dus  ook  elke  skrywer,  die  wêreld  net  vanuit 
homself  ervaar  en  benader:  “Om  hierdie  en/aring  hanteerbaar  te  maak, 
kan  hy  woorde  gebruik,  want  God,  wat  self  Woord  is,  het  aan  die  mens  ■ 
woorde  gegee  om  mee  te  praat,  te  vertel  en  te  skryf”  (Steenberg,  1989: 

9).  In  haar  uitbreiding  op  hierdie  stelling  het  sy  die  siening  gehad  dat  God  | 

die  Skepper  is,  maar  dat  die  mens  ook  skeppende  vermoë  het,  deurdat 
die  mens  skep,  kry  hy  koers  en  sin  in  wat  hy  doen”  (Steenberg,  1995a). 
Haar  opvattings  met  betrekking  tot  die  begrip  “hanteerbaar”  sinspeel  ook 
op  haar  eie  lewe  se  ryke  geskakeerdheid:  “Om  hierdie  ervaring  hanteerbaar 
te  maak,  kan  hy  woorde  gebruik”  en  “Wat  onder  meer  deur  woorde 
hanteerbaar  gemaak  word,  is  die  ontdekking  van  realiteite,  dieper  waarhede 
in  verband  met  menswees  en  selfontdekking”  (Steenberg,  1989:  9).  Om 
iets  hanteerbaarte  maak,  moet  dit  konkrete  gestalte  kry,  en  hierdie  gestalte 
is  die  woord,  wat  tegelyk  op  die  konkrete  én  die  abstrakte  kan  dui. 
Hanteerbaar  kan  ook  in  dié  konteks  dui  op  die  begrip  om  met  woorde 
verstaanbaar  te  maak;  as  iets  verstaanbaar  gemaak  is,  kan  dit  daarop  dui 
dat  iets  betekenis  kry  (Steenberg,  1995a),  waaronder  dan  ook  verstaan 
kan  word  dat  die  skrywer  vir  homselí  al  skrywende  sin  of  betekenis  in  sy 
bestaan  vind.  Vir  haarself  moes  sy  voortdurend  sin  probeer  vind  vir  die 
wisselende  effekte  wat  verspreide  sklerose  op  haar  gehad  het  en  haar 
oor  die  jare  in  steeds  groter  mate  ingeneem  het. 

Al  leef  enige  skrywer  in  ’n  voortdurende  veranderende  wêreld,  waarin 
Elsabe  Steenberg  self  ook  voortdurend  verander  het  en  dié  voortdurende 
verandering  telkens  in  haarself  herontdek  het,  is  dit  juis  deur  die  woord 
waarmee  sy  dinge  vir  haarself  verstaanbaar  kon  maak,  want  “net  deur  die 
woord  kan  die  mens  hier  vir  homself  orde  skep  en  kan  hy  oor  homself 
heers  - soos  die  prinses  in  Repelsteeltjie”  (Steenberg,  1 989:  1 0).  Met  die 
verwysing  na  hierdie  sprokie  (wat  sy  dikwels  as  voorbeeld  in  skryfkursusse 
en  nagraadse  klasse  gebruik  het)  waarin  die  prinses  die  dwerg  se  naam 
moes  uitvind  om  haar  kind  te  kon  behou,  word  gesuggereer  dat  wanneer 
enigiemand,  ook  die  skrywer,  ’n  verskynsel  - hetsy  ’n  aanvoeling,  ’n  emosie, 
’n  konkrete  saak,  trouens  enige  objek  (konkreet  of  abstrak)  kan  benoem, 
dit  wil  sê  ’n  náám  (Latyn  - nomen\  vgl.  die  opvatting  van  taal  as 
nomenklatuur  teenoor  die  opvatting  van  taal  as  intersistemiese  verskynsel 
waarin  woorde  en  terme  hul  betekenis  kry  deur  hulle  verhouding  met  ander 
terme  in  die  sisteem)  kan  gee  in  die  vorm  van  ’n  woordteken  of  ’n 
woordegroep,  kon  sy  oor  verskynsels  in  die  werklikheid,  en  veral  ook  oor 
haarself  probeer  heers  in  die  sin  dat  sy  dit  ook  raakvat,  vasvat,  be-gryp. 
Woorde  was  volgens  Elsabe  Steenberg  se  siening  van  taal  en  skrywerskap 
name  van  verskynsels  in  hulle  verhouding  tot  ander  verskynsels  (waarmee 
geensins  slegs  selfstandige  naamwoorde  bedoel  word  nie)  waarmee  sy 
vir  haarself  orde  kon  skep  en  koers  kon  aandui  in  die  werklikheid  soos  wat 
sy  dit  ervaar  het  (Steenberg,  1995a). 

Haar  gebruik  van  die  woord  “betekenis”  moet  allermins  ligtelik  of  simplisties 
opgeneem  word  (Steenberg,  1989:  10;  1995a:  1995b).  In  poëtikale  sin 
moet  die  begrippekombinasie  teken  en  betekenis  nie  gewoon  verstaan 
word  as  dat  woorde  betekenisse  het  nie,  maar  dat  die  woord  op  talle  wyses 
as  teken  wat  betekenis  kan  genereer,  kan  funksioneer.  Een  só  ’n  verklaring 
is  dat  die  gebruik  van  woorde  as  tekens  op  talle  wyses  betekenis  of  sin 

kan  gee  in  ’n  vraende  en  soekende  skrywersbestaan.  Poëtikaal  beskou, 
het  sy  onderskei  tussen  verskillende  soorte  tekens.  Woorde  is  tekens;  die 
geskrewe  woord  is  ’n  teken  van  die  soeke  as  sodanig.  ’n  Ander  soort  teken 
is  die  resultaat  van  dit  waarna  die  skrywer  soek:  die  geestelike  ding  word 
uitgedruk  in  ’n  konkrete  ding  of  teken,  wat  dan  die  woorde  op  papier  is. 
Die  skryfhandeling  as  sodanig  het  sy  ook  as  ’n  teken  beskou,  maar  juis 
nie  net  die  verhaal  as  eindproduk  nie:  sy  het  die  standpunt  gehad  dat  die 
skryfhandeling  moontlik  selfs  belangriker  is  as  die  finale  produk:  “’n  Skrywer 
leef  nie  net  vir  die  oomblik  dat  iets  klaar  geskryf  is  nie.  Skryf  is  die  proses 
van  verlossing  van  die  ding  wat  in  jou  is,  dit  wat  jy  uitdruk  in  woorde’’ 
(Steenberg,  1995a).  Ook  het  sy  skryf  as  proses  en  die  verhaal-in- 
byvoorbeeld-boekvorm  as  produk  albei  gesien  as  tekens  van  die 
konkretisering  van  ’n  lewensbenadering  (Steenberg,  1995a).  Die  teken  is 
ook  dit  wat  konkreet  “uitkristalliseer  na  ’n  sekerheid,  sodat  woorde  konkrete 
tekens  is  van  dit  waarna  ’n  mens  soek’’  (Steenberg,  1995a).  ’n  Siening 
wat  belangrike  invloed  gehad  het  op  haar  skrywerskap  is  dat  die 
afwesigheid  van  tekens  ook  iets  kon  beteken;  in  hierdie  verband  het  sy 
verwys  na  Dias  van  N.P.  van  Wyk  Louw:  Dias  wou  ’n  teken  gehad  het  en 
het  dit  nie  gekry  nie  en  het  daarmee  vrede  gemaak  - ook  dit  as  sodanig  is 
’n  teken  (Steenberg,  1995b).  In  haar  eie  lewe  en  skrywerskap  het  sy  bly 
hunker  na  ’n  teken  dat  sy  moontlik  weer  sou  kon  loop,  maar  omdat  dit 
uitgebly  het,  was  juis  die  afwesigheid  daarvan  vir  haar  ’n  teken  dat  sy 
haar  moes  oopstel  en  soek  na  ’n  nuwe  rigting  en  betekenis  wat  dit  aan 
haar  (skrywers-)lewe  kon  gee. 

* Die  ontdekking  van  (konkrete)  realiteite 

Wat  onder  andere  deur  woorde  hanteerbaar  gemaak  word,  was  ook  vir 
Elsabe  Steenberg  (1989:  9-10)  nooit  objektief  nie  en  kan  opgesom  word 
in  drie  soorte  ontdekkings.  Eerstens  gaan  dit  om  die  ontdekking  van 
“realiteite  van  hede  en  verlede’’  omdat  die  skrywer  daarin  belangstel  en 
haar  deel  voel  daarvan.  “Deel  voel’’  kan  ook  verstaan  word  as  die  skrywer 
se  betrokkenheid  by  wat  sy  geskryf  het  in  die  sin  dat  sy  enersyds  geskryf 
het  oor  dit  wat  op  haarself  betrekking  het,  en  andersyds  dat  sy  geskryf  het 
oor  hoe  sy  ooit  iets  voel,  met  ander  woorde  iets  ínvoel.  “Ontdekking”  behels 
dus  ’n  onderwerp  en  ’n  houding  en  werk  altyd  deur  na  die  karakters  in  ’n 
verhaal  (Steenberg,  1995a). 

* Die  ontdekking  van  abstrakte  waarhede 

Die  tweede  ontdekking  het  sy  soos  volg  gestel:  “...  dieper  waarhede  in 
verband  met  menswees  kom  as  ontdekking  tot  die  skrywer”  (Steenberg, 
1989;  9-10).  Dit  blyk  dat  die  begrip  ontdekking  nie  vir  Elsabe  Steenberg 
die  oppervlakkige  vind  van  iets  was  nie,  maar  dat  wanneer  “jy  jou  oopstel 
deur  ander  dinge  uit  te  laat,  ’n  ontdekking  tot  ’n  mens  kom,  en  iets  - ’n 
wete,  ’n  insig  - aan  jou  geopenbaar  word”  (Steenberg,  1995c).  Dit  gaan 

om  ’n  skrywer  se  “persoonlike  belewing  van  geloof,  liefde,  lyding,  dood’’ 
(Steenberg,  1989:  10).  Veral  belangrik  is  dat  haar  standpunt  was  dat  die 
skrywer  nie  noodwendig  alles  wat  hy  (of  sy)  skryf  self  ervaar  nie,  “maar  hy 
maak  dit  syne  deur  ’n  mening  daaroor  te  vorm  en  volgens  eie 
lewensbeskouing  daaroor  na  te  dink  en  daarop  te  reageer”  (Steenberg, 
1989:  10).  “Reageer”  is  ’n  belangrike  aksiewoord  omdat  dit  dui  op  die 
woordkunstenaar  se  handelende  re-aksie  of  weer-aksie  op  impulse  vanuit 
sy  omringende  werklikheid.  Elsabe  Steenberg  se  siening  van  die  begrip 
aksie  soos  sy  dit  in  die  konteks  van  skrywerskap  bedoel  het,  is  dat  dit 
tegelyk  ’n  geestesaksie  en  ’n  skryfaksie  as  handeling  is  (Steenberg,  1 989: 
9,  1995a).  Dit  impliseer  dat  die  skrywer  dermate  gedronge  voel  tot  skryf 
dat  dit  in-der-daad  ’n  religieuse  handeling  is.  Vir  haar  het  dit  gegaan  om 
die  geesteshandeling  van  besin,  en  dat  daar  eers  klaarheid  gekry  moet 
word  oor  hoe  daar  in  ’n  woordkunswerk  gereageer  gaan  word  (Steenberg, 
1995a).  Die  skrywer  by  wie  sy  die  grootste  aanklank  gevind  het,  was  N.R 
van  Wyk  Louw,  onder  andere  omdat  sy  waardering  gehad  het  daarvoor 
dat  dieper  waarhede  nie  nét  in  gekonkretiseerde  objekte  of  handelinge 
aangebied  word  in  sy  werk  nie,  maar  dat  daar  in  sy  woordkunswerk  ook 
direk  gefilosofeer  word  (Steenberg,  1995b).  Haar  M.A.-verhandeling,  wat 
sy  in  1964  voltooi  het,  handel  oor  die  begrip  duister  'm  die  werk  van  N.P. 
van  Wyk  Louw,  vir  wie  se  individualistiese  denke  sy  ’n  besondere 
bewondering  gehad  het. 

* Selfontdekking 

Derdens  het  skryf  ook  vir  haar  gegaan  om  selfontdekking,  wat  “verwarrend 
(kan)  wees  en  emosies  van  skok  tot  verwondering  (kan)  ontlok”  (Steenberg, 
1989:  10).  Ten  opsigte  van  die  selfontdekking  as  verwarrende  ervaring 
was  die  skryfster  se  mening  dat  enige  mens,  ook  ’n  skrywer,  se  “sekerhede 
soms  van  hom  weggevat  word”  (Steenberg,  1995a).  In  hierdie  verband 
het  sy  (Steenberg,  1 995a)  aangesluit  by  N.P.  van  Wyk  Louw  se  gedig  “Die 
profeet”,  waaruit  onder  andere  die  volgende  ter  verheldering  aangehaal 
word  (Louw,  1960:  22-24): 

“Eenmaal  in  lentedae  (dít  weet  ek) 
toe  die  lugte  bleek  was  bo  witte  horisonte, 
was  U ’n  verre  stem  in  my,  ’n  fluistering 
- soos  iets  wat  verweg  roer,  half  agter  bome  - 
om  uit  te  gaan  en  in  U naam  te  praat.” 

In  hierdie  gedig  van  Van  Wyk  Louw  sien  die  spreker,  met  wie  ook  Elsabe 
Steenberg  (1 995a)  haar  geïdentifiseer  het,  homself  as  ’n  profeet  wat  deur 
God  geroep  word  “om  in  U naam  te  praat”;  anders  gestel:  die  skrywer 
ontdek  in  homself  dat  hy  ’n  geroepene  is.  Wat  ook  betekenisvol  is,  is  dat 
veral  die  boomsimboliek,  soos  ook  in  hierdie  aanhaling  uit  Van  Wyk  Louw 

se  gedig  direk  in  verband  met  die  religieuse  gesien  kan  word,  in  Elsabe 
Steenberg  se  oeuvre  ’n  sentrale  rol  speel.  Dis  egter  nie  Van  Wyk  Louw  se 
bome  waaroor  sy  geskryf  het  nie  - dis  God  se  bome  en  God  se  skepping. 
Van  haar  belangrikste  verhale  waarin  bome  of  die  bos  ’n  simboliese  rol 
speel  wat  dui  op  die  mens  as  individualistiese  denker  in  hierdie  wêreld,  is 
Die  boom  wat  wou  loop  (kleuterverhaal),  Soek-soek  op  soek  (kinde- 
rverhaal),  Boom  bomerboomste  (jeugverhaal)  en  Plek  van  die  bruin  geeste 
(volwasseneverhaal). 

In  dieselfde  gedig  - “Die  profeet’’  - van  Van  Wyk  Louw,  waarna  Elsabe 
Steenberg  (1995a)  verwys  het  in  die  konteks  van  die  ontdekking  van  die 
self  (in  die  gesprek  oor  hierdie  gedig  was  dit  duidelik  dat  sy  elke  woord  en 
frase,  veral  die  slot,  intens  beleef),  sê  die  spreker  die  volgende: 

U het  geen  kenbare  teken  aan  my  of  aan  my  woord 
gesit  as  borg  van  wat  U deur  my  spreek; 

U gésel  my  met  hulle  luide  hoon; 
ek  moet  die  bitter  brood  van  twyfel  eet 
en  daeliks  weer  my  vlamme-waarheid  gryp  - 
maar  ek,  aan  wie  U self  U werk  verklaar  het, 
gaan  dán  met  die  heilige  wete  uit: 
dat  hierdie  duisternis  van  my  U lig 
en  waarheid  is,  hierdie  verwarde  spraak 
U suiwer  en  deursigtige  woord  en  sin; 
dat  al  my  onrus  is  die  saamwaai  met 
u magtige  wind  - 

en  Heer,  ek  staan  weer  sterk 
in  die  andere  genade  wat  U gee. 

Intertekstueel  beskou  is  daar  die  ooreenkoms  in  Elsabe  Steenberg  se 
siening  van  skrywerskap  dat  dit  vir  die  skrywer  verwarrend  kon  wees  as 
sy  met  emosies  wat  wissel  van  skok  tot  verwondering  besef  het  dat 
sekerhede  (ook  vir  ’n  gelowige  Christen)  nie  vasstaan  nie,  dat  daar  nie  ’n 
(waar-)“borg’’  is  dat  die  skrywer  dit  reg  begryp  wat  sy  gedink  het  God  déúr 
haar  as  skrywer  wou  sê  nie.  Hierdie  wete  het  dus  ook  by  haar  as  skrywer 
selfs  verandering  en  groei  gebring  - ook  wat  die  geloof  betref  - sodat  sy 
voortdurend  opnuut  bewus  geraak  het  van  “die  andere  genade  wat  U gee”, 
soos  dit  in  die  slotreël  van  Van  Wyk  Louw  se  gedig  gestel  word. 

Waarop  dit  vir  Elsabe  Steenberg  neergekom  het,  is  dat  daar  wat  die 
ontdekking  van  die  self  betref,  “voortdurende  verwondering  en  verbasing 
is;  jy  kry  dinge  in  jouself  - ’n  sekere  houding  of  diepte  rakende  die  self  en 
ook  rakende  die  Godwees”  (1 995b),  dit  wil  sê  die  Syn  of  bestaan  van  God 
en  die  Wese  van  God.  Hierdie  ontdekking  van  die  self  het  sy  beskou  as  ’n 
voortdurende  proses:  “’n  Mens  kan  jouself  nooit  klaar  verstaan  nie.  Al 
skrywende  word  jy  al  meer  en  word  jy  al  meer  wat  jy  wil  wees”  (Steenberg, 


70 


1995a).  Daarmee  het  sy  bedoel  dat  die  mens  en  dus  ook  sy  as  skrywer 
voortdurend  verander,  dat  sy  selfs  daagliks  verander,  bewústelik  groei  en 
vernuwe  Guis  daarom  is  die  groei  van  bome  so  ’n  belangrike  intertekstuele 
simbool  in  haar  oeuvre)  omdat  sy  God  se  veranderende  roep  in  ’n  altyd 
veranderende  wêreld  probeer  begryp  het.  Haar  siening  oor  skrywerskap 
was  dus  vloeibaar,  omdat  sy  van  die  standpunt  uitgegaan  het  dat  ’n  skrywer 
se  werklikheidsbeskouing  nie  stagnant  moet  wees  nie.  En  dáárom,  omdat 
’n  skrywer  wíl  insien  dat  die  aard  en  inhoud  van  sy  roeping  voortdurend 
kan  verander  en  omdat  hy  of  sy  profeet  van  God  wíl  wees,  “word  jy  al 
meer  wat  jy  wil  wees’’  (Steenberg  1995a).  Hierdie  verandering  het  sy 
benader  as  voortdurende  positiewe  vernuwing:  “Só  is  dit  gesond  en  sal  ’n 
skrywer  se  kunsuiting  vars  bly,  want  as  die  skrywer  self  én  dit  wat  hy  skryf 
nie  groei  nie,  stagneer  dit.  Hy  kan  ook  skryf  juis  om  sy  eie  groei  in  woorde 
te  vergestalt’’  (Steenberg,  1995a). 

Alhoewel  sy  dit  universeel-geldende  bedoel  het  wat  skrywers  betref,  het 
sy  ook  haarself  daarby  ingesluit  wanneer  sy  gesê  het  dat  indien  ’n  skrywer 
nie  kan  skryf  nie  (as  gevolg  van  ’n  verskeidenheid  oorsake  of  redes)  is  sy 
menswees  of  gevoel  van  ’n  bepaalde  identiteit  aangetas.  Dit  is  by  hom  ’n 
gemis  en  hy  bevraagteken  selfs  die  sin  van  die  lewe,  nie  omdat  daar  nie 
die  erkenning  is  van  lesers  nie,  maar  omdat  die  proses  van  skryf  net  so 
belangrik  of  moontlik  selfs  belangriker  is  as  die  beleef  van  die  uiteindelike 
produk  (Steenberg,  1 995c).  Wat  haarself  betref  - sy  kon  by  tye  as  gevolg 
van  die  verskeie  maniere  waarop  die  sklerose  oor  jare  heen  insinkings 
veroorsaak  het  in  haar  vermoë  om  fisies  te  skryf,  deur  haar  sterk  wilskrag 
haar  fisiese  omstandighede  transendeer  en  haar  skrywersidentiteit  vir 
haarself  bevestig  deur  deurentyd  kreatief  te  wees  in  die  deurdink  en  beplan 
van  nuwe  skryfwerk.  Dít  is  juis  een  van  die  merkwaardigste  eienskappe 
van  haar  skrywerskap:  omdat  sy  skryf  uitgeleef  het  as  ’n  roeping,  was 
volharding  by  haar  ’n  lewenshouding. 

* Die  ordenende  aard  van  skryf 

Elsabe  Steenberg  was  ook  van  mening  dat  ’n  skrywer  deur  woorde 
uitdrukking  kan  gee  aan  sy  gevoelens  en  ervarings  en  sy  gedagtes  en  só 
sy  beskouings  saamvat;  om  iets  neer  te  skryf,  beteken  altyd  om  iets  direk 
of  indirek  (bewus  of  onbewus)  te  selekteer  en  te  orden  tot  ’n  eenheid 
sodat  dit  sal  lei  tot  insig  in  en  begrip  van  belewings  (Steenberg,  1989: 10). 
’n  Besonder  belangrike  stelling  in  haar  opvatting  van  skrywerskap  is  die 
volgende:  “Of  as  begrip  nie  moontlik  is  nie  - nie  alle  ervarings  kan  begryp 
word  nie  - kan  woorde  nogtans  orde  bring’’  (Steenberg,  1989:  10).  Dit 
gaan  dus  ook  by  die  skrywer  nie  altyd  om  ’n  aller  antwoord  nie,  maar 
dikwels  om  vraagstelling  oor  die  werklikheid,  met  die  wete  dat  daar  nie 
altyd  antwoorde  op  alle  vrae  gevind  word  nie  (Steenberg,  1995c). 

2.3  Die  ander 

Benewens  die  self , was  Elsabe  Steenberg  (1 989: 10-11)  in  haar  beskouing 

van  skrywerskap  ook  besonder  bewus  van  die  ander:  haar  skryfwerk  is 
gerig  tot  kleuters,  kinders,  tieners  en  volwassenes  - ten  opsigte  hiervan 
het  sy  twee  soorte  skrywers  of  twee  kante  van  skrywerskap  onderskei  - 
dié  skrywer  wat  primêr  skryf  ter  wille  daarvan  om  uitdrukking  te  gee  aan 
dit  wat  in  hom  gebeur,  en  die  ander  soort  skrywer  wat  primêr  sal  skryf  om 
vir  ander  verheldering  en  begrip  te  bring  (Steenberg,  1 989: 1 0).  Dit  kan  uit 
die  trant  van  haar  poëtika  afgelei  word  dat  sy  tussen  hierdie  soorte  skrywers 
onderskei,  maar  dat  sy  ook  bedoel  dat  ’n  skrywer  tegelyk  op  sigself  en  op 
ander  gerig  kan  wees;  haarself  het  sy  gesien  as  ’n  skrywer  vir  wie  albei 
hierdie  fasette  saak  maak.  Die  uitdrukking  van  dit  wat  in  die  skrywer  gebeur, 
het  sy  beskou  as  ’n  soort  terapie,  omdat  die  skrywer  al  skrywende  (wat 
ook  die  vóóraf  dink  insluit)  self  duidelikheid  en  helderheid  kry  oor  dinge. 
Natuurlikergewys  gaan  dit  dan  ook  om  die  behoefte  om  daardie  insigte 
met  anderte  deel  (Steenberg,  1995b). 

* Die  oordra  van  belewenisse 

Wat  dié  skryfster  onder  andere  aan  lesers  wou  oordra  is  suggesties  van 
móóntlike  oplossings  van  problematiek  waarmee  die  mens  worstel 
(Steenberg,  1989:  10).  Die  soort  problematiek  wat  hier  bedoel  word  het 
vir  haar,  soos  ook  blyk  uit  haar  hele  oeuvre,  altyd  te  doen  met 
menseverhoudinge:  die  mens  se  verhouding  met  homself  (dit  wil  sê  die 
verskillende  fasette  van  sy  bestaan),  met  ander  (in  ’n  verskeidenheid 
verbande  en  groeperinge)  en  met  God  (Steenberg,  1995b).  Dit  is  egter 
nie  nodig  om  altyd  direkte  of  eksplisiete  oplossings  vir  probleme  te  (probeer) 
gee  nie:  “Problematiek  waarmee  mense  worstel  en  wat  hyself  (d.w.s.  die 
skrywer)  deurworstel  het,  kan  hy  oopdek’’  sodat  ’n  leser  gelei  kan  word 
deur  moontlike  oplossings  wat  deur  die  skrywer  gesuggereer  word 
(Steenberg,  1 989: 1 0).  Volgens  haar  siening  is  daar  ’n  baie  noue  verband 
tussen  verhoudinge  en  die  tema,  omdat  die  tema  reeds  ’n  abstrahering  is 
van  die  wisselwerking  tussen  die  konkrete  karakters  en  dit  wat  met  hulle 
in  ruimte  en  tyd  gebeur  (Steenberg,  1995b).  Sy  het  die  oortuiging  gehad 
dat  die  skrywer  eers  sodanige  problematiek  vir  hom-  of  haarself  moet 
probeer  uitklaar,  sodat  die  leser  kan  identifiseer  met  die  karakter(-s)  en 
daardeur  “self  kan  koers  kry’’  (Steenberg,  1995b).  Hierdie  koers  is 
lewensinsigte  wat  gekonkretiseerd  uitgebeeld  word  in  byvoorbeeld  ’n 
verhaal,  maar  wat  ook  binne  die  lewensbeskoulike  oortuigings  van  die 
skrywer  abstraheerbaar  is  uit  die  verhaal. 

Wat  sy  dan  aan  ander,  dit  wil  sê  haar  lesers,  wou  oordra  is  onder  meer 
konkrete  en  metafisiese  realiteite,  met  ander  woorde  “waarneembare 
gebeure  van  hede,  verlede  en  moontlike  toekoms  waaroor  hy  eie  insigte 
bekend  wil  maak  en  ’n  veelheid  indrukke  wil  orden’’  (Steenberg,  1989: 
1 0).  Hierop  het  sy  soos  volg  uitgebrei  (1 995b).  Met  die  begrip  oordra  word 
sowel  die  inhoud  as  die  vormgewing  bedoel,  maar  in  hierdie  woord  is  daar 
vir  die  skryfster  ook  die  begrip  kommunikasie  geïmpliseer.  Onder 

waarneembare  realiteite  word  verstaan  dit  wat  sintuiglik  waargeneem  kan 
word,  omdat  ’n  skrywer  aanhaak  by  dit  wat  hy  self  gesien  of  beleef  het, 
sodat  ’n  fiktiewe  teks  dikwels  teruggaan  na  die  oorspronklike  prikkels,  soos 
’n  spesifieke,  werklike  landskap  of  spesifieke,  werklike  gebeure  met 
werklike  persone  (hetsy  kleuters,  kinders,  tieners  of  volwassenes). 
Sintuiglike  indrukke  uit  ’n  konkrete,  werklike  realiteit  word  egter  gewoonlik 
omvorm  tot  ’n  fiktiewe  realiteit.  Die  skrywer  maak  hom  los  van  die  konkrete 
werklikheid  en  gaan  met  sy  skryfwerk  oor  na  ’n  omvormde  realiteit,  maar 
wat  dieselfde  bly,  is  die  lewensbeskoulike  realiteit.  Die  skrywer  omvorm 
die  realiteit  sodat  hy  sy  werklikheidsbeskouing  daarin  kan  deurgee  aan 
ander.  In  die  konkrete,  werklike  realiteit  moet  die  skrywer  altyd  standpunt 
inneem,  wat  gegrond  moet  word  op  dinge  wat  onder  andere  met  mense  in 
sekere  tye  en  plekke  gebeur  en  wat  sodoende  die  lewensbeskouing  van 
die  skrywer  kleur. 

Verder  was  Steenberg  (1989:  10)  se  benadering  met  betrekking  tot  die 
skrywer  en  die  ander  dat  die  skrywer  “waarhede  wat  hyself  ontdek  het, ... 
deur  woorde  aan  ander  (kan)  meedeel  om  tot  hulle  verryking  te  lei”.  Met 
hierdie  waarhede  wat  moontlik  tot  verryking  kan  lei  vir  lesers,  het  sy  bedoel 
lewensinsigte  wat  vanuit  ’n  eie  lewensbenadering  vir  die  skrywer  belangrik 
is  en  waarby  die  leser  moontlik  aanklank  kan  vind  (Steenberg,  1995b). 
Verryking  het  sy  gesien  as  die  lewensinsigte  vanuit  ’n  “lewensbeskoulike 
onderstroom”  wat  moontlik  uit  byvoorbeeld  ’n  verhaal  tot  die  leser  sal  spreek 
sodat  hy  meer  van  homself  en  die  wêreld  sal  verstaan,  sodat  hy  sy  eie 
mens  kan  wees  en  sodat  hy  homself  beter  kan  handhaaf  in  die  lewe 
(Steenberg,  1995b).  Die  konkrete  manifestasie  hiervan  is  dat  dit 
kenmerkend  van  haar  oeuvre  is  dat  daartalle  karakters  in  haar  verhale  is 
wat  nie  gewoon  individue  is  nie,  maar  individualiste. 

In  haar  skrywerskap  was  die  belewing  van  tyd  vir  Elsabe  Steenberg  (1 995b) 
’n  baie  beíangrike  saak.  Sy  het  die  wyse  waarop  verskillende  mense  - 
skrywers  en  lesers  - op  tyd  reageer  as  iets  baie  individueel  beskou.  In 
hierdie  konteks  is  dit  relevant  om  in  gedagte  te  hou  dat  Elsabe  Steenberg 
ongeveer  twintig  jaar  voor  haar  dood  daarvan  bewus  geword  het  dat  sy 
verspreide  sklerose  het;  ’n  groot  deel  van  daardie  tyd  het  sy  van  ’n  rolstoel 
gebruik  gemaak.  Wanneer  sy  gesê  het  dat  die  insigte  wat  ’n  skrywer  met 
’n  leser  wil  deel  gaan  om  die  verlede,  hede  en  toekoms,  het  dit  by  haarself 
veral  gegaan  om  tyd  as  ’n  wag-ervaring  (Steenberg,  1995b).  Die  mens 
leef  dikwels  in  die  hede  met  ’n  vaag-omlynde  of  ’n  bepaalde  verwagting 
van  die  toekoms.  Maar  die  mens  leef  ook  in  verwagting  op  die  toekoms: 
“Die  wag  kan  ’n  pynlike  ervaring  wees,  maar  wanneer  op  iets  gewag  word 
vind  daar  ook  groei  by  die  mens  plaas,  dikwels  groei  in  groter  geduld. 
Wag  is  ’n  teken  van  hoop  - omdat  jy  wag,  hoop  jy;  en  andersom:  omdat  jy 
hoop,  wag  jy”  (Steenberg,  1995b).  Hierdie  siening  van  tyd,  volgens  haar, 
werk  ook  deur  in  haar  skryfwerk,  omdat  byvoorbeeld  ’n  verhaal  met  ’n  oop 
einde  juis  vir  die  leser  ’n  aanduiding  kan  wees  dat  hy  self,  met  die  positiewe 

leidrade  van  ’n  veelheid  positiewe  moontlikhede  wat  die  skryweraan  hom 
as  leser  verskaf,  skeppend  kan  werk  aan  en  in  die  toekoms  (nie  bloot  in 
die  uitdink  van  moontlike  finale  eindes  vir  die  verhaal  nie,  maar  ook  ten 
opsigte  van  die  leser  as  mens  en  sy  eie  toekoms).  Wat  die  inhoud  en 
vorm  van  kleuter-,  kinder-  en  jeugverhale  betref,  het  Elsabe  Steenberg 
(1 995b)  geglo  dat  die  verhaal  nie  anders  sal  kan  as  om  “in  ’n  destruktiewe 
taal  soos  stukkende  sinne  byvoorbeeld’’  daarop  te  wys  dat  die  mens  in  ’n 
gebroke  wêreld  leef  nie  - maar  dat  die  slot  van  die  verhaal,  al  sou  dit  nie 
altyd  op  ’n  finale  afronding  dui  nie,  tog  ’n  suggestie  van  ’n  positiewe  einde 
sal  bevat.  In  verhale  vir  volwassenes  kan  die  vorm  van  die  verhaal  nog 
sterker  dui  op  ’n  gebroke  werklikheid;  tog  was  Elsabe  Steenberg  se 
oortuiging  dat  sy  selfs  in  volwasseneverhale  uiteindelik  nie  ’n  hooplose 
wêreldbeeld  wil  gee  nie,  al  sou  daar  aan  die  einde  van  die  verhaal  steeds 
nie  die  antwoorde  wees  soos  wat  die  mens  (die  karakters)  en/of  die  leser 
dit  graag  sou  wou  gehad  het  nie.  Soms  kom  die  karakters  uiteindelik  uit 
by  ’n  totaal  ander  soort  antwoord  as  wat  die  karakters  dit  sou  wou  hê,  of 
antwoorde  kan  uitbly,  of  uit  bestaande  vrae  kan  daar  selfs  nuwe  vrae 
ontstaan.  Al  sou  ’n  verhaal  byvoorbeeld  wat  die  inhoudelike  betref  eindig 
met  ’n  onvervuldheid,  kan  die  vormgewing,  byvoorbeeld  die  aantal 
hoofstukke  (wat  in  Elsabe  Steenberg  se  werk  byvoorbeeld  veelvoude  van 
drie  of  sewe  kan  wees)  aan  die  leser  suggereer  dat  daar  wel  iewers  hoop 
bestaan  op  ’n  afronding,  volheid  en  ’n  voleinding. 

* Die  lesersteiken 

Sommige  skrywers  sê  dat  die  lesersteiken  nie  vir  hulle  belangrik  is  wanneer 
hulle  skryf  nie,  maar  Elsabe  Steenberg  (1 989:  1 1 ) was  van  mening  dat  ’n 
skrywer  sy  behoefte  om  te  skryf  vir  homself  uitmaak  en  bewus  sal  wees 
van  sy  lesersteiken,  veral  as  hy  bewustelik  vir  kleuters,  kinders,  jeugdiges 
of  volwassenes  skryf.  Een  van  die  redes  waarom  sy  graag  vir  kinders 
geskryf  het,  was  “ omdat  hulle  so  weerloos  is’’  (Steenberg,  1995c). 

Haar  benadering  tot  skryfwerk  vir  'n  bepaalde  teikengroep,  byvoorbeeld 
kinders,  was  nie  noodwendig  dat  kinders  as  lesers  dieselfde  woorde  wat 
in  'n  verhalende  teks  voorkom  in  hulle  daaglikse  omgangstaal  sal  gebruik 
nie,  maar  of  ongewone,  relatief  moeilike  woorde  in  die  teks  vir  die  kind  of 
tiener  toeganklik  is  op  sy  ontwikkelingsvlak  (Steenberg,  1989c).  Dit  was 
vir  haar  egter  belangrik  dat  die  dialoog  van  karakters  by  hulle  moet  pas;  in 
'n  teks  waarin  'n  kind  byvoorbeeld  die  hoofkarakter  is,  moet  die 
kinderkarakters  se  dialoog  in  die  spreektaal  van  kinders  wees,  maar  daar 
moet  ook  in  gedagte  gehou  word  dat  sommige  kinders  “besonder  gevoelig 
vir  taal’’  of  taalsensitief  is  en  woorde  kan  gebruik  wat  nie  in  die  patroon  val 
van  die  algemene  omgangstaal  van  kinders  nie.  Op  'n  vraag  oor  watter 
tipe  kind  of  tiener  sy  in  gedagte  gehad  het  wanneer  sy  geskryf  het,  was  sy 
bondig:  “Vir  dié  wat  kan  peins”  (Steenberg,  1995c).  Sy  het  ook  gemeen 
dat  tieners  wat  nie  oppervlakkig  is  nie,  wat  'n  aanvoeling  het  vir  die 

ongewone  en  nie  die  gewoon  konkrete  nie,  juis  vir  die  metafisiese  en  vir 
ongewone  taal  gevoelig  is.  Die  vertellersteks,  al  is  dit  uit  die  fokalisasiehoek 
van  byvoorbeeld  die  tienerkarakter,  kan  dus  relatief  moeilike  woorde  bevat, 
omdat  talle  karakters  in  haar  verhale  denkende  tieners  is  wat  verhelderende 
antwoorde  soek  op  lewensvrae,  vrae  en  kwessies  wat  vir  hulle  op  'n 
spesifieke  stadium  'n  probleem  kan  wees.  Die  dialoog  moet  só  wees  dat 
dit  die  ouderdom  van  die  karakters  in  'n  verhaal  in  ag  neem.  As  daar  dus 
byvoorbeeld  'n  denkende,  taalgevoelige  tienerkarakter  in  'n  verhaal  is, 
hoef  die  taalgebruik  nie  die  gewone  sosiale  omgangstaal  van  tieners  te 
wees  nie;  die  taal  moet  juis  die  andersheid  van  'n  bepaalde  karakter  nog 
verder  beklemtoon  (Steenberg,  1995c). 

Al  is  die  abstrakte  idees,  die  tema  en  die  werklikheidsbeskouing  volgens 
haar  eie  outeurspoëtika  baie  belangrik  in  al  haar  werk,  was  sy  beslis 
daaroor  dat  dit  nie  direk  oorgedra  moet  word  in  'n  verhaal  nie,  “want  dan 
gaan  jy  begin  preek;  'n  skrywer  moenie  vir  kinders  preek  nie’’  (Steenberg, 
1995c).  Veral  in  kleuterverhale  kan  daar  nie  'n  eksplisiete,  abstrakte 
werklikheidsbeskouing  geformuleer  wees  nie,  omdat  kleuters  in  die  eerste 
instansie  nog  nie  so  geabstraheerd  kan  dink  as  byvoorbeeld  'n  tiener  nie, 
maar  veral  ook  omdat  die  kleuterverhaal  meer  poëties  is  - daar  is  baie 
meer  klankspel,  ritme  en  konkrete  verhaalgegewe  en  die  lewensbeskoulike 
moet  verskuil  wees,  en  nie  op  die  oppervlak  lê  nie.  Die  kinder-,  tiener-  en 
volwasseneleser  moet  die  werklikheidsbeskouing  in  die  denke  van 
karakters  kan  raaksien,  of  heeltemal  indirek  bloot  kan  aanvoel  sonder  dat 
daar  in  die  verhaal  die  gevoel  oorkom  dat  daar  'n  eksplisiete  verteller  is 
wat  die  werklikheidsbeskouing  bewustelik  oordra.  Ook  kan  die  skrywer 
sekere  fasette  van  'n  lewensbeskouing  bewustelik  oordra.  Ook  kan  die 
skrywer  sekere  fasette  van  'n  lewensbeskouing  vir  'n  bepaalde  ouderdom 
“reserveer”  omdat  'n  saak  moontlik  op  'n  bepaalde  ouderdom  vir  'n  leser 
iets  kan  beteken  (Steenberg,  1995c). 

Wanneer  daar  oor  skrywerskap,  die  teikengroep  en  werklikheidsbeskouing 
gedink  word,  het  dit  vir  Steenberg  (1995c)  gegaan  oor  wat  op  watter 
ouderdom  en  hoe  bepaalde  fasette  van  'n  werklikheidsbeskouing  aan 
kleuters,  kinders,  tieners  en  volwassenes  oorgedra  kan  word.  Sekere 
werklikheidsbeskoulike  standpunte  kan  egter  op  enige  stadium  van  die 
lewe  met  'n  kleuter-,  kinder-,  tiener-  of  volwasseneleser  gedeel  word,  maar 
dan  sal  die  verskil  lê  in  die  wyse  waarop  dit  in  woorde  oorgedra  word 
(Steenberg,  1995d). 

* 'n  Skrywer  skryf  om  gelees  te  word 

Elsabe  Steenberg  (1995c)  se  siening  van  skryf  as  kunsbeoefening  is  dat 
die  skrywer  skryf  oor  die  skepping  waarvan  hy  self  deel  is  en  waarvan  hy 
hom  nie  wil  distansieer  of  afsydig  van  wil  voel  nie.  Die  inklusiewe  aard  van 
haar  poëtika  betrek  immers  sowel  die  self,  die  ander  en  die  kunsbeoefening: 
“'n  Skrywer  het  'n  verhouding  met  sy  werk  wat  skakel  met  sy  verhouding 

tot  homself,  sy  medemens  en  God”  (Steenberg,  1 989: 1 2).  Skryf  is  'n  wyse 
waarop  aktief  met  die  skepping  omgegaan  kan  word:  “Die  skrywer  skryf 
om  daardeur  deel  te  hê  aan  en  deel  te  word  van  die  Skepping”  (Steenberg, 
1989:  12).  Om  “deel  te  word  van  die  skepping”  beteken  vir  haar  om  “'n 
mens  onder  mense”  te  wees;  deur  te  skryf  oor  “soorte  mense  of  fasette 
van  menswees  word  mens  (die  skrywer)  deel  van  die  mensdom  en  van 
die  lewe”  (Steenberg,  1 995c).  By  haar  gaan  dit  dus  daarom  dat  die  skrywer 
nie  wêreldvreemd  is  nie,  nie  afsydig  staan  van  die  wêreld  nie,  maar  hom 
midde-in  die  wêreld  bevind  en  van  sy  belewing  daarvan  kuns  maak  en  dit 
met  ander  deel.  Vir  haar  was  die  skrywe  bevredigend  as  sy  geweet  het 
dat  dit  vir  iémand  die  betekenis  het  wat  sy  gehoop  het  dit  sou  hê,  of  iémand 
dit  wat  sy  met  'n  verhaal  bedoel  het,  verstaan.  Veral  ook  as  'n 
werklikheidsbeskouing  - veral  die  belangrikheid  van  psigologiese  groei  - 
wel  oorkom  tot  die  leser,  het  sy  die  bevrediging  gevoel  dat  sy  “móóntlik  'n 
bydrae  kon  maak  om  die  wêreld  vir  die  leser  'n  beter  plek  te  maak” 
(Steenberg,  1995c). 

2.4  Poëtika  en  kunsbeoefening 

Die  uitdrukking  van  ervaring  en  die  oordra  van  insig  kom  vir  Elsabe 
Steenberg  ten  diepste  daarop  neer  dat  woorde  gebruik  word  om  kuns 
mee  te  beoefen:  “Daardeur  kan  die  mens  uiting  gee  aan  sy  behoefte  om 
die  sigbare  én  onvatbare  wêreld  waarin  hy  leef,  te  verken  en  te  beheers” 
(Steenberg,  1 989: 1 1 ).  Dit  wat  sy  die  “sigbare  én  onvatbare  wêreld  waarin 
hy  leef”  noem  (let  wel:  onvatbare,  nié  omvatbare  nie)  behels  die  hele  lewe 
van  die  mens.  Alhoewel  dit  klink  na  'n  paradoksale  stelling,  is  dit  wel  wat 
ook  Elsabe  Steenberg  (1995c)  bedoel:  die  werklikheidsvisie  is  wel 
omvattend,  want  dit  sluit  alles  in  (dis  totaal-inklusief)  wat  die  mens  met  sy 
beperkte  verstand  van  die  werkiikheid  kan  weet  en  begryp,  tog  bly  die 
totaliteit  van  die  skepping  vir  hom  onvatbaar.  Die  belang  van  vorm- 
gewingstegnieke  is  in  haar  poëtika  en  die  verskeidenheid  genres  wat  sy 
beoefen  het  duidelik:  die  teikengroep  (hetsy  kleuters,  kinders,  tieners  of 
volwassenes  het  die  aard  van  haar  verhale  as  woordkuns  bepaal)  en  op 
hulle  almal  was  sy  baie  fyn  ingestem. 

3.  Ten  slotte  - die  begin 

'n  Outeursidentiteit  soos  dié  van  Elsabe  Steenberg  was  en  is  steeds  vir 
verskillende  mense  om  verskillende  redes  'n  inspirasie.  Om  haar  boeke  te 
lees  met  haar  poëtika  in  gedagte,  kan  'n  (nog)  ryk(-er)  ervaring  wees.  Om 
haar  oeuvre  vanuit  die  invalshoek  van  die  outeursintensie  in  haar  poëtika 
op  literêr-wetenskaplike  te  bestudeer,  kan  weer  talle  nuwe  gesigspunte 
en  interpretasiemoontlikhede  losmaak.  Om  haar  poëtika  te  oordink  as  die 
skryf  van  verhale  as  sodanig  voornemende  of  gevestigde  skrywers  se 
fokus  van  belangstelling  is,  maak  van  haar  'n  muse. 

Haar  nalatenskap  is  so  groot  dat  in  hierdie  huldeblyk  aan  haar  outeurs- 

poëtika  maar  deur  'n  klein  skrefie  van  die  deur  na  haar  lewenskragtige 
skrywersgees  en  indrukwekkende  oeuvre  gekyk  kon  word.  In  die  Suid- 
Afrikaanse  letterkunde  is  Elsabe  Steenberg  'n  lesenswaardige, 
navorsenswaardige  en  navolgenswaardige  naam. 

Merle  Grace  ! 

Die  dag  by  die  vyeboom 

(Vir  Elsabe  S)  i 

Ek  is  ’n  kind  en  dit  is  die  eerste  dag,  moet  my  nie  hier  los  nie,  smeek  my 
oë,  maar  my  lyf  sê  ry  weg,  ry  vir  ewig  en  altyd  weg.  En  noudat  jy  skielik  nie 
meer  hier  is  nie,  kom  lê  ’n  hele  Angstridden  jeug  voor  my.  Jy  mag  nie  dood 
wees  nie,  al  het  ek  jou  nie  eers  geken  nie.  Nou  leef  ek  deur  die  week  met 
my  kop  in  die  dae  van  ’n  tienerjarige.  My  ma  hou  stil  en  laai  my  voor  die 
koshuisdeur  af  en  die  wind  waai,  al  is  dit  hoogsomer.  Ek  kan  my  rok  se 
materiaal  onthou:  dit  was  sulke  pienkpers  blomme  van  Indiese  materiaal, 
lig  in  die  wind.  Die  ander  kinders  het  nie  rokke  van  Indiese  materiaal  gedra 
nie.  Hulle  het  in  die  stof  gesit  en  met  albasters  gespeel. 

Ek  kan  nog  goed  onthou  hoe  ek  na  die  seunskinders  se  skurwe  bene 
gestaar  het.  Deur  die  hekkie  van  die  koshuisspeelgrond,  na  my  slaapkamer, 
die  reuk  van  skoonmaakmiddels,  die  vier  eenderse  staalkaste,  tot  by  die 
kougom  wat  onder  elke  rakkie  vasgeplak  is.  Dan  was  daar  vier  nou  beddens 
met  kpa-cpa-kpa  in  rooi  en  presies  oor  elke  bed.  My  ma  het  die  kougom 
van  die  rakkies  afgetrek  (sy  het  ons  verbied  om  dit  te  eet)  en  my  klere 
begin  uitpak. 

Ek  het  by  die  venster  uitgekyk  en  die  kinders  dopgehou.  Aan  die  linkerkant 
van  die  bome  kon  ek  almal  by  die  speelparkie  sien,  aan  die  muurtjie  se 
kant  het  die  seuns  in  die  rooi  stof  gespeel.  Nie  een  van  die  twee  plekke  j 
het  vir  my  lekker  gelyk  nie.  My  ma  het  gesê:  Blackbird,  dis  net  vier  slapies  i 
dan  kom  ek  jou  weer  haal  vir  die  naweek.  Ek  onthou  haar  oë,  dit  het  seer 
en  grys  gelyk. 

Sy  en  my  pa  het  vreeslik  baklei  met  die  trekkery  na  die  plaas.  Ons  kinders  i 
het  nie  geweet  waarheen  om  te  hardloop  nie,  alles  was  so  oop  en  vaal  op  ; 
die  plaas.  Ek  het  altyd  gedink  dat  plase  vol  bome  is  en  dat  daar  ’n  i 
vrugteboord  in  die  middel  daarvan  staan.  Maar  op  die  plaas  was  alles  plat  ; 
en  die  ene  kalk.  Daar  was  nie  ’n  plek  om  heen  te  gaan  en  weg  te  kruip  nie.  i 
Die  vyebome  het  verdroog  eenkant  gestaan;  dit  was  die  enigste  bome  | 
wat  ek  kon  onthou.  Sy  wou  ook  nie  hier  wees  nie,  het  ons  kinders  besef.  ! 
Hoekom  is  ons  in  dié  godverlate  plek,  het  sy  gedurig  vir  my  pa  gevra. 
Luister  jy  nog,  Elsabe?  Want  die  woorde  is  vir  jou.  Toe  ek  Dinsdag  saam 
met  al  die  kinders  skool  toe  loop,  het  ek  begin  opgooi.  Oor  die  sypaadjie, 
later  in  die  swart  teerstraat.  Ek  kon  voel  hoe  my  gesig  wit  word  en  my 
hande  bewe.  Ek  het  die  suur  bly  proe.  By  die  skool  het  ek  vir  niemand  ! 
gesê  nie.  Ek  het  my  mond  uitgespoel  en  heeldag  in  die  klas  gesit, 
doodverveeld. 

Pouse  het  die  koshuiskinders  soos  in  ’n  oer-ritueel  om  my  kom  dans: 
katskieter-stadskind,  het  hulle  die  heeltyd  gesing.  Dis  toe  dat  ek  jou  eerste 
boek  gaan  uitneem  het.  Ons  moes  almal  in  die  studiesaal  sit,  en  ons 


78 


huiswerk  op  nerf-af  houtbanke  doen.  Van  daardie  eerste  skelm  leesdag 
af  het  ek  nie  weer  in  die  studiesaal  huiswerk  gedoen  nie.  Ek  onthou:  in 
een  boek  het  die  meisie  die  vlerkies  van  ’n  mot  afgetrek.  Ek  het  nie  gegril 
nie.  Ek  wou  dit  met  almal  in  die  koshuis  doen.  Ek  wou  al  die  kinders  se 
bruingebrande  plaasarms  afdraai.  Elke  keer  as  Henri  (ek  dink  haar  naam 
was  Henri)  nog  ’n  mot  se  vlerk  afgedraai  het,  het  ek  iemand  met  my  oog 
gevang,  en  gesien  hoe  hy  sal  skree  met  elke  skerp  draai.  Ek  het  gewonder 
wat  sal  oorbly  as  mens  die  kinders  se  arms  draai.  Met  motte  bly  net  vaal 
poeier  oor.  Maar  ek  het  ook  geweet  dat  hulle  almal  sterker  sal  wees.  Ek 
het  hulle  baie  dae  dopgehou  by  die  klimraam.  Die  meeste  kinders  kon 
hulself  vanaf  die  geel  leertjie  optrek  met  hulle  arms,  tot  heel  bo  op  die  blou 
platform.  Ek  kon  dit  nooit  regkry  nie,  en  moes  al  die  kleure  tussenin  gebruik 
om  myself  bo  te  kry. 

Die  eerste  Vrydag  wat  my  ma  my  kom  haal  het,  het  ek  nie  teruggestap 
koshuis  toe  nie,  maar  vir  haar  by  die  skool  gewag.  Sy  het  moeg  gelyk, 
maar  sy  was  bly  om  my  te  sien.  Sy  het  gesê  dat  my  sussies  die  hele  week 
lank  gevra  het  waar  ek  is.  Die  naweek  het  ons  met  ’n  broeisel  katte  gespeel, 
wat  ons  iewers  op  die  plaas  in  die  hande  gekry  het.  Sondag  moes  ons 
kerk  toe  gaan.  Al  die  ander  meisies  het  pienk  rokke  aangehad  met  valle. 
Ek  het  nog  nooit  so  baie  valle  in  my  lewe  gesien  nie.  Al  wat  ek  kan  onthou, 
is  die  harde  kerkbanke.  En  ek  wat  elke  Sondag  bid:  Liewe  Jesus,  moenie 
dat  ek  móre  hoef  terug  te  gaan  skool  toe  nie.  En  help  my  om  hulle  vlerke 
af  te  draai.  Amen. 

Ek  sal  nooit  daardie  eerste  winter  vergeet  nie.  Ons  mag  net  die  koshuis 
se  komberse  gebruik  het.  Ons  het  elke  een  twee  gekry.  Die  komberse 
was  liggroen,  en  het  na  muf  geruik.  In  die  aande  het  ons  styf  langs  mekaar 
op  die  beddens  aan  die  slaap  geraak.  Maar  as  die  juffrouens  of  die  prefekte 
ons  gevang  het,  was  daar  moeilikheid.  My  ma  het  later  vir  my  ekstra  warm 
slaapklere  gemaak.  Sy  het  die  anderdag  vir  my  vertel  dat  sy  destyds  haar 
eie  duvet  van  haar  afgegooi  het,  elke  winter  as  dit  so  swaarkoud  is  in  die 
aande.  (Al  drie  ons  kinders  is  deur  die  baksteengebou  met  sy  speelpark 
en  sy  uitsien  na  Vrydag.) 

Dis  toe  dat  ek  vir  my  ma  gesê  het  dat  ek  ’n  boek  wil  skryf,  soos  tannie 
Elsabe.  Is  my  kinderbriefie  met  die  groot  letters  daar  in  jou  laai?  Ek  het  nie 
meer  die  brief  wat  jy  vir  my  teruggeskryf  het  nie.  Maar  ek  onthou  dat  ek  vir 
jou  ’n  storie  moes  skryf.  Here,  ek  het  geprobeer.  Maar  my  vingers  wou 
arms  afdraai,  nie  stories  skryf  nie.  En  buitendien  was  my  vingers  styf  van 
die  koue. 

Soms  het  dit  gereën,  meestal  in  die  somer.  Dan  was  daar  so  hier  en  daar 
’n  slak  as  ons  skool  toe  loop.  Ek  het  op  hulle  getrap  met  my  skoolskoene, 
niks  was  mooier  as  die  geluid  van  ’n  fyn  dop  onder  sole  nie.  Vir  die  volgende 
twee  tree  het  my  skoen  altyd  gegly  op  die  teer.  Dit  was  ’n  glibberige  onseker 
gevoel  waaraan  ek  heeldag  in  die  skool  kon  dink. 

Ek  sal  nooit  die  Vrydag  met  die  swart  voëltjie  vergeet  nie.  Ek  wou  jou  al 

voorheen  daarvan  vertel:  Ek  stap  nie  saam  met  die  ander  kinders  skool 
toe  op  daardie  dag  nie.  Toe  ek  by  die  koshuishekkie  uit  is,  hoor  ek  iets  in 
die  vaal  grassies  roer.  Ek  krap  met  my  hande  tussen  Coke-blikkies  en 
ander  rommel  in  die  gras,  al  sien  ek  dat  daar  glasstukke  rondlê.  Ek  hou  ’n 
swart  voëltjie  in  my  hande  vas,  stewig,  want  hy  wil  losruk.  Daar  is  ’n  stuk 
draad  om  sy  pote  gedraai.  Ek  praat  met  die  diertjie  in  my  hande,  maar  hy 
bly  ruk  en  wil  nie  in  my  hande  vasgehou  word  nie.  Ek  sê  alles  sal  regkom, 
alles,  en  draai  versigtig  die  stukkie  draad  los.  Ek  het  al  gesien  hoe  die 
seunskinders  aan  die  agterkant  van  die  koshuis  ondergrondse 
bendehuisies  bou,  en  bo-op  sinkplate  met  draad  vasmaak.  (Daar  ruik  dit 
na  steenkool  en  gebrande  vet.) 

Die  voël  wriemel  soos  ’n  besetene  in  my  hand.  Ek  sny  my  eie  vinger  oop 
en  die  bloed  vlek  my  wit  skoolhemp.  Ek  begin  hardloop,  steeds  met  die 
voël  in  my  hande  en  ek  kan  sy  hartklop  voel  en  my  ma  iaai  my  op  en  ons 
ry  huis  toe,  met  die  voël  wat  weet  van  die  visdam  en  die  water.  En  toe  ons 
by  die  huis  kom,  staan  die  Tswana-huishulp  met  my  sussie  in  haar  arms 
en  sy  sê  Modimo,  Modimo  en  my  sussie  is  blou  in  die  gesig.  Haar  klere  is 
nat  en  die  donker  hande  vat  oor  my  sussie  se  blonde  kuifie,  en  sy  vryf  die 
hare  weg,  en  die  voëltjie  spartel  nou  net  sag  in  my  palms.  En  my  ma 
hardloop  deur  die  lae  plassies  water  wat  om  die  visdammetjie  lê  en  sy 
gryp  my  sussie  uit  die  vrou  se  arms,  sodat  haar  slap  koppie  wild  regop 
kom,  en  sy  gaan  sit  op  die  stene  en  die  vrou  sit  langs  haar  en  hulle  wieg 
heen  en  weer  oor  my  sussie,  heen  en  weer.  En  ek  staan  en  kyk  vir  hulle 
en  begin  verder  hardloop.  Tot  agter  die  dooie  vyeboom. 

Ek  kyk  na  die  swart  vere  in  my  hande,  en  ek  wil  hê  dat  dit  moet  vlieg.  Ek 
hou  die  bewende  lyf  bo  my  kop  vas,  en  ek  fluister:  vlieg,  blackbird,  vlieg, 
maar  hy  bly  stil  in  my  hand.  Ek  gooi  die  voël  so  hoog  ek  kan  in  die  lug  in 
op.  Vir  ’n  sekonde  lyk  dit  of  hy  vlieg,  maar  dan  plof  hy  hard  op  die  sement 
neer.  Ek  maak  gereed  om  hom  met  my  skoolskoene  flenters  te  trap. 

Annatjie  Botha 

Die  sewende  dag  na  Kersfees  op  Durban  se  strand 


gooi  net  uit 
trek  in 

die  vangs  is  goed 
die  buit 

glase  oë  ronde  lywe 
net  die  maat  verskil 

die  vroue  jil 
die  ronde  wywe 
kele  luid 

die  vangs  is  bloed 
geen  gewin 
gooi  uit 
trek  in 


Motet 

Matt  II  V 16  & 17 

fluitspeler  fluit 
speel  silwer  speel  luid 

al  dansend  en  singend 
volg  hulle  hom 

al  om  die  heuwels  van  koppenberg  om 

timmerman  timmer 
timmer  op  die  trom 

al  dansend  en  singend 
volg  hulle  Hom 

al  om  die  heuwels  van  golgota  om 

Jaco  Botha 
Hoe  ry  die  boere 


Dit  is  ’n  Sondag,  nes  die  eerste  Sondag  op  Mórehoop.  Hy  voel  effens 
karsiek.  Sy  pa  wou  nie  hê  dat  hulle  die  venster  moet  oopmaak  nie,  want 
die  lugverkoeling  sou  dan  nie  effektief  kon  werk  nie.  Hy  probeer  sy  brein 
afsluit  van  die  mis  van  sy  ma  se  swaar  parfuum  en  die  sigaarreuk  van  sy 
pa  se  baadjie. 

“Dis  darem  'n  oulike  kind,  die  outjie  van  Koos-hulle,”  sê  sy  ma.  “Hulle 
moes  aanneem,  né?” 

Sy  pa  knik. 

“Ek  sien  glads  laaste  week  dat  hy  die  klonkies  leer  sing.  In  Afrikaans.  Tog 
te  skatlik.” 

Later  staan  hy  saam  met  die  mans  by  die  vuur.  Hulle  praat  oor  rugby  en 
die  politiek.  Vandat  hulle  op  die  dorp  ingetrek  het,  het  hulle  amper  elke 
Sondag  op  Mórehoop  gekuier.  Sy  pa  hou  daarvan  om  met  oom  Koos  te 
gesels.  Hulle  was  saam  op  skool  en  vandat  oom  Koos  ook  in  die  nuwe 
parlement  was,  kon  hy  op  'n  manier  sy  sukses  deel  in:  “Pik  het  die  ander 
dag  gesê,”  of:  “Jy  en  Martie  moet  volgende  Saterdag  saam  rugby  toe.  Ek 
het  twee  ekstra  kaartjies  in  die  boks.  Ons  sit  net  agter  die  Engelbrechts.” 
Oom  Koos  vat  'n  sluk  uit  sy  glas  en  met  'n  braaitang  skuif  hy  'n  stuk  hout, 
wat  omgeval  het,  terug  op  die  vuur. 

“Dis  nou  'n  lekker  ou,  ou  Jannie.  Ek  moet  hom  tog  een  Sondag  oornooi  as 
julle  ook  hier  is.” 

Oom  Koos  draai  na  hom.  Sy  gesig  is  blink  van  die  vet  en  vuur,  en  hy  kan, 
sonder  om  te  kyk,  die  rooi  aartjies  in  die  wit  van  sy  oë  sien. 

“En  wat  sê  jy  van  al  hierdie  dinge,  Boeta!  Jy  ry  mos  Saterdae  eerder  perd 
as  om  vir  die  Streeptruie  te  kyk.  Die  tannie  vertel  my  jy  het  darem  daardie 
merrie  reggesien.” 

Hy  lag  maar  saam  en  sluk  vinnig  die  laaste  bier  uit  die  bruin  botteltjie.  Hy 
sit  die  botteltjie  op  die  tafel  langs  die  braaier  neer  en  moet  weer  sluk  om 
die  narigheid  uit  sy  keel  uit  te  kry. 

Op  daardie  eerste  Sondag  was  alles  vreemd.  Die  wind  wat  bly  waai,  die 
repe  bloekombas  in  die  rylaan  en  die  skemer  vertrekke  van  die 
Kaapshollandse  huis.  Hulle  het  nie  daardie  dag  gebraai  nie,  maar  gekookte 
kos  in  die  groot  eetkamer,  met  sy  stinkhoutbalke  en  erfstukke  uit  Holland, 
geëet. 

Daar  was  drie  bediendes  in  die  kombuis  en  Elsa  - sy  het  nie  daarvan 
gehou  om  tannie  genoem  te  word  nie  - het  elke  nou  en  dan  opgestaan 
om  te  gaan  kyk  hoe  ver  die  kos  is. 

Hy  moes  eenkeer  saamstap  om  vir  sy  ma  en  suster  koeldrank  te  gaan 
haal.  Die  bediendes  het  stil  gegroet: 

“Móre,  Kleinbaas.” 

Hy  onthou  spesifiek  nog  die  een,  Sarie  was  haar  naam.  Ten  spyte  van  die 
laggende  twee  kinders  teen  haar  voete,  was  haar  gesig  stroef  en 
ontoeganklik.  Hy  onthou  haar  omdat  sy  dié  Saterdagmiddag  ook  daar  was. 
Elsa  het  vir  die  een  kind  gesê:  “Gertjie,  jy  moet  jou  hande  gaan  was,  ons 
eet  amper.” 

“Maar,  Ma!” 

Sarie  het  iets  gemompel  en  die  ander  kind  is  uit  deur  die  agterdeur. 

“Kom  nou,  sien,  Klein-jacob  gaan  ook  eet,”  het  Elsa  vir  die  kind  gesê. 
Aan  tafel  het  hy  uitgevra  oor  die  perdestalle  wat  hy  anderkant  die  laning 
gesien  het.  Elsa  het  opgekyk.  Daar  was  iets  ligs  in  haar  gesig.  Oom  Koos 
het  sy  mond  afgevee  en  gesê:  “Ja,  daar  is  nog  net  een  perd,  'n  merrie, 
maar  sy  is  so  lank  laas  gery.”  Hy  het  'n  krummel  met  sy  voorvinger  van  die 
tafeldoek  afgeskiet. 

“As  jy  wil  kan  jy  een  Saterdag  kom  ry.  Ek  vat  jou  net  nie  dokter  toe  as  sy 
jou  afgooi  nie.” 

Sy  ma  het  begin  praat  oor  hoe  wonderlik  gasvry  die  mense  hier  in  die 
Boland  is  en  hoe  gou  hulle  in  die  gemeenskap  aanvaar  is.  Toe  hy  weer 
later  oor  die  perd  gevra  het,  kon  hy  sien  sy  ma  is  geïrriteerd. 

“Los  nou  die  perde,  man,  jy  gaan  net  seerkry.” 

Elsa  het  opgestaan  en  'n  klokkie  gelui. 

“Los  hom,  Martie,  hy  is  jonk.  Dit  sal  goed  wees  as  die  merrie  'n  slag  weer 
gery  word.  Alles  op  die  plaas  staan  stil  vandat  Koos  weer  in  die  parlement 
is.  Dis  genoeg  dat  alles  hier  so  oud  is.  Los  hom,  Martie.” 

Sy  het  weer  die  klokkie  gelui  en  na  die  Pierneef-skildery  teen  die  muur  gekyk. 
Sy  pa  en  oom  Koos  het  die  volgende  Saterdag  gaan  rugby  kyk.  Toe  sy  pa 
hom  aflaai,  het  oom  Koos  reeds  op  die  stoep  gewag. 

“Die  tannie  is  in  die  huis  as  jy  enigiets  nodig  het.  Ek  het  vir  Ou-jacob  gesê 
hy  moet  die  saal  en  toom  vir  jou  ophang  in  die  stal.” 

Toe  hulle  wegry,  het  oom  Koos  die  venster  oopgedraai  en  met  sy  ronde 
gesig  geskree:  “Moet  nou  nie  jou  nek  breek  nie,  hoor!” 

Die  stal  het  na  ou  hooi  en  meelsakke  geruik  en  daar  het  'n  laag  slyk  op  die 
water  in  die  krip  gedryf.  Dit  was  'n  mooi  perd,  maar  hy  kon  aan  die  riwwe 
om  haar  ribbes  sien  sy  was  lanklaas  gery.  Daar  was  'n  hol  kol  op  sy  maag 
toe  hy  die  merrie  uit  die  stal  lei.  Buite  het  'n  voël,  waarvan  hy  die  naam  nie 
kon  onthou  nie,  'n  kar-alarm  nageboots. 

Sy  het  hom  twee  keer  afgegooi,  maar  gelukkig  nie  op  hol  gegaan  nie.  Sy 
het  snaaks  genoeg  elke  keer  net  ongeveer  tien  tree  aangedraf  en  dan 
teruggedraai  na  hom. 

Hy  het  geweet  sy  kyk  vir  hom.  Twee  van  die  hortjies  in  die  sitkamer  onder 
die  wit  gewel  was  oop. 

Toe  die  merrie  gewoond  was  aan  hom,  het  hy  in  die  laan  af  galop  en 
geluister  na  die  hoewe  wat  op  die  bas  en  gruis  klap.  Hy  het  gery  tot  die 
merrie  geblaas  het  en  stuurs  haar  kop  bly  sak  het.  By  die  stal  het  Ou- 
jacob,  'n  grysaard,  met  'n  slaprandhoed  in  sy  hand,  die  merrie  by  hom 

gevat. 

“Ek  sal  haar  koudlei,  Basie.  Die  Nooi  het  gesê  Basie  moet  opgaan  huis  toe.” 
Sy  het  in  die  groot  houtraam  van  die  voordeur  gestaan.  Haar  oë  het  geblink 
en  dit  was  amper  nie  die  deftig-gegote  vrou  wat  Sondag  die  klokkie  gelui 
het  vir  die  bediendes  om  te  kom  afdek  nie. 

“Jy  wil  seker  gaan  was.” 

Hy  het  in  die  lang  gang  afgestap.  Die  kombuisdeur  was  toe,  maar  hy  kon 
iemand  daarbinne  hoor.  Hy  het  die  deur  oopgemaak.  Hy  was  dors.  Sarie 
het  voor  die  wasbak  gestaan,  besig  om  op  te  was.  Daar  was  'n  enkele 
wynglas  in  die  droograk. 

“Ek  is  dors.  Kan  ek  asseblief  'n  glas  water  kry?” 

Sy  het  'n  houtdeurtjie  oopgemaak  en  'n  glas  uitgehaal.  Sy  het  dit  sommer 
by  die  kraan  volgemaak  en  vir  hom  aangegee.  Haar  oë  was  stroewer  en 
meer  agterdogtig  as  die  vorige  Sondag. 

“Dankie.” 

Hy  het  die  leë  glas  weer  langs  haar  neergesit.  Deur  die  venster  kon  hy  vir 
Gertjie  en  Klein-jacob  anderkant  die  akkerbome  van  die  voortuin  sien  speel. 
Sy  binnebene  was  rou  waar  die  saal  hom  deur  sy  broek  geskaaf  het.  Hy 
het  lank  gestort  en  aan  die  begin  gevoel  hoe  die  sout  aan  die  teer  plekke 
op  sy  lippe  en  binnebene  brand.  Hy  het  gestort  totdat  sy  lyf  gegloei  het. 
Toe  hy  in  die  donker  slaapkamer  instap,  was  sy  reeds  daar.  Hy  kon  dofweg, 
ver  stemme  deur  die  hortjies  hoor.  Sy  was  vir  hom  die  mooiste  iets  wat  hy 
nog  ooit  gesien  het,  al  kon  hy  net  haar  silhoeët  sien. 

Later  was  dit  koud  en  het  sy  gesê  hulle  moet  opstaan,  want  sy  pa-hulle 
sou  toe  enige  oomblik  terugkom.  Hy  wou  nie  opstaan  nie.  Hy  wou  net  die 
punt  van  sy  neus  bo  die  donskombers  laat  uitsteek  om  regtig  te  weet  hoe 
warm  dit  daarbinne  is. 

Nie  een  van  hulle  het  die  kar  in  die  rylaan  gehoor  nie.  Dis  eers  met  die 
voetstappe  en  later  vinnige  voetstappe  in  die  gang  dat  Elsa  opgespring 
en  “Gods”  gesê  het.  Al  het  sy  hom  aan  die  arm  gepluk  het  hy  bloot  bly  lê 
onder  dié  onwerklikheid.  Die  deur  het  oopgebars  en  oom  Koos  het  voel- 
voel  tot  in  die  badkamer  gestruikel.  Hulle  kon  hom  daarbinne  hoor  braak. 
Oor  hoe  hy,  met  al  sy  klere  aan,  buite  gekom  het,  kon  hy  later  nie  heeltemal 
onthou  nie,  maar  hy  onthou  sy  pa  wat  uitasem  op  die  stoeptreetjie  sit  en 
lag  en  oor  en  oor  sê:  “Ek  het  vir  oom  Koos  gesê  hy  moenie  daai  laaste 
dop  drink  nie.  Hy  wou  nie  luister  nie.”  Elsa  het  in  die  deur  gestaan  met 
haar  hande  in  haar  sye.  Sy  pa  het  probeer  om  op  te  hou  lag:  “Sorry,  Elsa 
man,”  het  hy  gesê,  maar  weer  begin  lag.  “Het  jy  gesien  hoe  vinnig  hy  hier 
verby  is,  het  jy  gesien?”  het  hy  hulle  om  die  beurt  gevra. 

Toe  hy  en  sy  pa  groet  en  wegry,  het  hy  nie  die  ruit  opgedraai  nie.  Sy  pa  het 
vir  'n  slag  nie  omgegee  nie,  want  hy  was  ook  lekker  warm.  Sy  pa  het  bly 
lag  en  waai  na  die  bleek  gesigte  van  Elsa  en  oom  Koos.  Hy  kon,  toe  hulle 
aan  die  einde  van  die  laan  kom,  die  kinders  by  die  bediendehuise  hoor  lag 
en  sing:  “Hoe  ry  die  boere,  sit-sit  so,  sit-sit  so,  hoera!” 

Dorothea  van  Zyl 

Een  eeu  literêre  tydskrifte  in  Afrikaans 

Ons  Klyntji,  die  eerste  literêre  tydskrif  in  Afrikaans,  het  vanjaar  ’n  eeu 
gelede  vir  die  eerste  keer  verskyn.  Dit  is  (met  die  uitsondering  van  1902 
en  ’n  paar  los  maande)  as  maandblad  aan  intekenare  versprei  vanaf  Maart 
1 896  tot  in  Desember  1 906  - teen  ’n  prys  van  4 sjielings  per  jaar! 

Baie  van  die  talle  uitsprake  in  die  verlede  oor  die  eerste  dig-  en 
prosapogings  uit  Ons  Klyntji  is  nou  verknoop  met  die  tydgebonde 
perspektiewe  en  kontekste  van  die  onderskeie  ondersoekers:  Lydia  van 
Niekerk  (1920: 148)  vind  byvoorbeeld  min  van  blywende  waarde,  geoordeel 
op  grond  van  wat  sy  as  “de  grootste  sieraden  van  de  poëzie’’  beskou, 
naamlik  “rijkdom  en  schoonheid  van  beeldspraak,  volle  klank  en  krachtige 
melodie,  stoute  verbeelding  en  dichterlijke  voorstelling”.  Nienaber  (1968/ 
1 975: 29)  soek  na  “hewige  sielsontroering”  en  nasionalistiese  sentimente. 
Daarteenoor  opper  Roy  Pheiffer  (1 987)  meer  eietyds-klinkende  standpunte 
oor  die  tekortkominge  in  die  “tipiese  godsdienstige  en  morele  opvattings 
van  ’n  honderd  jaar  gelede”. 

Noudat  die  konteks  eerder  as  die  outonome  kunswerk  voorop  staan,  gaan 
stemme  op  dat  die  literatuur  en  ondersoek  daaroor  die  eintlike  Waarheids- 
en  versoeningskommissie  is.  Verskynsels  soos  “die  Afrikaner”  in  sy 
historiese  konteks  word  bestudeer,  in  samehang  met  keuses,  waardes  en 
konvensies  wat  bepalend  gewerk  het  in  die  verlede.  By  hierdie  herkyk 
bied  die  verhale,  gedigte,  briewe,  kommentaar,  advertensies  en 
interessante  brokkies  uit  Ons  Klyntji'n  skat  van  informasie  wat  nog  lank 
nie  uitgeput  is  nie:  Verskillende  vorme  van  moraliteit,  humorsin  en 
instellinge  teenoor  die  Ander  bied  ook  vir  ons  tyd  heelwat  lering  en  vermaak 
- indien  dan  op  ’n  ander  wyse  as  wat  oorspronklik  die  bedoeling  was! 
Vroue  kom,  veral  aanvanklik,  byvoorbeeld  nie  goed  daarvan  af  nie.  Dit 
sou  ’n  jaar  duur  voordat  die  redakteur  enigsins  laat  blyk  dat  hy  bewus  is 
van  sy  blad  se  vrouelesers!  Heelwat  staaltjies,  gedigte  en  verhale  kom 
verder  sterk  rassisties  oor.  Dit  is  andersins  wel  onseker  of  Ons  Klyntji 
uitsluitlik  wit  Afrikanerlesers  gehad  het,  vanweë  die  talle  skuilname,  asook 
name  in  die  lesersrubrieke  soos  “klyn  Lawis  April”  (April  1897:  47). 

Ons  Klyntjihet,  ten  spyte  van  tekortkominge,  merkwaardige  baanbrekers- 
en  opvoedingswerk  gelewer  om  lesers  te  werf  vir  Afrikaans.  Dit  het  die 
werk  van  die  “Patriotkantoor”  voortgesit,  wat  in  die  20  jaar  tot  1896  reeds 
93,000  Nederlandse  en  81 ,000  Afrikaanse  boeke  uitgegee  en  talle  ander 
Nederlandse  boeke  versprei  het  (D/  Patriot  23  Januarie  1896). 

Die  ontstaan  van  Ons  Klyntji 

In  Di  Patriot  wan  9 Januarie  1896  word  die  Program  der  Verrichtingen 
opgeneem  van  die  Afrikaanse  Taalkongres  wat  in  die  Paarl  sou  plaasvind 

op  15  en  16  Januarie  1896,  by  geleentheid  van  die  twintigste  bestaansjaar 
van  die  G.R.A.  Punt  5 hiervan  handel  oor  die  uitgee  van  die  Afrikaanse 
tydskrif,  “sê  al  maande,  met  niks  as  oorspronkelike  Afrikaanse  stukke  (prosa 
en  po’esi)  o’er  ons  taal,  geskidenis,  ens.,  tot  ankweking  van  eie  talent  en  ’n 
eie  letterkunde”.  Intekenaars  sou  landwyd  gewerf  word.  In  die  eerste  nommer 
van  Ons  Klyntji (1 896: 3-6)  word  die  volle  notule  van  die  Taalkongres  geplaas, 
saam  met  ’n  “portret  van  di  Paarlse  Stadshuis  en  di  Kongreslede  op  di  stoep”. 
Ons  Klyntji  se  oproep:  “Di  ouers  kan  gerus  hulle  kinders  en  jonge  mense 
met  my  laat  omgaan;  al  is  ek  nou  en  dan  ’n  bitji  plisirig,  ek  sal  ni  onbehoorlik 
wees  ni”  (Maart  1896:  1)  het  kennelik  nie  op  dowe  ore  geval  nie.  Die  750 
aanvanklike  intekenare  het  binne  ’n  jaar  aangegroei  tot  3,000  (vgl.  ook 
Nienaber  1953:  43),  van  wie  heelwat,  soos  afleibaar  uit  briewe  en  ander 
bydraes,  uit  die  Transvaal  en  Vrystaat  afkomstig  was.  Nadat  die  blad  met 
16  bladsye  begin  het  in  Maart,  groei  hy  reeds  in  Junie  tot  24  bladsye.  Die 
bladsye  vir  die  hele  jaargang  word  deurlopend  genommer,  sodat  die 
Junienommer  byvoorbeeld  strek  vanaf  p.  49  tot  p.  72.  Elke  jaargang  is 
uiteindelik  gebind  tot  ’n  pienk  hardebandboekie  vir  intekenaars  wat  op  soek 
was  na  agterstallige  nommers. 

Die  “Klyntjie”  ontwikkel  self  ook:  Die  feit  dat  die  figuurtjie  op  die  titelblad  kaal 
is,  lok  aanvanklik  heelwat  reaksie  uit.  Ene  P.S.  in  September  (1896:  142) 
wonder  selfs  of  dit  ’n  seuntjie  of  ’n  dogtertjie  is.  (Dalk  het  A.G.  Visser  die 
idee  vir  sy  bekoorlike  klein  Driesie  van  die  binneland  nog  hier  gekry  - sy 
eerste  digpogings  het  ook  in  Ons  Klyntji werskynl)  Vanaf  Augustus  1896  het 
die  kleintjie  ’n  “jurki”  aan,  maar  lyk  daardeur  nog  vrouliker.  Sy  “suigfles” 
word  nou  deurspeelgoed  vervang.  Die  titelblad  sou  nog  een  keer  verander 
word,  in  ’n  aansienlik  meer  ambisieuse  poging  vol  krulletjies  en  draaitjies, 
vanaf  die  tweede  jaargang  van  Maart  1897.  Die  kleintjie  is  nou  definitief  ’n 
jongeling,  met  ’n  pakkie  klere  aan  en  ’n  leerboek  onder  sy  voet.  In  Junie 
1 897  (96)  sou  Ons  Klyntji  gebelg  reageer  op  sommige  lesers  wat  kon  dink 
dat  dit  die  Bybel  is! 


Díe  ínhoud  van  Ons  Klyntji 

Die  eerste  drie  jaargange  (1896-1898)  bied  die  grootste  verskeidenheid 
leesstof.  Elke  tydskrif  is  ’n  allegaartjie  van  interessanthede:  in  die  eerste 
uitgawe  die  vervolgverhaal  Di  koningin  fan  Skeba,  genoemde  notule, 
verwelkomingsgedigte,  ’n  gedeelte  oordie  vaderlandse  geskiedenis,  ’n  stuk 
oor  taal  en  taalkunde  (die  “Skryf  soos  jy  praaf’-beginsel),  asook  praatjies 
oor  die  natuur  en  ’n  stuk  oor  “vreemde  sektes  in  Rusland”.  Opvallend  vir  die 
hedendaagse  leser  is  uiteraard  die  fonetiese  taalgebruik  en  spelling. 
Motiverings  soos  “Di  letterf  verdedig  homself”  (Julie  1896: 91-92)  wil  lesers 
(in  dié  geval  tevergeefs!)  oorreed  dat  die  nuwe  spelling  beter  is.  ’n 
Vergelykende  lys  voorbeelde  uit  Engels,  Duits  en  Nederlands  laat  blyk 
waarom  Du  Toit  fuurverkies  bo  vL/ur (Engels  fire,  Duits  Feuei),  Frind,  Frolik, 
Frees,  Foet,  ens. . 

Latere  tydskrifte  bevat  naas  vervolgverhale,  gedigte,  prosa,  diereverhale, 
stukke  uit  die  geskiedenis  van  land  en  wêreld,  die  brieweblad  en  gereelde 
rubrieke  musiekstukke  met  note,  raaisels,  grappe,  Bybelvasvrawedstryde, 
stukke  oor  die  Britse  en  Nederlandse  koningshuise,  oor  ryk  mense,  sterre- 
kunde  en  prysvrae.  Lyste  met  uitslae  word  by  laasgenoemde  gegee  met 
lesers  se  name  en  prestasies  - of  hulle  nou  23  reg  het  uit  24  of  net  3!  Hieruit 
spreek  die  didaktiese  doelstellings  van  dié  tydskrif  wat  as  ’n  soort  ope 
universiteit  sy  lesers  op  verskillende  maniere  wou  leer  en  opvoed.  In  die 
geselsery  met  die  lesers  word  hulle  veral  vasgevat  omdat  hulle  versuim  om 
intekengeld  te  betaal  of  ander  se  (soms  bekende)  werk  opdis  as  hul  eie.  By 
die  lees  van  die  kriteria  wat  “’n  Lessi  in  di  Digkunde’’  vooropstel  in  Januarie 
1897  (225-226),  is  Lydia  van  Niekerk  se  besware  teen  dié  digpogings  nogal 
begryplik:  uiterlike  vorm,  maat  en  rym,  oorheors  alles.  ’n  Digter  het 
byvoorbeeld  wel  speelruimte  by  die  aantal  versvoete,  maar  moet  oppas:  “di 
maat  waarme  hy  begin  moet  hy  hou,  en  so  oek  di  folgorde  fan  ryme”. 

Kort  brokkies  {krummeltjies)  verskaf  dikwels  leersame  inligting  tussendeur 
oor  destydse  nuwighede  en  besprekingsonderwerpe.  So  is  “swak  getrekte 
té”  byvoorbeeld  goed  om  hare  nie  te  laat  uitval  nie  - iets  wat  sterk  tee  wel 
doen.  In  Engeland  is  “Ykebome  wat  geseg  word  1400  jaar  oud  te  wees.” 
Hierby  voeg  Du  Toit  die  grappie  (?):  “Een  fan  ons  lesers  moet  ’n  ykeboom 
plant  en  kyk  of  dit  so  oud  sal  worde”  (Oktober  1897: 182)!  Twaalf  skepe  per 
week  vergaan  in  die  wêreld  (November  1 897: 1 94)  en  daar  is  3,000  huwelike 
per  dag.  In  die  leër  van  die  V.S.A.  (waar  die  raarste  verhale  vandaan  kom) 
is  selfs  “2  frouwelike  kolonels”  (Feb.  1898)!  Hoe  minder  stof  Du  Toit  later 
het,  hoe  meer  neem  die  “krummeltjies”  met  wetenswaardighede  toe.  In  1 903 
droog  selfs  dit  egter  op,  maar  dit  verskyn  weer  in  1 904.  In  September  1 904 
(133)  word  melding  gemaak  van  die  eerste  poeiermelk,  met  die  (steeds 
relevante)  byvoeging:  “So  maak  di  mens  dit  al  gemakkeliker;  en  tog  word  di 
werk  ni  minder,  di  lewe  ni  gelukkiger  en  di  mensdom  ni  beter  ni”. 

Ons  Klyntji  was  uiteraard  geen  glanstydskrif  nie,  maar  daar  is  sporadiese 
pogings  om  iets  vir  die  oog  te  bied,  met  foto’s  van  prominente  figure  soos 
hoofregters,  ministers  (selfs  van  Milner)  en  van  ’n  verskeidenheid  predikante, 
asook  enkele  tekeninge  by  die  artikels  en  verhale.  Daarteenoor  word 
advertensies  van  byvoorbeeld  hoes-  en  koliekmiddel  tussen  en  soos  berigte 
geplaas  - iets  wat  ’n  sterk  waarheidsillusie  tot  gevolg  het!  Advertensies  van 
die  uitgewery  D.F.  du  Toit  & Co.  in  die  Paarl  figureer  uiteraard  ook  sterk. 
Ten  spyte  van  die  nie-politiese  stellinginname  vanaf  die  eerste  uitgawe, 
word  ’n  paar  gedigte  teen  die  Jameson-inval  tog  in  die  eerste  nommers 
geplaas.  Later  sou  Du  Toit  alles  wat  na  politiek  of  onmin  lyk  in  Ons  Klyntji 
probeer  vermy:  “Twis  wou  ek  nooit  en  nou  nog  minder.  Daarom  het  ek  alle 
politike  en  kerkelike  kwessiis  fermy  (...)  Net  wat  nuttig  is  en  fermakelik  is 
neem  ek  op”  (Maart  1 903: 1 ).  Sy  stukke  is  egter  onafwendbaar  steeds  in  ’n 
politieke  lig  beskou,  soos  die  vervolgverhaal  “Liifde  en  oorlog”  (Mei  1900  tot 
Desember  1901),  wat  as  te  pro-Brits  geïnterpreteer  is. 

Die  laaste  uitgawes  van  Ons  Klyntji 

S.J.  du  Toit  se  politieke  standpunte  elders  (sy  ondersteuning  aan  Cecil  John 
Rhodes  en  sy  teenkanting  teen  Paul  Kruger  en  die  Transvaal  in  die  Anglo- 
Boereoorlog)  het  lesers  van  hom  vervreem.  In  die  oorlog  het  Ons  Klyntji 
soms  maande  oorgeslaan  en  in  1902  glad  nie  verskyn  nie.  Na  die  oorlog 
het  dit  nooit  weer  die  omvang  aangeneem  van  daarvóór  nie.  Ook  gedurende 
die  eerste  drie  maande  van  1906  word  dit  nie  uitgegee  nie.  Die  laaste 
nommers  vertoon  die  tekens  van  agteruitgang:  Ons  Klyntji  krimp  weer  tot 
die  1 6 bladsye  waarmee  dit  begin  het,  die  advertensies  word  meer  en  langer, 
sommige  reekse  hou  stompweg  op  en  in  die  rubriek  “Geselserye  met  ons 
lesers”  klink  toenemend  ’n  onvergenoegde  toontjie  op,  veral  oor  diegene 
wat  geen  intekengeld  wil  betaal  nie  of  net  beloof  om  in  te  teken:  “BELOWE 
en  DOEN  is  twé  dinge”  (April  1905: 16). 

In  Mei  1906  kla  hy  weer  oor  agterstallige  rekeninge:  “Is  dit  ni  ’n  skande  ni? 
Sal  dit  ’n  wonder  wees  as  “Ons  Klyntji”  fer  goed  gestop  worde?  Ons  sal 
siin!”  Dit  gebeur  inderdaad,  sonder  verdere  aankondiging,  aan  die  einde 
van  1906.  In  dié  nommer  kom  slegs,  naas  ’n  groot  aantal  kort  brokkies,  die 
vervolg  (14  bladsye)  voor  van  G.R.  von  Wielligh  se  dierestories,  ’n  stuk  oor 
“Sjakas  Wraak”  en  ’n  aankondiging  oor  ’n  prysvraag  van  die  Afrikaanse 
Taalgenootskap. 

Die  Klyntji  het  as  gevolg  van  beide  sy  pa  (S.J.  du  Toit)  en  sy  voogde  (die 
lesers)  se  toedoen  gesneuwel.  Du  Toit  het  nog  geprobeer  om  ’n  nuwe  tydskrif, 
Ons  Taal,  tot  stand  te  bring,  maar  kon  ook  nie  blywende  steun  daarvoor 
werf  nie  (Nienaber  1 975: 228).  Die  man  wat  so  prominent  gestaan  het  in  die 
Paarlse  Taalbeweging,  het  so  ongewild  geraak  dat  sy  verdere  pogings  vir 
die  bevordering  van  Afrikaans  tevergeefs  was.  Die  manne  van  die  nuwe 
taalbeweging  wou  niks  meer  met  hom  te  doen  hê  nie. 

Tog  neem  dit  nie  weg  dat  hy  met  Ons  Klyntji,  veral  aanvanklik,  ’n 
eksperiment,  naamlik  ’n  eerste  Afrikaanse  tydskrif,  uitmuntend  laat  slaag 
het  nie.  Daarmee  is  die  weg  gebaan  vir  die  talle  tydskrifte  wat  in  sy 
voetspore  sou  volg.  Die  bestudering  van  die  stof  in  Ons  Klyntj i \\\us\reer 
ook  dat  dit  veel  oplewer  indien  ou  tekste  steeds  in  beroering  gehou  word: 
Behalwe  dat  eietydse  perspektiewe  gevorm  word  deur  ’n  proses  van 
aantrekking  en  afstoting  met  betrekking  tot  die  verlede,  kan  stof  daaruit 
steeds  beroering  veroorsaak! 

RC.  van  der  Westhuizen 

Isme:  ’n  Ware  verhaal  met  ses  of  sestien  leuens 

oor  grys  kwessies 


(vir  Masosad  Femi  Moderpost) 

Wanneer  Fiela  op  hitte  was,  het  Fielies  dit  bitter  swaar  gehad.  Elke  keer 
as  hy  sy  rug  kromtrek  en  die  kort  agterbene  rek  om  die  aansienlike  hoër 
Fiela  by  te  kom,  kry  hy  ’n  helse  afjak  van  sy  baas  of,  as  dit  nie  help  nie,  ’n 
pak  slae  wat  hom  laat  wens  dat  hy  eerder  ’n  swart  renoster  op  die 
bedreigdespesielys  was. 

Later  sou  Fielies  aan  so  ’n  helse  kompleks  oor  seks  ly  dat  hy,  in  die 
Calvinistiese  sin  van  die  woord,  hewige  gewetenswroegings  gekry  het  elke 
keeras  Fiela  op  hitte  raak.  Dié  ambivalensie  van  skuldgevoel  en  behoefte 
is  op  die  spits  gedryf  as  Fiela  uiteindelik,  radeloos  van  frustrasie,  met  haar 
agterent  na  die  heining  reverse  waar  die  buurhond  soos  ’n  Walt  Disney- 
karakter  met  sy  voorpote  aan  die  draadheining  rem.  Dit  was  gewoonlik  vir 
Fielies  een  te  veel  en  weke  daarna  moes  die  buurhond  saamleef  met  die 
feit  dat  daar  deur  die  draad  in  sy  drinkwater  gepis  word. 

Maar  toe,  een  verskriklike  nag,  spring  ’n  ontsnapte  bende  SPCA-honde 
oor  die  drievoettelaagheining  en  rape  die  stomme  Fielies  tot  hy  lam  van 
skok  en  pyn  ’n  beroerte-aanval  kry  wat  hom  na  drie  veeartsbesoeke  steeds 
lam  aan  die  linkerkant  los.  Woef!  Woef.  Woef? 

Ek  kon  nie  ophou  eet  nie.  Die  Here  weet,  ek  het  probeer,  maar  ek  het  so 
oneindig  baie  probleme  gehad.  Toe  al  die  kos  in  die  huis  op  was,  het  ek  by 
die  bure  begin  kos  leen.  Ek  kon  dit  nie  teruggee  nie,  want  hoe  gee  mens 
iets  terug  wat  jy  opgeëet  het?  My  vriende  was  later  selfs  te  bang  om  te 
bel,  want  kos  was  al  waaroor  ek  kon  praat.  Toe  braai  ek  maar  vir  Fielies, 
die  kruppel  hond,  en  eet  hom  in  een  slag  op.  Daarna  Fiela  en  haar  sewe 
Walt  Disney-kleintjies  met  die  krulstertjies.  My  ma  sou  haar  skaam,  maar 
die  Here  sou  my  gekeer  het  as  dit  anders  bestem  was.  Daarom  was  daar 
ook  geen  genade  vir  die  buurhond  of  sy  baas  of  sy  vrou  of  haar  kinders  of 
hulle  maatjies  of  enigiemand  wat  familiêr  was  met  die  buurhond  en  sy 
naastes  nie.  Wat  my  die  meeste  gekwel  het,  is  dat  ek  nooit  honger  geraak 
het  nie.  Daarom  moes  ek  al  hoe  meer  eet  vir  ingeval  daar  fout  was  met  my 
brein  en  dit  nie  meer  die  hongerpyne  kon  registreer  nie.  Met  al  die 
hongersnood  in  die  wêreld  sou  dit  ’n  helse  fout  wees  om  só  ’n  moontlikheid 
uit  te  sluit,  want  die  wêreld  sluit  honger  mense  uit  totdat  hulle  daarvan 
omkom.  Maar  om  van  uitsluiting  om  te  kom  is  ’n  erger  dood,  daarom  moes 
ek  uiteindelik  ophou  eet  om  weer  by  vriende-  en  familiekringe  en  testamente 
en  galblaasvergaderings  en  blikkieskosinsamelingsprojekte  vir  die 
hongeres  ingesluit  te  word. 

Toe  ek  dus  eendag  uit  die  bloute  opmerk  dat  my  beste  vriendin  haar 

onkeerbaar  aan  kos  vergryp,  het  ek  ha^r  sonder  aarseling  teen  die  gevare 
van  ’n  ongebalanseerde  dieet  gewaarsku.  Maar  sy  wou  nie  luister  nie  en 
het  drie  dae  later  omgekom  terwyl  haar  siamese  kat,  gemarineer  in  ’n 
sout-en-suur-sous  wat  sy  by  haar  bure  geleen  het,  nog  halfgaar  in  die 
oond  lê  en  sis. 

Dominee  Poon  de  Ridder,  wat  die  begrafnisdiens  sou  lei,  het  die  jaar  voor 
my  beste  vriendin  se  eetongeluk  internasionale  roem  verwerf  met  twee 
uiters  gewaagde  televisiepreke.  Die  eerste  van  hierdie  preke  het  hy  vanuit 
’n  ongemaklike  roeiboot  op  die  Vaalrivier  gelewer  sonder  om  een  keer  sy 
balans  eers  amper  te  verloor.  Die  tweede  was  selfs  meer  dramaties, 
“bliksems  ongelooflik’’  soos  die  hoofouderling  agterna  opgemerk  het.  “Ek 
is  seker  hy  was  die  eerste  predikant  wat  Gods  naam  letterlik  hoër  as  die 
wolke  verhef  het.  Dít  terwyl  hy  aan  die  dun  toutjies  van  ’n  valskerm  hang.” 
Kort  voor  sy  derde  televisiepreek,  dié  keer  vanuit  ’n  gemaklike  leerstoel  in 
sy  deftige  studeerkamer,  is  dominee  De  Ridder  egter  getoets  en  skuldig 
bevind  vir  die  gebruik  van  anaboliese  steroïdes.  “Dit  ly  geen  twyfel  nie,” 
het  die  voorsitter  van  die  Sinodale  Olimpiese  Komitee  (SOK)  tydens  die 
perskonferensie  gesê,  “dominee  De  Ridder  het  van  onreëlmatige  metodes 
gebruik  gemaak  om  siele  te  verower.  Die  onregverdige  voorsprong  wat  hy 
op  hierdie  wyse  bo  ander  predikante  verkry  het,  het  géén  teologiese  gronde 
nie.”  My  beste  vriendin  is  toe  sonder  seremonie  in  haar  agterplaas  begrawe 
waar  die  ontsnapte  bende  SPCA-honde  haar  elke  volmaan  sou  oopgrawe. 
Dít  was  een  te  veel  vir  my  en  ek  het  besluit  om  die  lewe  gewonne  te  gee. 
Die  Here  weet,  dit  was  nie  ’n  maklike  besluit  nie  want  daar  is  soveel 
■korrespondensie  wat  mens  moet  afhandel  voor  jy  uiteindelik  selfmoord 
kan  pleeg.  Onthou  dit  maar  gerus  wanneer  jy  die  dag  die  muse  kry.  Beplan 
dit  vroegtydig,  daar  is  so  oneindig  baie  briewe  wat  ’n  mens  moet  skryf  om 
gekweste  gevoelens  te  verhoed.  Só  baie  woorde  (liggies  op  met  die  pen 
en  dan  weer  hard  af)  net  om  te  sê  dat  jy  nooit  honger  geraak  het  nie  (die 
skrifjuffrou  het  sulke  mooi  tiete)  en  die  kos  in  elk  geval  na  niks  proe  nie. 
Maar  toe,  net  voor  daardie  noodlottige  oomblik  wanneer  vinger  en  slaghaan 
en  buskruit  mekaar  volkome  vind,  lui  die  voordeurklokkie  wat  ek  volgende 
week  sou  installeer  aangesien  ek  verlede  week  nie  tyd  gehad  het  nie  en 
hierdie  week  moes  briewe  skryf.  Dit  was  Saartjie,  die  vorige  week  nog  my 
tweedebestevriendin  en  nou  my  hoogboesemlikste  vertroueling  wat  my 
so  lekker  o so  lekker  troos  as  ek  van  verdriet  wil  omkom.  Omdat  Saartjie 
ten  alle  koste  wil  verhoed  dat  ek  van  verdriet  oor  my  oorle  beste  vriendin 
omkom,  troos  sy  my  met  haar  hele  lyf  en  hart  en  siel  en  verstand  sodat  ek 
eerder  van  iets  anders  kan  omkom.  Maar  daarvan  vertel  ek  meer  in  ’n 
ander  ware  verhaal  wat  niemand  sal  glo  nie. 

“Dít  is  nou  Isme,”  sê  Saartjie. 

“O?” 

“Moenie  so  opgewonde  lyk  nie,  sy’s  joune.” 

“O?” 

Saartjie  het  vir  haar  ’n  wagkat  aangeskaf  nadat  Woefels  sewentien  jaar 
gelede  onder  die  roomyskombi  se  wiele  beland  het.  Isme  was  spierwit 
met  die  blouste,  blouste  ogies  en  moes  saans  buite  slaap  om  betreders 
die  skrik  op  die  lyf  te  jaag.  Só  het  dit  dan  gebeur  dat  Saartjie  se  kat  ’n 
verskrikking  in  die  buurt  begin  saai  het.  Al  het  ons  dit  geweet  sonder  dat 
iemand  dit  gesê  het,  was  Saartjie  toe  gelukkig  slegs  my  tweedebeste- 
vriendin,  anders  sou  ek  my  noodgedwonge  die  smarte  van  Isme  se 
onverskilligheid  soveel  swaarder  moes  aantrek. 

Niemand  kon  dit  nader  as  die  voorhekkie  waag  nie,  selfs  nie  die  dominee 
wat  gereeld  vir  Rapport  en  Huisgenoot  duiwels  by  die  bure  se  bediende 
uitgedryf  het  nie.  Die  buurt  se  geskende  honde  was  die  afgryslike 
bevestiging  dat  die  gerugte  van  ’n  superkat  nie  sommer  ’n  strondstorie 
was  nie. 

“Wil  jy  haar  dan  nie  hê  nie?”  vra  Saartjie  bekommerd. 

“Nee.  Ek  voel  te  verdrietig  vandag.” 

“Ek  gaan  jou  nou-nou  laat  beter  voel,  maar  doen  my  die  guns  en  neem 
Isme  by  my  oor.” 

“Hoekom?” 

“Ek  het  privaatheid  nodig  om  al  my  korrespondensie  af  te  handel.  Ek  het 
die  gebou  op  die  hoek  van  Pienaar-  en  Luytstraat  geïdentifiseer.  Vier 
verdiepings ...” 

“Dink  jy  dis  hoog  genoeg?  Ek  meen,  jy  wil  nie  in  vandag  se  tye  nog  ’n 
hospitaalrekening  ook  kry  nie.” 

“Nee,  jy’s  heeltemal  reg.  Daar  is  baie  verkeer  onder  in  die  straat  ...  oor 
spitstyd,  net  om  seker  te  maak.  Isme?” 

“Orrraaait.” 

Haar  naam  is  Isme,  het  Saartjie  op  telefoniese  navraag  aan  die  SPCA 
verklaar.  ’n  Onskadelike  dier,  het  sy  geveins,  solank  sy  nie  onnodig  gepla 
word  nie.  Die  blêddie  honde  in  die  buurt  is  so  ’n  oorlas. 

Een  jaar  ná  sy  aankoms  by  Saartjie  het  selfs  die  Alsations  en  Rotweilers 
in  die  bome  en  op  die  huise  se  dakke  weggekruip  as  hulle  ’n  kat,  enige 
kat,  in  die  omgewing  vermoed.  Hierdie  psigose  het  stelselmatig  na  die 
buurdorpe  oorgewaai,  van  waar  dit  na  die  stede  koers  gekry  het. 
Hondeliefhebbers  het  onversadigbaar  begin  eet  en  ’n  aantal  kettingwinkels 
kon,  ten  spyte  van  voortdurende  stakings,  dit  selfs  bekostig  om 
satellietwinkels  op  kleiner  dorpe  te  open.  Aanvullende  koring  en  mielies 
moes  ingevoer  word,  sewe-en-dertig  Switserse  sjokoladefabrieke  is  binne 
’n  jaar  in  Johannesburg  alleen  opgerig  en  die  SPCA  het  vir  die  eerste  keer 
in  sy  bestaan  ’n  waglys  vir  honger  base  gehad. 

“’n  Fenomeniese  paradigmaverskuiwing  is  op  hande,  want  ’n  epidemie  is 
dit  nie,”  skryf  verskynselredakteur  Roelf  Meyer  destyds  in  De  Kat  in  ’n 
artikel  getiteld:  “Dieet  is  uit.”  Hondesielkunde  word  kort  ná  die  verskyning 
van  die  belangwekkende  artikel  as  vak  by  albei  Suid-Afrikaanse 
universiteite  ingestel;  by  Wits  is  die  kurrikulum  vergelykbaar  met  die  kursus 

wat  ondertussen  in  Afghanistan  aangebied  is,  maar  by  Fort  Hare  is  - op 
aandrang  van  die  SPCA  - tussen  groot-,  en  middelslag-  en  kleinhonde- 
sielkunde  onderskei.  Die  oorgangsproses  vanaf  slagter  na  slagoffer  was 
’n  komplekse  aangeleentheid  en  elke  hond  had  net  sovéél  tyd  om 
gekondisioneer  te  word. 

Die  SAP  se  honde-eenheid  word,  na  deeglike  oorweging  deur  ’n  HOP- 
kommissie,  deur  ’n  kateenheid  vervang  wat  spesialiseer  in  die  opleiding 
van  spoorsny-  oftewel  bloedkatte,  daggakatte,  goud-en-diamant-katte, 
patrolliekatte  en  onlus-en-skarebeheer-katte  oftewel  Waterkloof-en- 
Sandton-katte. 

Die  nasionale  protea-en-springbok-embleem  moes  ook  vir  die  kat  plek 
maak,  en  Suid-Afrika  verwerf  oornag  nuwe  aansien  by  die  wêreld  se 
sportgemeenskap.  Naas  Botha  maak  op  vyf-en-vyftig  sy  sesde  come-back 
in  ’n  poging  om  sy  katkleure  te  kry,  maar  die  jong  katte  wys  hom  sommer 
gou  daarop  dat  ’n  springbok  slegs  een  lewe  het. 

As  soveelste  blyk  van  sy  nuwe  interpretasie  van  die  Woord,  nl.  dat  apart- 
heid  nie  meer  mooi  is  nie,  vervang  die  NG  Kerk  al  sy  hoenderhane  met 
vergulde  katte  om  die  koers  aan  te  dui.  Die  gevalle  hoenderhane  word  op 
’n  brandstapel  op  Kerkplein  geoffer  in  ’n  tevergeefse  poging  om  die 
Wêreldraad  van  Kerke  se  guns  te  wen.  ’n  Swak  reënseisoen  volg  en  die 
ANC  koopteer  ’n  kenner  van  ou-testamentiese  rituele  om  die  boere  teen 
droogte,  asook  die  NG  Kerk  teen  homself,  te  beskerm. 

Tye  was  vinnig  aan  die  verander.  Té  vinnig,  kan  ’n  mens  nou  sê,  al  maak 
dit  nie  meer  saak  nie.  Mens  en  dier  kon  nie  meer  tussen  al  die  gesante 
van  die  lig  en  duisternis  onderskei  nie.  Wonderwerke  het  toenemend 
plaasgevind,  altyd  vanaf  openbare  verhoë  voor  menigtes,  kameras  met 
langlooplense,  gewere  van  die  tyd. 

Kommersiële  wonderwerke  was  aan  die  voorpunt;  die  uitvinders  altyd 
onbekend.  Mense  kon  byvoorbeeld  produkte  by  sekere  kettingwinkels  koop 
deur  net  daaraan  te  dink.  Dink:  ek  wil  ’n  gerookte  hond  hê  en  dis  in  jou 
yskas;  ek  wil  ’n  pleister  hê  en  dis  op  die  seerplek  waar  ’n  kat  jou  gekrap 
het.  Rekening  by  die  staat  vereffen. 

Spiritualiste  het  botteltjies  SABS-goedgekeurde  gees  om  elke  hoek  en 
draai  verkoop  - “drie  snuiwe  soggens  ná  ontbyt,  en  alles  word  moontlik”. 
Skoolkinders  het  aan  wonderwerkolimpiades  deelgeneem  en  paddas  in 
politici  verander,  ouers  in  blompotte,  vigs  in  verkoue,  boeke  in  video’s.  Só 
akuut  was  die  voorkoms  van  onverklaarbaarhede  dat  ministers  van 
wonderwerksake  wêreldwyd  in  kabinette  aangestel  is.  Toe  dit  wêreldwyd 
rugbaar  raak  dat  katte  in  Suid-Afrika  op  hulle  agterbene  loop  en  honde 
met  die  grootste  gemak  boomklim,  is  die  era  van  die  dier  ingelui.  Dit  was 
voorwaar  ’n  tyd  van  verandering. 

Aanvanklik  is  slegs  katbonde  gestig  om  beter  kos  en  aborsies  te  beding, 
maar  dit  is  gou  deur  kampvegters  vir  gelyke  diereregte  as  ondemokraties 
bestempel,  waarna  alle  spesies  by  die  BOND  kon  affilieer.  Majority  rule 

egter  en  Isme  en  haar  volgelinge  moes  vir  eers  met  ’n  mannetjieskonyn 
as  president  in  ’n  ryk  van  nasionale  verdeeldheid  tevrede  wees.  Maar  met 
spesiale  teelprogramme  is  dié  sake  binne  ses  maande  reggestel  en  word 
al  die  spesies  kort  daarna  in  ’n  nasionale  verkiesing  verslaan.  Daarná  het 
dinge  vinnig  gebeur. 

Só  vinnig  dat  ek  nie  meer  kan  onthou  hóé  vinnig  nie.  Dit  was  net  tjoef-tjaf! 
en  alles  was  verby,  asof  dit  nooit  plaasgevind  het  nie.  Isme  sterf  onvoorsiens 
van  uitputting  terwyl  drie  polisiehonde  haar  tydens  ’n  onvoorsiene 
nagmerrie  al  om  die  staatsteater  in  Pretoria  jaag.  Katte  kon  skielik  nie 
meer  op  hulle  agterbene  loop  of  praat  nie.  Honde  het  hulle  weer  van  boom 
tot  boom  begin  jaag.  Mense  het  weer  aan  hulle  troeteldiere  gesmul  omdat 
iemand  anders  dit  wel  sou  doen  as  hulle  dit  nie  self  doen  nie. 

Dit  was  ’n  hoë  gebou,  soos  die  meeste  geboue  in  Pofadder  sedert  olie 
daar  ontdek  is.  Saartjie  het  vir  my  geknipoog  en  haar  een  wimper  verloor. 
Ek  wou  nog  na  haar  gryp,  toe  spring  sy  al  agter  die  wimper  aan.  By  die 
sestiende  verdieping  het  sy  die  wimper  ingehaal  en  dit  akrobaties  uit  die 
lug  gepluk. 

By  die  tiende  verdieping  het  sy  “Stuur  groete  aan  Mannetjies  Rouxl’’ 
geskree  en  by  die  vyfde  benoud  aan  een  van  die  voetgangers  onder  op 
die  sypaadjie  gevra  of  hy/sy  onlangs  ’n  Ford  bestuur  het.  Dit  was  ’n  pragtige 
wimper,  het  ek  besef  die  oomblik  toe  ek  haar  liggaam  in  die  straat  hoor 
plof. 

“Waar  moet  ek  haar  sit?’’ 

“In  die  vertoonkas  ...  of,  nee,  sit  haar  op  die  koffietafel  neer  sodat  die  rotte 
aan  haar  kan  voel  wanneer  ek  hulle  van  daardie  tyd  vertel.” 

“Van  Fielies  se  wraak?” 

Literêr-aktueel 


Elize  Botha 

Huldigíngswoord:  D.F.  Malan-medalje  aan  W.A.  de  Klerk* 

W.A.  de  Klerk  het  in  die  veertigerjare  debuteer  as  veelsydige  skrywer  in 
Afrikaans,  en  in  die  meer  as  50  jaar  sedertdien  ’n  volgehoue  bydrae  gelewer 
tot  die  Afrikaanse  toneelkuns,  jeuglektuur,  romans  en  essayistiese,  lewens- 
beskoulike  literatuur.  Hy  is  in  1952  deur  die  SA  Akademie  bekroon  met  die 
Hertzogprys  vir  Drama  en  in  1958  met  die  Scheepersprys  vir  Jeuglektuur. 
Die  Hertzogprystoekenning  (wat  De  Klerk  met  Gerhard  Beukes  gedeel 
het)  het  ’n  groot  polemiek  uitgelok,  en  daar  is  indertyd  onderandere  beweer 
dat  De  Klerk  en  Beukes  albei  met  hierdie  bekroning  oorskat  is.  Ek  begin 
egter  juis  hierdie  motivering  met  daardie,  vir  De  Klerk  ongelukkige  geleent- 
heid,  omdat  dit  myns  insiens  en  ook  volgens  andere  in  die  literêre  wêreld 
sedertdien  tot  gereelde  onderskatting  van  De  Klerk  die  voorspel  was. 
Miskien  is  dit  juister  om  te  praat  van  ’n  verkeerdskatting,  want  soveel  is 
gereeld  misgelees  in  die  beoordeling  van  De  Klerk  se  werk. 

Reeds  by  die  verskyning  van  sy  eerste  omvangryke  roman  (voordien  het 
hyjeugromans  gepubliseer),  Die  grenslose  van  1946,  wat  meesal  gesien 
is  as  roman  oor  ’n  buitengewoon  sterk  vrouekarakter,  is  sy  sorg  oor  die 
Afrikaner  in  ’n  veranderende  samelewing  een  van  die  opvallende  temas. 
De  Klerk  sien  die  verstedeliking  van  die  Afrikaner,  ’n  proses  wat  hom  van 
sy  “Boereadel”  vervreem  het,  as  ’n  pynlike  heraanpassing  in  ’n  wêreld  wat 
’n,  vir  hom,  vreemde  hiërargie  daargestel  het.  Daarin  werk  hy  voort  in  die 
tradisie  van  Jochem  van  Bruggen  en  C.M.  van  den  Heever.  Maar  De  Klerk, 
in  sy  hartstogtelike  betrokkenheid  by  sy  Afrikanermense  en  hul  verlede, 
wil  iets  groots  in  hierdie  proses  sien  gebeur:  dat  daar  in  die  nuwe 
nywerheidsamelewing  in  Suid-Afrika  ’n  nuwe  Afrikaneradel  sal  groei.  Dié 
tema  bou  hy  met  groot  sukses  uit  in  Die  uur  van  verlange  van  1953 
(hersiene  uitgawe  1971). 

Gaandeweg  kom,  naas  hierdie  tema,  ’n  tweede  wat  hieraan  gelyk  staan 
na  vore:  dat  hierdie  groei  van  die  Afrikaner  nie  ten  koste  van  sy  naastes  in 
hierdie  land  sal  geskied  nie.  ’n  Mens  kan  daarvan  praat  in  die  woorde  wat 
N.P.  van  Wyk  Louw  gemunt  het:  “voortbestaan  in  geregtigheid”.  Juis  in 
Dle  jaar  van  die  vuur-os  (1 952),  die  bekroonde  drama  wat  soveel  kontensie 
uitgelok  het,  word  hierdie  standpunt  sterk  uitgebou.  Ek  haal  J.C. 
Kannemeyer  se  opsomming  daarvan  kortheidshalwe  hier  aan:  "...  die 
Afrikaner  word  gedwing  om  te  besef  dat  hy  te  midde  van  ’n  verwikkelde 
rassevraagstuk  sy  eie  isolement  moet  laat  vaar,  sy  bruin  en  swart 


* Ons  plaas  hierdie  stuk  óók  as  huldeblyk  met  die  onlangse  afstenwe  van  W.A.  de  Klerk  - 
jare  lank  'n  gewaardeerde  lid  van  die  Skakelredaksie  en  medewerker  van  die  Tydskrif. 


95 


landgenote  moet  eerbiedig  en  leer  ken  en  op  dié  wyse  ’n  nuwe  heil  vir 
almal  moet  vind”  {Geskiedenis  van  die Afrikaanse  iiteratuur  Band  2, 1983, 
bl.  38). 

Hierdie  temas  word  deur  die  jare  heën  aangevul  deur  De  Klerk  se 
lewensbeskoulike  en  historiese  skryfwerk,  ook  in  Engels,  waarvan  die 
indrukwekkendste  miskien  is  The  Puritans  in  Africa  - a story  of 
Afrikanerdom  (1975,  Rex  Collings,  Londen,  wat  ook  in  1977  die  Engelse 
vertaling  van  sy  groot  roman  Die  /aeras  The  Thirstiand  uitgegee  het).  Van 
The  Puritans  sê  De  Klerk  in  ’n  onderhoud,  dat  dit  die  vrae  stel:  “Wat  het 
geword  van  hierdie  volk  wat  hulle  die  Afrikaner  noem?  Wat  was  die  verloop 
van  hul  geskiedenis,  hoe  het  hulle  hier  gekom?  Wat  was  hulle  drome? 
Wat  was  hul  dwalinge?”  In  wese  is  hierdie  werk  egter  ook  ’n  ondersoek  na 
die  rol  van  die  Calvinisme  in  die  geskiedenis  van  die  Afrikaner,  en  De 
Klerk  betoog  in  die  slothoofstuk  van  die  boek:  “If  the  socio-political  ideal 
(the  Afrikaners)  have  chased  this  past  quarter-of-a-century  proves  in  its 
inability  to  deal  with  the  South  African  situation  to  be  finally  invalid,  there  is 
...  only  one  true  alternative.  That  is  to  rediscover  their  own  most  genuine 
tradition.  This  wouid  mean  returning  to  the  originai  Caivin,  aiso  in  the  mat- 
ter  of  civii  government”  (bl.  338). 

Hiernaas  het  De  Klerk  hom  in  die  laaste  jare  veral  onderskei  as 
pleitbesorger  vir  die  bewaring  van  die  kulturele  erfgoed  van  die  Afrikaner, 
waarby  die  taal  natuurlik  in  die  midde  staan.  Hier  kan  sy  pragtige  Kiein 
reis  deur  Drakenstein  (1974)  genoem  word,  maar  veral  sy  talle 
koerantartikels  oor  hierdie  onden/verpe,  sy  briewe,  sy  intervensies  van 
allerlei  aard.  Striemend  laat  hy  van  hom  hoor  in  die  populêre  media  as 
taal  en  kultuur  van  die  Afrikaner  bedreig  of  geringgeskat  word. 

Dit  is  juis  De  Klerk  se  gawe  om  sy  ideale,  sy  filosofiese  insigte,  sy  hoë 
standaarde  vir  die  burgers  van  hierdie  land,  in  populêre  media  en  in 
toeganklike  leesstof  te  formuleer,  wat  sy  werk  van  soveel  betekenis  vir 
ons  tyd  maak.  (Dit  is  hierdie  gawe  wat  onderwaardeer  is  wanneer  De 
Klerk  onderwerp  is  aan  die  eise  van  die  hoë  literêre  kritiek!)  Hy  het  op  ’n 
keer  die  mening  uitgespreek  dat  die  Sestigers  tekortgeskiet  het  in  “die 
sosiologiese  optekening  van  ’n  tydperk,  die  mense,  die  patrone,  die 
motiewe  van  ’n  bepaalde  tyd”  {Nou,  1 8 Oktober  1 974).  Hy  kon  dit  raaksien 
omdat  dit  so  opvallend  sy  eie  strewe  was  in  alles  wat  hy  geskryf  het.  Hy 
was  ’n  optekenaar  van  sy  tyd,  maar  ’n  optekenaar  wat  hartstogtelik  die 
beste  en  hoogste  waartoe  sy  mense  en  sy  land  in  staat  is,  verwesenlik 
wou  sien,  en  die  rots  waaruit  hulle  gekap  is,  in  ere  wou  hou.  Binne  dié 
verband  moet  sy  “lojale  kritiek”  van  die  sestiger-  en  sewentigerjare  ook 
gelees  word. 

Daar  is  vandag  tereg  ’n  herwaardering  van  De  Klerk  se  literêre  werk 
merkbaar.  Sy  roman  Die  uur  van  veriange  en  ook  Die  jaar  van  die  vuur-os 
word  weer  voorgeskryf  in  voor-  en  nagraadse  kursusse  in  departemente 
Afrikaans;  juis  om  die  toeganklikheid  van  hierdie  werk,  sy  vermoë  om, 

soos  Kannemeyer  dit  stel,  as  verteller  meevoerend  te  skryf  en  sy  leser  op 
’n  suiwer  verhaalvlak  te  boei  (a.w.,  bl.  42),  kon  die  idees  waarvoor  De 
Klerk  gepleit  het,  in  die  breë  gemeenskap  ingedra  word. 


J.P.  Smuts 

Commendatio  vir  die  W.A.  Hofmeyrprys 
Elsa  Joubert:  Die  reise  van  Isobeile 

Die  uitgewerye  van  die  Nasionale  Pers  het  verlede  jaar  ’n  tagtigtal  boeke 
voorgelê  om  oorweeg  te  word  vir  die  drie  pryse  wat  jaarliks  toegeken  word. 
Die  paneel  was  nie  net  beïndruk  met  die  peil  van  die  publikasies  nie,  maar 
ook  met  die  tegniese  versorging  van  die  boeke.  As  jy  let  op  die  gehalte 
van  die  tipografie,  die  omslagontwerp,  die  druk-  en  bindwerk  en  ook  die 
redaksionele  versorging,  kan  die  keur  van  hierdie  werke  inderdaad  hulle 
plek  met  selfvertroue  in  enige  boekwinkel  inneem  tussen  oorsese 
publikasies. 

Onder  die  groep  boeke  wat  vir  die  W.A.  Hofmeyrprys  voorgelê  is,  het  die 
oorwig  by  die  prosa  gelê,  en  hier  was  daar  ’n  wye  verskeidenheid:  heel 
kort  tekste,  ’n  klompie  kort  romans  en  dan  ’n  paar  omvangryke  romans. 
Dit  is  twee  werke  uit  hierdie  laaste  groepie  romans  wat  geblyk  het  die 
sterkste  kandidate  vir  bekroning  in  die  betrokke  kategorie  te  wees,  naamlik 
Karel  Schoeman  se  Die  uur  van  die  engel  en  Elsa  Joubert  se  Die  reise 
van  Isobelle.  Maar  uiteindelik  was  die  komitee  eenparig  in  hulle 
aanbeveling:  die  W.A.  Hofmeyrprys  moet  toegeken  word  aan  Elsa  Joubert 
! se  Die  reise  van  Isobelle. 

Die  reise  van  Isobelle  is  nie  alleen  die  indrukwekkendste  werk  wat  Elsa 
j Joubert  nog  gelewer  het  nie  maar,  soos  Die  swerfjare  van  Poppie  Nongena 
indertyd,  is  hierdie  roman  ook  ’n  tydige  werk.  Tydig,  want  ons  bevind  ons 
op  ’n  tydstip  in  die  geskiedenis  waar  krities,  met  perspektief  en,  wil  jy 
byvoeg,  ook  met  begrip  en  sensitiwiteit  teruggekyk  moet  word  op  Suid- 
Afrika  en  sy  mense.  En  watter  Afrikaanse  skrywer  is  beter  toegerus  om  so 
’n  gebalanseerde  bestekopname  te  maak  as  juis  Elsa  Joubert? 

I In  Die  reise  van  Isobelle  gee  sy  ’n  terugblik  op  die  honderd  jaar  wat  agter 
veral  die  Afrikaner  van  vandag  lê  en  wat  hom,  al  was  dit  soms  langs 
vreemde  weë,  gelei  het  tot  die  kentering  van  die  tye  wat  daar  in  die  jare 
negentig  vir  Suid-Afrika  aangebreek  het.  Dit  doen  sy  deur  ’n  weergawe 
^ van  die  lotgevalle  van  vier  geslagte  van  ’n  familie  te  gee.  Dié  verslag  oor 
die  lewens  van  ds.  Josias  van  Velde  en  sy  nasate  groei  egter  uit  tot  ’n 
panoramiese  blik  op  ’n  groot  en  belangrike  segment  uit  die  voortskrydende 
I gang  van  die  geskiedenis  van  Suid-Afrika.  Met  die  bedrewenheid  en 
■ deeglikheid  van  ’n  ervare  historikus  vang  Elsa  Joubert  momente  uit  hierdie 
eeu  vas,  maar  deurgaans  in  terme  van  die  roman  en  die  wyse  waarop  die 
roman  sy  eiesoortige  wêreld  skep,  en  nie  met  die  dokumentêre  aanslag 

van  die  geskiedskrywer  nie.  Merkwaardig  is  ook  hoe  sy  telkens  daarin 
slaag  om  die  betrokke  tydsgees  te  herskep. 

Om  net  enkele  voorbeelde  te  noem:  die  laat-Victoriaanse  wêreld  van  die 
Boland  rondom  die  eeuwending  en  die  ontwaking  van  Afrikaneridentiteit, 
wat  die  Tweede  Vryheidsoorlog  by  talle  Kaapse  Afrikaners  gebring  het, 
word  op  uitnemende  wyse  uitgebeeld.  Daar  is  aangrypende  beskrywings 
van  ds.  Van  Velde  se  besoek  aan  die  konsentrasiekamp  by  Springfontein 
in  die  Vrystaat,  van  die  aankoms  van  die  verslaande  en  verslae 
Boerekrygers  in  Pretoria  nadat  hulle  moes  terugval,  van  die  ervarings  van 
die  jong  Agnes  en  haar  pa  in  Duits-Oos-Afrika  waarheen  hulle  na  die 
Tweede  Vryheidsoorlog  uitgewyk  het  omdat  hy  nie  onder  die  Engelse  wou 
bly  nie,  van  Agnes  se  drie  maande  lange  terugtog  oor  land  na  die  Trans- 
vaal  op  elfjarige  leeftyd  en  later  as  student  haar  belewenis  van  1918  se 
griepepidemie. 

Een  van  die  hoogtepunte  in  die  uitbeelding  van  die  voortgang  van  die 
geskiedenis  van  die  Afrikaner  is  die  bykans  mistieke  nasionale  belewenis 
waartoe  die  Ossewatrek  in  1 938  vir  Afrikaners  uitgegroei  het.  Meer  eietyds 
is  daar  die  deurleefde  weergawe  van  die  politieke  onrus  van  die  jare  tagtig 
en  die  lotgevalle  van  die  individu  wat  ’n  slagoffer  geword  het  van  opsluiting 
sonder  verhoor.  In  haar  uitbeelding  van  gebeure  met  ’n  kontroieerbare 
historiese  agtergrond  bly  jy  jou  deurgaans  daarvan  bewus  dat  die  skryfster 
haar  deeglik  op  hoogte  gestel  het  van  die  feitelike  opset  en  in  staat  is  om 
die  wesenlike  van  ’n  bepaalde  periode  vas  te  vang  in  haar  roman. 

’n  Aspek  wat  spesiale  vermelding  verdien,  is  die  sinvolle  wyse  waarop  die 
religieuse  in  die  roman  geïnkorporeer  word.  Dat  godsdiens  ’n  aksent  sal 
kry,  is  te  verwagte,  omdat  die  stamvader  van  die  familie  ’n  predikant  was 
en  ook  omdat  godsdiens  so  ’n  belangrike  plek  in  die  geskiedenis  van  die 
Afrikaner  inneem.  Dit  ontaard  egter  nooit  in  óf  ’n  moraliserende  prekerigheid 
óf  ’n  karikaturisering  van  die  kerk  en  godsdienstige  leiers  nie.  Wat  dit  wel 
bereik,  is  om  aan  die  roman  ’n  diep  morele  onderbou  te  gee. 

Die  reise  van  Isobelle  noem  Elsa  Joubert  haar  roman,  maar  Isobelle  is  nie 
die  enigste  persoon  wat  reise  aflê  nie,  en  daar  is  ook  bevrydende  reise 
van  die  gees  wat  in  hierdie  roman  onderneem  word,  ook  deur  die  leser. 
Miskien  moet  jy  nie  een  Isobelle  soek  nie,  maar  Isobelle  sien  as  ’n 
koliektiewe  gestalte,  as  die  prototipiese  vrou  wat  haar  geestelik  bevry  en 
tot  selfstandigheid  van  denke  en  oordeel  gekom  het.  So  word  hierdie  ro- 
man,  met  sy  sterk  historiese  inslag,  besonder  eietyds  deurdie  wyse  waarop 
dit  ook  besin  oor  die  rol  van  die  vrou  in  die  samelewing. 

Hierdie  roman  is  ’n  deurdagte  en  goedgeskrewe  werk  waarin  Elsa  Joubert 
duideliker  as  ooit  toon  hoe  ’n  sterk  greep  sy  op  die  taal  en  die 
romanstruktuur  het.  Sy  demonstreer  ook  opnuut,  en  trouens  indrukwek- 
kender  as  tevore,  haar  vermoë  tot  oortuigende  karakterisering,  ’n  aspek 
waarby  die  meeste  romans  staan  of  val.  Haar  kyk  op  die  geskiedenis  van 
die  afgelope  honderd  jaar  is  verder  merkwaardig  objektief,  maar  haar 

beskrywing  daarvan  is  nie  sonder  deernis  en  emosie  nie.  En  bowenal  is 
Die  reise  van  Isobelle  ’n  roman  met  styl,  ’n  werk  waaruit  die  volwasse  en 
verfynde  kwaliteit  van  die  skeppende  gees  wat  dit  tot  stand  gebring  het, 
straal. 

Die  reise  van  Isobelle  bied  ’n  leeservaring  wat  jou  bybly  lank  nadat  jy  die 
boek  toegemaak  het.  Dit  is  een  van  die  beste  romans  wat  die  afgelope 
aantal  jare  in  Afrikaans  verskyn  het,  en  dié  werk  het  al  klaar  sy  plek  tussen 
die  belangrikste  Afrikaanse  romans  ingeneem.  ’n  Waardiger  wenner  van 
die  W.A.  Hofmeyrprys  kan  jy  jou  moeilik  voorstel.  Geluk  aan  Elsa  Joubert 
en  aan  Tafelberg  Uitgewers  met  hierdie  werklike  besondere  publikasie. 
Ek  versoek  dat  die  W.A.  Hofmeyrprys  aan  Elsa  Joubert  toegeken  word  vir 
haar  roman  Die  reise  van  Isobelle. 


Francis  Galloway 

Viering  van  die  menslike  stem  - en  van  Afrikaans 

Rotterdam,  die  eens  rustige  vissershawetjie  in  die  bog  by  die  dam  in  die 
Rotte  wat  aan  die  einde  van  die  sestiende  eeu  van  geusestad  tot 
handelshawe  begin  groei  het,  is  vandag  die  nommer  een  wêreldhawe.  En 
sedert  1970  ’n  “vryhawe  vir  die  poësie”. 

Vanaf  14  tot  22  Junie  vanjaar  het  die  sewe  en  twintigste  Poetry  Interna- 
tional  poësiefees  plaasgevind  in  hierdie  kosmopolitiese  stad  wat  sedert 
1970  sinoniem  is  met  “die  viering  van  die  menslike  stem”.  In  die  woorde 
van  Martin  Mooij,  stigteren  direkteurvan  Poetry  International,  word  Rot- 
terdam  eenmaal  ’n  jaar  vir  een  week  lank  die  poësiesentrum  van  die  wêreld. 
Hierdie  fees  het  ’n  platform  geskep  “waar  in  werkelijke  vrijheid  gesproken 
kan  worden,  ongeacht  de  politieke  overtuiging  van  de  deelnemers”. 

Die  prinsipieel  nie-politiese  uitgangspunt  van  die  fees  beteken  nie  dat  die 
fees  nie  polities-maatskaplik  betrokke  is  nie.  Inteendeel  - sedert  1979 
word  die  Poetry  International  Eregeld  jaarliks  toegeken  aan  ’n  digter  wat 
omrede  sy/haar  werk  ven/olg  word.  Die  groeiende  lys  name  van  ontvangers 
op  die  muurskildery  van  Breyten  Breytenbach  in  die  Gaffelstraat  in  Rotter- 
dam  (waaronder  sy  eie)  getuig  van  die  feit  dat  regerings  dwarsoor  die 
wêreld  die  mag  van  die  digterswoord  vrees.  Vanjaar  het  Breytenbach  op 
’n  triestige  somersagtermiddag  teen  ’n  leer  uitgeklim  om  ’n  nuwe  naam 
met  ’n  klein  kwassie  uit  ’n  swart  potjie  verf  te  haal:  Adnam  Abbas  Salman 
al-Sayegh,  digter-toneelskrywer  op  vlug  van  die  Irakese  regime. 

Dit  was  vanjaar  my  voorreg  om  deur  die  organiseerders  genooi  te  word  as 
gas  en  waarnemer  na  ’n  historiese  feesweek  in  die  geskiedenis  van  Poetry 
International  waarheen  meer  as  50  digters  uit  27  lande  opgetrek  het.  Aan 
die  een  kant  was  dit  die  einde  van  ’n  luisterryke  era:  dit  was  naamlik  die 
laaste  fees  wat  onder  leiding  van  Martin  Mooij  aangebied  is  (vroeër  vanjaar 
het  hy  Suid-Afrika  besoek  as  organiseerder  van  die  eerste  “rondreis  van 

Nederlandse  en  Vlaamse  schrijvers”).  Aan  die  ander  kant  was  dit  ’n  fees 
wat  in  die  teken  gestaan  het  van  die  viering  van  die  stem  van  ’n  Afrikaanse 
digter:  Breyten  Breytenbach. 

Tien  dae  lank  het  ek  ’n  eie  voetpaadjie  tussen  die  steiers  en  bouwerke  op 
die  sypaadjies  van  hierdie  stad,  wat  sedert  die  bomme  van  die  Tweede 
Wêreldoorlog  nog  voortdurend  herbou  word,  uitgetrap  tussen  die  Hotel 
Central  en  die  konsertgebou  “de  Doelen”.  Hierdie  gebou,  wat  aanvanklik 
so  ondeurdringbaar  soos  ’n  fort  voorgekom  het,  het  spoedig  ’n  groot,  lomp 
en  vriendelike  stoomboot  geword  waarin  digters  en  toehoorders  van  een 
vasmeerplek  na  die  ander  geskommel  is  in  die  reis  van  taal  tot  taal,  woord 
tot  woord,  metafoor  tot  metafoor. 

Wanneer  die  golwe  te  hoog  opgeslaan  het  en  die  moontlikheid  van  verdrink 
in  vreemde  woordseë  en  landskappe  my  wou  oorweldig,  het  ek  vasgehou 
aan  die  reddingsboeie  van  flardes  geliefde  reisgedigte  soos: 

Hiérdie  kleure 
hiérdie  geure 

van  bome  wat  net  bundels  sonskyn  is 
en  klanke  die  diere  sing  gesange  in  ’n  kloof 
en  insekte  drink  aan  die  lig 
sal  dáárdie  word 


en 

ons  het  gevaar  langs  reënwoude  en  goudkuste 

verder  verby  die  hitte  van  besies 

die  sagte  geheime  vrugte  van  die  aap  se  roep 

gevaar  verby  waar  die  son  rooi  in  die  stof  gaan  kniel; 

voor  ons  skuil  nog  net  die  eilande 

van  die  keel  se  lied 

dan  die  brandertjies  van  ouderdom 

koel  soos  holtes 

ons  reis  altoos  verder  en  strome  seevisse  reis  mee 

Al  dobberend  op  hierdie  vlot  van  Breytenbach-metafore  het  ek  my 
oopgestel  vir  die  transformerende  woordlandskap  wat  ontplooi  het:  Die 
oopgekloofde  are  van  riviere  in  Carmen  Boullosa  se  Mexico;  die  donker 
woude  en  mere  bevolk  met  uile  en  geeste  van  die  Kanadees  Christopher 
Dewdney;  die  fel  kleure  en  geure  van  Moshe  Dor  se  Israel,  geskakeer 
tussen  Hooglied  en  Prediker;  die  intieme  kontoere  van  die  mensskappe 
van  die  Afro-Amerikaanse  digteres  Rita  Dove;  Boedapest  in  speelse  tinte 
getooi  deur  sy  rivierdigter  Péter  Kántor;  die  asemskappe  van  die  Koreaan 
Ko  Un,  eens  hoofpriester  van  ’n  Zen-Boeddhistiese  tempel;  die  vuur  en 
water  van  Slovenië  soos  besing  deur  die  lirikus  Katejan  Kovic;  die  pleine 
en  straatjies  vol  Toskaanse  lig  van  Mario  Luzi. 

Die  reis  het  onder  die  Suiderkruis  gaan  draai  - ver  weg  van  die  “groen  van 
Europa  [wat]  versorging  en  douceur  [is]”  en  van  Hollandse  stede  met  elk 

sy  “plas  water/sy  bootjies  wolk  en  onskuld  blou”.  In  Zein  El  Abedin  Fouad 
se  Cairo  hang  Afrikaanse  stof  in  die  lug  - die  strate  is  grysaards,  die  brúe 
gebeente  geslyt  deur  die  tyd,  die  stad  gegord  deur  die  Nyl  van  armoede, 
verdeel  tussen  die  soldate  van  die  Wali  en  die  dolke  van  die  Emirs.  In 
Ogaga  Ifowodo  se  Nigerië  verskrompel  dié  oeste  op  die  lande  tot  sand  en 
gruis,  brandnetels  en  miershope.  Maar  Niyi  Osundare  ignoreer  die  koloniale 
grense  wat  die  land  opsnipper  in  ontelbare  brokkies  en  kaart  die 
oerkontoere:  die  brak  waters  van  die  moerasse  aan  die  kus;  die  immer- 
groen  hart  van  die  reënwoud;  die  savannas  wat  dans  vir  die  windorkes; 
die  heuwels  en  berge  met  singende  name;  die  plato’s  wat  vir  ewig  uitsprei 
soos  ’n  mat  vir  die  sittende  son;  die  riviere  en  strome  wat  hul  las  gaan 
neerlê  in  die  see.  En  dan,  na  die  lang  swerftog,  is  ek  by  die  huis  saam  met 
Sipho  Sepamla  en  kyk  ons  deur  die  hoëveldse  winterrook  na  die  silhoeëtte 
van  Johannesburg  en  Soweto  en  troos  onsself  met  die  bitter  wete  dat  alle 
stemme  uiteindelik  hees  word,  ook  dié  van  politici. 

Hierdie  reis  was  ’n  veeltalige  reis  en  telkens  was  Nederlandse  vertalings  die 
teleskoop  waardeur  die  voortdurend  transformerende  landskap  ervaar  is. 

’n  Taalreis  van  ’n  ander  aard  was  die  een  wat  in  die  vertaalwerkswinkel 
plaasgevind  het.  Die  jaarlikse  vertaalprojek  word  gewoonlik  gewy  aan 
poësie  uit  ’n  klein,  ’n  moeilik  toeganklike  of  ’n  bedreigde  taalgebied.  Vanjaar 
het  Afrikaans  aan  die  beurt  gekom  en  is  die  landskap  van  Breyten 
Breytenbach  se  gedigte  in  talle  taalskappe  getransformeer.  Voor  my  oë 
en  in  my  ore  het  ek  ervaar  hoe  digters  van  oor  die  hele  wêreld  die  tuisland 
van  sy  verse  betree  en  dit  herskep  in  hulle  eie  tale.  Vir  die  meerderheid 
van  die  deelnemers  aan  die  projek  was  dit  ’n  proses  wat  nie  net  ’n  inkyk  in 
die  werkswinkel  van  ’n  ander  digter  en  die  naspoor  van  sy  poëtika  gebied 
het  nie,  maar  die  ontdekking  van  ’n  taal  wat  hulle  met  verwondering  gevul 
het-oor  die  seggingskrag  en  soepelheid  daarvan:  ’n  skiboot  wat  fyn  draaie 
kan  gooi. 

Talle  het  die  “werksvertalings”  wat  vooraf  gemaak  is  in  Nederlands,  Duits 
en  Frans  - asook  Breytenbach  se  eie  Engelse  herdigtings  - opsy  geskuif 
en  met  die  hulp  van  woordeboeke  en  gesprekke  met  die  digter  en  die  drie 
fasiliteerders  van  die  werkswinkel  die  Afrikaanse  oertekste  as  vertrekpunt 
van  hulle  vertaling  geneem.  Nie  dat  dit  ’n  maklike  taak  was  om  Breytenbach 
se  fonetiese  en  semantiese  goëlery  -■  en  die  implikasies  van  drywende 
leestekens!  - in  hierdie  klein  Babel  te  help  ontsyfer  nie! 

Terwyl  die  ambagtelikheid  van  literêre  vertaling  fassinerend  in  eie  reg  is, 
is  ek  veral  getref  deur  dié  verwerkings  waaruit  dit  blyk  dat  die  vertalende 
digter  ’n  mede-inwoner  van  Breytenbach  se  gedig-heimatland  geword  het. 
Hy  self  sê  oor  hierdie  oord: 

ek  het  vir  my  ’n  heimat  geskape 
met  inwoners  blomdiere  en  klimaat 
en  minerale  ondergronds 
om  daarin  te  byt 

om  uit  te  buit 

dit  is  die  baarland  waarmee  ek  worstel 
want  dit  is  die  land  waarin  ek  woon 


Só  kaats  die  soberheid  en  helderheid  van  Nederland  se  Neeltje  Maria  Min 
in  haar  verwerking  van  1 6 September  1995  in  Amsterdam  (virAdriaan  van 
Dis).  Rita  Dove  se  meesterskap  op  hierdie  terrein  vind  aansluiting  by  die 
intieme  rekonstruksie  van  die  vrou-kind  se  jeugherinneringe  in  lesende  Li 
Bai  (Saignon,  18  Desember  1995).  Gabriele  Stótzer  van  Duitsland  se 
bemoeienis  met  voorsate  en  hulle  nalatenskap  eggo  in  haar  vertaling  van 
op  besoek  aan  die  voorvader  se  graf  by  Bac  Giang,  die  4de  Desember 
1995.  Gelacio  Guillermo  word  aangegryp  deur  Breytenbach  se  “worstelkos- 
woorde”  en  sy  omdigting  van  in  baie  lande  Is  dit  vroegaand  word  ’n 
Filippynse  strydgedig  teen  onderdrukking.  Op  ironiese  wyse  inkarneer  die 
brose  Afrizal  Malna  uit  Indonesië  Hector  Petersen  aan  wie  die  gedig 
betekenls  en  woordbetekenis  opgedra  is.  Die  pragtige  Maja  Panajotova 
bring  in  haar  Bulgaarse  vertaling  van  ’n  wind  stilte  waai  hulde  aan  beide 
haar  eie  en  Breytenbach  se  gestorwe  vaders  - en  ook  aan  die  digter  self: 
“mooi  loop  my  haan  my  luiperd”. 

Die  laaste  aand  van  Poetry  International  1996  was  ’n  Afrika-aand  -tromme 
en  al.  Die  eerste  helfte  is  gewy  aan  voorlesings  deur  Zein  El  Abedin  Fouad 
(Egipte),  Ogaga  Ifowodo  en  die  charismatiese  Niyi  Osundare  (Nigerië)  en 
’n  performance  deur  die  Setswana-storieverteller  Dynana  Kumana.  Die 
aand  - en  die  sewe  en  twintigste  Poetry  International-fees  - is  afgesluit 
met  ’n  viering  van  Breytenbach  se  poësie  én  van  Afrikaans.  Die  deelnemers 
aan  die  vertaalwerkswinkel  het  elkeen  een  gedig  in  hulle  eie  taal  voorgelees 
- meer  as  twintig  taalskappe  is  met  vreugde  en  meelewing  uit  die  vis-en- 
brood  van  ’n  bittermooi  Afrikaans  gebreek. 

Daar  was  minder  as  ’n  handvol  Afrikaanssprekendes  in  die  gehoor - almal 
vroue  - en  ons  het  waarskynlik  elkeen  op  ons  eentjie  gehuil  oor  ons  taal- 
heimat  wat  ons  in  Rotterdam  se  vryhawe  kom  herwin  het: 

en  so  het  ek  die  stof  gebyt 
so  het  ek  my  óm  die  dood  gebring 
en  so  kom  dit,  hierdie: 
nou  is  ek  vry:  nou  is  ek  mens 


* Die  gedigte  wat  aangehaal  is,  kom  uit  Breyten  Breytenbach  se  bundel  Kouevuur. 

Digbundel  van  Floris  A.  Brown 

Die  redaksie  het  die  volgende  skrywe  van  mnr.  Floris  A.  Brown  ontvang: 

Ingeslote  vind  u my  digbundel,  Gloei,  wat  ek  aan  Eden  Opleidingsentrum 
vir  die  erg  verstandelik  gestremde  kind  geskenk  het.  Die  bundel  verkoop 
teen  R20,00  en  het  reeds  R16  000  vir  die  Sentrum  ingesamel.  Indien  u 
belangstel  om  hierdie  projek  te  ondersteun,  kan  u ’n  tjek  of  posorder  aan 
die  Sentrum-adres  stuur  (Eden  Opleidingsentrum,  Posbus  293, 
Fisherstraat,  Worcester,  6850),  of  die  geld  direk  by  Standard  Bank- 
rekeningnr.  185865305  inbetaal.) 

Baie  dankie  vir  u tyd  en  aandag  aan  die  saak. 

Boekbesprekings 
la  van  Zyl 


Die  psige  van  die  vrou  staan  sentraal  in  vier  onlangs  gepubliseerde  werke, 
twee  van  bekroonde  skrywers.  Ek  wil  vervolgens  hierdie  werke  bekyk  nie 
slegs  met  toespitsing  op  die  tekste  nie,  maar  met  inagneming  van 
omringende  sisteme. 

Met  haar  roman  Kringe  in  ’n  bos,  wat  in  1984  verskyn  het,  het  Dalene 
Matthee  (bekroon  met  die  ATKV-prys  vir  1995)  internasionale  bekendheid 
verwerf.  Sodanig  dat  haar  werk  nou  oorsee  in  verskillende  tale  beskikbaar 
is,  o.m.  Italiaans,  Hebreeus  en  Yslands.  Dat  haar  jongste  roman,  Susters 
van  Eva  (Tafelberg;  pp.  262;  prys  R59,95),  met  die  ATKV-prys  bekroon  is, 
sluit  aan  by  die  feit  dat  sy  as  skrywer  van  sg.  “(goeie)  gewilde  prosa” 
bekend  staan.  Daar  word  algemeen  aanvaar  dat  sy  ’n  goeie  storie  goed 
kan  vertel. 

Oor  die  klem  op  stories  in  romans,  gepaard  met  die  huidige  opgradering 
van  die  sg.  lekkerleesboek,  het  ek  gemengde  gevoelens.  In  ’n  onderhoud 
gepubliseer  in  Supplement  to  Mail  and  Guardlan  (Maart  1996:  3),  sê  die 
bekende  romanskrywer  VS  Naipaul:  “I  can  no  longer  understand  why  it  is 
important  to  write  or  read  invented  stories.  (...)  There  is  so  much  reading, 
so  much  understanding  of  the  world  to  do.  (...)  I don’t  see  reading  as  an 
act  of  drugging  oneself  with  a narrative.  (...)  I no  longer  have  time  for 
these  new  works  of  commercial  fiction.” 

In  ’n  “Biegpuntjie”  in  Insig  (April  1996:  38)  sê  Eleanor  Baker:  “In  die 
‘bestseller’  kry  ek  die  indruk  die  karakters  doen  wat  die  skrywer,  sy 
redakteur  of  sy  agent  van  hom  vereis”,  en  sy  sien  die  uitstaande  kenmerk 
van  dié  soort  boek  as  “die  totale  vergeetbaarheid”  daarvan. 

Hoewel  die  eerste  twee  Bos-romans,  Kringe  in  ’n  bos  en  Fiela  se  kind, 
albei  uitmunt  deur  die  vertel  van  ’n  spannende  verhaal,  het  albei  ook  veel 
meer  om  die  lyf.  Saam  word  hulle  ’n  indrukwekkende  uitbeelding  van  die 
Bos  as  sodanig,  en  in  Fiela  het  die  Afrikaanse  letterkunde  ’n  onvergeetlike 
personasie  bygekry. 

Vanaf  die  derde  Bos-roman,  Moerbeibos,  vind  ek  egter  ’n  dalende  lyn  in 
Matthee  se  werk.  Ek  beperk  my  vervolgens  slegs  tot  ’n  bespreking  van 
Susters  van  Eva  om  hierdie  stelling  te  staaf. 

Oor  die  ontstaan  van  dié  roman  sê  Matthee  - luidens  die  uitgewer  se 
persverklaring  -:  “Susters  van  Eva  was  jare  lank  in  my.  Omdat  ek  egter  so 
onkundig  was  oor  vrouwees,  kon  ek  nie  waag  om  daaraan  te  raak  nie. 
Feminisme  wat  ’n  woord,  yl  van  betekenis  en  te  dikwels  iets  mensloos. 
Gevolglik  is  ek  Londen  toe  waar  ’n  psigoloog  my  gewys  het  waar  om  te 
begin.  Hoe  diep  om  te  graaf.” 

’n  Mens  verwag  dus  ’n  boek  met  ’n  feministiese  aanslag.  Hoewel 
verskillende  interpretasies  aan  die  begrip  feminlsme  geheg  kan  word. 

verwag  die  leser  in  die  huidige  konteks  dat  dit  gaan  om  die  bevraagtekening 
van  die  minderwaardige  posisie  van  die  vrou  in  ’n  fallosentriese  wêreld.  In 
Susters  van  Eva  gaan  dit  egter  hoofsaaklik  om  die  deurgronding  van  die 
psige  van  die  universele  vrou.  Dit  blyk  ook  uit  ’n  onderhoud  met  Matthee 
gepubliseer  in  De  Kat{Nov.  1995). 

In  ’n  artikel  getitel  “Die  kop  van  ’n  vrou’’  skryf  Suzaan  Steyn:  “Haar  boek 
het  sy  hoofsaaklik  geskryf  rondom  vier  vrouekarakters  wat  die  vier 
verskillende  soorte  vroue  in  die  samelewing  uitbeeld  - die  intellektuele 
vrou,  die  intuïtiewe,  die  sensasie-vrou  en  die  gevoelsvrou’’  (p.  143). 

’n  Mens  aanvaar  dat  hierdie  stelling  gegrond  is  op  inligting  wat  van  die 
skrywer  self  verkry  is.  In  ’n  aanvangsitaat  in  die  boek  self  lees  ons  (in 
woorde  toegeskryf  aan  Irene  Claremont  de  Castillejo):  “It  is  not  for  noth- 
ing  that  kings  are  anointed  with  oil,  for  it  is  a symbol  of  spiritual  transfor- 
mation.  This  is  the  oil  that  women  need  to  keep  ever  ready  in  their  lamps 
...  the  inner  wholeness  of  men  would,  I believe,  become  less  difficult  if  we 
women  could  remember  to  play  our  part.” 

Hiervolgens  lyk  dit  of  dit  die  man  is  wat  sentraal  geplaas  word,  met  die 
vrou  in  die  dienende  posisie.  En  dit  bots  m.i.  met  die  basiese  uitgangspunt: 
om  die  psige  van  die  vrou  uit  te  beeld. 

’n  Diepgaande  ondersoek  na  hoe  mans  se  optrede  skadelik  kan  wees  vir 
die  vroue  in  hul  lewe  en  andersom,  kon  ’n  boeiende  gegewe  geword  het. 
Dit  lyk  dan  ook  inderdaad  of  dit  deel  van  die  doelstelling  van  die  roman 
kan  wees.  Myns  insiens  slaag  Matthee  egter  nie  in  hierdie  opsig  nie. 

In  die  eerste  plek  is  daar  te  veel  toegewings  aan  die  behoud  van  blote 
verhaalspanning  (’n  deurlopende  probleem  sedert  die  roman  Moerbeibos), 
sodat  die  psigiese  diepte-ontginning  van  die  vroulike  sowel  as  die  man- 
like  personasies  skade  ly.  Enkele  voorbeelde:  Cecelia  is  die  sterk  vrou 
wat  met  haar  merino-stoetkudde  vir  haar  ’n  plek  in  die  wêreld  van  die  man 
verower  het.  Sy  bly  egter  vergeefs  hunker  na  ’n  “lover”  omdat  haar  eie 
man  haar  nie  meer  bevredig  nie  en  sy  hom  verdink  as  die  pa  van  die 
weduwee  Jessie  de  Waardt  se  kind.  Die  implikasie  lyk  my  hier  dat  die 
man  se  impotensie  in  die  huweliksbed  toegeskryf  word  aan  die  vrou  se 
indringing  van  “sy  gebied”.  (Hierdie  indruk  word  versterk  deur  die  feit  dat 
Cecelia  se  verhouding  met  haar  kinders  ook  maar  beroerd  is.)  So  ’n 
uitgangspunt  lyk  my  bedenklik.  Louise,  weer,  is  die  patetiese  slagoffer 
van  haar  man,  Karel,  se  politieke  en  ander  ambisies  en  vind  ontvlugting  in 
’n  verbeelde  verhouding  met  Jessie  se  beeld  van  ’n  man,  Ses,  nadat  sy 
pertoeval  gesien  het  hoe  goed  bedeeld  hy  is!  Hierdie  soort  motivering  lyk 
erg  verdag.  Die  ontginning  van  al  die  vroue  se  probleme,  insluitend  dié 
van  die  sentrale  personasie,  Jessie  de  Waardt,  bly  verder  betreklik 
oppervlakkig  en  daar  ontstaan  nooit  werklik  empatie  met  hulle  nie. 

Maar  dis  eintlik  die  mans  wat  die  slegste  daarvan  afkom.  Hulle  is  sonder 
uitsondering  gevoellose  en  verbeeldinglose  mense  - soms  brute 
geweldenaars  - wat  almal  val  vir  ’n  mooi  lyf,  maar  wat  van  die  werklike 

behoeftes  van  die  vrou  bitter  min  weet.  Wanneer  die  bui  hulle  beetpak, 
“klim”  hulle  hul  vrouens  “op”  soos  Cecplia  se  stoetramme  haar  ooie,  en 
wanneer  hulle  wel  af  en  toe  “liefde  maak”,  kan  die  leser  kwalik  verstaan 
waaraan  dié  skielike  verandering  toe  te  skryf  is.  Daar  is  darem  ’n  poging 
om  Ses  se  beestelikheid  te  verklaar  uit  die  feit  dat  sy  feeks  van  ’n  ma  die 
jong  kind  se  lieflingkat  in  ’n  bedonderde  bui  in  ’n  piering  melk  versuip  het, 
sodat  “die  haat  in  sy  oë  te  groot  (was)  vir  ’n  kind  se  lyf”.  Daar  is  ’n  oomblik 
van  werklike  tragiek  wanneer  die  bruin  vrou  Sofia  - in  haar  herinnering 
aan  hierdie  episode  - beken  dat  sy  nie  die  hart  gehad  het  om  Jessie  van 
die  kat  te  vertel  nie  omdat  dit  “te  aardig”  was  (vgl.  p.  241). 

In  die  tweede  plek  lei  die  vooropgestelde  doelstelling  om  verskillende  tipes 
vroue  uit  te  beeld  tot  stereotipering  en  tot  skrywersmanipulering  van  die 
personasies. 

Ten  slotte  bly  ’n  mens  dan  met  die  gevoel  van  ’n  onopgeloste  konflik  m.b.t. 
sowel  skrywersdoelstelling  as  karakteruitbeelding.  Hierdie  boek  laat  ’n 
mens  met  ’n  trieste  beeld  van  veral  die  manlike  personasies,  maar  van 
feitlik  ook  al  die  vroue  in  die  boek.  Die  enigste  uitsondering  is  die  bruin 
vrou  Sofia  (prototipe  van  die  “intuïtiewe  vrou”?),  wat  vir  al  die  wit  vroue  op 
die  plase  in  die  Kloof  werk.  Sy  beskik  oor  ’n  aardse  wysheid  wat  haar  help 
om  elke  probleem  te  hanteer. 

Van  die  dramaturg  Reza  de  Wet  het  daar  onlangs  ’n  eersteling-roman,  Stil 
Mathilda  (Tafelberg;  pp.  131;  prys  R42,95)  verskyn  waarin  die  vrou  ook 
sentraal  staan.  Die  roman  het  heelwat  elemente  gemeen  met  die  dramas. 
Daar  is  eerstens  die  afgesonderde  gemeenskap  in  ’n  kleindorps-  of 
plaasmilieu,  die  vervalle  huis  of  die  grafhuis,  ’n  makabere  atmosfeer, 
elemente  van  die  groteske,  ouerlike  onderdrukking,  onderdrukte 
seksualiteit,  personasies  in  wie  bepaalde  elemente  so  oorheers  dat  hulle 
byna  as  karikature  beskou  kan  word,  die  rol  van  gestonwenes  (ook  die 
uitlê  en  versorging  van  lyke),  jong  vroue  wat  vry  uitsweef  uit  ’n  benouende 
bestaan,  ens. 

Reeds  uit  die  stilisties  en  inhoudelik  skitterende  aanvangsparagrawe  waarin 
’n  tipiese  klein  dorpie  beskryf  word,  blyk  dat  De  Wet  uitmuntend  tuis  is  in 
die  prosamedium.  Sy  hanteer  ook  die  romanstruktuur  met  die  hand  van  ’n 
meester.  Reeds  op  p.  9 van  die  roman  lees  ons,  met  verwysing  na  Mathilda, 
wat  gedurende  die  maanlose  nag  drie  maal  in  haarslaap  gehuil  het:  “(H)aar 
jong  lewe  is  vir  haar  - soos  alle  stories  wat  net  begin  - duister  en 
raaiselagtig”.  Ook  hierdie  storie  begin  “duister  en  raaiselagtig”,  en  die 
skrywer  verkry  ’n  volgehoue  spanning  in  die  verhaallyn  deur  die  vernuftige 
gebruik  van  ’n  a-chronologiese  skryfwyse. 

Hoewel  daar  op  p.  11  reeds  melding  gemaak  word  van  “toegespykerde 
luike”,  en  op  p.  12  van  ’n  “kneusplek  oor  Mathilda  se  linkerwang”,  word  die 
dubbele  geheim  eers  op  p.  96  opgeklaar.  Die  oorgang  van  hede  na  vérlede, 
en  andersom,  geskied  telkens  naatloos  en  fyn  beplan. 

Die  roman  bestaan  uit  twee  afdelings.  In  die  eerste  word  die  verhaal  van 
die  “stil  Mathilda”  vertel,  die  kleindogter  van  begrafnisondernemer 
Gerhardus  Bam,  “die  skone  Mathilda:  stil,  toegevou  en  geheimsinnig  soos 
’n  roosknop”  (p.  9).  Gerhardus  Bam  vrees  dat  met  haardieselfde  sal  gebeur 
as  met  sy  vrou  Alida,  wat  een  goeie  móre  haar  goed  gevat  en  saam  met  ’n 
sirkus-sweefkunstenaar  verdwyn  het,  en  met  háár  ma,  wat  soos  ’n  engel 
kon  sing  en  een  oggend  eweneens  spoorloos  verdwyn  het,  man  en  kind 
net  so  gelos.  Hy  spyker  Mathilda  dus  letterlik  toe  in  sy  metafories  vervalle 
huis  as  hy  vermoed  dat  sy  ’n  nagtelike  besoeker  ontvang.  Teen  die  einde 
van  hierdie  afdeling  bevry  Mathilda  haarself,  soos  haar  ma  en  ouma  voor 
haar,  van  hierdie  onderdrukkende  bestel  toe  sy  een  nag  saam  met  ’n 
vreemde  man  en  vrou  in  ’n  motor  die  dorpie  verlaat. 

In  die  tweede  afdeling  keer  Mathilda,  anders  as  haar  voorsate,  na  die 
dorpie  terug,  trou  met  ’n  gawe,  inskiklike  man,  maar  verdwyn  dan  tog  - 
vyf  jaar  ná  die  geboorte  van  hul  dogtertjie,  Madelein,  om  haar  geluk  as 
ster  van  die  silwerdoek  te  gaan  soek.  Sy  keer  nooit  weer  terug  nie,  maar 
bly  steeds  ’n  invloed  uitoefen  op  haar  dogter.  In  die  slothoofstukke  blyk 
naamlik  dat  die  jong  Madelein,  net  te  soet  en  te  liefdevol  vir  woorde,  duidelik 
- soos  die  kinds  “Liewe  Moeder”  eindelik  besef  - iemand  heel  anders  is 
as  wat  pa  en  ouma  tot  dusver  gedink  het.  En  dié  Madelein  is  op  haar  eie 
sluwe'manier  besig  om  die  einde  van  dié  storie  te  skryf.  Dit  mag  ook  wees 
dat  sy  uiteindelik  permanent  gaan  bly,  omdat  háár  bevryding  deur  die 
skryfdaad  gaan  plaasvind. 

Dit  alles  word  vertel  met  ’n  ironiese  swart  humor.  Inhoudelik  verteenwoordig 
i die  roman  ook  wel  ’n  vooruitgang  op  die  dramas  in  die  sin  dat  die  vroue 
I hulleself  hier  bevry,  terwyl  dit  in  die  dramas  nog  nie  die  geval  was  nie.  Ook 
in  die  vorm  wat  die  selfbevryding  in  die  roman  aanneem,  sien  ons  ’n 
! progressie. 

Tog  vind  ek  ook  hier  heelwat  dinge  wat  hinder.  Tematiese  ooreenkomste 
met  die  dramas  word  deur  De  Wet  in  ’n  radio-onderhoud  met  Gerda 
Coetzee  (vir  die  program  “Skrywers  en  boeke”,  16  Mei  1996)  gemotiveer 
as  ’n  poging  om  ’n  eie  mitologie  op  te  bou.  (Interessant  is  dat  die  “Ou 
Alina”  van  Diepe  Grond  in  Stil  Mathilda  steeds  opduik  as  “ou  Alina,  die 
oumeid  van  tant  Hannah”  (p.  31  e.v.)).  Myns  insiens  dreig  hierdie  soort 
herhaling,  ten  spyte  van  ’n  mate  van  inhoudelike  groei,  om  ’n  bepaalde 
cliché-agtigheid  aan  haar  werk  te  gee. 

Die  uitbeelding  van  die  emosioneel  stram  Gerhardus  Bam  benader  m.i. 
die  karikatuur.  Die  feit  dat  Bam  boonop  begrafnisondernemer  is,  en  sy 
pogings  om  sy  pragtige  dogter  af  te  smeer  aan  sy  ongure  vriend  Jaap  met 
sy  “pap  maag”  en  “sy  suur  twakasem”  (p.  108)  dra  by  tot  hierdie  indruk. 
Die  hele  romanatmosfeer  sluit  aan  by  ’n  J.M.  Coetzee-agtige  “In  the  heart 
of  the  country”-tipe  paranoia,  gekoppel  aan  ’n  oordrewe  aangetrokkenheid 
tot  die  ongure,  die  groteske,  wat  ook  Coetzee  se  werk  kenmerk. 

Ek  meen  dat  De  Wet  se  dramas  deur  ’n  groot  deel  van  die  kritiek 


107 


1 


oorwaardeer  is.  Hoewel  sy  reeds,  en  veral,  met  Diepe  gronc/ bewys  gelewer 
het  van  haar  vermoë  om  die  teatermatige  tot  die  uiterste  uit  te  buit,  miskien 
tot  oordrywing  toe,  het  gevaarligte  - retrospektief  gesien  - reeds  hier  begin 
flikker  m.b.t.  bogenoemde  kenmerke.  Daar  was  dan  ook  - naas  die  groot 
lof  wat  haar  dramawerk  oorwegend  toegeswaai  is  - reeds  van  die  begin  af 
waarskuwende  en  kritiserende  stemme. 

André  P.  Brink  het  m.b.t.  Diepe  groncf  gewaarsku  teen  wat  hy  genoem  het 
die  byna  histeriese  ophemeling,  en  hy  het  die  mening  uitgespreek  dat  hef- 
aan  vir  dié  dramaturg  nog  ver  voor  lê.  Gerrit  Olivier  meen  m.b.t.  Op  dees 
aarde  dat  die  “makabere  motiewe  van  kerk  en  lykshuis  (...)  grens  aan  die 
karikaturale”,  terwyl  hy  t.o.v.  Nag,  Generaai  sê  dat  daar  gevaarlik  naby 
gekom  word  aan  die  “voorhamer-tegnieke  van  simbolistiese  drama”  {Rap- 
port,  1 Maart  1992:  39). 

Die  skerpste  kritiek  tot  dusver  kom  van  Rike  Olivier  (in  ’n  referaat  getitel 
“Vernuwing  of  verstarring?  Aantekeninge  by  die  1 994-Hertzogpryswenners 
vir  Drama”,  gelewer  tydens  die  1994-  ALV-hoofkongres).  Omtrent  sowel 
die  Vrystaat-  as  die  rr/Ys-trilogie  laat  sy  haar  o.m.  soos  volg  uit:  “(...) 
nimmereindigende  eenderse  plaasruimtes  met  patriarge;  windvlaag  op 
reënvlaag  op  stormvlaag  op  weerlig  en  nogmaals  donderslag;  daar's  drome 
en  ’n  gedwaal  en  bleekheid,  klokke  wat  slaan,  nagrokke  en  ekskreta  en 
derms  wat  uitryg,  sadisme  en  onderdrukte  seksualiteit  by  die  verhoogvol”, 
ens. 

Ten  slotte:  Daar  bestaan  die  persepsie  dat  De  Wet  se  oeuvre  “’n  bepaalde 
interpretasie  van  die  Afrikaner  en  sy  geskiedenis”  gee  (Gerrit  Olivier  m.b.t. 
die  Wystóaí-thlogie  in  Rapport,  1 Maart  1992:  39);  dat  dit  gaan  oor  die 
afrekening  met  (De  Wet  se  opvatting  van)  “die  Afrikaner  se  tradisionele 
opvatting  van  die  Calvinisme”  en  “’n  soort  verstarde  Afrikanerskap  wat 
uitgedien  is”  (Chris  Lombard  in  Republikein,  17  Jan.  1992:  5), 
gepaardgaande  met  versteurde  gesinsverhoudings,  terwyl  J.C. 
Kannemeyer  praat  van  die  dramas  as  “’n  reaksie  op  tradisionele 
Afrikanerwaardes  en  ideologieë”  en  “’n  bevraagtekening  en  aantasting 
van  die  patriargale  gesag  en  die  mag  van  die  Calvinisme”  (De  Kat,  Nov. 
1991:  95).  Of  dit  wel  die  geval  is,  en  of  dit  bloot  ’n  persepsie  van  die 
betrokke  resensente  is,  is  vir  my  nog  geen  uitgemaakte  saak  nie.  (In  Diepe 
grond  bv.  word  albei  die  ouers  as  onderdrukkers  gesien  en  gaan  dit  dus 
nie  oor  “patriargale  gesag”  nie). 

Die  moontlikheid  behoort  m.i.  ondersoek  te  word  of  ’n  meer  universele 
betekenis  nie  aan  die  dramas  toegeken  kan  word  nie,  met  Diepe  grond as 
reaksie  op  De  Wet  se  persepsie  van  bekrompenheid  as  wêreldwye 
verskynsel,  Nag,  Generaal  as  verwerping  van  alle  militarisme,  ens. 
Psigokrities  gesien  sou  die  oeuvre,  kollektief  beskou,  ook  kon  dui  op  ’n 
private  paranoia  (hierbo  reeds  genoem)  wat  met  die  Afrikaner  niks  te  doen 
het  nie.  In  sy  reeds  vermelde  resensie  spreek  Kannemeyer  die  mening  uit 
dat  in  Diepe  grondd\e  karakters  ten  slotte  tot  psigopate  gereduseer  word 

en  daar  van  “’n  werklike  afrekening  met  die  oorgelewerde  tradisies  en 
gesag  derhalwe  geen  sprake  (kan)  wees  nie”.  Die  vraag  is;  wíl  daar  so  ’n 
afrekening  wees?  In  sy  Gekaapte  tydsé  Hennie  Aucamp  bv.  dat  niemand 
hom  destyds  wou  glo  toe  hy  gesê  het  dat  dié  drama  ’n  huldeblyk  aan  Alba 
Bouwer  (se  Stories  van  Rivierplaas)  wou  wees  nie.  In  die  tweede  paragraaf 
van  Stil  Mathilda  sê  De  Wet  ook  dat  die  dorpie  wat  hier  beskryf  word,  soos 
“baie  ander  (dorpies)”  is.  In  die  reeds  vermelde  gesprek  met  Gerda  Coetzee 
sê  sy  dat  sy  in  Stil  Mathilda  (met  sy  sterk  tematiese  ooreenkomste  met  die 
dramas)  in  gesprek  tree  met  Dylan  Thomas  se  Under  milkwood,  veral 
m.b.t.  die  uitbeelding  van  ’n  kleindorpie-milieu,  en  dat  Tsjechof  ook  “altyd” 
’n  invloed  is.  Ek  het  reeds  ná  die  verskyning  van  Diepe  grond  gewys  op 
ooreenkomste  met  Hugo  Claus  se  drama  Een  bruid  in  de  morgen. 

Ook  in  Margaret  Bakkes  se  jongste  bundel,  Die  reise  van  Olga  Dolsjikowa 
en  anderomswerwinge  {Human  & Rousseau;  pp.  119;  prys  R37,95),  staan 
- soos  reeds  uit  die  titel  blyk  - die  vrou  in  baie  van  die  tekste  sentraal.  Die 
bundel  het  dit  ongelukkig  getref  met  die  uitspraak  van  resensente  in 
leidende  publikasies. 

Sowel  J.C.  Kannemeyer  (in  Die  Burger,  25  Junie  1995:  6)  as  Petra  Múller 
(in  Insig,  Julie  1 995:  35)  beskou  die  prosas  in  hierdie  bundel  as  kortverhale, 
meet  met  die  maatstok  vir  kortverhale  en  vind  dat  Bakkes  in  groot  mate 
tekortskiet.  Myns  insiens  gee  dié  boek,  soos  reeds  blyk  uit  die  titel,  egter 
nie  voor  om  ’n  kortverhaalbundel  te  wees  nie.  Die  meeste  van  die  stukke 
is  hibridies  van  aard  deurdat  hulle  iets  het  van  die  vertelling  (waarby  die 
anekdote  ingesluit  is),  soms  van  die  reisskets  of  -essay,  maar  dan  ook 
verander  tot  iets  wat  nader  aan  die  kortverhaal  lê.  Hierdeur  word 
genregrense  oorgesteek,  iets  wat  strook  met  hedendaagse  literêre  teorie 
en  praktyk.  Ek  sou  dan  juis  wou  beweer  dat  Bakkes  in  hierdie  opsig  ’n 
besondere  bydrae  lewer. 

In  haar  werk  tot  dusver  was  die  vertelling  steeds  ’n  belangrike  element. 
Haar  ’n  Baksel  in  die  móre  - “Boerestories  uit  die  Stormberge”  - geskryf  in 
medewerking  met  Hennie  Aucamp  - word  deur  Elize  Botha  beskryf  as  “die 
vertolking  van  ’n  streek  (...)  op  die  wyse  van  die  storieverteller”  (in  Die 
Afrikaanse  Literatuur  sedert  Sestig:  (354-5).  Van  haar  volgende  bundel, 
Wat  op  die  middag  verwoes,  skryf  Botha:  ‘“Vertellings’  is  hierdie  tekste 
(almal  op  anekdote  en  oorlewering  baseer)”,  maar  sy  praat  ook  van  “die 
tydloosheid,  die  ‘eksemplariese’  van  anekdote-kerne  daarin  (...)”  (p.  355.). 
Hierdeur  word  dié  prosas  dan  ook  meer  as  slegs  vertellings,  derhalwe  die 
aanhalingstekens. 

Hierdie  selfde  “tydloosheid”  vind  ’n  mens  ook  in  die  huidige  bundel  in 
bydraes  wat  deur  Kannemeyer  as  “net  ’n  insident”  of  “weinig  meer  as  ’n 
insident”  bestempel  word.  Myns  insiens  gaan  dit  bv.  in  die  roerende  “Die 
dood  van  ’n  oupa”,  met  sy  skrynend  ironiese  slot,  nie  slegs  oor  ’n  insident 
nie,  maar  oor  die  magteloosheid  van  die  mens  wanneer  hy  met  verskriklike 

en  onontkombare  werklikhede  gekonfronteer  word,  en  ook  oor  die  'I 
skoonheid  wat  daar  tog  in  oomblikke  van  groot  ontreddering  skuil.  ’n  Pa 
en  sy  seuntjie  staan  magteloos  waar  die  sterwende  oupa  vasgepen  lê  I 
onder  ’n  omgeslaande  bakkie.  “By  Oupa  het  Andries  gesit.  Op  sy  wange 
het  die  traanspore  droog  geword.  Die  kind  en  die  ou  man  het  in  ’n 
oerverbintenis,  sonder  vrae  of  woorde  in  stilte  gewag.  Ek  het  my  hand  oor 
Oupa  se  oë  gesit.  //  In  die  sonlig  het  sy  gesig  meteens  helder  en  jeugdig  i 
gelyk.  //  (...)  Ek  het  die  kind  in  my  arms  opgetel  en  met  die  pad  af  begin 
hardloop.  Die  lig  om  my  was  goud,  soos  loperige  gouestroop.”  Blote  i 
insident? 

“Benedicta”  is  ook  nie  net  “weinig  meer  as  ’n  insident”  nie,  maar  gaan  oor 
nog  so  ’n  oerverbintenis,  hier  tussen  lydende  vroue  die  wêreld  deur.  Albei 
dié  prosas  word  tot  die  vlak  van  die  bo-tydelike  verhef  deur  die  visie  van  ’n 
verteller  wat  begrip  het  nie  alleen  vir  die  verskriklikheid  van  die  lewe  nie,  ■ 
maar  ook  vir  die  skoonheid  daarvan,  veral  soos  dit  tot  uiting  kom  in 
betekenisvolle  menseverhoudinge. 

Al  wat  Petra  Múller  oor  die  genoemde  twee  te  sê  het,  is:  “’n  Oupa  se 
agterkleinkindliefde  verhaas  sy  eie  dood”,  en:  “’n  Verwonde  vrou  vind  troos 
by  ’n  vreemdeling  genaamd  ‘Benedicta'”. 

Múller  se  evaluering  van  die  bundel  toon  geen  begrip  vir  die  feit  dat 
elemente  van  die  “vertelling”  en  van  die  “kortverhaal”  hier  telkens 
doeltreffend  saamspeel  nie.  Sy  sê:  “Ek  verwag  van  ’n  kortverhaalbundel 
nie  net  prettige,  onderhoudende,  insiggewende  en  selfs  ontroerende 
vertellings  nie.”  Sy  meen:  “Daar  dwaal  (...)  in  ons  huidige  kortverhaalkuns 
te  veel  anekdotes  rond  onder  die  prys  van  ’n  kortverhaal.” 

Dit  is  miskien  ironies  dat  Henriette  Grové  Petra  Múller  se  eie  kortkunsbundel 
Omtes  van  die  hart  tipeer  as  : “verhale,  vertellings,  kort  stories,  kortkort  , 
stories,  sketse,  essays,  anekdotes  ...”  {Insig,  Feb.  1996:  32). 

Ook  Kannemeyer  beskou  die  prosas  slegs  as  kortverhale  as  hy  so  begin: 

“In  haar  kortverhale  tot  dusver  (...)”.  Oor  die  reisessay  “Noordelike  stad 
aan  die  Newa”  oordeel  hy:  “(Dit)  is  eintlik  nie  ’n  verhaal  nie,  maar  die 
verslag  van  ’n  obsessionele  belangstelling  (...)”.  Dit  lyk  my  of  hy  hier  verder 
ook  nog  die  slotvraag  miskyk:  of  die  behoue  skoonheid  van  die  stad  St. 
Petersburg  (wat  ook  elke  ander  stad  in  die  wêreld  kan  wees),  ten  spyte 
van  die  armoede  wat  nou  daar  heers,  “die  stryd,  élke  stryd  die  moeite 
werd  maak”.  Weer  ’n  geval  van  skoonheid  - hier  deur  stryd  verwerf  - wat 
verskriklikheid  neutraliseer. 

’n  Mens  sou  ten  slotte  nog  kon  verwys  na  die  twe  resensente  se  botsende 
interpretasies  van  een  van  die  die  beste  stukke  in  die  bundel,  “Die  tafel”  - 
wat  wel  as  ’n  kortverhaal  in  die  tradisionele  sin  beskou  kan  word. 
Kannemeyer  meen  dat  wanneer  die  vrou  in  die  verhaal  eindelik  die 
begeerde  tafel  van  haar  gestorwe  eggenoot  as  ouma  bekom,  die 
verbygegane  geslagte  wat  sy  rondom  die  tafel  vergader  sien  “’n  aanduiding 
(is)  dat  haar  nuut  gekoopte  besitting  nooit  uitsluitlik  hare  sal  wees  nie”  - ’n 

negatiewe  siening.  Vir  Múller  word  die  tafel  “’n  soort  inerte  ikoon  (...) 
waaromheen  sy  die  wêreld  van  haar  verbeelding  kan  rangskik  en  die 
verlede  kan  laat  plaasneem”  - ’n  min  of  meer  neutrale  siening,  waardeur 
sy  die  huidige  én  toekomstige  troos  wat  die  tafel  bied  óf  miskyk  óf 
onderbeklemtoon. 

Die  verhaal  eindig  so:  “Toe  het  sy  opgekyk  en  deur  ’n  goue  waas  het  sy 
hulle  almal  gesien,  met  blink,  helder  gesigte  in  die  goue  lig  om  die  goue 
tafel:  verbygegane  geslagte,  haar  kinders.  En  aan  die  bopunt,  hy,  asof  hy 
nooit  van  haar  weggegaan  het  nie.”  Die  herhaling  van  die  woord  “goue” 
beklemtoon  m.i.  die  positiewe  in  hierdie  vrou  se  ervaring  en  die  feit  dat  die 
tafel  aan  haar  meer  teruggee  as  wat  sy  verloor  het.  Dit  sluit  aan  by  die 
rede  wat  sy  vroeër  aan  haar  man  gegee  het  vir  haar  intense  begeerte  om 
dit  te  besit:  “Die  tafel  gee  vir  my  vastigheid.  Dit  sal  altyd  bly.”  Die  feit  dat 
die  tafel  ten  slotte  ook  haar  gestorwe  man,  metafories  gesproke,  aan  haar 
teruggee,  versterk  hierdie  lesing. 

Margaret  Bakkes  is  ’n  skrywer  wie  se  werk  nie  altyd  na  waarde  geskat 
word  nie.  Híér  word  sy  m.i.  ’n  dubbele  onreg  aangedoen.  Sy  dra  die  bundel 
op  aan  “Jacques  wat  van  stories  hou”.  Die  storie,  die  anekdote,  die  insident 
word  hier  telkens  egter  veel,  veel  meer  as  “die  blote  storie”. 

In  Erika  Murray-Theron  se  roman  Vlegsel  (Queillerie;  pp.  148;  prys  R49,95) 
gaan  dit  oor  die  vervlegtheid  van  die  lotgevalle  van  drie  vroue  - ’n  ma  en 
haar  twee  dogters  - en  oor  elkeen  se  uiteindelike  bereiking  van  ’n  soort 
insig  waaruit  verdere  emosionele  groei  as  ’n  moontlikheid  aangedui  word. 
Met  haar  roman  Toubrug  het  Murray-Theron  haarself  aangekondig  as  ’n 
skrywer  van  toeganklike,  maar  geensins  oppervlakkige  fiksie  nie  met  wie 
rekening  gehou  moet  word.  In  hierdie  opsig  sluit  sy  aan  by  o.a.  Daleen 
Matthee.  Ek  vind  Vlegsel  meer  oortuigend  as  Matthee  se  Susters  van  Eva 
in  die  sin  dat  die  vrouepersonasies  hier  werklik  mense  in  eie  reg  word  met 
wie  die  leserten  volle  kan  identifiseer;  in  teenstelling  met  Matthee  se  “tipes” 
wat  aan  ’n  vooropgestelde  skrywersdoel  moet  voldoen.  Ook  die 
vervlegtheid  van  die  personasies  se  lotgevalle  in  Vlegsel  dra  hiertoe  by. 
By  Matthee  bly  elke  personasie  in  groot  mate  tot  haar  eie  hokkie  beperk. 
‘“’n  Storie  is  nie  net  ’n  klomp  feite  in  ’n  ry  nie.  Eers  dit  en  dat  en  dan 
volgende  dat ...  ’n  Situasie  is  anders  as  feite,  alles  is  ineengevleg.  As  jy 
hier  trek,  roer  iets  daar  anderkant.  Dit  is  ingewikkeld  om  te  lewe,  my  kind. 
’n  Mens  weet  dit  nog  net  nie  as  jy  baie  jonk  is  nie.”  So  sê  die  ma,  Isa,  byna 
aforisties  aan  haar  dogter  Vivienne  wanneer  dié  haar  konfronteer  met  haar 
owerspelige  verlede  wat  gelei  het  tot  die  selfmoord  van  Vivienne  se  pa  - ’n 
gebeurtenis  wat  tot  in  die  hede  nog  in  die  twee  dogters  se  lewens  resoneer. 
Dat  Isa,  Vivienne  en  die  ander  dogter,  Winifred,  om  die  beurt  as  vertellers 
optree,  sluit  aan  by  die  stelling  dat  ’n  storie  nie  net  ’n  klomp  feite  in  ’n  ry  is 
nie.  Die  afgewisselde-ek-vertelvorm,  sowel  as  die  tydshantering  in  die 
gestruktureerde  verhaal,  plaas  die  gebeurtenisse  in  die  basiese  verhaal 

in  perspektief.  Hoe  ’n  bepaalde  gebeurtenis  deur  elk  van  die  drie  sentrale 
personasies-as-vertellers  beleef  is  of  word  en  watter  invloed  dit  op  hul 
lewens  gehad  het  en  nog  steeds  het,  blyk  uit  die  funksionele  vertelvorm. 
Dat  hierdie  skrywer  streng  beheer  het  oor  haar  verhaalstruktuur,  blyk  ook 
uit  die  achronologiese  tydshantering.  Die  verhaal  begin  met  die 
aankondiging  dat  Berthold  dood  is.  Hierdeur  word  die  leser  onmiddellik 
midde-in  die  dramatiese  verhaalgebeure  geplaas  en  spanning  word 
geskep.  Geleidelik  ontplooi  dan  - by  wyse  van  vertellings  in  die  verhaalhede, 
van  terugblikke,  sowel  as  van  gedeeltes  wat  as  voorbereiding  vir  latere 
verhaalgebeurtenisse  beskou  kan  word  - die  verhaal  van  twee  susters 
wat  op  dieselfde  man  verlief  is/was,  van  die  manier  waarop  die  later 
owerspelige  verhouding  van  een  van  die  twee  met  dié  man  die  ma  se 
verhaal  eggo  en  nie  eggo  nie. 

Die  feit  dat  vertellers  mekaar  voortdurend  afwissel,  ondersteun  nie  alleen 
leesspanning  nie,  maar  is  ook  funksioneel  in  die  opsig  dat  dit  toon  dat 
geen  mens  ’n  eiland  is  nie,  dat  elkeen  se  optrede  die  lewens  van  ander 
help  bepaal;  die  ineengevlegtheid  waarna  die  titel  verwys,  word  so  prakties 
gedemonstreer. 

’n  Balans  word  behou  deurdat  mettertyd  blyk  dat  daar  op  elke  mens  ook 
’n  plig  rus  om  sy  eie  lewe  te  bepaal  deur  die  invloed  wat  ander  se  handelinge 
daarop  het,  uit  eie  krag  te  ontstyg.  Weer  in  gesprek  met  Vivienne  sê  Isa: 
“Weet  jy  wat  maak  my  sommer  baie  kwaad?  Hierdie  ding  dat  iemand  anders 
altyd  te  blameer  is  vir  alles  wat  met  ’n  mens  skeef  loop.  Mans  verkul  elke 
dag  hul  vrouens.  Mense  skei  elke  dag.  Hulle  kinders  word  groot.  Party 
van  hulle  maak  dit  nie  in  die  lewe.  Maar  net  soveel  van  hulle  word  puik 
mense’’  (p.  100). 

Dit  is  hierdie  soort  praktiese  lewenswysheid,  gespeen  van  sentimentaliteit, 
wat  van  Murray-Theron  se  romans  iets  besonders  maak  in  die  genre  waarin 
sy  skryf.  Soos  reeds  gesê,  slaag  al  drie  die  vroue  in  hierdie  roman  dan 
ook  eindelik  daarin  om  die  verskriklike  dinge  wat  met  hulle  gebeur  het  uit 
eie  krag  te  ontstyg  en  ’n  nuwe  begin  te  vermoed.  Dat  dié  begin  bloot  ’n 
vermoede  bly,  en  nie  op  die  tipiese  eind-goed-eind-alles-goed-einde  van 
die  populêre  roman  finaal  bekragtig  word  nie,  toon  weer  eens  die  skrywer 
se  dikwels  treffende  insig  in  die  lotgevalle  van  mense. 

Die  aforistiese  segging  waarna  hierbo  verwys  is,  kom  meermale  voor  en 
sluit  hierby  aan.  So  kyk  Winifred  na  Berthold,  die  man  wat  sy  liefhet  en 
begeer,  terwyl  sy  met  die  goeie,  niksvermoedende  Albert  getroud  is:  “By 
Berthold  was  daar  geen  liefheid  nie.  Hy  was  nie  dierbaar  of  goedig  nie. 
Miskien  nie  eens  goed  nie.  Ek  kon  nie  my  kos  afsluk  nie.  Ek  het  gevoel  dat 
ek  bewe,  en  ek  het  geweet  dit  was  nie  opwinding  nie.  Dit  was  angs’’ 
(p.  77). 

En  wanneer  sy,  ná  Berthold  se  dood,  gekonfronteer  word  met  die  feit  dat 
ook  haar  man,  Albert,  ná  ’n  gewelddadige  nagtelike  aanval  op  die  gesin, 
mag  sterf,  dink  sy:  “As  jy  doodgaan,  sal  ek  nie  voel  soos  met  Berthold  nie. 

Maar  dit  sal  erger  wees.”  En  verder:  “Ek  weet  nie  of  ek  jou  liefhet  nie.  Ek 
dink  nie  so  nie.  Maar  toe  jy  voor  my  voete  op  die  eetkamervloer  lê,  het  ek 
geweet  ek  is  aan  jou  verbind.  Dalk  ’n  begin”  (p.  142). 

Dit  is  hierdie  soort  eerlike  en  treffende  insig  wat  die  verhaal  uitlig  bo  die 
gewone  populêre  of  liefdesverhaal.  Hier  word  nie  in  clichés  geskryf  nie. 
Situasietekening  is  sterk  en  oorspronklik  en  dui  op  ’n  wye  verwysings- 
raamwerk.  So  vertel  Winifred  van  haarself  en  Berthold,  tydens  hul  een 
gesteelde  naweek,  waar  hulle  saam  agter  hortjies  in  ’n  halfdonker  vertrek 
lê:  “Ek  het  uitgeput  teen  hom  gelê,  die  holte  van  my  voet  oor  sy  voetbrug, 
en  loom  gedink  aan  ’n  Ingresnaakstudie”  (p.  79). 

Oor  die  swart  seun  wat  in  die  nagtelike  aanval  op  hul  plaashuis  sterf,  dink 
Winifred  so:  “Nog  nie  ’n  man  nie  (...)  klein  en  skraal  in  sy  broek  sonder 
lyfband  en  sy  geel  Sun  City  T-hemp,  met  groot,  swart  oë  wat  hy  opslaan 
soos  in  ’n  Káthe  Kollwitz-houtskooltekening”  (121). 

Wat  in  hierdie  knap  roman  wel  effens  hinder,  is  dat  ’n  mens,  weens  die 
gefragmenteerde  vertelpatroon  wat  groot  hiate  moontlik  maak,  die  gevoel 
het  dat  jy  nie  altyd  voldoende  deel  word  van  die  sentrale  personasies  se 
innerlike  groei  nie.  Aan  die  ander  kant  kan  gesê  word  dat  die  raak 
karakterisering  dit  vir  die  leser  moontlik  maak  om,  ten  spyte  van  hiate,  wel 
die  verworwe  insigte  te  aanvaar. 

Die  bandillustrasie,  wat  die  tema  van  vervlegtheid  goed  illustreer,  is  (sonder 
erkenning  aan  die  oorspronklike)  gebaseer  of  Botticelli  se  Primavera- 
meisies,  hier  - funksioneel  - gestroop  van  hul  wasige  gewade. 

Erika  Murray-Theron  is  ’n  intelligente  skrywer  met  ’n  gebalanseerde 
lewensuitkyk  wat  gerus  in  aanmerking  kan  kom  wanneer  pryse  vir 
toeganklike  fiksie  uitgedeel  word. 

Gretel  Wýbenga 

Ewe  goed,  maar  uiteenlopend 


’n  Huis  met  drie  en  ’n  half  stories  en  ander  verhale 
Riana  Scheepers,  Tafelberg,  R39,95 

In  Scheepers  se  derde  bundel  kortverhale  (D/e  ding  in  die  vuuren  Dulle 
Griet  is  aibei  bekroon)  is  die  titelverhaal  besonder  treffend.  Dis  ’n  verhaal 
omgeef  van  “soetdroefnis”  (p.  9)  om  die  ontbrekende  in  die  bestaan  (p.  5) 
wat  soos  die  ma  se  verhale  “sonder  plan  of  einde”  (p.  3)  is  en  van  die 
mens  ’n  “dwaler  sonder  tuiste”  (p.  4)  maak.  Die  “half”  in  die  titel  lê  verby 
die  volmaakte  “drie”  en  slaan  ook  op  hierdie  onvoltooidheid. 

Die  woord  “stories”  in  die  titel  is  ontleen  aan  Marja,  vriendin  van  die  verteller, 
wat  die  Engelse  “storeys”  (verdiepings)  verafrikaans  as  sy  na  ’n  skrywer 
se  huis  verwys.  Só  word  die  skryfteoretiese  betrek,  ten  opsigte  van 
byvoorbeeld  die  veelfasettigheid  of  die  onafheid  van  ’n  teks.  Terselfdertyd 
is  hierdie  huis  met  drie  en  ’n  half  verdiepings  ook  dié  een  uit  ’n  vorige 
bestaan  waarna  die  ma  bly  hunker  - die  huis  van  die  droom  - dié  huis  wat 
die  verteller  later  in  lerland  raakloop.  So  word  ook  ’n  lansie  gebreek  vir 
die  geldigheid  van  die  sg.  skynwerklikheid,  die  lugkasteel,  by  wyse  van 
spreke;  dit  word  verder  onderskryf  deur  die  verhaalslot. 

Die  verhaal  is  ’n  visuele  ikoon  van  sy  titel:  dit  bevat  drie  en  ’n  halwe  epi- 
sodes  (so  aangedui  met  nommers)  wattematies  met  mekaarverband  hou. 
Ironies  vertel  die  drie  “heel”  episodes  halwe  verhale;  van  ’n  ma  se 
onvolvoerde  soeke  na  ’n  rusplek  vir  haar  voet,  van  ’n  skeefgeloopte  huwelik, 
van  ’n  goeie  verhouding  waarvan  die  verteller  weet  dat  sy  dit  “ook  sal 
verloor”  (p.  12).  En  die  “halwe”  laaste  episodetjie  is  die  enigste  een  wat 
heel  is  in  die  sin  dat  die  verteller  in  haar  halwe  (!)  skakelhuis  gelukkig 
woon,  tuisgekom  het:  “Dit,  dit  is  miskien  die  hele  storie.  Want  geluk  is 
maar  ’n  slegte  gegewe  vir  verhale.  Geluk  het  nie  verdiepings  nodig  nie” 
(p.  12).  Soos  uit  enkelvlakkigheid  nie  stories  te  maak  is  nie. 

Die  bundel  is  in  drie  afdelings  verdeel.  In  die  eerste  word  die  gesprek  wat 
met  die  titelverhaal  ’n  aanvang  geneem  het,  voortgesit:  die  uitruilbaarheid 
van  droom  en  werklikheid  (“Layegile”);  die  helende  krag  wat  kom  uit  ’n 
opgedroomde  pa  (“Pa”);  die  dood  wat  sy  angel  verloor  het,  en  wéér  die 
byna  mistieke  verbintenis  tussen  fantasie  en  werklikheid  in  die  kostelike 
verhaal,  “Die  lekkerste  begrafnis  in  jarre”. 

Oorkoepelend  hou  die  meeste  verhale  in  die  tweede  afdeling  verband 
met  inisiasie.  Elkeen  op  sy  eie  manier  spreek  blinde  naïwiteit  aan.  Dit 
word  verletterlik  in  “Ses”  waarin  die  dogtertjie  haardood  tegemoet  hardloop 
in  ’n  poging  om  ’n  krieketbal  te  vang  en  haarself  so  te  bewys.  Maar  naïwiteit 
kan  ook  vernietigend  wees  t.o.v.  die  ander:  wat  vir  wit  kinders  spel  is  in 
“Klipsop”  lei  tot  die  ontgogeling  van  die  mense  van  ’n  Zoeloestat,  tot 

kultuurverlies.  Interessant  in  die  verhaal  met  sy  slot  in  Zoeloe  is  dat  die 
kinders  om  hulle  brousel  klipsop  werklik  op  die  towenaars  lyk  waarvoor 
die  Zoeloes  hulle  aansien,  tenwyl  hulle  die  reikwydte  van  hulle  dade  nie 
besef  nie.  In  “Beeste”  weer  word  die  onskuldige  dagdromery  van  ’n  kind 
(sy  is  die  edelvrou  wat  haar  beeste  besoek,  die  onverstoorbare  uitredder 
van  mens  en  dier)  as  ’n  luukse  ontmaskertoe  sy  magteloos  die  lyding  van 
haar  pa  se  beeste  van  wie  die  hakskeensenings  deur  rowers  afgesny  is, 
moes  aanskou,  en  daardeur  onherroeplik  verander  word.  In  “Toe  gebeur 
die  dolfyne”  besef  ’n  tienermeisie,  na  ’n  byna  surrealistiese  ingryping 
waarby  dolfyne  (soos  reuse  sperme?)  betrokke  is,  dat  liefde  meer  is  as 
gediggies  skryf  aan  ’n  onderwyser. 

In  die  laaste  afdeling  kom  verskillende  fasette  van  vroulike  seksualiteit 
uitgesproke  ter  sprake.  Die  dwalende  ma  van  die  eerste  verhaal  het  hier 
inderdaad  tuisgekom.  Hier  is  die  vrou  seker  van  haarself  en  haar 
nuutverworwe  mag  word  op  die  spits  gedryf  in  die  heel  laaste  verhaal, 
“Hora  de  Verdad”,  waarin  sy  metafories  voorgestel  word  as  stiervegter: 
“laat  my  toe  om  jou  te  tart  tot  ’n  lieflike  hoogtepunt ...”  (p.  98).  “Volkome 
vrou”  (p.  98)  is  die  woorde  waarmee  die  verhaal  én  die  bundel  sluit, 
nodeloos  om  by  te  voeg,  ironiserend  van  die  tradisionele  versoetlikte 
betekenis  van  die  woord. 

Die  helende  krag  wat  van  die  liefde  tussen  man  en  vrou  kan  uitgaan,  word 
uitgesê  in  “Elikser”  waarin  ’n  man  se  semen  ’n  vrou  se  brandwonde  genees 
(die  verhaal  verbind  met  Pa  in  die  eerste  afdeling).  “’n  Onbevlekte 
bevrugting”  (ironiese  titel)  net  hierna  antwoord  hierop  met  ’n  man  se 
(steriele)  saadstorting  in  water;  vissies  eet  die  semen  op.  Sy  “brood”  op 
die  water  sal  in  daardie  daad  na  hom  nie  terugkeer  nie.  Die  verhaal  sluit 
aan  by  “Die  een  met  die  ding”  sowel  as  by  “Toe  gebeur  die  dolfyne”  (eerste 
afdeling)  waarin  ’n  jong  meisie,  by  wyse  van  spreke,  onbevlek  bevrug 
word  om  ’n  nuwe  bedeling  tegemoet  te  gaan. 

“Geber  se  vrou”  en  “Jefta  se  kind”  speel  in  op  Bybelse  gegewe  en  is  m.i. 
twee  van  die  sterkste  verhale  in  die  bundel.  Die  eerste  sluit  aan  by  die 
slotverhaal  in  die  sin  dat  Jael,  as  verteller,  die  krag  van  haar  eie  liggaam 
ken  en  ook  die  swakte  van  ’n  man.  In  die  virtuose  tweede  verhaal  word  die 
man  tot  oorbodigheid  verklaar,  tot  blote  toeskouer  gereduseer  in  die 
lesbiese  liefdespel  van  Jefta  se  dogter  en  haar  vriendinne  op  die  vooraand 
van  haar  sterwe. 

Scheepers  hanteer  weer  die  bekende  temas  uit  haar  eerste  twee  bundels 
maar  met  dieÁfrika-gegewe  nie  so  prominent  nie.  In  teenstelling  met  baie 
(dikwels  gesoute)  skrywers  dwing  haar  hantering  van  die  kinderverteller 
of  -fokalisator  bewondering  af. 

Daar  is  ’n  spontaneïteit  en  gemak  aan  Scheepers  se  werk  wat  nie  anders 
kan  nie  as  om  te  beïndruk. 

’n  Gelyke  kans 

Jeanne  Goosen.  Human  & Rousseau 

’n  Gelyke  kans  maak  die  indruk  van  een  volgehoue  sirkus,  item  na 
asembenewende  item.  En  sirkusse  hou  hulle  nie  op  met  die  middelmatige 
of  die  gereglementeerde  nie:  enige  iets  is  moontlik.  Die  grense  van  die 
aanvaarde  norm  word  gerek  by  die  buitensporige  verby.  Soos  die  pa  in 
“Derra  se  kroonprinses”  sê:  ‘“dis  asof  ’n  mens  moeg  word  om  reg  te  dans. 
Dis  of  mens  ánders  wil  dans.  Sommer  agterstevoor.  Eintlik  wil  ek  sê  dat 
ek  partykeer  ’n  duisend  lywe  wil  wees  maar  dat  daar  net  één  dans  uitkom. 
Dit  moet  mense  happy  maak  maar  terselfdertyd  ook  hartseer’”  (p  13).  In 
hierdie  bundel  dans  vele  lywe  verby,  party  agterstevoor,  en  dit  maak  bly 
én  hartseer. 

Vermaak  speel  ’n  prominente  rol  in  die  bundel,  dikwels  van  die  soort  wat 
’n  irrasionele  grensgebied  betreë:  toor,  goël,  spontane  metamorfoses  en 
oëverblindery.  Spontaan  verlaat  ons  die  wêreld  waar  die  nugtere  feit  en 
ysere  logika  geld.  En  selfs  in  tekste  (15  verhale  en  6 kabarette)  waar  dit 
afwesig  is,  is  daar  nog  altyd  die  praatstem  van  die  verteller,  só  opvallend 
dat  dit  net  sowel  ’n  voordrag  kon  gewees  het.  Om  té  vermaak  is  sekerlik 
ook  ’n  vorm  van  “squandering  of  resources”  waaruit  die  mens,  volgens  die 
motto,  sy  enigste  plesier  haal. 

In  “Aan  die  einde  van  die  reënboog”  en  “’n  Engel  sneuwel”  (Ig.  ietwat 
geforseerd)  word  die  leser  as  ’t  ware  toeskouer  van  ’n  soort  007-film  met 
die  tawwe  Jean  in  die  James  Bond-rol:  ‘“Ek  is  lank,  lenig  en  dertig.  Ek  is 
so  fit  soos  Roger  Bannister  voor  hy  die  vierminuut-myl  gekraak  het.  Ek  is 
’n  vrou,  en  ek  vat  g’n  kak  van  niemand  nie’”  (p  57).  En  hier,  soos  in  “Lenie” 
aan  die  slot,  word  die  Jeanne  Goosen  spelenderwys  en  ontglippend  deel 
van  die  sg.  fiktiewe  teks. 

Om  jou  oor  te  gee  aan  baldadige  vermaak,  soos  aan  seks,  is  immers 
verweer  en  troos  in  hierdie  ou  tranedal.  “Someone  who  is  grieving  must 
be  made  to  laugh  ...”  sê  die  motto  by  “Die  hertogin  se  kat”.  Soos  die  titel 
sê,  ly  die  verteller  in  “Verveeld”  aan  “grootskaalse  verveeldheid”  (p.  71 ) en 
as  hy  daarvan  aan  ’t  huile  gaan,  begin  hy  onbedoeld  die  volgende  klein 
“konsert”:  hy  gee  daardeur  lyf  aan  die  dooilike  party,  en  dit  begin  “in  alle 
erns  swing”  (p.  73). 

Ook  ten  opsigte  van  die  erotiese  word  aanvaarde  grense  oorskry  in  die 
oopskryf  van  alle  seksuele  voorkeure;  in  byvoorbeeld  gesuggereerde 
bloedskande  (“Derra  se  kroonprinses”);  in  geweld  en  seks  wat  bedmaats 
word  in  die  laaste  vier  verhale.  Die  ganse  heelal  is  trouens  eroties  (p.  76) 
en  dit  sluit  die  teks  in:  ’n  mens  kan  “geen  ander  ernstigheid  in  ’n  teks  vind 
as  erotiek  nie”  sê  die  verteller  in  “Nader  my  God  by  U”;  ’n  mens  lees  om  sy 
lyf  uit  sy  omhulsel  te  voel  skuif  (p.  76).  En  die  teks  laat  hom  nie  besoedel 
met  die  vulgariteit  van  die  koue  Christelike  liefde  óf  die  logika  nie  (p.  76). 
Nee,  die  teks  moet,  soos  Derra  in  die  eerste  verhaal,  met  “’n  duisend 

lywe”  sónder  hierdie  inhibisies  kan  dans.  G’n  wonder  die  dwerg,  Propp 
(die  varkie  is  Vladimir)  kyk  stroef  na  die  “skoongewaste  akademici  wat  die 
ewigheid  in  Die  Teks  soek”  (p.  88)  nie  (“Die  hertogin  se  kat”).  Ook  in 
“Verveeld”  word  “hierdie  akademiese  smouse”  daarvan  beskuldig  dat  hulle 
pretensie  oral  ingedra  het  “sonder  dat  hulle  intieme  ervaring  opgedoen 
het”  (p  72).  Sou  dít  die  rede  wees  waarom  die  lagduifies,  die  parkiet  en 
die  hospitas  in  die  surrealistiese  “Voëls”  tot  volslae  stilte  stol  as  die  alwyse 
uil  verskyn? 

Ook  in  die  meer  gekunstelde  en  poëtiese  verhale  “Sprinkane”  (een  van 
die  min  sonder  interne  ek-verteller)  en  “Kristaldruiwe”  kom  die  metatalige 
ter  sprake,  o.a.  (in  eg.)  in  die  uitlating  dat  skryf  ’n  vorm  van  “opstand  teen 
sosiale  logika”  is,  ’n  “vorm  van  selfverdediging”  (pp.  54,  55).  Beide  bevat 
onvergeetlike  reëls,  soos:  “My  ma  se  verslete  kop  is  ’n  boetebos  vol 
kleuterverhale”  (p.46,  “Kristaldruiwe”)  en  “In  die  nag  het  hy  aan  die  sagte 
weefsel  van  haar  skouergewrig  gedruk  en  sy  het  oopgeblaai  soos  ’n  boek. 
Hy  het  aan  haar  regteroor  gesuig  en  sy  het  begin  raas  soos  ’n  droë  bos” 
(p.  52,  “Sprinkane”). 

In  “Nader  my  God  by  U”  fantaseer  ’n  vrou  op  haar  balkon  oor  “die  jong  lat 
met  ’n  gymbroekie  wat  styf  om  sy  boude  span”  (p.  74);  terselfdertyd  onthou 
sy  gedetailleerd  haar  seksuele  ervaring  met  die  meisie,  Deidre.  Ten  einde 
probeer  sy  met  haar  hande  tussen  haar  bene  “goed  wees”  vir  haarself.  En 
in  hierdie  daad  sit  ook  iets  van  die  soms  verbysterende  betekenisloosheid 
van  die  wêreld  van  die  mense  in  dié  bundel.  Ook  die  Hyperama  is  “goed” 
vir  die  vrou  in  ’n  Gelyke  kans  want  dit  gee  bestemming  aan  die  “droewe 
en  leë  ure”  (p.  45)  van  haar  bestaan,  dis  die  groot  gelykmaker  en 
besweerder  van  die  vrees  - ’n  eietydse  paradys.  Soos  in  die  kabarette, 
word  oodrywing  ook  hier  satiries  ingespan  om  die  steriliteit  van  die 
hedendaagse  verbruikersgemeenskap  te  ontmasker. 

“Lenie”  was  vir  hierdie  resensent  een  van  die  aangrypendste  verhale  o.a. 
om  die  eerlike  uitbeelding  van  die  kinderfiguur  en  die  manjifieke  benutting 
van  die  diskrepans  tussen  haar  insig  en  taalvermoë.  Dié  kordate  en 
vroegwyse  kind  (wat  haar  pendant  vind  in  die  vrou  in  die  kabaret  Sirkus) 
vind  volkome  voldoening  in  haar  toertjies  en  voer  onwetend  haar  eie 
“opstand  teen  sosiale  logika”.  Met  haar  pa  se  tuxedo  aan,  vat  sy  die  pad 
om  te  gaan  lootjies  verkoop.  Die  prys  is  Lenie,  die  “magic  hoender”  (p. 
17).  Met  Lenie  doen  sy  sommer  ’n  paar  “tricks”  ter  stigting  en  vermaak, 
helaas  voor  ’n  onwaarderende  gehoor,  behalwe  vir  ’n  kinderlik  mongoolse 
vrou  en  haar  ma.  Haar  vertoning  kan  hulle  van  middelmatigheid  en 
vooroordeel  nie  verlos  nie;  “Dis  no  use  met  hierdie  mense.  Hulle  verstaan 
nie  magic  nie”  (p.  17).  Hierdie  verhaal  raak  veel  aan  van  wat  in  die  bundel 
van  belang  is,  terwyl  dit  steeds,  soos  die  meeste  tekste,  toeganklik  bly, 
selfs  vir  ’n  leser  wat  slegs  ’n  bietjie  “finger  licking  lekker”  (p.  19)  afleiding 
soek. 

In  die  ses  kabarette  gaan  Goosen  heeltemal  oorboord  in  haar  satiriese 

ondermyning  van  aanvaarde  konvensies  en  strukture.  Die  tekste  neig 
inderdaad,  soos  Mjdj  die  leser  in  die  inleiding  waarsku,  na  die  “groteske, 
makabere  en  absurde”  (natuurlik  nie  uitgesluit  by  die  verhale  nie):  die 
“roerende  liefdesepos”  (p.  115)  van  ’n  Siamese  tweeling;  die  knipfees  van 
die  inwoners  van  Orania  wat  alles  met  “saks”  (p.  1 1 1 ) te  make  het;  die  drie 
nagnurses  wat  soos  gifmoordenaars  lyk  en  hulle  haat  jeens  mans  uitspeel 
met  ’n  nagtelike  kaaldans,  fataal  vir  die  ou  omies  wat  aan  bromjitus  ly. 
Hieruit  is  dit  duidelik  dat  nie  net  die  erotiese  nie,  maar  ook  die  oorredings- 
krag  van  die  lag  in  die  ontmaskeringsproses  in  die  kabaret  nie  onderskat 
moet  word  nie.  Vanselfsprekend  kan  ’n  kabaret  as  geskrewe  teks  nie  regtig 
tot  sy  reg  kom  nie,  wat  nie  wil  sê  dat  dit  nie  ’n  plek  in  die  publikasie  het  of 
nie  opgeteken  moet  word  nie. 

Van  Goosen,  ook  digteres  en  dramaturg,  kry  ’n  mens  lus  om  te  sê:  elke 
werk  ’n  wenner.  Sy  is  ’n  fenomeen  in  ons  letterkunde.  Tog  hoop  ’n  mens 
dat  sy  nie  sal  swig  voor  die  verleidingskrag  van  haar  eie  wenresep  nie, 
maar  haar  begaafdheid  ook  sal  kans  gee  om  sy  eie  paaie  te  loop. 

Joan  Hambidge 
Poësiekroniek  nommer  5 


I 

Die  poësie-oes  in  die  middel  van  die  jaar  1996  is  een  van  bestendigheid. 
Daar  is  geen  nuwe  name  nie  en  ons  begin  vermoed  dat  uitgewers  al  hoe 
minder  waag  met  “nuwe”  of  “gedurfde”  eksperimente.  Die  dae  van  die 
eendagvlieg  in  die  Afrikaanse  poësie  is  getel. 

Elizabeth  Eybers  se  Tydverdiyf/Pastime  (Human  & Rousseau)  en  Ernst 
van  Heerden  se  Die  Herfstelike  Lig  (Tafelberg)  word  beide  bemark  as  die 
digters  se  laastes.  Verder  het  daar  ’n  bundel  van  Donald  W.  Riekert 
Wensbeen  (Tafelberg)  verskyn  en  M.M.  Walters  publiseer,  eweneens  by 
Tafelberg,  ’n  bundel  Sprekende  van  God. 


II 

Eybers  se  jongste  Tydverdryf/Pastime  sal  in  alle  waarskynlikheid  die 
Eybers-lesers  bevredig.  (Lees  gerus  in  hierdie  verband  Ena  Jansen  se 
studie  oor  haar  poësie,  Afstanden  verbintenis,  J.L.  van  Schaik,  vir  verdere 
toeligting.)  Vir  die  leser  wat  belangstel  in  vergelykings  tussen  twee  tale, 
sal  die  bundel  heelwat  bied.  Eybers  dig  goed  in  Afrikaans;  haar  Engelse 
gedigte  mis  die  sprank  van  die  Afrikaanse  gedig. 

Is  die  Engelse  teenoor  die  Afrikaanse  gedig  geplaas  om  vergelykings  uit 
te  lok?  Myns  insiens  ontstaan  ’n  nuwe  gedig,  met  nuwe  betekenisse,  soos 
byvoorbeeld; 

Liefde  gaan  met  bepaalde  gevoelens  gepaard 
én  met  handelinge  wat  daarby  hoort: 

teenoor 

Love  with  a particular  feeling  is  filled 
and  all  its  transactions  betoken  accord: 

(uit:  “Dowemansdeur”  / “No  one  at  home” 

(pp.6  & 7) 

Die  “groot  misverstand”  tussen  haar  en  die  geliefde  kom  hier  aan  bod,  die 
gesprek  met  God,  die  liefde  vir  ander  en  boeke,  ensomeer.  Die  gedig 
“Poëtika”  is  binne  die  Eybers-bundel  ’n  sleutel: 

Geslaagde  spronge  wat  my  pen  soms  maak 
kan  ’k  slegs  met  moeite  tuisbring  of  vermom 
asof  ek  doelbewus  die  kluts  bewaak: 
nouliks  van  die  geboorteskok  bekom, 
moet  ek  ontreddering  blindelings  vertrou 
om  hier  en  daar  'n  oop  seer  aan  te  raak 
per  toeval  iets  herkenbaar  te  ontvou.  (p.  16) 

Die  Engelse  weergawe  is  leweloos,  eintlik  futloos.  Eybers  se  suiwer  aanslag 
werk  doodgewoon  nie  in  Engels  nie.  Dit  klink  nie  reg  nie.  Waarskynlik 
bewys  dit  dat  digters  tog  dig  uit  ’n  onbewuste  band  met  hul  moedertaal. 
Die  waarde  van  hierdie  bundel  lê  in  die  nederige  belewenis  van  oudword 
(vide  die  gedig  oor  die  tagtigste  verjaarsdag)  en  die  obsessie  met  die 
skryf  van  poësie.  Selfs  gedurende  ’n  lewensfase  waarin  mense  dikwels 
selfbejammerend  raak  en  oorbewus  is  van  hul  liggaamsdisfunksies,  is  dit 
loflik  dat  Eybers  nog  skryf.  Maar  dit  is  lankal  nie  meer  haar  beste  poësie 
nie,  maar  tog  bly  dit  interessant  om  die  digteres  se  registrasie  van  haar 
ervaring  van  oudword,  die  naderende  dood,  ensomeer  te  sien. 

Hierdie  leser  had  veel  plesier  aan  “Metode”  (p.  28); 

Jy  strooi  ’n  handvol  woorde  op  papier 
en  gaan  na  bed. 

Wanneer  jy  wakker  word  moet  jy  ontdek 
of  hulle  in  noodgeval  kan  tierelier 
en  elke  woord  afwagtend  op  sy  plek 
’n  onweerlegbare  afspraak  het 
met  wat  jy  vrees,  verdra  of  vier. 

Daar  is  weinig  “tierelier”  in  die  bundel,  maar  die  Eybers-bewonderaars  sal 
waarskynlik  fokus  op  die  bundel  as  ’n  verslag  van  die  naderende  dood, 
oudword,  ensomeer.  ’n  Digter  hoef  nie  met  elke  bundel  te  vernuwe  nie. 
Inteendeel.  Maar  ’n  mens  voel  tog  dat  die  verse  selde  verby  die  indruk 
kom.  Dit  verteenwoordig  nie  Eybers  op  haar  beste  nie. 

’n  Engelse  kritikus  se  reaksie  op  die  Engelse  gedigte  sal  waarskynlik  ’n 
interessante  debat  kan  open.  Maar  vir  my  gevoel,  is  die  verse  maar  so-so. 


III 

Van  ons  ander  meer  senior  digter  verskyn  daar  ’n  bundel  met  die  mooi 
titel  Die  Herfstelike  lig  (en  met  waarskynlik  een  van  die  lélikste 
bandontwerpe  nog!).  Ernst  van  Heerden  is  ’n  gevierde  digter  en  met  ’n 
her-lees  van  die  digter  se  oeuvre  kom  ’n  mens  telkens  onder  die  indruk 
van  die  ongelooflike  mooi  gedigte  wat  hy  geskryf  het.  My  gunsteling- 
bundels  bly  Tyd  van  verhuising  en  Die  swart  skip. 

Van  Heerden  kan  sowel  die  belydende,  emosionele  gedig  skryf,  as  die 
swaar-intellektuele  vers.  Sy  gedigte  is  netjies  afgewerk,  suiwer  en  daar  is 
’n  handvol  baie,  baie  belangrike  gedigte  deur  hom  geskryf.  Selfs  sy 
sogenaamde  “mindere”  bundels  is  vir  my  interessant  omdat  dit  veel  te  sê 
het  oor  hoe  mptiewe/temas  in  sy  bundels  transformeer. 

Dit  is  goed  dat  die  digter  nog  dig.  Dit  is  sy  vyftiende  digbundel  en  dit  word 
in  die  uitgewersbrief  besing  as  “’n  triomf  van  die  skeppende  gees  oor  die 
ouderdom  en  die  naderende  dood”. 

Soos  in  die  vorige  bundel  is  daar  die  vrees  dat  die  digter  se  verblyf  op 
aarde  onbelangrik  was  en  reeds  in  die  motto  van  Die  herfstelike  lig  word 

daar  verwys  na  ’n  Thom  Gunn-gedig,  “Memory  unsettled’’  waarin  ’n  vriend 
se  versugting  om  nie  vergeet  te  word  nie  deur  die  digter  bevestig  word. 
Die  Van  Heerden-vrees  is  myns  insiens  ongegrond.  Sy  poësie  is  so 
belangrik  en  veral  die  eiesoortige  tematiek  het  ons  digkuns  verryk.  Die 
bundel  roep  ook  ’n  vergelyking  op  met  Eybers  se  siening  van  die  ouderdom, 
dood  en  verganklikheid.  By  Van  Heerden  is  daar’n  naakter  vrees,  ’n  gevoel 
van  self-verydeling  wat  die  gedigte  eg  en  aangrypend  maak.  Ook  het  Lucas 
Malan  se  studie  die  belangrikheid  van  die  digter  bespreek  en  Opperman 
se  “Antieke  klok’’  {Komas  uit  ’n  bamboesstok)  kan  gelees  word  as  ’n 
huldeblyk  aan  die  digter  wat  uit  pyn  moes  transformeer. 

Die  program-gedig  “Weerskyn”  waarsku  alreeds: 

navranter  en  ook  wreder  roep  dit  nou: 
jy  het  die  jare  bitter  onbevoeg  beleef. 

Die  bundel  wil  dus  (onder  meer)  gelees  word  as  ’n  besef  van  beperktheid 
en  die  digterwil  in  “die  herfstelike  lig”  hom  stroop  en  suiwer  van  die  oordaad 
vandiejeug. 

Die  gedigte  ontstel  vanweë  die  onbeskaamde  uitsê  van  pyn  en 
eensaamheid  en  in  die  interessante  “Marsman”  (p.  1 0)  word  die  eie  gevoel 
van  isolasie  en  smagting  na  ’n  lewensmaat  op  ’n  besoek  van  ’n  marsman 
geprojekteer. 

Die  slot  lui: 

Soms  in  die  middel  van  die  nag 
hoor  ons  hom  skater 
(of  is  dit  sy  soort  huil?) 

Dalk  het  hy  ’n  ekstra  kombers  nodig, 
ten  minste  ’n  bedmaat. 

Insgelyks  kan  ‘'Munisipale  boomstropersi’  (p.  1 3)  gelees  word  as  ’n  siening 
van  die  self  wat  nie  opgewasse  is  teen  die  stropende  en  slopende  magte 
van  die  siekte,  oudword  en  die  dood  nie.  Dit  is  waarskynlik  onmoontlik  om 
hierdie  digter  se  poësie  te  lees  sonderom  die  outobiografiese  werklikheid 
by  die  gedigte  te  lees,  net  soos  wat  dit  ook  moeilik  en  ’n  onbegonne  taak 
is  om  Ingrid  Jonker  te  lees  sonder  enige  biografiese  noemers.  Sover  die 
afdeling,  “Spieëls  en  vensters”. 

In  die  tweede  afdeling,  “Stroomversnelling”  word  die  aksente  anders  gelê. 
Die  bundel  is  dus  ’n  soort  tweeluik:  intense  pyn  versus  meer, 
gedistansieerde  verironisering  van  die  self.  In  hierdie  verband  is  die  gedig, 
“Opgegaarde  briewe”  (p.  32)  selfspottend  in  toon  wanneer  die  digter 
konstateer: 


om  meerderwaardig  neer  te  kyk 
op  die  oordaad  van  ’n  gekrabbelde 
kalligrafiese  ydelheid. 

Wat  dus  kon  ontaard  het  in  ’n  bundel  van  selfbejammering  of  weekheid 
word  deur  die  tweede  afdeling  “gered”  deur  gedigte  wat  die  self  spottend 
bekyk,  die  dood  aanvaar  en  in  die  slotvers,  “Goeie  raad”  (p.  34),  word 
weerloosheid  afgewissel  met  ’n  digterlike  weerbaarheid.  Ten  spýte  van 
die  wete  dat  die  vraagtekens  ’n  mens  kan  venwar  en  die  sinne  onherroeplik 
kan  beduiwel,  is  dat  alles  ten  slotte  deel  van  die  lewe.  Die  digter  het  sy  lot 
aanvaar.  En  hy  het  ’n  bydrae  poëties  gelewer. 

IV 

Volledig  in  ’n  ander  toonaard  is  Donald  W.  Riekert  se  Wensbeen.  Die 
gedigte  lyk  oënskynlik  “maklik”  en  “eenvoudig”,  maar  dit  is  wel  duidelik  dat 
hier  sprake  van  ’n  soort  eie  poëtiese  mitologie  is. 

Hier  is  nie  ’n  kriesel  pretensie  in  die  bundel  nie.  Die  digter-  soos  ons  kan 
aflei  onder  meer  uit  die  opdrag  van  onder  meer  aan  die  VLV-takke  - boer 
nie  met  intertekste,  verwysings  of  ander  postmoderne  speletjies  nie.  Hy  is 
soos  die  digteres  Petra  Grútter  ’n  digter  wat  heeltemal  op  sy  eie  staan. 
Net  Van  Wyk  Louw  se  “klipwerk”  {Nuwe  Verse)  of  sekere  van  Boerneef  se 
gedigte  kan  hiermee  vergelyk  word. 

Gelukkig  het  sy  talent  nie  ongesiens  verbygegaan  nie  en  is  hy  met  die 
Ingrid  Jonker-prys  bekroon.  Die  bundel  Wensbeen  bevat  aardse  gedigte 
en  kenmerkend  aan  Riekert  se  procédé  is  dit  verse  wat  by  ’n  her-lees  ’n 
soort  boere-metafisika  verpak.  Dit  is  ongekunstelde,  mooi  gedigte,  soos 
die  openingsgedig,  “Wensbeen”  (p.  9)  vertel: 

Voor  die  ou  haan  daardie  móre 
in  die  bloubosmik  kon  kraai 
knak  Pa  sy  nek  met  een  kap 
van  die  handbyl  Spat  sy  rooi  kam 
op  uit  die  kameeldoring  se  kapkyl 
Verwonder  ek  my  oor  die  rooi 
van  die  son  se  opkom  en  die  bloed 
Die  haan  wat  afnek  spring  spring 
Lê  die  haan  bruingebak  in  die  pot 
staan  Ma  wensbeen  in  die  hand 
Maar  met  die  vet  gly  die  groter 
been  oor  in  my  hand  weet  ek 
die  son  sal  móre  weer  rooiveer  sit 
op  die  haan  se  ou  slaapplek 

Dit  is  nie  net  ’n  ars  poetica  nie,  maar  ook  ’n  gedig  wat  veel  te  vertelle  het 
oor  die  vermoë  om  verliese  te  kan  vewerk.  Nie  alleen  is  móre  nog  ’n  dag 
nie,  maar  die  digter/spreker  gee  hom  volledig  oor  aan  die  gang  van  sake. 
Dit  is  gedigte  wat  op  ’n  mens  groei,  as  ek  die  Engelse  idioom  so  ’n  bietjie 
mag  oorneem.  Die  gediggie,  “Die  appelliefiedans”  (p.  13),  is  ’n  klein 
meesterstuk  in  die  erotiek  en  die  digter  se  vars  blik  op  sake  verras  telkens. 
Hy  put  uit  ’n  minder  bekende  bron  en  daarom  is  daar  dikwels  soveel 
onverwagse  wendinge  en  heerlike  metaforiese  vloekskote.  Genadiglik  word 

die  sentimentele,  daardie  hinderlike  pretbederwer  van  die  poësie  ontglip. 
Ofskoon  die  gedigte  maklik  en  eenvoudig  lyk,  is  dit  duidelik  dat  die  digter 
met  vele  sintaktiese  wendinge  die  verse  red  van  die  sentiment  of  heimwee. 
Die  gedigte  in  die  bundel  is  deurgaans  in  dieselfde  toonaard  geskryf,  wat 
dan  ook  daarop  wys  dat  ’n  digter  nie  allerhande  toertjies  hoef  uit  te  haal 
om  suksesvol  te  wees  nie.  Solank  hy  dit  wat  hy  doen  goed  doen,  is  dit 
bevredigend. 

Dit  is  gedigte  wat  vir  hulself  praat: 

Kannieblom 

As  ek  jou  eendag  moet  neerlê 

sal  dit  in  Bitterfontein  se  los  sand  wees 

Stof  tot  stof  sal  jou  nie  raak  nie 

maar  son  en  maan  sal  in  die  swartklip 

oor  jou  gaan  Die  kannieblom  se  roesrooi 

sal  jou  wang  se  gloed  bewaar 

en  die  sout  sal  teen  jou  vasslaan 

jou  lyf  teer  gebalsem  hou 

(p.  27) 


V 

M.M.  Walters  is  waarskynlik  - saam  met  Daniel  Hugo  - een  van  die  min 
satirici  in  ons  digkuns.  Vir  gekskeerdery  of  aanvattery  is  daar  immer  plek  en 
Walters  het  ook  in  sy  doktorale  proefskrif  aandag  gegee  aan  die  verskillende 
vorme  daarvan.  Hier  moet  ’n  mens  noodwendigerwys  die  digterse  sentimente 
oor  ’n  persoon/saak  deel  ten  einde  die  satire  volledig  te  kan  waardeer. 

Die  bundel  is  volgens  hierdie  leser  ’n  werklike  vooruitgang  op  die  vorige 
bundels  wat  soms  maar  ietwat  trekkerig  en  moeisaam  geklink  het.  Dus 
waar  ons  by  die  ander  bundels  kan  praat  van  ’n  konstante  of  selfs 
verstarring,  is  hier  duidelike  groei  aantoonbaar. 

Dit  is  bepaald  moeilik  om  oor  die  metafisika  te  dig,  omdat  die  digter  dit  wat  on- 
konkreet  is  moet  verwoord.  Walters  se  programgedig  bly  nie  net  vassteek  in 
die  argumentatiewe  nie,  maar  deur  klankspel  word  die  leser  meegevoer: 

Theodicee 

Sprekende  van  God  kan  die  mens  nie  anders 
as  Hom  voorstel  as  volmaak  nie.  God  kan  nie  anders 
wees  as  God  nie.  As  Hy  ons  wêreld  geskep  het, 
dan  is  ’n  beter  een  nie  voorstelbaar.  Hy  is  noodwendig 
verwesenliking  net  van  die  hoogste  goed. 

Maar  só  ’n  redenering  klop  net  solank  ek 
Leibniz  bly  beluister,  solank  ek  my  oë  sluit 
vir  die  gewrogte  werklikheid,  die  mens  se  strewe 
na  ’n  leefbare  eksistensiële  visie  op  bestaan, 
sy  verlange  na  sinvolheid,  heelheid  en  harmonie  ... 

Hoe  kan  ons  omgaan  met  die  sinloosheid  van  lyding, 
die  kwaad  wat  sy  skadu  oral  gooi  sonder  verset, 
sonder  geloof  verloor  of  ’n  poging  tot  ontvlugting  ... 

Ook  ék  kan  nie  anders  wees  as  méns  nie,  kan  nie 
met  God  se  oë  kyk  na  sy  werk  en  wêreld. 

Daar  is  gedigte  wat  nie  skroom  om  menslike  waan  en  valsheid  aan  die 
kaak  te  stel  nie,  soos  gedig  XVII  (p.  22)  waarin  kerklike  hooghartigheid 
baie  goed  besê  word: 

Net  die  Gatjieponders  kan  gered  word;  die  regte 
Gereformeerdes:  die  Kaapse  Neder-Duitse  verlostes. 

Maar  een  van  die  poëtiese  hoogtepunte  in  Walters  se  volledige  oeuvre  is 
die  skreeusnaakse  Gedig  XVIII  (p.  23)  waarin  daar  die  gek  geskeer  word 
met  die  Bibliese  geskiedenis  en  hoe  mense  lyding  gespaar  kón  gewees 
het  as,  as 

En  met  al  die  varkribbetjies  en  -wors,  chianti  teen  die  dors, 
nooit  weer  'n  getrugverlang  na  brenspotte  en  brood  nie. 

Die  leser  wat  die  gedigte  bloot  sou  lees  as  heiligskennis  of  as  ’n  aanval 
teen  die  kerk,  lees  waarskynlik  die  groter  dimensies  in  die  bundel  mis 
(ofskoon  ek  weet  etlike  sinodale  pruike  gaan  hop)  soos  (d)  op  bladsy  27 
waarin  die  werkinge  en  betekenis  van  die  Heilige  Gees  ondersoek  word: 

onverstaanbare  kontradiksie  bo  begrip  en  geloof  verhewe, 
stylfiguur,  beeldspraak,  uiteindelik:  skolastiese  abstraksie. 

Genoeglik  is  die  gedig  XXVI  met  sy  heerlik  snaakse  slot!  En  kragtoere  is 
die  gedigte  waarin  Protogoras,  Livius,  Cicero,  Hegel,  en  andere  aan  die 
woord  gestel  word. 

Ons  metafisiese  projeksies  vervreem  ons  van  die  goddelike,  skryf  die  digter, 
en  in  ’n  klein  liriese  gedig  skryf  hy  soos  volg: 

xxxvii 

Buite  woon  ek  aan  ’n  donker  kus 
snags  sonder  verheldering  van  lanterns. 

En  my  huis  staan  in  ’n  wintermis  verborge 
wagtend  in  ’n  dromerige  duister.  Hoe  lank  nog 
voordat  ek  ook  onherkenbaar  word,  duisterende 
deel  van  hierdie  groot  afwesigheid  van  Lig.  (p.  67) 

In  sy  geheel  gesien  ’n  bundel  wat  ágter  die  satire  veel  te  sê  het  oor  die 
menslike  kondisie  en  ten  spyte  van  die  skerp  spotspraak  is  daar  ook  ’n 
duidelike  soeke  na  eie  klaarheid.  Dit  is  ’n  bundel  wat  ’n  groot  aantal  baie 
goeie  gedigte  bevat. 

Ria  en  Johan  Smuts 

Tydshantering  in  Dalene  Matthee  se  Kringe  in  'n  bos 
en  Elsa  Joubert  se  Ons  wag  op  die  kaptein 

1 

Tyd  is  een  van  die  mees  venwikkelde  en  mees  geskakeerde  verskynsels 
in  die  epiese  werk,  maar  aangesien  dit  hier  spesifiek  oor  die  tydshantering 
in  Dalene  Matthee  se  Kringe  in  ’n  bos  en  Elsa  Joubert  se  Ons  wag  op  die 
kaptein  gaan,  word  daar  hoofsaaklik  op  net  een  tydskwessie  gekonsentreer, 
naamlik  volgorde.  Van  die  algemeenste  maniere  om  ’n  afwyking  in  die 
chronologiese  aanbod  van  die  materiaal  in  ’n  verhaal  te  bring,  is  deur 
gebruikmaking  van  die  terugverv\rysing  en  die  vooruitwysing.  Aangesien 
hierdie  twee  sake  baie  sterk  op  die  voorgrond  tree  in  die  tekste  onder 
bespreking,  iets  meer  daaroor. 

’n  Terugverwysing  onderbreek  die  chronologiese  gang  van  die  gebeure 
deur  ’n  invoeging  van  vroeëre  gebeure,  en  ’n  vooruitwysing  doen  dieselfde 
deur  die  gee  van  iets  wat  later  in  die  tyd  lê  as  die  punt  in  die  tyd  wat  in 
daardie  stadium  in  die  verhaal  behandel  word.  Terugverwysings  kom  meer 
algemeen  voor  as  vooruitwysings  en  is  ook  gewoonlik  omvattender.  Die 
rede  hiervoor  is  voor  die  hand  liggend.  Die  verlede  is  bekend,  die  toekoms 
is  onseker  en  daar  kan  bloot  gespekuleer  word  oor  wat  sal  kom. 
Vooruitwysings  kan  eintlik  net  uitvoerig  gehanteer  word  deur  ’n  vertel- 
instansie  wat  die  gebeure  oorskou.  So  ’n  verteller  is  toekomsseker;  die 
personasies  is  toekomsonseker.  Genette  wys  verder  daarop  dat  ek- 
vertellings  vooruitwysings  beter  hanteer  as  ander  vertellingshoeke,  omdat 
dit  ’n  konvensie  is  om  te  aanvaar  ek-vertellings  is  retrospektief  van  aard: 
dit  is  natuurliker  vir  ’n  verteller  om  oor  ’n  toekoms  te  praat  wat  reeds  deel 
van  die  verlede  is  (Genette  1979;  33). 

Daar  kan  telkens  gevra  word  op  grond  waarvan  die  oorgang  uit  die  hede 
van  die  verhaal  na  die  verlede  of  die  toekoms  op  ’n  bepaalde  oomblik 
gemaak  word.  Terugverwysings  word  byvoorbeeld  veroorsaak  deur 
herinneringe,  asook  deur  vergelykings,  parallelle  en  teenstellings  tussen 
hede  en  verlede.  Dikwels  plaas  hierdie  oproep  van  elemente  uit  die  verlede 
gebeure  in  die  hede  in  ’n  nuwe  perspektief  en  groei  dit  duidelik  uit  ’n  situasie 
in  die  hede.  Vooruitskouings  kan  weer  gewek  word  deur  verwagtings, 
verlangens  en  begeertes. 

Skrywers  verbreek  die  tipies  chronologiese  patroon  in  die  eerste  plek  om 
afwisseling  te  bring,  maar  ook  omdat  huile  besef  die  volgorde  van 
beiangrikheid,  van  funksionaliteit,  en  nie  van  die  werklikheid  nie,  moet  die 
rangskikking  van  materiaal  bepaal.  Wat  op  ’n  sekere  moment  nodig  is  vir 
die  aanbieding  van  die  verhaal,  word  op  daardie  oomblik  na  vore  gebring 
en  nie  op  ’n  chronologies  normalertydstip  nie.  ’n  Verbreking  van  ’n  streng 
chronologiese  patroon  in  die  verhaal  skep  vir  die  leser  ook  die  geleentheid 

tot  intensiewer  en  meer  avontuurlike  lees.  Die  leser  se  rol  word  dus  meer 
kreatief. 

Mieke  Bal  (1978:  60)  dui  verdere  redps  aan  hoekom  daar  chronologiese 
afwykings  gemaak  word:  dis  ’n  middel  om  die  aandag  op  bepaalde  sake 
te  vestig,  aksente  te  lê,  estetiese  of  psigologiese  effekte  teweeg  te  bring, 
verskillende  interpretasies  van  ’n  gebeurtenis  moontlik  te  maak  en  om  die 
subtiele  verskil  tussen  verwagting  en  verwerkliking  te  gee.  Terugverwysings 
kan  ook  informasie  uit  die  verlede  gee  wat  lig  werp  op  personasies  of  die 
gebeure,  en  dit  kan  spanning  help  skep.  Vooruitwysings  weer  hoef  nie 
noodwendig  spanning  te  ondermyn  nie.  Besonderhede  mag  verklap  word, 
maar  nou  sal  die  leser  eerder  vra  hoe  of  selfs  hoekom  iets  gebeur  het  as 
wát  gebeur  het. 

Vir  die  skrywer  is  die  aangeleentheid  van  tyd  as  volgorde  sekerlik  die  heel 
belangrikste  tydskwessie  waarmee  hy  íe  doen  het.  Soos  alle  literêre 
tegnieke  kan  dit  onsubtiel  of  verfynd  gehanteer  word,  en  verderaan  gaan 
daar  veral  konsentreer  word  op  die  moontlikhede  en  probleme  wat  volgorde 
in  Khnge  in  ’n  bos  en  Ons  wag  op  die  kaptein  vir  die  skrywers  geskep  het. 
Daar  sal  veral  gekyk  word  hoe  die  twee  outeurs  die  suiwer  chronologie 
versteur  deur  dele  van  die  verlede  in  die  hede  in  te  voeg. 

2 

Kringe  in  ’n  bos  speel  oor  ’n  periode  van  vyf  dae  af  in  die  Knysnabos.  Saul 
Barnard  gaan  die  bos  binne  om  Oupoot,  die  grootste  en  mees  gevreesde 
olifant  in  die  bos,  te  skiet  om  die  dier  sodoende  die  vernedering  van  ’n 
minderwaardige  jagter  se  doodskoot  te  spaar.  Dit  sal  ’n  daad  van  piëteit 
wees  waardeur  hy  die  jarelange  feitlik  mistieke  verbintenis  tussen  hom  en 
die  olifant  sal  afsluit. 

Die  verhaal  dek  egter  nie  net  dié  vyf  dae  nie,  want  tydens  die  tog  deur  die 
bos  herbeleef  die  29-jarige  Saul  sy  hele  lewe,  maar  veral  die  vyftien  jaar 
sedert  sy  veertiende  verjaardag  toe  dié  intelligente  seun  vrae  oor  die  lewe 
en  die  boswerkers  se  uitmergelende  bestaan  begin  stel  het. 

Daar  is  dus  sprake  van  ’n  hedeverhaal  en  ’n  verledeverhaal  wat  verweef 
is.  Dit  wek  die  vermoede  van  ’n  sekere  verwikkeidheid  van  struktuur.  Dit  is 
egter  ook  algemeen  bekend  dat  hierdie  werk  al  geklassifiseer  is  as  ’n 
gewilde  iiterêre  roman,  ’n  kategorie  wat  lê  tussen  die  populêre 
verstrooiingsliteratuur  en  die  meer  verwikkelde  roman  met  tradisionele 
literêre  kwaliteite.  Dit  impliseer  dus  dat  dit  nie  ’n  besonder  komplekse 
literêre  teks  is  nie. 

Wat  so  pas  gesê  is,  mag  na  ’n  teenstrydigheid  klink,  maar  waarop  dit  in 
werklikheid  neerkom,  is  dat  ons  hier  ’n  geval  het  waar  ’n  tipies  literêre 
werkwyse,  wat  gewoonlik  tot  groter  digtheid  lei,  op  ’n  meer  toeganklike  en 
soms  ook  minder  genuanseerde  manier  gebruik  word.  Dit  beteken  nie  dat 
die  volgorde  van  gebeure  in  die  roman  ipso  íacto  oneffekíief  gehanteer 
word  nie,  maar  wel  dat  dií  so  gedoen  word  dat  dit  vir  die  deursneeleser 

nie  werklik  leesprobleme  oplewer  nie,  maar  tog  waarskynlik  aan  hom  die 
gevoel  gee  dat  hy  ’n  werk  met  ’n  onmiskenbaar  literêr-tegniese  aanslag 
!ees. 

Die  roman  beslaan  306  bladsye,  en  binne  hierdie  geheel  kan  25 
tydseenhede  onderskei  word.  Dertien  lê  in  die  hede  van  die  verhaal  en 
íwaalf  in  die  verlede,  en  hulle  is  as  volg  oor  die  boek  versprei: 


HEDE 

1 - 8 
20-  22 
32 

45-  53 
78-  81 
83-  84 
87 

93-  95 
147-152 
188-190 
199-202 
233  - 238 
290  - 306 


VERLEDE 

8-20 
22-  31 
32-  44 
53-  77 
81  - 83 
84-  87 
87-  93 
96-146 
152-187 
190-198 
203  - 232 
238  - 289 


Die  tabel  wys  uit  dat  hede  en  verlede  nie  omvangsgewys  naastenby 
gelykberegtig  word  nie.  Die  elf  gedeeltes  in  die  hede  dek  net  minder  as  ’n 
kwart  van  die  teks,  en  die  tien  terugflitse  meer  as  driekwart  daarvan 
Die  langste  hedegedeeltes  is  die  eerste  hoofstuk  van  7V  bladsye,  die 
gedeelte  van  pp.  45  - 53  (amper  9 bladsye)  en  die  slothoofstuk  van  lOV^ 
bladsye.  Van  die  hedegedeeltes  is  baie  kort.  Op  p.  32  is  dit  minder  as  ’n 
bladsy  en  op  p.  87  net  16  reëls.  Die  ander  wissel  tussen  3 en  6 bladsye. 
Gaan  ’n  mens  na  die  terugflitse,  is  die  kortstes  rondom  die  6 bladsye  en 
van  die  langstes  tot  ongeveer  50  bladsye. 

Die  verskil  in  omvang  tussen  hedeverhaal  en  verledeverhaal  kan  in  die 
eerste  plek  gemotiveer  word  uit  die  periodes  wat  hulle  onderskeidelik  dek: 
die  een  strek  oor  vyf  dae,  die  ander  oor  29  jaar.  Daar  is  dus  ’n  duidelike 
korrelasie  tussen  die  verteltyd  en  die  vertelde  tyd. 

Dit  is  eintlik  logies  dat  die  aksent  op  die  verledeverhaal  sal  val,  want  die 
hele  tog  is  vir  Saul  ’n  uiters  emosiebelaaide  gebeurtenis  wat  hom  sterk  in 
die  verlede  laat  leef.  Het  die  verlede  oníbreek,  het  ons  hier  bloot  ’n 
jagverhaal  gehad  waar  die  een  jagter  die  ander  probeer  voorspring,  en 
sou  die  geheel  afgestroop  geraak  het  tot  spanningsverhaal.  Die  terugflitse 
gee  die  eintlike  verhaal;  dit  is  dié  passasies  wat  diepte  en  resonansie  aan 
die  geheel  gee. 

Dit  gaan  egter  nie  net  daaroor  of  ons  hier  met  ’n  funksionele  tegniek  te 
make  het  nie,  maar  veral  of  dié  tegniek  op  effektiewe  wyse  gebruik  word. 

Die  terugflitse  word  reeds  op  p.  3 voorberei  waar  van  Saul  gesê  word  “dit 
voel  vir  hom  hy  loop  agteruit  in  homself  in”.  Op  p.  8 begin  die  eerste 
terugflits.  Dié  gedeelte  rapporteer  Saul  se  geboorte.  Dit  dek  ’n  gebeurtenis 
van  29  jaar  tevore;  die  begin  van  Saul  se  lewe.  Daar  is  ’n  duidelike 
tydsbreuk  in  die  vertelling  self,  en  die  leser  is  hoegenaamd  nie  in  enige 
twyfel  dat  hy  terug  verplaas  word  na  die  verlede  nie.  Hy  word  ook  tipografies 
op  die  tydsverskuiwing  voorberei  deur  ’n  wit  reël  tussen  die  hedegedeelte 
en  die  verledegedeelte.  Die  terugflits  strek  oor  ’n  hoofstukbreuk  (p.  1 4)  en 
eindig  op  p.  20.  ’n  Reël  wit  berei  die  leserop  ’n  oorgang  na  die  hedeverhaal 
voor.  Op  p.  22  berei  ’n  reël  wit  weer  eens  die  leser  voor  op  ’n  oorgang  na 
die  verledeverhaal. 

Dit  is  nie  nodig  om  hierdie  patroon  verder  uit  te  stippel  nie,  maar  as  ’n 
mens  die  roman  ondersoek,  vind  jy  dat  dit  volgehou  word.  Oorgange  van 
hede  na  verlede  en  van  verlede  na  hede  word  tipografies  aangedui,  óf 
deur  ’n  reël  wit  óf  deur  ’n  hoofstukbreuk. 

Ons  het  hier  te  doen  met  ’n  tipografiese  aangeleentheid,  maar  een  wat 
deur  die  skrywer  self  geskep  is  om  vir  die  leser  opvallende  aanduidings  te 
gee  dat  daar  van  die  hede  na  die  verlede  en  later  weer  terug  na  die  hede 
beweeg  word. 

Die  skrywer  volstaan  nie  met  hierdie  markante  aanduidings  nie.  Sy  versterk 
die  kontras  tussen  terugflits  en  hedeverhaal  verder  deurdat  sy  eers- 
genoemde  hoofsaaklik  in  die  verledetydsvorm  aanbied,  en  laasgenoemde 
in  die  historiese  presens.  Dit  lyk  onnodig,  omdat  die  oorgange  reeds 
tipografies  so  sterk  aangedui  is.  Dit  sou  ook  natuurliker  gewees  het  om  by 
die  taamlik  algemene  konvensie  te  hou  om  die  historiese  presens  ook 
redelik  konsekwent  in  terugflitse  te  gebruik. 

’n  Laaste  aspek  van  die  hantering  van  die  terugflitse  in  hierdie  roman  wat 
aandag  moet  kry,  raak  die  volgorde  van  die  terugflitse. 

Die  roman  hou  nie  daarmee  rekening  dat  ’n  terugdink  aan  die  verlede 
baie  dikwels  afgevuur  word  deur  assosiasies  nie;  ’n  prikkel  van  die  een  of 
ander  aard  wek  ’n  bepaalde  herinnering.  Sulke  herinneringe  kom  feitlik 
willekeurig  en  beslis  nie  in  streng  chronologiese  volgorde  nie.  Dit  is 
byvoorbeeld  reeds  uit  die  eerste  bladsye  van  die  roman  duidelik  dat  Saul 
baie  ontsteld  is.  Gegee  sy  emosionele  toestand  is  dit  uiters  onwaarskynlik 
dat  die  terugflitse  op  so  ’n  suiwer  chronologiese  wyse  uit  sy  gemoed  sal 
ontspring  en  sy  lewensloop  so  sal  dek  dat  sy  verhaal  in  die  verlede  en  die 
verhaal  in  die  hede  as  parallelle  chronologiese  strukture  ontwikkel. 
Verder  is  die  oorgange  tussen  hede  en  verlede  dikwels  baie  willekeurig 
en  word  die  emosionele  noodwendigheid  vir  ’n  sekere  oorgang  op  ’n 
bepaalde  punt  nie  deurgaans  goed  gemotiveer  nie.  Die  ervarende  Saul 
se  gemoedstoestand  in  die  hede  word  ook  nie  altyd  deurgevoer  na  die 
terugflits  nie. 

’n  Opvallende  voorbeeld  van  so  ’n  gemanipuleerde  oorgang  kom  voor  by 
die  hoofstukbreuk  op  p.  32.  Dié  kort  gedeelte  hedeverhaal  op  p.  32  word 

voorafgegaan  deur  ’n  terugflits  van  ongeveer  1 0 bladsye  waarin  hoofsaaklik 
’n  beskrywing  gegee  word  van  die  vernietigende  uitwerking  wat  die  uitsleep 
van  die  waenhout  op  die  jong  seun  gehad  het.  Dan  is  daar  op  p.  32  ’n 
terugkeer  van  agt  paragrawe  lank  na  die  hede  van  die  verhaal,  en  hierna 
hervat  die  terugflits  presies  waar  hy  opgehou  het  sonder  dat  daar  in  die 
oorgang  van  hede  na  verlede  enige  skakel  te  bespeur  is.  Daar  is  nie  enige 
emosionele  noodwendigheid  in  die  verhaal  vir  die  plasing  van  dié  stukkie 
hedeverhaal  op  hierdie  plek  in  die  teks  nie. 

Dit  behoort  uit  bostaande  duidelik  te  wees  hoe  ’n  belangrike  plek  die 
terugflits  in  Kringe  in  ’n  bos  inneem.  Die  terugflits  is  Dalene  Matthee  se 
sentrale  tegniese  greep.  Dit  is  ook  die  belangrikste  tegniek  in  Elsa  Joubert 
se  Ons  wag  op  die  kaptein,  waarby  vervolgens  stilgestaan  word. 

3 

Ons  wag  op  die  kaptein  is  die  verhaal  van  ’n  groepie  persone  in  Angola 
wat  deur  opstandige  swartes  gevange  geneem  en  opgesluit  word.  Die 
teks  lewer  verslag  van  die  grootste  gedeelte  van  ’n  enkele  dag  terwyl 
hulle  hul  verhoor  afwag.  Dit  word  veral  verhaal  uit  die  gesigspunt  van  die 
Portugese  vrou  Ana-Paula.  Sy  is  ’n  onvervulde  persoon  met  ’n  grief:  teenoor 
haar  omgewing,  haar  man  en  sy  basterkinders  en  oor  haar  kinderloosheid. 
Sy  het  ook  persoonlikheidsgebreke  wat  aanleiding  gee  tot  die  spanning 
tussen  die  gesinslede. 

Dié  kort  roman  is  ’n  verdere  goeie  voorbeeld  van  ’n  verhaal  waarin  daar 
op  uitgebreide  skaal  van  die  chronologiese  aanbieding  van  die  materiaal 
afgewyk  word.  In  werklikheid  word  twee  verhale,  wat  nou  met  mekaar 
skakel,  aangebied,  naamlik  een  in  die  hede  wat  oor  ongeveer  een  dag 
strek,  en  ’n  ander  wat  deur  middel  van  ’n  aantal  terugflitse  opgeroep  word 
en  geselekteerde  gedeeltes  gee  uit  ’n  periode  van  etlike  jare  uit  Ana-Paula 
se  vroeër  lewe. 

Ons  kry  dus  hier  presies  dieselfde  situasie  as  in  Kringe  in  ’n  bos:  die 
hedeverhaal  dek  ’n  kort  gedeelte  vertelde  tyd,  en  die  verledeverhaal  ’n 
lang  periode.  In  haar  skakeling  tussen  hede-  en  verledeverhaal  gaan  Elsa 
Joubert  egter  heeltemal  anders  te  werk  as  Dalene  Matthee.  Waar  alles  in 
Kringe  in  ’n  bos  óf  hedeverhaal  óf  terugflits  is,  verloop  sekere  gedeeltes  in 
Ons  wag  op  die  kaptein  nóg  in  die  hede,  nóg  in  die  verlede.  Hierdie  kort 
gedeeltes  is  assosiatiewe  tydsoorgange.  lets  gebeur  in  die  hede,  of  die 
personasie  ervaar  iets,  en  dit  het  tot  gevolg  dat  ’n  assosiasie  gevorm  word 
wat  ’n  natuurlike  en  spontane  oorskakeling  na  die  verlede  bewerkstellig. 
As  jy  die  roman  in  tydseenhede  opdeel,  vind  jy  dat  die  eerste  en  laaste 
hoofstukke  in  die  hede  van  die  verhaal  afspeel,  maar  dat  daar  in  hoofstukke 
2 tot  5 talle  sulke  eenhede  uitgewys  kan  word.  In  hoofstuk  2 is  daar  agt 
sulke  eenhede.  Drie  is  in  die  hede  van  die  verhaal,  drie  is  terugflitse  en 
twee  is  tydsoorgange.  In  hoofstuk  3 is  daar  ook  agt,  maar  twee  is  in  die 
hede,  drie  is  terugflitse  en  drie  is  tydsoorgange.  Ook  in  hoofstuk  4 is  daar 

agt:  vier  in  die  hede,  twee  terugflitse  en  twee  tydsoorgange.  In  hoofstuk  5 
is  daar  nege  waarvan  vier  in  die  hede  is,  drie  terugflitse  en  vier 
tydsoorgange. 

Dit  is  dus  nodig  om  drie  onderskeidings  te  maak  as  jy  die  tyd  in  Ons  wag 
op  die  kaptein  ondersoek.  Eerstens  is  daar  die  hedeverhaal,  tweedens  ’n 
aantal  terugflitse  en  derdens  assosiatiewe  tydsoorgange  of  brugpassasies. 
Daar  word  vervolgens  gekyk  hoe  dié  drie  soorte  in  Ons  wag  op  die  kaptein 
gebruik  word. 

Die  verhaal  in  die  hede  gee  momente  uit  die  betrokke  dag  chronologies 
weer.  Dit  sluit  onder  andere  belangrike  gedeeltes  uit  die  gebeure  van  die 
dag  in,  byvoorbeeld  die  aankoms  van  die  swartes  en  latere  groepe,  die 
dood  van  die  basterkinders,  ensomeer.  Dit  behels  ook  gedeeltes  wat  nie 
op  handelingsvlak  so  belangrik  is  nie,  maar  wel  van  die  personasies,  veral 
Ana-Paula,  karakteriseer.  Vergelyk  byvoorbeeld  Ana-Paula  se  gesprekke 
met  die  hond  en  dié  tussen  haar  en  Carlos  (pp.  115-117). 

Die  elf  terugflitse  is  van  wisselende  lengte  en  dek  saam  ongeveer  vyftig 
bladsye  verteltyd,  terwyl  ongeveer  tagtig  bladsye  verteltyd  in  die  hede 
van  die  verhaal  verloop.  Die  terugflitsverhaal  se  volgorde  word,  anders  as 
in  Kringe  in  ’n  bos,  deur  ander  faktore  as  die  logika  van  die  chronologie 
bepaal.  Sake  word  byvoorbeeld  op  bepaalde  oomblikke  na  vore  gebring 
om  eksposisionele  redes,  omdat  dit  nodig  is  vir  die  spanningspatroon  van 
die  verhaal  en  omdat  dit  in  daardie  stadium  emosioneel  belangrik  is  vir 
Ana-Paula,  uit  wie  se  bewussyn  al  hierdie  terugflitse  geskied.  Sodoende 
word  episodes  in  die  hede  verklaar  of  sinvoller  gemaak  deur  dit  op  die 
een  of  ander  wyse  te  skakel  met  situasies  in  die  verlede.  Die  terugflitse 
dek  hoofmomente  uit  Ana-Paula  se  lewe  en  binne  elke  hoofstuk  vorm  die 
verskillende  terugflitse  ’n  eenheid  omdat  dieselfde  onderwerp  in  almal  na 
vore  gebring  word. 

In  hoofstuk  2 is  dit  ’n  kernsaak  in  die  hede,  naamlik  Ana-Paula  se 
verhouding  met  Brandao,  wat  deur  die  groep  terugflitse  gedek  word.  Dié 
gegewens  word  heel  eerste  om  eksposisionele  redes  na  vore  gebring:  ’n 
verklaring  is  nodig  oor  wie  Brandao  is,  omdat  Ana-Paula  aan  die  begin  in 
haar  nood  dink  Brandao  sal  hulle  kom  red.  Hoofstuk  3 se  terugflitse  lê 
eerste  in  die  chronologie  en  behandel  haar  lewe  in  Portugal,  koms  na 
Afrika,  bewuswording  van  Carlos  se  basterkinders  tydens  die  seereis  en 
die  eerste  stroefhede  tussen  haar  en  haar  man.  Die  terugflitse  in  hoofstuk 
4 dek  die  volgende  stadium  in  die  chronologie;  dit  handel  oor  Carlos  se 
basterkinders  en  die  stryd  tussen  haar  en  Carlos  oor  die  kinders.  Die 
terugflitse  in  hoofstukke  3 en  4 bring  hoofsaaklik  dié  dinge  in  haar  verlede 
wat  aanleiding  gegee  het  tot  die  verhouding  met  Brandao:  die  disharmonie 
tussen  haar  en  Carlos  as  gevolg  van  persoonlikheidsverskille  en  haar  haat 
teenoor  sy  basterkinders.  In  hoofstuk  5 se  terugflitse  word  haar 
kinderloosheid  na  vore  gebring.  Dit  is  die  diepste  laag  wat  onthul  word,  en 
daarom  word  dit  tot  aan  die  einde  terug  gehou.  Die  rol  van  die  hond  - haar 

“kind”  - moet  hier  ingeskakel  word. 

Vervolgens  word  gekyk  na  die  skrywer  se  hantering  van  tydsoorgange. 
Twee  daarvan  dien  as  voorbeelde;  die  eerste,  en  dan  die  langste,  wat 
heelwat  later  in  die  verhaal  lê. 

Die  eerste  tydsoorgang  is  op  p.  29  waar  die  afbranding  van  die  skuur 
assosiatief  Queimada  na  Ana-Paula  terugbring.  Sy  ruik  eers  brand,  en 
dan  word  daar  ’n  duidelike  oorgangspassasie  geskryf:  “Sy  raak  verward. 
Sy  kan  die  beelde  in  haar  gedagtes  nie  keer  nie,  die  hede  en  die  verlede 
loop  inmekaar.  Die  harde  gekraak  van  die  vlamme  hoor  sy  noú  en  hoor  sy 
in  haar  geheue,  die  reuk  van  vuur  brand  haar  neusgate  noú  en  brand  dit  in 
die  verlede.  Dis  Queimada  ...  dink  sy  ...  dis  Queimada  ...  Brandao  is  by 
Carlos  ...  dis  die  grasbrande  wat  ek  ruik  ...  Sy  roer  onrustig  ...  sy  wil  die 
veld  in  ...  sy  kan  nie  langer  hierso  lê  nie.” 

Die  tydskuif  kom  hier  net  na  die  woorde  “brand  dit  in  die  verlede”. 
Waarskynlik  omdat  dit  vir  die  leser  die  eerste  kennismaking  met  hierdie 
tegniese  greep  in  die  verhaal  is,  word  hy  deeglik  voorberei  op  die  oorgang. 
Daar  word  pertinent  gesê  dat  hede  en  verlede  in  Ana-Paula  se  gedagtes 
inmekaar  loop;  dat  die  reuk  van  vuur  haar  neusgate  nou  brand  en  ook  in 
die  verlede.  Die  oorgang  lê  egter  binne  ’n  paragraaf  en  word  glad  nie 
tipografies  opvallend  aangedui  soos  in  die  geval  van  Kringe  in  ’n  bos  nie. 
Qp  pp.  82-84  is  daar  ’n  besonder  lang  tydsoorgang  (dit  begin  op  p.  82  met 
“Haar  gedagtes  loop  rond  ...”  en  strek  tot  net  voor  “Dit  is  ’n  klein  hartbees- 
sinkdakhuis-dorpie  ...”  op  p.  84).  Hierdie  gedeelte  is  in  die  eerste  plek  lank 
omdat  Ana-Paula  vermoeid  is:  dit  begin  met  die  woorde  “Haar  gedagtes 
loop  rond,  stadig,  want  sy  het  nie  meer  die  energie  van  vroeër  in  die  dag 
nie.”  Maar  dit  is  ook  uitgebreid  omdat  dit  ’n  intense  introspeksie  is  waarin 
daar  in  Ana-Paula  se  bewussyn  “’n  hele  sleepsel  herinneringe  (uitkom) ... 
wat  sy  te  skaam  is  om  aan  te  dink,  wat  sy  jare,  jare  reeds  diep  onder 
weggestoot  het”.  (p.  83)  Dit  moet  ook  motivering  bied  vir  ’n  traumatiese 
daad  wat  sy  bereid  is  om  te  doen,  naamlik  om  die  priester  te  gaan  spreek 
oor  haar  kinderloosheid.  Dit  loop  dan  oor  in  ’n  terugflits  waarin  vertel  word 
van  die  besoek  aan  die  priester. 

Hierdie  twee  voorbeelde  wys  uit  dat  Joubert  se  tegniek  verfynder  en  ook 
natuurliker  is  as  dié  van  Matthee.  Dit  stel  groter  eise  aan  die  leser  as  wat 
Matthee  se  werkwyse  vereis,  maar  dit  skep  tog  nie  werklik  komplekse 
interpretasieprobleme  nie. 

4 

Die  tydshantering  in  Kringe  in  ’n  bos  en  Ons  wag  op  die  kaptein  kom 
ooreen  in  die  sin  dat  daar  in  albei  hierdie  werke  op  uitgebreide  skaal  van 
terugflitse  gebruik  gemaak  word.  Kyk  jy  egter  na  die  wyse  waarop  die 
twee  skrywers  dit  hanteer,  vind  jy  groot  verskille. 

Die  terugverwysings  in  Kringe  in  ’n  bos  is  funksioneel  in  die  sin  dat  dit 
verantwoordbaar  is,  maar  daar  is  terselfdertyd  ’n  opvallendheid  en 

oorbeklemtoning  in  die  wyse  waarop  dit  gerealiseer  word.  ’n  Mens  het 
egter  hier  met  ’n  toeganklike  roman  te  doen,  en  daarom  moet  toeskietliker 
geoordeel  word  oor  hierdie  aspek.  Dit  is  verstaanbaar  dat  die  skrywer  nie 
haar  werk  tegnies  onnodig  wou  beswaar  nie,  want  dan  sou  sy  van  haar 
potensiële  lesers  vervreem  het.  Dit  bly  egter  ’n  vraag  of  die  werk  nie  net 
so  toeganklik  sou  gewees  het  as  sy  dié  saak  effens  minder  nadruklik 
gehanteer  het  nie. 

Gestel  hierteenoor  is  die  tydshantering  in  Ons  wag  op  die  kaptein 
avontuurliker  en  ook  meer  geraffineerd.  Dit  hang  veral  saam  met  die  wyse 
waarop  brugpassasies  geskryf  is  wat  die  oorgang  van  hede  na  verlede 
motiveer.  Die  tydsaspek  in  hierdie  roman  word  nog  meer  kompleks  omdat 
daar  ook  van  vooruitwysings  gebruik  gemaak  word.  Die  titelmotief  word 
telkens  in  die  loop  van  die  verhaal  na  vore  gebring  en  skep  al  hoe  meer 
die  verwagting  dat  die  koms  van  die  kaptein  ’n  ingrypende  en  verreikende 
gebeurtenis  in  die  lewe  van  die  hele  groep  - wit,  halfbloed  en  swart  - sal 
wees.  Wanneer  die  kaptein  teen  die  einde  kom,  is  dié  koms  deeglik  deur 
hierdie  vooruitwysings  voorberei.  lets  hiervan  is  ook  in  Kringe  in  ’n  bos 
teenwoordig  deur  die  afwagting  wat  geskep  word  dat  Saul  vir  Oupoot  sal 
vind,  maar  dit  word  nie  so  spesifiek  as  motief  ontwikkel  soos  wat  Eisa 
Joubert  met  haar  titelmotief  doen  nie. 

Die  tyd  kan  nog  veel  meer  verwikkeld  gehanteer  word  as  in  hierdie  twee 
romans,  soos  gesien  kan  word  in  werke  soos  Chris  Barnard  se  Mahaia, 
Henriette  Grové  se  Die  kêrei  van  die  Pêrei  en  Alexander  Strachan  se  Die 
jakkaisjagter,  om  maar  net  enkele  van  die  opvallendste  voorbeelde  in 
Afrikaans  te  noem.  Dit  kan  egter  nie  misgekyk  word  nie  dat  die 
tydshantering  in  sowel  Kringe  in  ’n  bos  as  Ons  wag  op  die  kaptein  die 
struktuur  van  die  werke  verryk  en  ’n  groot  bydrae  lewer  tot  die 
interessantheid  en  ook  geslaagdheid  van  die  twee  tekste. 

LINDA,  ENGELA.  Huis  en  hart.  - Orion,  1995.  (s/b) R24,96 

MARAIS,  GERT,  red.  Duwweltjie  (Finansies  en  Tegniek). 

- Van  Schaik,  1996.  (s/b)  R39,95 

MARITZ,  EMPIE.  Bloeisels  aan  ’n  wintertakkie  (Grootdruk)  - Daan  Retief/ 

Kennis  Onbeperk,  1995 R49,99 

NEL,  JAN.  Laataandstories  en  sulke  dinge.  - Van  Schaik,  1995 R44,95 

OELKE,  JULIUS.  Uit  die  hart  van  die  vuur;  vertaal  deur  Linda  Rode. 

- Tafelberg,  1995.  (s/b) 

VAN  NIEKERK,  A.A.J.  As  die  skoolklok  lui  (Grootdruk).  - Makro,  1995.  (s/b) R35,34 

— : Soos  twee  windswaels  (Grootdruk).  - Makro,  1995.  (s/b) 

VAN  ZYL,  IRNA.  Grootmensspeletjies.  Oueillerie,  1995.  (s/b)  R35,04 

Poësie 

ABRAHAMS,  WILLIAM  P.  [et  al].  Ons  kom  van  ver.  - Prog,  1995.  (s/b) R45,60 

DU  PLESSIS,  KOOS.  Skink  nog  ’n  uur  in  my  glas:  nagelate  verse. 

- Oueillerie,  1995.  (s/b) R44,95 

LOMBARD,  THEUNIS  C.C.  Soet  sonappelwit  wat  was.  - Van  Schaik,  1995. 

ROUSSEAU,  INA.  ’n  Onbekende  jaartal.  - H & R,  1995 R39,95 

SNYMAN,  N.J.  (samest.)  Onderdie  reënboog:  ’n  poësiebloemlesing. 

- Tafelberg,  1995.  (s/b) 

Romans 

ANTHONY,  LEN.  Nag  van  die  duiwel  (Grootdruk).  - Makro,  1995.  (s/b) R35,34 

BEKKER,  MARIA  M.  Die  nag  is  lank  (Grootdruk).  - Makro,  1995 R35,34 

— : Op  brose  skouers  (Grootdruk).  - Makro,  1995.  (s/b) R35,34 

— : Waar  jy  liefde  vind  (Grootdruk).  - Makro,  1995.  (s/b)  R35,34 

BLIGNAUT,  TOEK.  Agter  die  groen  deur  (Grootdruk).  - Makro,  1996.  (s/b) R35,45 

— : ’n  Bruidegom  vir  Marjolein  (Grootdruk).  - Makro,  1995.  (s/b) R35,34 

— : Donker  op  Nebo  (Grootdruk).  - Makro,  1995.  (s/b) R35,34 

— : Luister  wie  daar  fluister  (Grootdruk).  Makro,  1995.  (s/b) R35,34 

— : Onmin  in  Eden  (Grootdruk).  - Makro,  1995.  (s/b) R35,34 

BOSHOFF,  MELANIE.  Soetriet  en  bitterbessie  (Grootdruk).  - Makro,  1995.  (s/b)  R35,34 

BRINK,  LOUIS  L.  ’n  Bietjie  vir  Babett.  - Treffer-Boekklub,  1995 R34,95 

CALITZ,  HULDA.  Die  Jakubowski-kind  (Grootdruk).  - Makro,  1995.  (s/b)  R35,34 

COMBRINK,  JAN.  Die  skat  van  Branderbaai.  - President-Boekklub,  1995 R34,95 

DE  KOCK,  HELENE.  Ver  vlug  na  móre  (Grootdruk).  - Makro,  1995.  (s/b) R35,34 

DE  VILLIERS,  FRIEDA.  My  tant  Adalia  (Grootdruk).  - Makro,  1 995.  (s/b) R35,34 

— : Regspraak  van  die  hart.  - Van  der  Walt,  1996 R34,95 

DU  PISANIE,  SARAH.  Jakkalswater  (Grootdruk).  - Makro,  1995.  (s/b) R35,34 

— : ’n  Juffrou  vir  Skurwekop  (Grootdruk).  - Makro,  1995.  (s/b) R35,34 

— : Die  vrouens  van  Nonniesrus  (Grootdruk).  - Makro,  1995.  (s/b) R35,34 

DU  PLESSIS,  BOENDOE.  Gallie  die  held  van  Gat.  - Van  der  Walt,  1996.  (s/b) ..  R32,95 

DU  PLESSIS,  RIKA.  Dokter  Tinka  se  erfenis.  - Van  der  Walt,  1996 R34,95 

DU  PREEZ,  SCHALK.  Nooientjie  uit  die  Vrystaat.  - Benedic,  1995.  (s/b) 

FERREIRA,  J.F.  Om  te  verstaan.  - Van  der  Walt,  1996 R32,96 

FERREIRA,  JEANETTE.  Babette.  - Perskor,  1995.  (s/b) R44,95 

FOURIE,  HEILA.  Alias  liefde.  - Perskor,  1995.  (s/b)  R27,95 

GOUWS,  DANIE.  Die  vierde  getuie  (Grootdruk).  - Makro,  1995.  (s/b) R35,34 

GOUWS,  ETHERESIA.  Goud  op  die  heuwels  (Grootdruk).  - Makro,  1995.  (s/b).  R35,34 

GRIESSEL,  NITA.  Die  skadujare.  - Van  der  Walt,  1995 R29,95 

— : Die  skemermeisie  van  Nova  Vita.  - Van  der  Walt,  1996 R34,95 

HENNING,  NAN.  Wie  die  sterre  lees  (Grootdruk).  - Makro,  1996.  (s/b) R35,34 

JACOBS,  DERÍCK.  Laksman  op  loer  (Grootdruk).  - Makro,  1995.  (s/b) R35,34 

KOCK,  NELMARIE.  Hoe  lank  is  altyd?  (Grootdruk).  - Makro,  1995.  (s/b) R35,34 

— : Ken  jy  hom  nursie?  (Grootdruk).  - Makro,  1995.  (s/b) R35,34 

KOTZÉ,  MARIETJIE.  Die  Aprilgek  (Grootdruk).  - Makro,  1995.  (s/b) R35,34 

KRUGER,  SUSAN.  Vreemdeling  op  Eikedal  (Grootdruk). 

- Daan  Retief/Kennis  Onbeperk,  1995 R49,99 

LAMPRECHT,  I.D.  Die  huurling  (Grootdruk).  - Makro,  1995.  (s/b)  R35,34 

— : Waar  die  meetsnoer  val  (Grootdruk)  - Makro,  1995.  (s/b) R35,34 

LE  ROUX,  CHRISTINE.  Liefdesvallei.  - Perskor,  1995.  (s/b)  (Venus) R27,95 

— : Verskuilde  liefde.  - Van  der  Walt,  1996 R34,95 

MANS  VILLA.  Gee  haar  ’n  roos.  - Van  der  Walt,  1995 R34,95 

MARAIS,  ANNALOU.  Vreemde  soektog.  - Aktuapers,  1995.  (s/b) 

MARAIS,  PETS.  Eenmaal  in  Rome  (Grootduk).  - Makro,  1996.  (s/b)  R35,34 

— : Die  man  in  die  pad  (Grootdruk).  - Makro,  1996.  (s/b) R35,34 

— : Stry  teen  die  wind  (Grootdruk).  - Makro,  1995 R35,34 

MARITZ,  EMPIE.  Die  duiwel  van  Engelberg  (Grootdruk).  - Makro,  1995.  (s/b)  ...  R35,34 

— : Net  die  prik  van  ’n  naald  (Grootdruk).  - Daan  Retief/Kennis  Onbeperk,  1995.  R54,99 

— : Nuwe  wyn  en  dowwe  blare  (Grootdruk).  - Daan  Retief/Kennis 

Onbeperk,  1995 R54,99 

— : Soos  ’n  tol  in  die  warrelwind  (Grootdruk).  - Daan  Retief/Kennis 

Onbeperk,  1995 R54,99 

MARTIN,  WILLE.  Alleenpad  van  die  liefde  (Grootdruk).  - Makro,  1995.  (s/b) R35,34 

— : Diva  vaarwel.  - President-Boekklub,  1996 R34,95 

— : Punt  van  die  reënboog  (Grootdruk).  - Makro,  1995.  (s/b) R35,34 

— : Spaanse  goud  (Grootdruk).  - Makro,  1995.  (s/b) R35,34 

— : Ver  oor  die  grense  (Grootdruk).  - Makro,  1995.  (s/b) R35,34 

MEYER,  SARIE.  Minnedans.  - Perskor,  1995.  (s/b)  (Cupido) R27,95 

MURRAY,  ENA.  Die  uurglas  loop  leeg.  - Tafelberg,  1995 

PARKER,  ELIZE.  Amulet.  - Perskor R44,95 

PFfETORIUS,  ELIZABETH.  Wanneer  die  swaeltjies  terugkeer. 

- Van  der  Walt,  1 996 R34,95 

REYNEKE,  BERTIE.  Die  paradysblom.  - J.A.  Reyneke,  1995.  (s/b) 

SCHEEPERS,  ANNAMARIE.  ’n  Adam  vir  Eden  (Grootdruk).  - Daan  Retief/ 

Kennis  Onbeperk,  1995 R49,99 

SCHEEPERS,  H.E.  Skippie  op  Drinkwater  (Grootdruk).  - Makro,  1995.  (s/b) R35,34 

VAN  BERGEN,  MARYNA.  Liefste  wilddiefie  (Grootdruk).  Van  der  Walt,  1996 R49,95 

VAN  DER  WESTHUIZEN,  VINCENT.  Die  man  met  die  wond  (Grootdruk). 

- Makro,  1996.  (s/b) R35,34 

— : Terug  na  Kristalkruin  (Grootdruk).  - Makro,  1996.  (s/b) R35,34 

VAN  NIEKERK,  A.A.J.  Die  ring  om  die  maan  (Grootdruk).  - Makro,  1995.  (s/b)  ..  R35,34 

VAN  NIEKER,  KOBIE.  Die  tweede  droom.  - Treffer-Boekklub,  1996 R34,95 

VAN  NIEROP,  LEON.  Adrenalien.  - Perskor,  1995.  (s/b) R44,95 

VAN  SCHALKWYK,  NICKEY.  Gelietde  vyand  (Grootdruk).  - Daan  Retief/ 

Kennis  Onbeperk,  1995 R54,99 

— : Die  groen  goud  van  Jalad  (Grootdruk).  - Makro,  1995.  (s/b) R35,34 

— : ’n  Ridder  vir  Francesca  (Grootdruk).  - Makro,  1996.  (s/b) R35,34 

VAN  VUUREN,  TOKKIE.  Vrotsige  vryer  (Grootdruk).  - Makro,  1995.  (s/b) R35,34 

VAN  WYK,  SCHALKIE.  Donker  skadu’s,  sonligdrome.  - Van  der  Walt,  1995 R34,95 

— : Waar  liefde  skuil  (Grootdruk).  - Makro,  1994.  (s/b) R35,34 

— : Waar  purperwinde  blom  (Grootdruk).  - Van  der  Walt,  1995 R49,95 

WARDECK,  ANNE.  Dominee  Abel  Schoombie.  - President-Boekklub,  1996 R34,95 

WESSELS,  INA.  My  erfenis  aan  jou  (Grootdruk).  - Van  der  Walt,  1996 R49,95 

WESSELS,  MARIKI.  ’n  Baas  vir  Skuiling  (Grootdruk).  - Makro,  1996.  (s/b) R35,34 

— : Die  Louwspos-moorde.  - Treffer-Boekklub,  1996 R34,95 

— : Plek  vir  ses!  (Grootdruk).  - Makro,  1995.  (s/b) R35,34 

— : Pluk  vir  my  ’n  ster  (Grootdruk).  - Makro,  1995.  (s/b) R35,34 

Romans:  vertaal 

JCRDAN,  A.C.  Die  toorn  van  die  voorvaders.  - Lovedale  Press,  1995.  (s/b) R28,50 

KCNZALIK,  HEINZ  G.  Komeet  van  die  dood;  vertaal  deur  Jan  du  Plessis 
(Grootdruk).  - Makro,  1995.  (s/b) 


— : Cperasie  Dolfyn;  vertaal  deur  Louis  Herbst  (Grootdruk).  - Makro,  1995.  (s/b)  R35,34 


Tienerfiksie 

FCURIE,  HEILA.  Eerstejaar  blues.  - Perskor,  1995.  (s/b) 

(Reënboogrant-studente  1) R24,95 

MULLER,  SCPHIE.  Tekkies  tussen  togs.  - Van  Schaik,  1995.  (s/b) R24,95 

SWART,  JCNITA.  As  ek  kon  vlieg  ...  - Van  der  Walt,  1 995.  (s/b) R24,95 

SWART,  VINCENT.  Videomanie.  - Perskor,  1995.  (s/b)  (Nagmerrie  1) R24,95 

VAN  NIEKERK,  LCUISE.  Partytjies  en  penaries.  - Perskor,  1995.  (s/b) 

(Reënboogrant-tieners  1 ) R24,95 

Varia 

SCHCEMAN,  KAREL.  Die  moord  op  Hesje  van  der  Merwe,  19  Cktober  1837. 

- Hantam  Huis,  1995.  (s/b) R23,00 

VAN  BLERK,  H.S.  Dé,  wêreld,  hier’s  ’n  kind  vir  jou.  - Petronella,  1995.  (s/b) 

